
CAPITOLUL ÎNTÂI, 


în care este descrisă o faptă 
de o cinică extravagantă 


La ceasurile trei ale după-amiezii de luni, 
13 mai 1876, o zi în care prospețimea primăverii 
se îngemăna cu plăcuta căldură a verii, numeroși 
vizitatori ai Grădinii Aleksandrovski au fost 
martorii unui episod scandalos, care a depășit 
orice limită. 

Pe alei, printre tufe de liliac în floare și înflă- 
cărate straturi de lalele roșii, ieșise la promena- 
dă un public distins — doamne sub umbreluţe 
din dantelă (contra pistruilor), bone având în 
grijă copii în costumașe de marinar, tineri cu ex- 
presii blazate, în redingote la modă din șeviot, 
sau în jachete scurte după moda englezească. Ni- 
mic nu prevestea evenimente neplăcute — în 
văzduhul îmbibat de miresmele primăverii ma- 
ture, sigure pe ea, se răspândeau încântate mul- 
țumirea leneșă și plictisul desfătător. Soarele 
dogorea, nu glumă, încât băncile aflate la um- 
bră erau toate ocupate. 

Pe una din ele, așezată în apropiere de Grot, 
cu fața spre grilajul din spatele căruia pornea 
strada Neglinnaia de unde se zărea zidul gal- 
ben al Manejului, ședeau două cucoane. Una din 
ele, foarte tânără (se prea poate să nu fi fost nici 

pe departe cucoană, ci domnișoară), citea o căr- 
țulie legată în marochin, aruncând întruna cu o 
curiozitate distrată ocheade împrejur. Cea de-a 
doua, cu mult mai vârstnică, purtând o rochie 
de lână albastru-închis, de bună calitate, și ciz- 
mulițe comode, legate cu șireturi, împletea con- 
centrată un lucrușor de un roz-otrăvit, mișcând 
ritmic andrelele. În timpul ăsta apuca să-și în- 
vârtă capul când la dreapta, când la stânga, iar 
căutătura ei rapidă era atât de ageră, încât pro- 
babil că nu-i putea scăpa nimic cât de cât demn 
de atenţie. 

Astfel că atenţia îi fu atrasă pe dată de tână- 
rul îmbrăcat în pantaloni strâmţi, cadrilați, re- 
dingotă aruncată neglijent peste vesta albă și 
pălărie-rotundă după moda elveţiană. Tânărul 
pășea mult prea ciudat pe alee: ba se oprea lo- 
cului pironind cu privirea câte un trecător, ba fă- 
cea năvalnic câțiva pași, ba înlemnea iarăși. 
Brusc, individul dezorientat le privi pe cele două 
doamne ale noastre și, ca și când ar fi luat o de- 
cizie anume, se îndreptă cu pași mari spre ele. 
Se opri în fața băncii și, adresându-i-se tinerei 
domnișoare, exclamă într-un falset de paiaţă: 

— Domniţă! Ti-a spus oare până acum cine- 
va că ești insuportabil de frumoasă? 

Domnișoara care, ce-i drept, era frumoasă ca 
o cadră, își aținti privirea asupra neobrăzatului 
şi, speriată, își întredeschise ușor buzele-fragă. 
Până și însoțitoarea ei mai în vârstă rămase cu 
gura căscată în fața unei asemenea nemaivăzu- 
te impertinente. 


— Am fost răpus de la întâia privire! conti- 
nuă să se maimuțţărească necunoscutul, altmin- 
teri un tânăr cât se poate de prezentabil (tâmple 
tunse cum cerea moda, frunte înaltă și palidă, 
ochii căprui, arzând de excitare). Îngăduie-mi, 
deci, să depun pe inocenta-ți frunte un sărut încă 
mai inocent, absolut frățesc! 

— Domnule, zunteţ beat crit! rosti, venindu-și 
în fire, cucoana cu împletitura, prilej cu care se 
văzu că vorbește cu un accent tipic german. 

— Sunt beat exclusiv de iubire, o asigură mi- 
zerabilul, și pretinse pe același ton nefiresc, scân- 
cit: Un sărut, un singur sărut, altminteri îmi pun 
pe dată capăt zilelor! 

Domnișoara se lipi de spătarul băncii, întor- 
cându-și căpșorul spre ocrotitoarea sa. lar 
aceasta, fără a lua în seamă natura îngrijorătoare 
a situaţiei, dovedi o deplină stăpânire de sine: 

— Plecat imediat de aici! Zunteţ nebun! ridi- 
că ea tonul și-și înălță dinainte-i împletitura cu 
andrelele ieșite belicos în afară. Chem la vardist! 

Și în acel moment se petrecu ceva de-a drep- 
tul absurd. 

— Așa, deci! Am fost respins! răcni tânărul 
cu falsă disperare, își acoperi teatral ochii cu mâi- 
nile și, brusc, scoase din buzunarul interior un 
mic revolver sclipitor, din oțel. Mai merită oare 
să trăiesc după asta? Un singur cuvânt și voi trăi! 
Un singur cuvânt și voi cădea mort! se adresă 
el domnișoarei, care încremenise și ea, nici vie, 
nici moartă. Taci? Adio deci! 


Apariţia acelui domn care își tot agita arma 
nu putea scăpa atenţiei celor aflați la promena- 
dă. Câțiva dintre cei care se plimbau prin apro- 
piere — o cucoană rotofeie cu un evantai în mână, 
un domn impozant cu Crucea Ordinului Sf. Ana 
aninată la gât, două eleve de pension îmbrăca- 
te aidoma, în rochite cafenii și cu pelerine — în- 
lemniră, ba chiar și de partea cealaltă a grilajului, 
pe trotuar, se opri locului un student. Într-un cu- 
vânt, existau toate motivele să se poată spera că 
se va pune neîntârziat capăt acelei scene revol- 
tătoare. 

Dar ceea ce urmă se petrecu fulgerător, încât 
nimeni nu apucă să intervină. 

— Cum mi-o fi norocul! zbieră beţivul (sau, 
poate, și nebunul), își ridică, din nu se știe ce pri- 
cină, mâna cu revolverul mult deasupra capu- 
lui, învârti butoiașul armei și își lipi ţeava de 
tâmplă. 

— Măscăriciule! Deșucheat scârbavnic! șuieră 
viteaza nemţoaică, dovedind că stăpânește destul 
de bine limba rusă vorbită curent. 

Chipul tânărului, și așa palid, căpătă nuanţe 
cenușii-verzui, el își mușcă buza de jos și își miji 
ochii. Pentru orice eventualitate, domnișoara își 
închise la rându-i ochii. 

Şi bine făcu — asta o scuti de o priveliște de 
coșmar: în secunda în care răsună împușcătura, 
capul sinucigașului se smuci brusc într-o parte, 
și din gaura care apăruse în partea cealaltă, puțin 
desupra urechii stângi, irupse o mică arteziană 
roș-albă. 


Urmă o scenă de nedescris. Nemţoaica începu 
să arunce priviri indignate în jur, chemându-i 
parcă pe toţi să fie martorii acestei infamii ne- 
maiauzite, apoi se porni să chirăie cât o ținea 
gura, alăturându-și vocea zbieretelor stridente 
ale fetelor de pension și ale doamnei durdulii, 
care scoteau de câteva secunde bune țipete as- 
cuțite. Domnișoara zăcea fără cunoștință — preț 
de o clipă își întredeschise totuși ochii, dar se în- 
muie imediat. De pretutindeni veneau în fugă 
oameni, iar studentul care stătuse până atunci 
lângă grilaj, fiind o natură simțitoare, din contră, 
se depărtă în goană de locul acela, luând-o peste 
caldarâm în direcţia străzii Mohovaia. 


d k k 


Ksaveri Feofilaktovici Grușin, șeful Departa- 
mentului de Criminalistică de pe lângă Poliția 
Centrală din Moscova, oftă ușurat și puse deo- 
parte în stânga lui, în vraful cu „cazuri cerceta- 
te“, lista cu cele mai importante delicte criminale 
din ajun. În nici una din cele douăzeci și patru 
de secții de poliție ale orașului care număra șase 
sute de mii de suflete nu se petrecuse în ultime- 
le douăzeci și patru de ore, adică în ziua de 13 a 
lunii mai, nimic demn de luat în seamă, care să 
fi făcut necesară intervenţia Departamentului. 
O crimă, urmare a unei încăierări la beție între 
niște meșteșugari (ucigașul fusese arestat pe loc), 
două cazuri de tâlhărire a unor birjari (de asta 
n-au decât să se ocupe cei de la secțiile de poli- 
ție), dispariţia a șapte mii opt sute cincizeci și 

trei de ruble și patruzeci și șapte de copeici din 
casieria Băncii Ruso-Asiatice (asta chiar că era 
de competenţa lui Anton Semionovici, de la secția 
de malversaţiuni comerciale). Slavă Domnului, 
încetaseră să-i trimită la Departament toate fle- 
cuștețele — furturi din buzunare, jupânese spân- 
zurate, copii abandonaţi; pentru asemenea 
delicte exista acum „Raportul poliției municipa- 
le privind incidentele petrecute în oraș“, care era 
distribuit secțiilor în a doua jumătate a zilei. 

Căscând mulțumit, Ksaveri Feofilaktovici se 
uită pe deasupra pince-nez-ului în ramă de baga 
la secretarul lui, Erast Petrovici Fandorin, func- 
ționar de rangul 14, care tocmai copia pentru a 
treia oară raportul săptămânal destinat domnu- 
lui șef al poliției din Moscova. Nu-i nimic, își zise 
Grușin, las’ să deprindă de la fragedă vârstă acu- 
ratețea, o să-mi zică și bogdaproste mai târziu. 
la de vezi ce modă i-a apucat acum — să pălă- 
vrăgească în scris folosind peniță de oțel, și asta 
când se adresează direcțiunii. Nu, drăguță, nu 
mi te pripi, fă-mi mătăluţă toate cele după obi- 
ceiul vechi, cu pană de gâscă și cu toate înflori- 
turile și colăceii ca la caligrafie. Înălțimea sa 
însuși s-a format sub împăratul Nikolai Pavlo- 
vici, știe ce înseamnă ordinea și disciplina func- 
ționărească. 

Ksaveri Feofilaktovici îi dorea sincer binele 
acestui flăcăiandru, era îngăduitor cu el ca un 
tată. Şi, ce-i drept, amarnic îl încercase soarta pe 
proaspătul secretar. La doar nouăsprezece ani ră- 
măsese orfan de ambii părinţi — pe maică-sa o 
pierduse pe când era mic copil, iar taică-său, fire 


10 


aprinsă, își prăpădise averea în proiecte deșar- 
te, ba mai dăduse apoi și ortul popii. Febra con- 
strucției de căi ferate îl îmbogăţise, dar febra 
bursei îl ruinase. De cum începuseră în urmă cu 
un an să dea faliment, una după alta, băncile co- 
merciale, mulți oameni respectabili ajunseseră 
în sapă de lemn. Cele mai sigure hârtii de va- 
loare se transformaseră în gunoi, praful se ale- 
sese de ele. Încât și domnul Fandorin, locotenent 
în retragere, care se stinsese curând din viață în 
urma loviturii primite, nu-i lăsase unicului fiu 
nimic altceva decât poliţe de plătit. Băiatul ar fi 
trebuit să termine gimnaziul, apoi să meargă la 
universitate, și-n loc de asta — binevoiește mă- 
tăluță să ieși în stradă din casa părintească și să-ți 
câștigi bucata de pâine. Ksaveri Feofilaktovici 
măcăi compătimitor. Orfanul dăduse examen 
pentru gradul de registrator de colegiu, fusese 
lucru simplu pentru un tânăr atât de instruit, dar 
de ce l-o fi tras aţa la munca în poliție? Să-și fi 
luat o slujbă în statistică, sau barem în vreo ju- 
decătorie. Tuturor ne umblă numai istorii ro- 
mantice prin cap, toți visăm să prindem niște 
misterioși Cardudali. Atâta doar că la noi, dră- 
guțule, nu se prăsesc de-alde Cardudal (Ksaveri 
Feofilaktovici clătină dezaprobator din cap), la 
noi trebuie să-ți tocești cât poți mai mult turul 
pantalonilor tot scriind la rapoarte despre felul 
în care Golopuzov, mic proprietar, beat fiind, le-a 
venit de hac cu un topor nevestei legiuite și celor 
trei copilași ai lor. 

De trei săptămâni era angajat tânărul domn 
Fandorin la Departamentul de Criminalistică, iar 

Ksaveri Feofilaktovici, fost copoi trecut prin ciur 
și prin dârmon, era ferm încredințat că n-o să iasă 
nimic din flăcăiandrul ăsta. Prea era gingaș, prea 
era educat. Odată, chiar în prima săptămână, 
Grușin îl luase cu el la locul crimei (când fusese 
spintecată precupeața Krupnova), și Fandorin, 
de cum văzuse femeia ucisă, se înverzise tot și, 
pe lângă zid, pe lângă gard, ieșise în curte. Acum, 
ce-i drept, priveliștea oferită de precupeaţă nu 
era deloc îmbietoare — beregata îi era retezată de 
la o ureche la alta, limba îi atârna, ochii îi ieși- 
seră din orbite, iar sânge, se-nțelege, curgea gâr- 
lă. Așa că, până la urmă, Ksaveri Feofilaktovici 
trebuise să facă cercetarea prealabilă și să întoc- 
mească procesul-verbal. La drept vorbind, cazul 
nu fusese complicat. Rândașului Kuzikin îi fu- 
geau ochii în cap așa de tare, încât Ksaveri 
leofilaktovici îi poruncise pe dată vardistului 
să-l înșface de guler și, la zdup cu el. De două 
săptămâni îmi şade acolo Kuzikin, el tot tăgă- 
duiește, dar n-are a face, o să mărturisească, 
n-avea cine altul s-o taie pe precupeaţă — în pri- 
vinta asta, după treizeci de ani de slujbă, comi- 
sarul avea un miros care nu dădea greș. Cât despre 
Fandorin, e bun și la cancelarie. E un tânăr con- 
știincios, scrie fără greșeli, știe limbi străine, e 
isteţ și are și o purtare plăcută, nu ca Trofimov, 
bețivanul ăla înrăit, care fusese luna trecută 
transferat din funcţia de secretar în aceea de ad- 
junct al comisarului de poliție de la secția de pe 
Hitrovka. N-are decât să-și bea acolo mintile și 
să-i înjure pe șefi. 

Grușin bătu nervos darabana cu degetele în 
biroul îmbrăcat în pânză grosolană, fără culoare 
precisă, își scoase ceasul din buzunarul vestei 
(oh, mai era multișor până la prânz) și trase cu 
hotărâre spre el ultimul număr al „Gazetei de 
Moscova“. 

— Bu-un, să vedem cu ce ne mai uimesc azi, 
spuse el tare, iar tânărul secretar puse cu dragă 
inimă de-o parte nesuferita pană de gâscă, ști- 
ind că acum șeful va începe să dea citire cu voce 
tare titlurilor și altor multe vrute și nevrute, 
însoțindu-și lectura cu propriile comentarii — 
Ksaveri Feofilaktovici avea năravul ăsta. 

— Ia uite aici, Erast Petrovici, chiar pe prima 
pagină, la vedere! 


CEL MAI NOU CORSET AMERICAN 


„LORD BYRON“ 
din cele mai trainice oase de balenă 
pentru bărbaţii 
care doresc să arate bine legaţi. 
TALIE DE UN TOL, UMERI DE UN STÂNJENI! 


— Şi uită-te la litere, litere de-o șchioapă. Și 
dedesubt, mărunțel, 


ÎMPĂRATUL PLEACĂ LA EMS. 


— Te întrebi, de bună seamă, ce-o fi mai im- 
portant, suveranul, sau „Lord Byron“? 

Vorbele mormăite de preabunul Ksaveri Fe- 
ofilaktovici produseră asupra secretarului un 
efect uimitor. Acesta se fâstâci, nu se știe din ce 
pricină, rumeneala îi invadă obrajii, iar lungile-i 

gene feciorelnice tresăltară vinovate. Și dacă tot 
a venit vorba de gene, ar cam fi locul pentru o 
descriere mai amănunţită a înfățișării lui Erast 
Petrovici, dat fiind că îi va fi hărăzit să joace un 
rol-cheie în extraordinarele și înfricoșătoarele 
evenimene ce urmează a se petrece în curând. 
E un tinerel foarte plăcut la vedere, cu păr ne- 
gru (e mândru în taină de părul lui) și cu ochi 
albaștri (oh, mai bine-ar fi fost tot negri), înăl- 
tut de stat, cu piele albă și în obraji cu o bleste- 
mată rumeneală, cu neputinţă de înlăturat. Dar 
să dezvăluim cu această ocazie și pricina pen- 
tru care se fâstâcise într-atât registratorul nos- 
tru de colegiu. Ea consta în aceea că în urmă cu 
două zile își cheltuise o treime din prima lui lea- 
fă pe o lună pe unul din corsetele atât de expre- 
siv descrise. De două zile umbla cu un „Lord 
Byron“ pe el, îndurând chinuri grozave în nu- 
mele frumuseții, iar acum îl rodea bănuiala (ab- 
solut lipsită de temei) că perspicacele Ksaveri 
Feofilaktovici ghicise de unde venea ținuta de 
voinic din poveste a subalternului și voia să-și 
bată joc de el. 
Comisarul însă citi mai departe: 


ATROCITĂȚI COMISE DE BAȘBUZUCII TURCI 
ÎN BULGARIA 


— Hm, asta nu-i o lectură potrivită înain- 
tea prânzului... 


EXPLOZIE PE LIGOVKA 


Corespondentul nostru la Sankt-Petersburg ne in- 
formează că ieri, la ceasurile 6.30 ale dimineții, pe 

strada Znamenskaia, în casa de raport aparținând 
consilierului comercial Vartanov s-a produs o explo- 
zie care a făcut țăndări un apartament de la etajul 
4. Poliția sosită la fața locului a descoperit rămăși- 
tele unui tânăr desfigurat, aproape de nerecunoscut. 
Apartamentul fusese închiriat unui anume domn P., 
privat-dozent, și, după toate probabilitățile, cadavrul 
era al lui. Judecând după aspectul locuinței, acolo fu- 
sese instalat ceva în genul unui laborator chimic se- 
cret. Consilierul de stat Brilling, care conduce 
ancheta, bănuiește că în apartament se fabricau ma- 
șinării infernale pentru o organizație teroristă a ni- 
hilistilor. Ancheta continuă. 


— Mda, slavă Domnului, Moscova nu-i Piter.! 

Dacă e să judecăm după sclipirea ce-i apăruse 
în ochi, de data asta tânărul Fandorin era de altă 
părere. Expresia lui era grăitoare: iată, în capi- 
tală oamenii au cazuri importante de rezolvat, 
descoperă fabricanți de bombe, nu copiază de 
câte zece ori niște hârțoage în care, dacă e să fim 
cinstiți, nu e nimic interesant. 

— Așa-a, reluă Ksaveri Feofilaktovici foșnind 
gazeta, să vedem ce avem în pagina cu orașul 
nostru. 


PRIMUL ASTAIRNAT MOSCOVIT 


Corespondentul nostru a fost informat de baro- 
neasa Astair, faimoasa filantroapă englezoaică, prin 
a cărei osârdie ființează în felurite țări așa-numitele 


1 Piter — Denumire populară, uzuală a Petersburgu- 
lui. (N. tr.) 


„astairnate“, orfelinate-model pentru băieți, că și în 
orașul nostru cu-daurite-turle s-au deschis, în sfâr- 
șit, porțile primului așezământ de acest fel. Lady 
Astair, care și-a început activitatea în Rusia anul tre- 
cut și care a izbutit deja să inaugureze un astairnat 
la Petersburg, a hotărât să-i copleșească pe micii or- 
fani din Moscova cu binefacerile ei... 


— Hm-m-m... 
Recunoștința sinceră a tuturor moscoviților... 
Unde-s Owenii și Astairii noștri? 


— ... Bun, Domnul fie cu ei, cu micii orfani. 
Dar ce-avem aici? 


EXTRAVAGANȚĂ CINICĂ 


Hm, interesant. 


Ieri, în Grădina Aleksandrovski s-a petrecut o tra- 
gedie în stilul moravurilor cinice ale tineretului din 
ziua de azi. DI. N., un tânăr prezentabil în vârstă 
de 23 de ani, student la Universitatea din Moscova 
și unic moștenitor al unei averi de milioane, s-a îm- 
pușcat sub ochii celor aflați la promenadă. 


— Oho! 


Potrivit martorilor oculari, înainte de a săvârsi 
această faptă smintită, N. s-a maimutărit în fata ce- 
lor prezenți, agitându-și revolverul. Inițial, martorii 
oculari au luat comportamentul lui drept bravadă de 
betiv, N. însă nu glumea. S-a împușcat în cap și a mu- 


rit pe loc. În buzunarul sinucigașului a fost găsit un 
răvaș cu un conținut de un ateism scandalos, din care 
rezultă limpede că fapta lui N. nu a fost urmarea unei 
crize de moment sau consecința unui atac de deli- 
rium tremens. lată, așadar, cum această epidemie, 
la modă acum, de sinucideri nemotivate, flagel care 
până acum se abătuse doar asupra orașului Petropol! 
bate acum și la porțile măicuței Moscova. O tempo- 
ra, o mores! Pe ce treaptă a ateismului și nihilis- 
mului a ajuns tânăra noastră generație de tineri de 
bani gata, încât să facă din propria moarte un spec- 
tacol de circ? Dacă față de propria lor viață acești Bru- 
tusi ai noștri au o asemenea atitudine, de ce să ne mai 
mirăm că nu dau două parale pe viața altor oameni, 
cu mult mai merituoși? Cât de bine se potrivesc aici 
cuvintele preavenerabilului Fiodor Mihailovici Dos- 
toievski, din cartea Jurnalul unui scriitor, care abia 
ce a văzut, lumina tiparului în luna mai: „Încotro 
dragilor, bunilor, cinstitilor (acestea toate sunt în voi!), 
de ce v-a devenit atât de drag acest mormânt întu- 
necat și părăsit? Priviţi, pe cer străluce al primăve- 
rii Soare, copacii înfrunzit-au, și voi ați ostenit făr-a 
trăi măcar.“ 


Ksaveri Feofilaktovici smârcâi înduioșat din 
nas și aruncă o privire aspră în direcția tânăru- 
lui său secretar, să vadă dacă nu cumva îl prin- 
sese asupra faptului, după care urmă mult 
mai sec. 

— Bun, și așa mai departe, și așa mai departe. 
Și, la drept vorbind, chestiunea cu „o tempora“ 
nici n-are ce căuta aici. Ce mare lucru. La noi, 


1 Petropol — nume neoficial atribuit orașului Peters- 
burg, mai ales în scrierile literare. (N. tr.) 

în Rusia, există din timpuri străvechi zicala „i 
s-a urât omului cu binele“. Avere de milioane? 
Cine să fi fost individul? Că altfel, pungașii ăș- 
tia de la secții raportează toate flecuștețele, și 
evenimentul ăsta nici măcar nu l-au inclus în ra- 
port. Acum stai și așteaptă buletinul evenimen- 
telor din oraș! Deși, sigur, aici cazul e limpede 
ca lumina zilei, omul s-a împușcat sub ochii mar- 
torilor... Și totuși, curios lucru, Grădina Aleksan- 
drovski e în circumscripția noastră, la secția a 
doua. Uite ce e, Erast Petrovici, ţi-o cer priete- 
nește, nu ca sarcină, dă dumneata o fugă până 
la ei, pe Mohovaia. Le zici acolo că, așa și pe din- 
colo, e pe linie de control, treburi de-astea. Vezi 
de află cine-i acest N. Și, mai cu seamă, drăgu- 
tă, copiază neapărat răvașul de adio, să i-l arăt 
diseară Evdokiei Andreevna, că tare-i mai plac 
lucrurile ce-i înduioșează suflețelul. Dar să nu 
zăbovești, întoarce-te cât mai degrabă. 

Ultimele cuvinte fuseseră adresate de-acum 
spinării secretarului, într-atât de grăbit să-și pă- 
răsească masa mohorâtă, îmbrăcată în mușama, 
încât mai-mai să-și uite chipiul. 


k k*k k 


Odată ajuns la secţie, tânărul funcționar de 
la Departamentul de Criminalistică fu condus 
la însuși șeful poliției. Acesta însă, văzând că i-a 
fost trimisă nu cine știe ce persoană de vază, n-a 
stat să-și piardă vremea cu explicații, ci și-a che- 
mat aghiotantul. 

— Poftiti, vă rog, de mergeţi cu Ivan Proko- 
fievici, i se adresă șeful cu duioșie tinerelului (o 

fi fiind el plevușcă, dar e, totuși, de la Departa- 
ment). Dumnealui vă va arăta și vă va spune to- 
tul. Și apoi, dumnealui a fost ieri la apartamentul 
răposatului. Și transmiteți-i lui Ksaveri Feofilak- 
tovici adânca mea plecăciune. 

Fandorin fu instalat la un pupitru înalt, i se 
aduse un dosar voluminos cuprinzând datele 
cazului. Erast Petrovici citi titlul: 


CAZUL privind sinuciderea onorabilu- 
lui cetăţean Piotr Aleksandrov KOKORIN, 
nobil prin descendență, 23 de ani, student la 
Facultatea de drept a Universității Imperia- 
le din Moscova. Deschis în luna mai, ziua 13, 
anul 1876. Încheiat în luna... ziua... anul 18... 


și, cu degetele tremurând de anticipată satisfac- 
ție, îi dezlegă șnurulețele. 

— Era feciorul lui Aleksandr Artamanovici 
Kokorin, îl lămuri Ivan Prokofievici, un vrednic 
slujbaș slăbănog și lungan, cu o față boțită de-ai 
fi zis că-i rumegată de vacă. A fost om bogat rău. 
Proprietar de fabrică. Și-a dat duhul acum trei 
ani. Toată averea i-a lăsat-o feciorului. Să tot fi 
trăit studentul, trai pe vătrai. Ce le-o fi lipsind 
oamenilor ăstora? 

Erast Petrovici clătină din cap, căci nu știa răs- 
punsul la această întrebare, și se adânci în lectu- 
ra depozițiilor date de martori. Procese-verbale 
erau destule, vreo zece, dar cele mai amănun- 
tite erau cele întocmite după spusele Elizavetei 
von Evert-Kolokolţeva, 17 ani, fiica unui consi- 
lier titular privat, și ale guvernantei sale, Emma 

Pfuhl, 48 de ani, persoane cu care sinucigașul 
discutase nemijlocit înainte de a se împușca. Alt- 
minteri, Erast Petrovici nu culese din procese- 
le-verbale vreo informație în plus față de cele 
cunoscute de-acum cititorului — toți martorii re- 
petau, mai mult sau mai putin, aceleași fapte, 
deosebindu-se unul de altul doar prin ascuțimea 
spiritului de observație: unii ziceau că aspectul 
tânărului le-a trezit pe loc un presentiment ne- 
liniștitor („De cum m-am uitat în ochii lui smin- 
titi, m-am răcit toată pe dinăuntru“ — relata d-na 
Hohriakova, nevastă de consilier titular, care, to- 
tuși, mărturisea ceva mai încolo că-l văzuse pe 
tânăr doar din spate); alți martori, din contră, 
relatau despre un tunet prăvălit din senin. 

Ultimul în dosar era un răvășel mototolit scris 
pe o coală de hârtie albastră, cu monogram. Erast 
Petrovici își aținti privirea pe rândurile neregu- 
late (așternute astfel, pesemne, din pricina tul- 
burării sufletești). 


Domnilor ce veți trăi după mine! 

De veți citi mica mea scrisoare, se va che- 
ma că eu deja v-am părăsit și am aflat taina 
morţii, care vouă vă este ascunsă sub șapte 
peceti. Eu sunt liber, pe când voi mai aveți încă 
de trăit, chinuiţi de spaime. Și totuși, pun 
rămășag că acolo unde mă aflu eu acum — și 
de unde, așa cum s-a exprimat prințul Dane- 
marcei, nici un călător nu s-a întors până as- 
tăzi — nu există absolut nimic. Pe cei care nu 
sunt de acord cu mine, îi conjur respectuos să 
verifice. De altfel, nu am nimic cu nici unul 

dintre domniile voastre și scriu acest răvășel 
doar pentru ca nu cumva Să vă treacă prin 
minte că mi-am luat zilele din cine știe ce fleac 
sentimental. Mi s-a scârbit de lumea voastră 
și, la drept vorbind, acesta este un temei arhi- 
suficient. lar despre faptul că nu sunt o bru- 
tă patentată stă mărturie mapa mea de birou 


cu coperti din piele. 
PIOTR KOKORIN 


Nu prea pare scris ca urmare a unei tulbu- 
rări sufletești — acesta fu primul gând ce-i veni 
în minte lui Erast Petrovici. 

— În ce sens scrie despre mapa de birou? în- 
trebă el. 

Aghiotantul ridică din umeri. 

— Nu avea asupra lui nici un fel de mapă. 
Dar ce vreţi, omul nu era în toate minţile. Poa- 
te avusese de gând ceva în genul ăsta, și apoi 
și-o fi schimbat gândul sau o fi uitat. După cum 
se vede treaba, omul era cam smucit. N-aţi ci- 
tit cum tot învârtea butoiașul revolverului? Din 
cele șase locașe numai unul avea glonţ în el. De 
fapt, eu unul cred că n-avea deloc gândul să se 
împuște, voia doar să-și gâdile un picuț nervii, 
ca să zic așa, ca să trăiască senzații mai tari. Ca 
să-i pice apoi mai bine mâncarea și mai cu chef 
distracţia. 

— Numai un glonţ din șase? S-ar zice deci 
că a avut ghinion, observă, întristându-se pen- 
tru răposat, Erast Petrovici, căruia tot nu-i dă- 
dea pace gândul la mapa de piele. 

— Unde locuiește? Vreau să spun, locuia... 

— Într-un apartament de opt camere, într-o 
casă nouă de pe Ostojenka, apartament ultra- 
luxos, ce mai, se porni cu dragă inimă Ivan 
Prokofievici să-și împărtășească impresiile. A moș- 
tenit de la taică-său o casă a lui, în Zamoskvo- 
recie, un ditamai conacul cu acareturi cu tot, dar 
nu voia să locuiască acolo, s-a mutat ca să stea 
mai departe de negustorime. 

— Şi nici acolo nu s-a găsit mapa de piele? 

Aghiotantul se minună: 

— Cum vine asta, domnia voastră crede că 
ar fi trebuit să facem percheziție? Vă spun eu, 
ăla-i așa un apartament, că ţi-e și frică să dai dru- 
mul agenţilor prin odăi — să nu-i împingă 
aghiuță spre alte celea. Și-apoi la ce bun? Egor 
Nikiforovici, judecătorul de instrucţie de la pro- 
curatura districtului, i-a dat un sfert de ceas va- 
letului să-și adune catrafusele — ba și asta sub 
supravegherea vardistului, să nu care cumva, fe- 
rească sfântul, să șterpelească ceva de la stăpân 
— și mi-a ordonat să pun sigiliu pe ușă. Până la 
înștiințarea moștenitorilor. 

— Și cine-s moștenitorii? se interesă curios 
Erast Petrovici. 

— Ei, aici e-aici. Valetul spune că domnul Ko- 
korin n-avea nici fraţi, nici surori. Că ar exista 
niște veri de-al doilea, dar că pe ăștia nici pra- 
gul nu-i lăsa să-i treacă. Pe mâna cui o ajunge 
atâta bănet? se întrebă Ivan Prokofievici lăsând 
să-i scape un oftat pizmaș. Ţi-e și groază să te 
gândești... Eh, dar asta nu-i treaba noastră. Apar 
ei mâine-poimâine, ori avocatul, ori executorii 

testamentari. N-au trecut nici douăzeci și patru 
de ore. Până atunci trupul lui zace la noi în ghe- 
tărie. Poate că mâine Egor Nikiforovici închide 
dosarul, și abia atunci să te ţii. 

— Şi totuși, e ciudat, observă tânărul secre- 
tar, încruntându-se. Dacă înaintea mortii a făcut 
referire specială la o mapă anume, omul acela 
nu a făcut-o întâmplător. Și e ceva neclar și în 
legătură cu „bruta patentată“. Dacă în mapa 
aceea se află ceva important? Cum credeţi, dar 
eu aș fi percheziționat neapărat apartamentul. 
Simt eu că mapa aceea a fost și motivul pentru 
care a fost scris răvașul. Aici se ascunde un mis- 
ter, pe onoarea mea. 

Erast Petrovici se îmbujoră temându-se că-i 
scăpase vorba cu misterul ca unui băiețandru, 
dar aghiotantul nu găsi nimic ciudat în aceste 
considerațiuni. 

— Ei da, ar fi trebuit să cercetăm barem hâr- 
tiile din cabinet, recunoscu el. Dar Egor Niki- 
forici e mereu zorit. Are o familie de opt suflete, 
de-asta are obiceiul să ne tot mâne din spate cu 
cercetarea și ancheta, ca s-o șteargă mai repede 
acasă. E om bătrân, mai are un an pân’ la pen- 
sie, ce vreţi... Dar uitaţi ce zic eu, domnule Fan- 
dorin. N-aţi dori să mergem acolo amândoi? 
Mergem împreună și ne uităm. Și aplic eu după 
aia sigiliu nou, că nu-i mare lucru. Lui Egor 
Nikiforici n-o să-i fie cu supărare. Da’ de unde, 
o să ne spună și bogdaproste că nu l-am tulbu- 
rat din nou. O să-i spun că a fost cerere venită 
de la Departament, ce ziceți? 

Lui Erast Petrovici i se păru că amărâtul acela 
de aghiotant jinduiește pur și simplu să cerce- 
teze mai cu de-amănuntul apartamentul „ultra- 
luxos“, și că nici chestiunea cu „aplicarea“ unui 
nou Sigiliu nu era tocmai în regulă, dar ispita era 
prea mare. Aici chiar mirosea a mister. 


e E E: 


Interiorul apartamentului în care locuise ră- 
posatul Piotr Kokorin (etajul luxos al unei boga- 
te case de raport de lângă Precistenskie Vorota) 
nu produse asupra lui Fandorin o impresie de- 
osebită — pe vremea bunăstării timpurii a tatălui 
său trăise și el în palate cu nimic mai prejos. 
Drept pentru care registratorul de colegiu nu ză- 
bovi în vestibulul de marmură, împodobit cu o 
oglindă venețiană înaltă de trei arșini și cu stu- 
caturi aurite pe tavan, ci o porni drept înainte 
spre camera de zi — o încăpere spațioasă, cu șase 
ferestre, mobilată în stil rustic rusesc, foarte în 
vogă: mici cufere pictate, gravuri din stejar 
sculptat pe pereţi și o sobă cu dichis din teraco- 
tă smălțuită. 

— Binevoia să trăiască ultraluxos, v-am spus 
doar, vorbi, nu se știe de ce, în șoaptă însoțito- 
rul, suflându-i în ceafă. 

Erast Petrovici aducea acum uimitor cu un 
setter de un an lăsat pentru întâia oară slobod 
în pădure, năucit de mirosul intens și ispiti- 
tor al sălbăticiunii aflate prin apropiere. După 
ce-și suci capul la stânga și la dreapta, el indi- 
că fără greș: 

— Ușa aceea dă spre cabinet? 

— Întocmai. 

— Să mergem, deci. 

Nu a fost nevoie de prea mult timp ca să gă- 
sească mapa de birou învelită în piele — aceas- 
ta se lăfăia în mijlocul mesei de scris masive, între 
un serviciu de birou din malachit și o scrumie- 
ră-scoică din sidef. Dar înainte ca mâinile nerăb- 
dătoare ale lui Fandorin să atingă pielea maronie, 
scârțâitoare, privirea îi căzu pe fotografia în 
ramă de argint, așezată tot acolo, pe birou, în lo- 
cul cel mai vizibil. Chipul din fotografie era atât 
de ieșit din comun, încât Erast Petrovici uită 
până și de mapă: cu fața întoarsă pe jumătate, 
îl privea o Cleopatră cu o splendoare de păr, cu 
ochi imenși, de un negru mat, cu gâtul lung, 
care-i dădea un aer trufaș, și cu o umbră de cru- 
zime abia schiţată în linia capricioasă a gurii. Cel 
mai mult îl vrăji însă pe registratorul de colegiu 
expresia de autoritate calmă și siguranţă de sine, 
atât de surprinzătoare pentru un chip de fecioară 
(din cine știe ce pricină, Fandorin și-ar fi dorit 
ca acesta să nu fie o doamnă, ci neapărat o fe- 
Cioară). 

— Frumoasă-i, comentă fluierând Ivan Pro- 
kofievici, răsărit lângă el. Cine-i? Dacă permi- 
teti... 

Si fără dram de emotie scoase cu mâna-i pro- 
fanatoare icoana încântătoare din ramă și întoar- 
se cartonașul pe dos. Acolo, cu litere înclinate, 
lăbărţate, era scris: 


Lui Piotr K. 
Și Petru a ieșit afară și a plâns cu amar. Iu- 
bind, nu te lepăda de mine! 
A.B. 

— Îl aseamănă pe el cu Apostolul Petru, care 
va să zică, dumneaei ar trebui să i se asemene 
lui lisus? Da’ știu că are pretenţie! fornăi aghio- 
tantul. Nu cumva din pricina acestei persoane 
și-a pus studentul nostru capăt zilelor? Aha, ia- 
cătă și mapa, n-am venit degeaba. 

După ce deschise coperta de piele, Ivan Pro- 
kofievici scoase dintr-însa o singură coală de 
hârtie albastră, cunoscută de-acum lui Erast Pe- 
trovici, de astă-dată însă purtând o ștampilă no- 
tarială și câteva semnături în josul paginii. 

— Excelent, spuse polițistul, dând satisfăcut 
din cap. S-a găsit și testamentul. Ca să vezi, ce 
interesant! 

Parcurse într-un minut documentul, dar lui 
Erast Petrovici minutul ăsta i se păru o veșnicie. 
Socoti însă că este sub demnitatea lui să priveas- 
că peste umăr. 

— Ha, na-ţi-o frântă că ţi-am dres-o! Ce mai 
cadou le-a făcut verilor de-al doilea! exclamă 
Ivan Prokofievici cu o bucurie de neînțeles pen- 
tru necazul altuia. Bravo lui Kokorin, le-a scur- 
tat nasul la toți. Asta numai la noi, la ruși, se 
poate! Numai că nu prea e patriotic. la uitaţi aici, 
lămurește omul și chestiunea cu „bestia“. 

Renunţând din nerăbdare la orice idee de bu- 
nă-cuviinţă și respect al ierarhiei, Erast Petrovici 
smulse hârtia din mâna superiorului în grad și 
citi următoarele: 


Testament 

Eu, Subsemnatul Piotr Aleksandrovici 
Kokorin, aflându-mă în plenitudinea facultă- 
Hilor mintale și în deplinătatea memoriei, fac cu- 

noscut, în prezența martorilor mai jos semnati, 
testamentul meu privitor la averea care îmi apar- 
tine. 

Las prin testament întreaga avere aflată în 
posesia mea, a cărei listă se află la împuterni- 
citul meu, Semion Efimovici Berenzon, doam- 
nei baronese Margaret Astair, supusă britanică, 
spre folosința tuturor acestor bunuri așa cum 
va crede domnia sa de cuviință, în folosul in- 
strucției și educației orfanilor. Sunt încredin- 
tat că doamna Astair va folosi aceste mijloace 
mai înțelept și mai cinstit decât generalii noștri 
care se ocupă de operele de caritate. 

Acesta este testamentul meu ultim și ire- 
vocabil, are putere de lege și revocă testamen- 
tul meu anterior. 

Îi desemnez drept executori testamentari pe 
avocatul Semion Efimovici Berenzon și pe Ni- 
kolai Stepanovici Ahtîrțev, student la Univer- 
sitatea din Moscova. 

Prezentul act testamentar este redactat în 
două exemplare, dintre care unul rămâne la 
mine, iar al doilea se înmânează spre păstrare 
biroului de avocatură al domnului Berenzon. 


Moscova, 12 mai 1876 
PIOTR KOKORIN 


CAPITOLUL AL DOILEA, 


care nu cuprinde nimic altceva 
decât conversații 


— Cum doriți, Ksaveri Feofilaktovici, numai 
că e ciudat! repetă cu înflăcărare Fandorin. Aici 
se ascunde o taină, pe onoarea mea! exclamă el, 
și sublinie îndărătnic: Da, întocmai, o taină! Ju- 
decați și singur. În primul rând, s-a împușcat oa- 
recum dintr-o întâmplare stupidă, a mers la 
„cum i-o fi norocul“, cu singurul glonț aflat în 
butoiaș, ai zice că nici prin minte nu i-a trecut 
să se împuște! Ca să vezi ghinion fatal! Și, tre- 
buie să fiți de acord cu mine, tonul răvașului 
scris înaintea mortii este și el întrucâtva ciudat, 
pare să fi fost scris la repezeală, ca într-o doară, 
dar, altfel, face în el referire la chestiunea esen- 
țială. Nu-i de glumă! peroră Erast Petrovici, cu 
vocea gâtuită de emoție. Dar despre asta vorbim 
mai târziu, deocamdată — despre testament. 

— Ce ţi se pare, drăguță, suspect la el? mor- 
măi Grușin, frunzărind plictisit „Raportul poli- 
tiei municipale“ privind incidentele din ultimele 
douăzeci și patru de ore. 

De regulă, lectura raportului, nu lipsită de va- 
loare instructivă, urma în a doua jumătate a zilei, 
dat fiind că documentul nu cuprindea chestiuni 

de mare însemnătate — în principal, erau rapor- 
tate tot felul de găinării, niște fleacuri de-a drep- 
tul, dar se întâmpla să mai pice și câte ceva 
interesant. Era aici și o informare despre sinu- 
ciderea din ajun, din Grădina Aleksandrovski, 
dar, așa cum prevăzuse foarte experimentatul 
Ksaveri Feofilaktovici, fără nici un amănunt și, 
firește, fără textul răvașului scris înaintea morții. 

— Uitaţi care-i problema! Kokorin s-a împuș- 
cat așa, ca-n glumă, și totuși, testamentul, în ciu- 
da tonului sfidător, este întocmit după toate 
regulile — cu notar, cu semnăturile martorilor, cu 
indicarea executorilor testamentari, reluă Fando- 
rin, îndoindu-și degetele unul după altul. Și, ni- 
mic de zis, averea e uriașă. M-am informat — 
două fabrici, trei uzine, case în mai multe ora- 
se, șantiere navale în Libava!, numai hârtii de 
valoare la Banca de Stat, jumătate de milion! 

— Jumătate de milion? icni Ksaveri Feofilak- 
tovici, întrerupând lectura hârțoagelor. Mare no- 
roc pe englezoaică, mare noroc. 

— Dar explicați-mi și mie, dacă tot veni vor- 
ba, ce legătură are lady Astair cu toate astea? De 
ce tocmai ei i-a lăsat averea, și nu altcuiva? Ce 
legătură exista între ea și Kokorin? lată ce tre- 
buie lămurit! 

— Doar a scris omul că nu are încredere în 
delapidatorii noștri de bani publici, or, pe engle- 
zoaica asta o preamăresc ziarele de-atâtea luni 
încoace. Nu, drăguță, dumneata mai bine uite 
ce să-mi spui. Cum se face că generația voastră 


1 Libava — vechiul nume al capitalei Letoniei, Lie- 
paja. (N. tr.) 

pune așa mic preț pe viaţă? Una-două, poc-poc, 
ba o mai fac și cu aroganță, cu pompă, în dis- 
prețul întregii lumi. Ce merite anume îndreptățesc 
disprețul acesta, ce merite? se mânie Grușin, 
amintindu-și cât de necuviincios și nerespec- 
tuos îi vorbise aseară iubita lui fiică, Sașenka, o 
liceană de șaisprezece ani. 

Si totuși, întrebarea lui era mai curând reto- 
rică, opinia secretarului său în această privință 
îl interesa prea puţin pe onorabilul comisar, 
drept pentru care își vâri nasul iarăși în raport. 

Erast Petrovici, în schimb, se însufleți mai 
abitir: 

— Este chiar problema despre care aș fi do- 
rit să discutăm în mod deosebit. Luaţi un om ca 
acest Kokorin. Soarta îi dă totul — și bogăţie, și 
libertate, și instrucție, și frumuseţe (despre fru- 
musețe Fandorin aminti și el așa, că tot s-a ivit 
prilejul, măcar că nu avea nici cea mai vagă idee 
despre aspectul exterior al răposatului). lar el se 
joacă de-a moartea și, în final, se sinucide. Vreţi 
să știți pentru ce? Pe noi, pe tineri, ne scârbeș- 
te lumea voastră — Kokorin a scris-o direct, doar 
că nu a dezvoltat subiectul. Idealurile voastre — 
cariera, banii, onorurile — nu înseamnă nimic 
pentru mulți dintre noi. Nu acestea sunt acum 
năzuințele noastre. Ce credeţi, degeaba se scrie 
acum despre această epidemie de sinucideri? Cei 
mai buni dintre tinerii instruiți pleacă pentru că 
se sufocă în lipsa oxigenului dat de spirit, iar voi, 
stâlpii societății, nu trageţi din asta nici o învă- 
țătură! 

Părea că întreg acest rechizitoriu patetic era 
îndreptat împotriva lui Ksaveri Feofilaktovici 

personal, dat fiind că prin preajmă nu se zăreau 
alți „stâlpi ai societății“, și totuși Grușin nu se 
supără defel, ba chiar clătină din cap cu vădită 
satisfacție. 

— Ascultă aici, icni el batjocoritor privind în 
raport, că veni vorba de lipsa oxigenului spiri- 
tual. Pe stradela Cihacevskaia, în sectorul trei al ra- 
ionului Meșceanskaia, la orele 10 ale dimineții, a fost 
descoperit cadavrul cizmarului Ivan Eremeev Bul- 
dighin, 27 de ani, care s-a spânzurat. Conform măr- 
turiei rândașului Piotr Silin, cauza sinuciderii a fost 
lipsa mijloacelor de trai când s-a trezit din mahmu- 
reală. Uite, vezi cum pleacă dintre noi cei mai 
buni. Rămânem numai noi, proștii ăștia bătrâni. 

— Râdețţi, grăi cu amărăciune în glas Erast 
Petrovici. Dar la Petersburg și-n Varșovia nu e 
zi în care studenţii, ba chiar și liceenii, să nu se 
otrăvească, să nu se împuște, să nu se înece... Vi 
se pare caraghios... 

„Vă veți căi, Ksaveri Feofilaktovici, dar va fi 
prea târziu“, gândi el răzbunător, deși până în 
acea secundă încă nu-i trecuse vreodată prin 
minte gândul sinuciderii — tânărul era prea plin 
de viaţă de felul lui. Se așternu tăcerea. Fandorin 
își imagina micul mormânt modest și fără cruce 
în spatele gardului care împrejmuia biserica, în 
vreme ce Grușin ba urmărea rândurile cu dege- 
tul, ba începea să foșnească paginile. 

— Şi totuși, chiar că-i o prostie, bodogăni el. 
Ce i-o fi apucat, au înnebunit cu toții? Uite-aici, 
două rapoarte, unul de la secţia trei, raionul 
Miasniţkaia, pe pagina opt, celălalt de la secţia 
unu, raionul Rogojskaia, pe pagina nouă. Vasă- 

zică: La ora 12 și 35 de minute, pe stradela Podko- 
lokolnii, a fost chemat la imobilul aparținând „So- 
cetății de asigurare contra incendiilor“ din Moscova 
comisarul de poliție Fedoruk, la cererea moșieresei Av- 
dotia Filippovna Spițîna, din Kaluga (care locuiește 
temporar la hotelul „Boiarskaia “). D-na Spitîna a re- 
latat că lângă intrarea în dugheana cu cărți, chiar sub 
Ochii ei, un domn de vreo 25 de ani, îmbrăcat cuvi- 
incios, a întreprins o tentativă de sinucidere — și-a 
dus la tâmplă un pistol, dar se pare că s-a produs un 
rateu și, cum n-a fost să fie, sinucigașul s-a făcut ne- 
văzut. D-na Spițîna a cerut ca poliția să-l găsească 
pe tânăr și să-l predea autorităţii clericale, spre a fi 
supus penitenţei religioase. Nu s-au întreprins cer- 
cetări, dată fiind lipsa delictului. 

— Vedeți, ce vă spuneam! jubilă Erast Petro- 
vici, simțindu-se pe deplin răzbunat. 

— Stai puţin, tinere, asta încă nu-i tot, îi stă- 
vili comisarul avântul. Ascultă mai departe. Pa- 
gina nouă: Raportează vardistul Semionov (ăsta-i 
din raionul Rogojskaia). La orele 11 a fost chemat 
de cetățeanul Nikolai Kukin, vânzător la prăvălia 
„Briîkin și fiii“, vizavi de podul lauzski. Kukin a de- 
clarat că mai devreme cu câteva minute, pe o bornă 
de piatră a podului s-a cățărat un student, și-a dus 
un pistol la cap, exprimând prin asta intenția clară 
de a se împușca. Kukin a auzit un țăcănit metalic, 
dar n-a urmat nici o împușcătură. După țăcănit, stu- 
dentul a sărit iute pe caldarâm și a luat-o la fugă spre 
strada lauzskaia. Nu s-au găsit alți martori oculari. 
Kukin stăruie să fie postat un vardist pe pod, fiind- 
că anul trecut s-a înecat, tot acolo, o fată de mora- 
vuri ușoare, și de-asta comerțul suferă pierderi. 

— Nu înţeleg nimic, se minună Fandorin, 
desfăcându-și braţele. Ce ritual mai e și ăsta? 
N-o fi cumva vreo societate secretă de-a sinuci- 
gașilor? 

— Care societate, rosti tărăgănat Ksaveri Fe- 
ofilaktovici, după care prinse a vorbi mai iute, 
tot mai iute, animându-se treptat, cu fiecare cu- 
vânt. Nu e vorba de nici o societate, domnul 
meu, totul este mult mai simplu. Și cu butoiașul 
m-am lămurit, până acum nici nu-mi trecea prin 
minte! E vorba de unul și același individ, de stu- 
dentul dumitale și al meu, de Kokorin, el se ți- 
nea de năzbâtii. la uite aici. 

Comisarul se ridică și se apropie sprinten de 
harta Moscovei agățată pe perete, lângă ușă. 

— Uite podul lauzski. De-aici a luat-o pe Ia- 
uzskaia, a umblat hai-hui vreo oră și a ajuns în 
Podkolokolnii, lângă Societatea de asigurări. A 
speriat-o pe moșiereasa Spițina și a pornit mai 
departe, în direcția Kremlinului. Și la orele trei 
a ajuns în Grădina Aleksandrovski, unde voia- 
jul lui a luat sfârșit în felul pe care-l cunoaștem. 

— Dar de ce? Și ce înseamnă toate astea? în- 
trebă Erast Petrovici, cu privirea ațintită pe hartă. 

— Ce înseamnă asta — nu-i problema mea. 
Dar mă duce capul cum s-au petrecut lucruri- 
le. Studentul nostru aristocrat, feciorul nostru de 
bani gata, a hotărât să le spună tuturor adieu. Dar 
înaintea morții a vrut să-și mai gâdile puţin ner- 
vii. Am citit pe undeva că jocul acesta se chea- 
mă „ruleta americană“. În America l-au inventat, 
la minele de aur. Bagi în butoiaș un singur car- 
tuş, îl învârți și — poc! Ai noroc, ai spart banca, 

vorba aia, ai ghinion — adio și n-am cuvinte. 
Așa că a pornit-o studentul nostru în voiaj prin 
Moscova să-și pună la încercare ursita. Este foar- 
te posibil să nu fi tras numai de trei ori, ci de mai 
multe ori, atâta doar că nu toți martorii oculari 
cheamă poliția. Moșiereasa aceea, tămăduitoare 
a sufletelor, la fel și Kukin, cu interesul lui pri- 
vat, au manifestat vigilenţă, dar câte tentative 
o fi întreprins Kokorin, numai Dumnezeu știe. 
Sau, poate, o fi făcut o înţelegere cu el însuși: adi- 
că, mă joc de atâtea ori cu moartea, după care, 
basta. Scap cu viaţă — așa să fie. De fapt, astea-s 
de-acum fantezii de-ale mele. În Grădina Alek- 
sandrovski n-a fost vorba de nici un fel de ghi- 
nion fatal, pur și simplu la orele trei studentul 
își consumase deja întregul destin. 

— Ksaveri Feofilaktovici, sunteți un verita- 
bil talent analitic, declară Fandori, sincer entu- 
ziasmat. Parcă și văd înaintea ochilor totul, așa 
cum s-a petrecut. 

Lauda binemeritată, venită fie și din partea 
unui imberb, îi făcu plăcere lui Grușin. 

— Mă rog, mă rog. Mai e câte ceva de învă- 
tat și de la proștii ăștia bătrâni, rosti el pe un ton 
sentențios. Să fi lucrat dumneata cu mine la an- 
chete, dar nu în vremurile astea atât de breze, 
ci pe vremea împăratului Nikolai Pavlovici. Pe 
vremea aceea nu mai alegeai — că-i poliție judi- 
ciară, că nu-i judiciară, în Moscova nu exista nici 
măcar departamentul nostru, nici secție de in- 
vestigații nu exista. Azi căutai criminali, mâine 
te postai la iarmaroc să bagi spaima-n norod, 
poimâine fugăreai prin cârciumi indivizii fără 
acte. În schimb, te alegeai cu spirit de observa- 

ție, învăţai să te pricepi la oameni, mă rog, te ale- 
geai și cu pielea tăbăcită, fără asta nu se poate 
nicicum să lucrezi în poliție, își încheie comisa- 
rul discursul cu o aluzie și, brusc, băgă de sea- 
mă că secretarul nu-l prea ascultă, ci se încruntă 
unui gând numai de el știut și, după toate pro- 
babilitățile, nu tocmai plăcut. 

— Ei hai, ce ai mai clocit în minte, spune-o 

pe șleau. 
Păi, nu prea pricep ceva..., începu Fando- 
rin, mișcându-și nervos sprâncenele-i frumoa- 
se, ca două semilune. Acest Kukin spune că pe 
pod era un student... 

— Un student, sigur, cine altul? 

— Dar de unde putea să știe Kukin că era stu- 
dent? Purta vestă și pălărie, nici unul din mar- 
torii de la Grădina Aleksandrovski nu l-a luat 
drept student... În procesele verbale scrie doar „tâ- 
nărul“ sau „acel domn“. Enigmă! 

— Dumitale numai enigme îți umblă prin 
cap, ripostă Grușin, dând din mână. Kukin ăsta 
al dumitale este un prostovan, și cu asta basta. 
A văzut și el un domnișor tinerel în haine civi- 
le și ce și-a zis — e student. Dar poate că vânză- 
torul are ochiul format și și-a dat seama că-i 
student, doar de dimineaţă până seara are de-a 
face cu tot soiul de cumpărători. 

— În veci n-a văzut Kukin în dugheana aia 
cumpărători de soiul lui Kokorin, obiectă, înte- 
meiat, Erast Petrovici. 

— Şi ce-are a face asta? 

— Păi are, că n-ar fi stricat să fie mai bine des- 
cusuți moșiereasa Spitîna și vânzătorul Kukin. 
Nu-i de rangul dumneavoastră, Ksaveri Feofi- 

laktovici, să vă ocupați de asemenea fleacuri, dar 
dacă mi-aţi îngădui, eu aș... 

Erast Petrovici chiar se săltă niţeluș din sca- 
un, într-atât își dorea ca Grușin să-i dea voie. 

Ksaveri Feofilaktovici avea de gând să se arate 
sever, dar își schimbă gândul. Las’ să dea băiatul 
cu nasul de munca activă, să înveţe și el să dis- 
cute cu martorii. Poate iese și ceva bun din asta. 
Așa că rosti pe un ton plin de importanţă: 

— Nu-ţi interzic. 

Si, preîntâmpinând exclamaţia de bucurie a 
registratorului de colegiu, adăugă: 

— Dar mai întâi fă bine și termină raportul 
pentru excelența sa. Și uite ce e, drăguță. Sunt 
deja ceasurile patru. Dacă nu-ți e cu supărare, 
eu merg, acasă. lar dumneata o să-mi povestești 
mâine de unde i s-a năzărit lui Kukin că-i vor- 
ba de un student. 


CAPITOLUL AL TREILEA, 


în care apare 
„Studentul zgârbov“ 


De pe strada Miasniţkaia, unde își avea se- 
diul Departamentul de Criminalistică, până la 
hotelul „Boiarskaia“, unde, potrivit raportului, 
„locuia temporar“ moșiereasa Spițina, erau vreo 
douăzeci de minute de mers, și Fandorin, în po- 
fida nerăbdării chinuitoare, decise totuși s-o ia 
pe jos. „Lord Byron“, torționarul care încleșta ne- 
milos în balenele sale coastele secretarului, îi fă- 
cuse o gaură atât de adâncă în buget, încât costul 
unei plimbări cu birja ar fi urmat să se reflecte 
cât se poate de drastic în raţia zilnică de hrană. 
Mestecând din mers o plăcintă cu cozi de pește 
cumpărată la colțul străduței Gusiatnik (să nu 
uităm că, în febra cercetărilor, Erast Petrovici sări- 
se peste prânz), el pășea sprinten pe Bulevardul 
Cistoprudnii, unde niște bătrânele antediluvie- 
ne, în paltoane largi, demodate și cu bonete pe 
cap, presărau firimituri unor porumbei grași și 
obraznici. Pe caldarâmul pietruit goneau verti- 
ginos birje și faetoane cu care Fandorin nu putea 
ține pasul, așa că în gândul lui se simţi ofensat. 
În fond, unui copoi îi e imposibil să se descurce 
fără o caleașcă și niște trăpași. Tot e bine că 
„Boiarskaia“ e pe Petrovka, dar de acolo, pe jos, 

până pe lauzskaia, la vânzătorul Kukin, înseam- 
nă încă o jumătate de oră în cap. În cazul ăsta, 
întârzierea poate fi de-a dreptul fatală, se aprinse 
Erast Petrovici (exagerând întrucâtva, dacă e să 
fim sinceri), iar domnul comisar se scumpește 
la cinșpe copeici acolo din vistieria statului. Păi 
sigur, lui departamentul îi alocă lunar câte opt- 
zeci de ruble numai pentru birjă permanentă. 
Astea-s privilegiile șefilor: unul merge cu birja 
personală acasă, și altul — pe picioarele lui în in- 
teres de serviciu. 

Dar la stânga, deasupra acoperișului cafene- 
lei „Souchet“, se ivise deja clopotnița Bisericii 
Sfânta Treime, lângă care se înălța „Boiarskaia“, 
și Fandorin iuți pasul, savurând anticipat impor- 
tantele sale descoperiri. 


Jumătate de oră mai târziu, cu pas abătut și 
înfrânt, își târa anevoie picioarele pe Bulevardul 
Pokrovski în jos, unde erau hrăniţi niște porum- 
bei la fel de ghiftuiți și de obraznici ca pe Cis- 
toprudii, dar nu de niște doamne nobile, ci de 
niște precupețe. 

Discuţia cu martora fusese dezamăgitoare. 
Erast Petrovici o prinsese pe moșiereasă chiar 
în ultima clipă — tocmai se pregătea să urce în- 
tr-o droșcă ticsită de cuferașe și pachete, urmând 
să părăsească primul oraș de scaun al Rusiei 
pentru gubernia ei, Kaluga. Din rațiuni de eco- 
nomie, Spițina călătorea după moda veche, nu 
pe calea ferată, ci trasă de proprii ei bidivii. 

Din acest punct de vedere, Fandorin avusese, 
fără îndoială, noroc, pentru că, dacă moșiereasa 

s-ar fi grăbit la gară, discuţia nici măcar nu ar 
fi putut avea loc. Dar miezul discuţiei cu mar- 
tora limbută, pe care o abordase în fel și chip, 
se rezumase la un singur lucru: Ksaveri Feofi- 
laktovici avusese dreptate, Spițina îl văzuse chiar 
pe Kokorin — își amintise și de jachetă, și de me- 
lon, ba chiar și de niște pantofi de lac cu năstu- 
rei, despre care nu amintiseră martorii din 
Grădina Aleksandrovski. 

Toată nădejdea îi stătea acum în Kukin, și era 
foarte probabil ca Grușin să fi avut dreptate și 
în privinţa lui. Îl luase pe vânzătorul acela gura 
pe dinainte, și acum bate tu, Fandorin, drumu- 
rile din pricina lui prin toată Moscova, fă-te tu 
de râs în faţa șefului. 

Ușa cu geam a băcăniei „Brikin și fiii“, cu o 
căpățână de zahăr zugrăvită pe ea, dădea chiar 
spre mal, încât de acolo podul se vedea ca-n pal- 
mă — Fandorin remarcă asta din prima clipă. Și 
observă de asemenea că ferestrele băcăniei erau 
larg, deschise (pesemne din pricina zăpușelii), 
așadar Kukin putuse auzi „țăcănitul metalic“, 
căci până la cea mai apropiată bornă de piatră 
nu puteau fi mai mult de cincisprezece pași. Din 
ușă îl privea intrigat un bărbat de vreo patruzeci 
de ani, în cămașă roșie, vestă neagră de postav, 
pantaloni de bumbac și cizme cu carâmbi stră- 
lucitori. 

— Aţi dori oarece, înălțimea voastră? între- 
bă el. Sau ați binevoit cumva să vă rătăciți? 

— Kukin? întrebă cu asprime Frast Petrovici, 
neîntrezărind nimic îmbucurător în viitoarele ex- 
plicații. 

— Chiar așa, confirmă vânzătorul încordân- 
du-și atenţia și înălțându-și sprâncenele stufoa- 
se, dar dumirindu-se imediat: Ei, dar înălțimea 
voastră trebuie să fie de la poliție. Mulţumim 
prea plecat. Nu m-așteptam la așa grabnică aten- 
ție. Domnul de la comisariat a zis că șefii or să 
cerceteze, dar nu m-așteptam, nicicum nu m-aș- 
teptam. Da’ ce stăm aicea-n prag! Faceţi bine și 
intraţi în băcănie. Oh, atâta-s de recunoscător, 
atâta-s de mulțumit! 

Omul se ploconi, crăpă și ușa, ba făcu și un 
gest de poftire înăuntru — poftiți, adică —, dar 
Fandorin nu se clinti din loc. 1 se adresă pe un 
ton plin de importanţă: 

— Nu sunt de la poliţie, ci de la Departamen- 
tul de Criminalistică. Am ordin să-l găsesc pe 
stu... pe omul acela despre care l-ai informat pe 
inspectorul de poliție. 

— Pe scubent? îi suflă cu dragă inimă vân- 
zătorul. Cum nu, înălțimea voastră, țin minte la 
perfecție. Ce spaimă am tras, să-mi fie cu iertare! 
Cum am văzut că dumnealui se cațără pe bor- 
nă și-și lipește arma de cap, am înțepenit — gata, 
mi-am zis, O să fie ca mai an, să promiți marea 
cu sarea că tot n-o să mai intre nimeni în băcă- 
nie. Și ce vină avem noi? Ce-are locul ăsta, e uns 
cu miere, de vor toţi să-și lase aici zilele? Du-te, 
dom'le, la râul Moscova, că-i și mai adâncuţ, și 
podu-i mai “năltuţ. 

— Oprește-te o clipă, Kukin, îi reteză vorba 
Erast Petrovici. Mai bine descrie-mi-l pe student. 
Cum era îmbrăcat, cum arăta și, în general, de 
unde-ai luat-o că era student. 

— Păi, cum asta, era scubent în toată regula, 
înălțimea voastră, se minună vânzătorul. Și mon- 
dir avea, și nasturi, și sticle pe nas. 

— Ce mundir? exclamă Fandorin, săltându-și 
brusc capul. Purta uniformă de student? 

— Da” cum altfel? făcu uimit Kukin, privin- 
du-l cu compasiune pe funcţionarul greu de cap. 
Dacă n-avea, de unde să-mi dea mie-n gând că-i 
scubent sau nu-i scubent? Adicătelea, ce, nu pot 
eu să deosebesc după mondir un scubent de-un 
conțopist? 

La această judicioasă remarcă Erast Petrovici 
nu avu replică, își scoase din buzunar un mic 
blocnotes îngrijit, cu creion — special pentru con- 
semnarea mărturiilor. Fandorin își cumpărase 
blocnotesul înainte de a intra în slujbă la depar- 
tament, îl plimbase cu el trei săptămâni de po- 
mană, și abia azi îi era de trebuinţă — în cursul 
dimineții, registratorul de colegiu umpluse 
deja trei păginuţe cu scris mărunt. 

— Povestește-mi cum arăta omul acela. 

— Păi, om ca toți oamenii. Nu tocmai chipeș, 
avea și ceva bubuliţe pe față. Și mai avea și sti- 
cle la ochi... 

— Ce fel de sticle — ochelari, sau pince-nez? 

— De-alea cu șnurulețţ. 

— Deci, pince-nez, preciză Fandorin, hâr- 
șâind cu creionul în blocnotes. Avea și alte sem- 
ne particulare? 

— Tare mai era gârbov dumnealui. Umerii 
aproape că-i avea mai sus de cap... Altfel, scu- 
bent ca toți scubențţii, cum v-am zis... 

Kukin îl privea nedumerit pe „conţopist“, dar 
acela tăcu lungă vreme, își făcuse ochii mici, 

mișca din buze, tot răsfoia caietul acela mititel. 
Gândea omul la ceva, de bună seamă. 

„Uniformă de student, coșuri, pince-nez, foar- 
te gârbov“ — fu consemnat în blocnotes. Mă rog, 
câteva coșuri — asta-i un fleac. Despre pince-nez 
nu se spune un cuvânt în inventarul lucrurilor 
găsite asupra lui Kokorin. Să-l fi scăpat pe jos? 
Posibil. Nici martorii n-au amintit nimic despre 
un pince-nez, dar nici nu au fost chestionați în 
mod special în legătură cu aspectul exterior al 
sinucigașului — și la ce bun s-o facă? Gârbov? 
Hm. Tin minte că în „Ziarul de Moscova“ era 
descris ca fiind un tânăr chipeș și prezentabil, 
dar reporterul nu fusese de faţă la incident, nu-l 
văzuse pe Kokorin, era deci posibil să fi lipit acel 
„chipeș și prezentabil“ de dragul efectului. Ră- 
mânea chestiunea cu mundirul studențesc — la 
asta nu mai existau argumente. Dacă pe pod fu- 
sese Kokorin, ar reieși că în intervalul dintre ora 
unsprezece și ora douăsprezece și jumătate se 
schimbase, nu se știe de ce, în redingotă. Inte- 
resant, unde a făcut-o? De la râul lauza până pe 
Ostojenka și îndărăt, la „Societatea de asigurări 
contra incendiilor“, nu e cale scurtă, n-o poți do- 
vedi într-o oră și jumătate. 

Si pricepu atunci Fandorin, cu o strângere de 
inimă, că nu-i rămânea decât o ieșire: să-l înșfa- 
ce de guler pe vânzător, să-l ducă la secţie, pe 
Mohovaia, unde, împresurat de gheață, zăcea în 
continuare la morgă cadavrul sinuciașului, și să 
aranjeze o recunoaștere. Erast Petrovici își ima- 
gină țeasta sfărâmată, cu o crustă uscată de sân- 
ge și creier, și, printr-o asociere absolut firească, 


44 


își aminti de precupeaţa Krupnova, femeia aceea 
care fusese înjunghiată și care îi mai vizita și 
acum coșmarurile. Nu, hotărât lucru, nu voia să 
meargă la „gheţărie“. Dar între studentul de pe 
podul lauzski și sinuciderea din Grădina Alek- 
sandrovski exista o legătură pe care trebuia ne- 
apărat să o deslușească. Cine oare îi putea spune 
dacă acel Kokorin avea bubiţe și era gârbov, dacă 
purta sau nu pince-nez? 

În primul rând, moșiereasa Spiţina, dar aceas- 
ta, fără îndoială că se apropia de-acum de gra- 
nița guberniei Kaluga. In al doilea rând, valetul 
răposatului — cum l-o fi chemând oare? Nu con- 
tează, oricum anchetatorul l-a dat afară din casă, 
caută acum de poți acul în carul cu fân. Rămân 
martorii din Grădina Aleksandrovski și, înain- 
te de toate, cele două doamne cu care Kokorin 
vorbise în ultimele clipe ale vieţii sale. Doar ele 
îl putuseră admira, fără doar și poate, în toate 
amănuntele. lată ce scrie în blocnotes: „Eliz. 
Aleksandr-na von Evert-Kolokolţeva, fiică con- 
silier titular privat, 17 a., d-șoara Emma Gotli- 
bovna Pfühl, 48 a., str. Malaia Nikitskaia, casă 
partic“. 

Și totuși, nu se putea descurca fără să dea 
bani pe o birjă. 


Ziua se vădi a fi lungă. Mai de voie, mai de 
nevoie, inimosul soare de mai, care luminase ne- 
obosit orașul-cu-turle-de-aur, luneca spre linia 
acoperișurilor atunci când Erast Petrovici, mai 
sărac cu douăzeci de copeici, cobori din birjă 

lângă o elegantă casă cu coloane dorice, fațadă 
ornamentată și verandă de marmură. Văzând că 
tânărul său client se oprise descumpănit, birja- 
rul îi zise: 

— Chiar asta-i casa generalului, să n-ai nici 
o îndoială. Nu-i primul an de când umblu prin 
Moscova. 

„Dar dacă n-or să-mi dea drumul înăuntru?“ 
gândi Erast Petrovici cu inima cât un purice. 
Apucă ciocănelul sclipitor de aramă și bătu de 
două ori. Ușa masivă, cu două boturi de leu din 
bronz aplicate pe ea, se dădu pe dată în lături 
și apăru un portar înveșmântat într-o livrea bo- 
gată, cu ceaprazuri aurite. 

— La domnul baron? De la autorităţi? între- 
bă el cu un aer preocupat. Să-i raportați, sau nu- 
mai să-i înmânați vreun document? Dar poftiți. 

În vestibulul spațios, puternic luminat și de 
un candelabru, și de becuri cu gaz, vizitatorul se 
pierdu cu totul. 

— De fapt, am venit la Elizaveta Aleksan- 
drovna, îi explică el. Erast Petrovici Fandorin, 
de la Departamentul de Criminalistică. Într-o 
chestiune urgentă. 

— De la Departamentul de Criminalistică? re- 
petă, strtâmbându-se disprețuitor, paznicul uși- 
lor. Doar nu cumva pentru întâmplarea de ieri? 
Nici să nu vă gândiţi. Domnișoara a plâns aproa- 
pe jumătate de zi și a dormit și rău azi-noapte. 
Nu vă las și nici nu-i raportez. Înălțimea sa i-a 
și amenințat pe oamenii de la departamentul 
vostru că le ia capul, pentru că au chinuit-o ieri 

pe Elizaveta Aleksandrovna cu audierile. Vă rog, 
poftiți în stradă, în stradă, rogu-vă. 

Și nemernicul începu să-l împingă cu pân- 
tecele lui burduhănos spre ieșire. 

— Dar guvernanta Pfiihl? exclamă disperat 
Erast Petrovici. Emma Gotlibovna, patruzeci și 
opt de ani? Măcar cu dumneaei să schimb câ- 
teva cuvinte. E o problemă de stat! 

Portarul plescăi cu importanţă din buze. 

— Fie, la dumneaei vă las. Uitaţi colo, sub 
scară. Pe coridor la dreapta, a treia ușă. Acolo 
stă doamna guvernantă. 

La bătaia lui în ușă deschise o creatură înal- 
tă și ciolănoasă, care își pironi asupra vizitato- 
rului privirea ochilor ei rotunzi și căprui. 

— De la poliţie. Fandorin. Doamna Pfühl? 
rosti șovăielnic Erast Petrovici și, pentru orice 
eventualitate, repetă în germană: 

— Polizeiamz. Sind Sie Fräulein Pfiihl? Gutten 
Abend. 

— Buna seara, îi răspunse pe un ton sever cio- 
lănoasa. Da, zunt Emma Pfuhl. Intrat. Luat loc 
la șcaun. 

Fandorin luă loc acolo unde i se poruncise — 
pe un scaun vienez, cu spătar arcuit, lângă o mă- 
suță de scris pe care erau rânduite în modul cel 
mai ordonat cu putinţă niște manuale și un mic 
top de hârtie de scris. Era o odaie bună, lumi- 
noasă, dar teribil de searbădă, parcă nu avea via- 
tă în ea. Doar pe pervaz tronau trei ghivece cu 
mușcate înfoiate — singura pată luminoasă din 
întreaga încăpere. 

— At venit pentru acel tiner care z-a împuș- 
cat? întrebă guvernanta Pfuhl. Am răspuns ieri 
la toate intrebari de la domnul polițai, dar dacă 
mai vret intrebat, puteţ intrebat. Eu ințelegem 
foarte bine, munca de polițai este foarte impor- 
tant. Unchiul meu, Giinter, a fost în poliția zaxo- 
nă, a fost ober-vachtmeister. 

— Eu sunt registrator de colegiu, o lămuri 
Erast Petrovici, nedorind să fie luat tot drept 
vagmistru. Sunt funcționar de rangul paispre- 
zece. 

— Da, știu să deosebesc la ranguri, încuvi- 
ință din cap nemţoaica, arătând cu degetul pe- 
tlița de pe uniforma lui de funcționar public. 
Așadar, domnule registrator de colegiu, eu as- 
cult. 

În acel moment, fără vreo bătaie prealabilă, 
ușa se deschise de perete și în odaie năvăli ca-n 
zbor o domnișoară cu păr bălai și cu obrăjori îm- 
bujorați fermecător. 

— Fräulein Pfiihl! Morgen fahren wir nach 
Kuntsevo!’ Pe onoarea mea! Mi-a dat voie papa! 
debită ea într-un suflet încă din prag. 

Văzându-l însă pe străin, își înghiți brusc cu- 
vintele și amuti fâstâcită, dar ochii ei cenușii se 
ațintiră cu vie curiozitate asupra tânărului 
functionar. 

— Baronese educate nu aleargă, ele merg, îi 
spuse guvernanta cu prefăcută asprime. Mai ales 
dacă are zaptesprezece ani în cap. Dacă nu aler- 
ga, ci mergea, avea vreme ză vadă domn străin 
si ză zalute cuviincios. 


1 „Mâine mergem la Kunţevo!“ (germ.). (N. tr.) 

— Bună ziua, domnule, șopti miraculoasa 
făptură apărută din senin. 

Fandorin zvâcni din scaun și făcu o plecăciu- 
ne, simțindu-se mizerabil. Fata îi plăcea peste 
măsură, și bietul registrator se temea că acuș-a- 
cuș se înamorează de ea la prima vedere, așa 
ceva nu se cădea defel. Nici chiar în fostele vre- 
muri de prosperitate ale tatălui său o asemenea 
prinţesă nu i-ar fi putut fi în nici un caz pere- 
che, cu atât mai puțin acum. 

— Bună ziua, i se adresă el foarte sec și se în- 
cruntă cu severitate, adăugând în sinea lui: „Îţi 
trece cumva prin minte să mă pui într-o postu- 
ră jalnică, ceva în genul «El — consilier titular, ea 
— fiică de general»? A, nu, domnișoară, să nu te 
aștepți la una ca asta! Și ca să ajung titular mai 
am încă de muncit, și încă foarte mult!“ 

— Registrator de colegiu Fandorin Erast 
Petrovici, Departamentul de Criminalistică, se 
prezentă el pe un ton oficial. Fac o anchetă su- 
plimentară în legătură cu nefericitul eveniment 
de ieri, din Grădina Aleksandrovski. S-a dove- 
dit necesar să mai punem unele întrebări. Dar 
dacă asta vă este neplăcut — căci înțeleg prea bine 
cât ați fost de tulburată — îmi va fi de ajuns o dis- 
cuție doar cu doamna Pfuhl. 

— Oh, da, a fost îngrozitor. 

Ochii domnișoarei, și așa enormi, se făcură 
și mai mari. 

— Ce-i drept, am închis ochii și apoi mi-am 
pierdut simţirea... Dar mă interesează foarte mult! 
Fräulein Pfühl, pot să rămân și eu? Te rog! De 


49 


altfel, sunt martoră în aceeași măsură ca și dum- 
neata! 

— În ce mă privește, în interesul anchetei, și 
eu aș prefera ca domnișoara baroneasă să asis- 
te, spuse cam pierit Fandorin. 

— Ordine e ordine, îl aprobă printr-un gest 
din cap Emma Gotlibovna. Eu, Lischen, mereu 
repet: Ordnung muss sein. Trebuie să fie supune- 
re la lege. Pot rămâne. 

Lizanka (astfel îi spunea deja în sinea lui Fan- 
dorin, care-și pierdea vertiginos stăpânirea de 
sine) se așeză hotărâtă pe divanul tapițat în pie- 
le, toată numai ochi pentru eroul nostru. 

El își luă inima-n dinți și, întorcându-se spre 
Frăulein Pfuhl, o întrebă: 

— V-aș ruga să-mi descrieți aspectul exterior 
al acelui domn. 

— Al domnului care z-a împușcat? preciză 
ea. Na ja. Ochi căprui, păr caștaniu, deștul de înalt, 
nu muștaţă și nu barbă, nici favorit, faţă foarte 
tiner, dar nu foarte frumos. Acum, îmbrăcăminte. 

— Despre îmbrăcăminte, mai târziu, o între- 
rupse Erast Petrovici. Spuneţi că nu era frumos. 
De ce? Din pricina coșurilor? 

— Puckeln, traduse, roșind, Lizanka. 

— A, Ja, coși, repetă cu plăcere guvernanta 
cuvântul pe care nu-l pricepuse la început. Nu, 
domnul acela nu avea coși. Avea piele bună, ză- 
nătos. Dar fața nu era foarte frumos. 

— De ce? 

— Era rău. Ze uita ca și cum nu pe zine voia 
ză omoare, pe cu totul altul. Oh, a fost un coș- 
mar! mai zise Emma Gotlibovna, excitată de 

această aducere-aminte. Primavara, zoare pe cer, 
doamne și domni la promenada, grădini minu- 
nate tot în floace! 

La aceste ultime cuvinte Erast Petrovici fu nă- 
pădit de roșeaţă privi cu coada ochiului spre Li- 
zanka, dar aceasta probabil că se obișnuise de 
mult cu felul special de a vorbi al guvernantei 
sale, încât privirea îi era la fel de încrezătoare și 
luminoasă. 

— Dar purta pince-nez? Poate că nu pus pe 
nas, poate se vedea că îl ține în buzunar? Pe un 
șnuruleţ de mătase? își turna fără încetare 
Fandorin întrebările. Și nu vi s-a părut că ar fi 
gârbov? Și încă ceva. Știu că era în redingotă, dar 
arăta ceva din îmbrăcămintea lui că ar fi fost stu- 
dent? Pantaloni de uniformă, bunăoară? N-aţi 
observat? 

— Eu obzerv întotdeauna totul, răspunse cu 
demnitate nemţoaica. Pantaloni avea cadrilați 
din ștofă scumpă. Pince-nez nu avea deloc. Nici 
zgârbov nu era. Domnul avea bună ținută. 

Chibzui preţ de o clipă, apoi, pe neaștepta- 
te, întrebă: 

— Zgârbov, pince-nez și ștudent? De ce spu- 
neaţi așa? 

— Dar care-i problema? replică Erast Petro- 
vici cu atenţia încordată. 

— Ciudat. Era acolo un domn. Un ștudent 
zgârbov cu pince-nez. 

— Cum așa!? Unde? izbucni Fandorin. 

— Am văzut așa un domn... jenseits... pe par- 
tea cealaltă la grilaj, pe stradă. Stătea și ze uita 
la noi. Chiar mă gândeam că domnul ștudent o 

ză ne ajute ză-l gonim pe omul acela îngrozitor. 
El era foarte zgârbov. L-am văzut mai târziu, 
după ce omul acela ze împușcase deja. Ștuden- 
tul z-a întors și z-a dus iute-iute. Și am văzut 
atunci ce zgârbov era. Așa ze întâmplă când co- 
piii nu zunt învățați de mici ză stea corect. Ză 
stai corect este foarte important. Elevele mele 
stau întotdeauna corect. Ia priviţ la fräulein ba- 
roneasa. Vedeți cum ține spinare? Foarte frumos! 

În acel moment, Elizaveta Aleksandrovna se 
îmbujoră, dar atât de dulce, încât Fandorin 
pierdu pentru moment firul discuţiei, deși de- 
claraţia guvernantei Pfühl era, neîndoielnic, de 
o importanţă excepțională. 


CAPITOLUL AL PATRULEA, 


în care se vorbește despre 
puterea nefastă a frumuseții 


A doua zi, la orele unsprezece ale dimineții, 
Erast Petrovici, binecuvântat de șef și chiar în- 
zestrat de acesta cu trei ruble pentru speze ex- 
cepționale, ajunse la clădirea zugrăvită în galben 
a Universității de pe Mohovaia. Misiunea nu era 
complicată, dar avea nevoie de ceva șansă: să-l 
dibuiască pe studentul cel gârbov, nu prea chi- 
peş, cu ceva coșuri pe față, cu pince-nez prins 
pe șnuruleț de mătase. Era foarte posibil ca acest 
domn suspect să nici nu studieze pe Mohovaia, 
ci la Institutul Tehnic Imperial, la Academia de 
Silvicultură sau chiar la Institutul de Ingineri 
Hotarnici, și totuși, Ksaveri Feofilaktovici (care-l 
privise pe tânărul său secretar cu bucuroasă ui- 
mire) fusese pe deplin de acord cu supoziţia lui 
Fandorin, potrivit căreia „zgârbovul“ și răposa- 
tul Kokorin studiau cel mai probabil la Univer- 
sitate și, foarte posibil, la aceeași Facultate de 
Drept. 

Îmbrăcat civil, Erast Petrovici zbură ca vân- 
tul pe treptele roase, din fontă, ale aripii prin- 
cipale, trecu pe lângă un slujbaș bărbos în livrea 
verde și ocupă o poziţie foarte convenabilă în 
ambrazura semicirculară a unei ferestre, de unde 

putea ține perfect sub observație și vestibulul 
unde se afla garderoba, și curtea, ba chiar și intră- 
rile în celelalte două aripi ale clădirii. Pentru 
întâia oară de când îi murise tatăl și viaţa tână- 
rului se abătuse de la calea ei dreaptă și lumi- 
noasă, Erast Petrovici privea zidurile galbene 
sacre ale universităţii fără dorul acela lăuntric 
după ce s-ar fi putut împlini și nu se împlinise. 
Încă nu se știe care anume existență este mai 
atrăgătoare și mai folositoare societății — toceala 
studențească, sau viaţa dură a unui agent de in- 
vestigații, care îndeplinește o importantă și 
periculoasă misiune. (Mă rog, poate nu chiar pe- 
riculoasă, dar, totuși, de excepțională importan- 
tă și ultrasecretă.) 

Cam tot al patrulea student care nimerea în 
raza vizuală a vigilentului nostru observator 
purta pince-nez, și mulți dintre ei îl aveau prins 
cu șnuruleţ de mătase. Cam tot al cincilea avea 
fizionomia spuzită de o anumită cantitate de co- 
suri. Erau destul de mulţi și dintre cei aduși de 
spate. Totuși, toate cele trei semnalmente nu do- 
reau nicicum să se adune într-un singur individ. 

La ora două, Fandorin, flămând, își scoase 
din buzunar un sandvici cu salam și mai prin- 
se ceva puteri, fără însă a-și părăsi postul. La ora 
aceea apucase deja să stabilească relații cât se 
poate de amicale cu portarul bărbos, care îi or- 
donase să-i spună Mitrici și reușise să-i dea tână- 
rului câteva sfaturi extrem de prețioase privind 
modul în care se intră la „nivirsitate“. Fandorin, 
care se recomandase bătrânelului limbut drept 
un provincial care visează la nasturii sacrii cu 

blazonul universității gravat pe ei, se întreba deja 
dacă nu ar trebui să schimbe versiunea și să-l 
interogheze direct pe Mitrici cu privire la 
„Zgârbovi“ și buboși, când portarul începu ia- 
răși să se agite, își scoase chipiul de pe cap și des- 
chise larg ușa. Mitrici executa acest ritual de câte 
ori trecea prin preajmă un profesor sau unul din- 
tre studenții bogați, gest pentru care era răsplătit 
din când în când ba cu o copeică, ba cu un pitac. 
Erast Petrovici își aruncă privirea într-acolo și 
văzu îndreptându-se spre ieșire un student care 
tocmai primise de la garderobă o manta foarte 
elegantă din catifea, cu paftale în formă de labe 
de leu. Pe nasul fantelui sclipea un pince-nez, 
fruntea îi era împurpurată de o spuzeală de co- 
suri. Fandorin își încordă atenţia, încercând să 
vadă cum stă studentul cu ţinuta, dar blestema- 
ta pelerină a mantalei și gulerul ei ridicat îl îm- 
piedicau să pună un diagnostic. 

— Bună seara, Nikolai Stepantci. Nu porun- 
ciți o birjă? îl întrebă, ploconindu-se, portarul. 

— Ce-i, Mitrici, s-a oprit ploicica? întrebă bu- 
bosul cu glas subțirel. Atunci merg pe jos, m-am 
săturat de atâta stat. 

Și cu două degete înmănușate în alb lăsă în 
palma întinsă o mică monedă. 

— Cine-a fost acela? șopti Erast Petrovici, pri- 
vind încordat spinarea filfizonului. Nu cumva 
e ghebos? 

— Ahtirțev Nikolai Stepanici. Bogat cât cu- 
prinde, sânge de prinţ, îl informă Mitrici cu evla- 
vie. niciodată nu-mi lasă mai puţin de cinșpe 
copeici. 

Pe Fandorin îl trecură fiorii. Ahtîrtev! Nu 
cumva era cel desemnat drept executor testa- 
mentar? 

Mitrici se ploconi în fața următorului univer- 
sitar — un profesor, magistru de fizică, cu plete 
lungi, dar când se întoarse îl aștepta o surpri- 
ză: pe onorabilul provincial parcă îl înghițise pă- 
mântul. 


Mantaua neagră de catifea se zărea de depar- 
te, și în doi timpi și trei mișcări Fandorin îl ajun- 
se din urmă pe suspect, dar nu se hotărî să-l 
strige: ce învinuire îi putea aduce, de fapt, aces- 
tui Ahtîrtev? Mă rog, să zicem că îl vor recunoaș- 
te și vânzătorul Kukin, și fata bătrână Pfuhl 
(ajuns la acest gând, Erast Petrovici oftă amar- 
nic, amintindu-și iarăși, a câta oară, de Lizanka). 
Așadar, cu ce s-ar alege? N-ar fi mai bine să ur- 
meze învățăturile marelui Fouché, neîntrecutul 
corifeu al investigațiilor, și să purceadă la fila- 
jul individului? 

Zis și făcut. Mai cu seamă că se vădi a fi cât 
se poate de simplu de urmărit: Ahtîrtev mergea 
fără grabă, în pas de plimbare, spre Tverskaia, 
nu-și întorcea capul, doar când și când petrecea 
cu privirea câte o modistă drăgălașă. Luându-și 
inima-n dinți, Erast Petrovici se furișase în câte- 
va rânduri, pe neobservate, chiar până lângă el, 
ba îl și auzise pe student fluierând serenada lui 
Smith din „Frumoasa fată din Perth“. Se pare că 
sinucigașul căruia nu-i reușise tentativa (dacă el 
era acela) se afla într-o excelentă dispoziție. Lângă 

tutungeria lui Korf, studentul se opri și privi vre- 
me îndelungată pachetele de țigări din vitrină, 
dar de intrat nu intră. Fandorin începu să fie din 
ce în ce mai convins că „obiectivul“ trage de timp 
până la o anumită oră. Această convingere i se 
întări atunci când Ahtîrţev își scoase ceasul de 
aur, îi deschise capacul cu un țăcănit, după care, 
iuțind puțin pasul, o luă pe trotuar în sus, tre- 
când la interpretarea energicului „Cor al băie- 
ților“ din opera foarte la modă „Carmen“. 

După ce coti pe aleea Kamergherski, studen- 
tul încetă să fluiere și începu să meargă atât de 
sprinten, încât Erast Petrovici se văzu nevoit să 
rămână puțin în urmă — altfel prea ar fi bătut la 
ochi. Din fericire, până să ajungă la salonul de 
modă de dame Darzans, „obiectivul“ mai înce- 
tini pasul și curând se opri cu totul. Fandorin 
traversă strada și își fixă postul de observație 
lângă o brutărie, din care se răspândea o plăcută 
aromă de cozonac proaspăt. 

Cincisprezece minute, poate chiar douăzeci, 
Ahtîrtev, dând semne tot mai vădite de nervo- 
zitate, se preumblă încoace și încolo pe lângă ușile 
de stejar cu ornamente geometrice, pe care in- 
trau cucoane cu un aer preocupat și pe care ie- 
șeau comisionari cu pachete și cutii elegante. 
De-a lungul trotuarului așteptau câteva echipaje, 
unele chiar cu blazoane zugrăvite pe portierele 
Jăcuite. La orele paisprezece și șaptesprezece mi- 
nute (Erast Petrovici văzu cât era ora pe ceasul 
din vitrină), studentul tresări și se repezi spre o 
doamnă zveltă, cu voaletă pe față, care tocmai 
ieșise din magazin. Își scoase șapca și începu să-i 

spună ceva, desfăcându-și braţele. Fandorin tra- 
versă strada cu un aer blazat — asta-i bună, poate 
avea și el chef să arunce o privire în magazinul 
lui Darzans. 

— Nu am acum timp de dumneata, se făcu 
auzită vocea cristalină a doamnei îmbrăcate după 
ultima modă de la Paris - rochie liliachie de 
moar, cu trenă. Vorbim mai târziu. Vino la ora 
opt ca de obicei, vom hotâri acolo totul. 

Fără să-i mai arunce vreo privire lui Ahtirţev, 
rămas tulburat locului, ea se îndreptă spre un 
faeton cu două locuri, cu coviltirul lăsat pe spate. 

— Amalia! Amalia Kazimirovna, dar dă-mi 
voie! strigă studentul în urma ei. Eu mă aștep- 
tam oarecum la o discuție în particular! 

— După, după! îi aruncă dama. Acum mă 
grăbesc! 

O adiere ușoară îi ridică puţintel voaleta im- 
ponderabilă de pe faţă și Erast Petrovici încre- 
meni. El văzuse deja acești ochi galeși, negri ca 
noaptea, acest oval egiptean al feței, această șer- 
puire capricioasă a gurii, și odată văzut, acest 
chip nu poate fi uitat în veci. Iat-o, deci, pe enig- 
matica A.B., care nu-i îngăduise nefericitului 
Kokorin să se lepede de ea! Cazul căpăta, pare-se, 
un cu totul alt tâlc și o altă culoare. 

Ahtirțev înlemnise pierdut pe trotuar, înde- 
sându-și dizgraţios capul între umeri (e gârbov, 
chiar e gârbov, se încredinţă Erast Petrovici), în 
timp ce faetonul o purta pe regina egipteană spre 
Petrovka. Trebuia să ia o decizie, și Fandorin, 
chitind că studentul oricum n-are unde să mai 
dispară acum, îl lăsă în plata Domnului și o luă 

la goană înainte, spre colțul cu Bolșaia Dmitro- 
vka, unde se înșirau câteva trăsuri de piaţă. 

— Poliția! îi șopti el unui Vanka oarecare, un 
birjar ațipit, cu șapcă și caftan vătuit. la-te repe- 
de după echipajul ăla! Mișcă odată! Nu-ţi fă griji, 
o să te plătesc cu vârf și-ndesat! 

Vanka își compuse o mină plină de morgă, 
își suflecă mânecile cu zel exagerat, scutură hă- 
țurile, ba mai trase și-un răcnet, și căluțul băl- 
tat prinse a-și tropoti sonor copitele pe caldarâm. 

Colț cu Rojdestvenska se târa de-a curmezi- 
șul străzii o căruţă încărcată cu cherestea, blocând 
tot locul. Erast Petrovici sări din loc emoţionat 
la culme, și chiar se săltă pe vârfuri, privind în 
urma faetonului, care izbutise cumva să se stre- 
coare. Bine măcar că apucă să vadă cum cotește 
pe Bolșaia Lubianka. 

Dar Dumnezeu e milostiv. Ajunseră din urmă 
faetonul chiar lângă strada Sretenka, și tocmai la 
timp — faetonul se înfundă într-o ulicioară îngus- 
tă și cu hârtoape. Rotile prinseră a sălta peste ho- 
puri. Fandorin văzu faetonul oprindu-se și îl 
împunse în spinare pe birjar, dându-i de înțeles 
să mâne înainte, să nu-l dea de gol. Iar el se în- 
toarse anume cu spatele, văzând însă cu coada 
ochiului cum, la intrarea într-o căsuţă îngrijită, 
din piatră, cu curte, dama în liliachiu este întâm- 
pinată de un individ înalt, în livrea. Chiar după 
primul colț, Erast Petrovici dădu drumul birjei 
și o porni agale, ca și cum s-ar fi plimbat, chi- 
purile, în direcție opusă. lată căsuţa — acum o 
putea examina cum se cuvine: un mezanin cu 
acoperiș verde, mușcate la ferestre, scara prin- 

cipală cu streașină ieșită în afară. Pe ușă nu pă- 
rea să fie vreo tăbliță de aramă. 

În schimb, pe o băncuţă de lângă zid şedea de 
i se ura de atâta ședere un portar cu șorț dinain- 
te și cu o șapcă mototolită pe cap. Spre el se în- 
dreptă Erast Petrovici. 

— Spune-mi, frățioare, începu el apropiin- 
du-se și scoțând din buzunar o monedă de două- 
zeci de copeici din banii statului, a cui e casa 
asta? 

— Se știe-a cui e, răspunse vag portarul, ur- 
mărind cu interes degetele lui Fandorin. 

— Ţine aici. Cine-i doamna care a intrat adi- 
neauri? 

După ce luă moneda, portarul răspunse cu 
un aer solemn: 

— Casa-i a generălesei Maslova, numai că 
“mneaei nu șade aici, a dat-o cu chirie. Şi de ve- 
nit a venit chiriașa, doamna Bejețkaia Amalia Ka- 
zimirovna. 

— Şi cine-i dumneaei? insistă Erast Petrovici. 
De mult locuiește aici? Vine lume multă la ea? 

Portarul îl privi în tăcere, molfăind din buze. 
În creierul lui avea loc o activitate ciudată. 

— Uite ce-i, boierule, spuse el, ridicându-se 
din senin și înșfăcându-l strâns pe Fandorin de-o 
mânecă. la stai mătăluţă niţel. 

Cu toate că Erast Petrovici se împotrivi, aces- 
ta îl împinse spre verandă și smuci brusc limba 
clopoțelului de bronz. 

— Ce te-a apucat? se îngrozi Fandorin, încer- 
când zadarnic să se elibereze. Îți arăt eu... Știi tu 
cu cine al...?! 

Ușa se dădu de perete și în prag se ivi o ma- 
tahală în livrea, dotată cu uriași favoriți nisipii 
și cu bărbia rasă — se vedea cât de colo că nu are 
sămânță de rus în el. 

— Îmi umblă p-acilea și-ntreabă de Amalia 
Kazimirovna, îl denunţă cu voce mieroasă por- 
tarul netrebnic. Și bani mi-a zis că-mi dă. Da’ 
eu n-am luat. Că eu, Djon Karlici, așa am chib- 
zuit că... 

Majordomul (majordom, asta fără doar și poa- 
te, din moment ce era englez) îl măsură pe cel 
reținut cu privirea impasibilă a ochilor lui mici 
și tăioși, îndesă în tăcere în buzunarul lui luda 
o monedă de argint de cincizeci de copeici și se 
trase puțin mai la o parte. 

— Bine, dar e o neînțelegere la mijloc, pro- 
testă Fandorin, încă nereușind să-și vină în fire. 
It's ridiculous! A complete misunderstanding!’ tre- 
cu el la engleză. 

— A, nu, de ce, poftiți, domnule, poftiți, bâ- 
zâi în spatele lui portarul și, pentru mai mare 
siguranţă, îl apucă pe Fandorin și de cealaltă mâ- 
necă împingându-l înăuntru. 

Erast Petrovici se pomeni într-un vestibul 
destul de spaţios, față-n faţă cu un urs împăiat 
care ținea în labe o tavă de argint — acolo se de- 
puneau cărțile de vizită. Ochii de sticlă ai fiarei 
îmblănite îl priveau fără urmă de compasiune 
pe registratorul aflat la ananghie. 


1 E ridicol. E o totală neînțelegere (eng. ). (N. tr.) 

— Cine? De ce? întrebă majordomul scurt, cu 
puternic accent, ignorând cu desăvârșire engle- 
za cât se poate de cuviincioasă a lui Fandorin. 

Erast Petrovici păstră tăcerea, nedorind pen- 
tru nimic în lume să-și deconspire identitatea. 

— What's the matter, John?! răzbătu glasul lim- 
pede, cunoscut de-acum lui Fandorin. 

Pe treptele acoperite cu traversă, ducând pe- 
semne la mezanin, se afla gazda, care apucase 
să-și scoată pălăria și voaleta. 

— A, tânărul brunet, rosti ea batjocoritor, 
adresându-i-se lui Fandorin, care o sorbea din 
ochi. Te-am observat încă de pe Kamergherski. 
Se poate să te holbezi în halul ăsta la niște doam- 
ne necunoscute? Mare pișicher, nimic de zis. 
M-ai urmărit! Ești student, sau vreun pier- 
de-vară? 

— Fandorin, Erast Petrovici, se prezentă el 
neștiind ce să adauge acestei recomandări, dar, 
pare-se, Cleopatra îi interpretase deja în felul ei 
apariția. 

— Îmi plac oamenii curajoși, spuse ea cu un 
surâs. Mai cu seamă dacă sunt și atât de drăguți. 
Dar nu-i frumos să spionezi. Dacă te interesea- 
ză persoana mea în asemenea grad, vino disea- 
ră — doar mă vizitează atâta lume. Atunci îţi vei 
putea satisface pe deplin curiozitatea. Dar te îm- 
braci în frac, manierele mele sunt libertine, dar 
bărbații, dacă nu sunt militari, trebuie obligato- 
riu să se prezinte în frac — asta-i regula. 


1 Ce se întâmplă, John? (eng.). (N. tr.) 

Spre seară, Erast Petrovici era înarmat cu de 
toate. Ce-i drept, fracul de la tatăl lui se dove- 
dise cam lărguț la umeri, dar preabuna Agrafena 
Kondratievna, nevasta secretarului gubernial, de 
la care Fandorin închiriase odaia, îl prinsese în 
bolduri pe la cusături și ieșise cât se poate de 
onorabil, mai cu seamă dacă nu-l încheiai. Gar- 
deroba bogată care numai mănuși albe conținea 
cinci perechi, era singura avere moștenită de fiu 
de la investitorul ghinionist. Cel mai bine se pre- 
zentau vesta de mătase de la Burgess și pantofii 
de lac de la Pironet. Nu arăta rău nici ţilindrul 
aproape nou de la Blanc, atâta doar că îi cam că- 
dea pe ochi. Dar asta nu avea mare importan- 
tă — oricum i-l dă lacheului la intrare, și problema-i 
rezolvată. Decise să nu ia și bastonul — nu mai 
era de bon-ton. Se învârti în fața oglinzii știr- 
bite din antreul întunecat și rămase mulțumit de 
sine, cu deosebire de talia pe care o sublinia ideal 
drasticul „Lord Byron“. In buzunărașul vestei 
odihnea o rublă de argint, primită de la 
Ksaveri Feofilaktovici pentru un bucheţel de 
flori („cuviincios, dar nu fantezist“). Ce mare 
fantezie îți poți permite de-o rublă, își spuse of- 
tând Fandorin, și hotărî să adauge și propria sa 
monedă de cincizeci de copeici — așa o să-i ajun- 
gă de un bucheţel de violete de Parma. 

Din pricina bucheţelului, se văzu nevoit să 
se lipsească de birjă, încât Erast Petrovici ajunse 
la palatul Cleopatrei (porecla dată i se potrivea 
de minune Amaliei Kazimirovna Bejeţkaia) abia 
la opt și un sfert. 

Oaspeții se adunaseră deja. Odată lăsat de ju- 
pâneasă să intre, secretarul auzi încă din vestibul 
rumoare de voci bărbătești, dar din când în când 
răzbătea fermecătoare și vocea aceea cristalină. 
După ce rămase scurtă vreme în prag, Erast 
Petrovici își luă inima-n dinți și intră nonșalant, 
sperând să dea impresia că face parte din înalta 
societate și că e umblat prin lume. Strădania era 
de prisos — nimeni nu se întoarse spre noul sosit. 

Fandorin văzu un salon mobilat cu divane 
confortabile din marochin, scaune tapițate în ca- 
tifea, măsuțe cochete — totul foarte stilat și mo- 
dern. În mijloc, călcând în picioare o blană de 
tigru așternută pe jos, ședea gazda gătită ca o 
spanioloaică — rochie roșie cu corsaj și camelie 
purpurie în păr. Era atât de frumoasă, încât lui 
Erast Petrovici i se opri inima-n piept. Pe oas- 
peti nu îi examină la început, remarcă doar că 
în salon erau numai bărbaţi și că printre ei se afla 
și Ahtîrtev — așezat ceva mai departe și palid din 
cale-afară. 

— Ei, dar iată-l și pe noul meu admirator, rosti 
Bejețkaia, privindu-l pe Fandorin cu un zâmbet 
ironic. Acum chiar avem duzina diavolului, sun- 
tem treisprezece. Nu ti-i voi prezenta pe toți, ar 
dura prea mult, prezintă-te singur. Tin minte că 
ești student, dar ţi-am uitat numele de familie. 

— Fandorin, piui Erast Petrovici cu vocea tre- 
murându-i trădătoare, și repetă, de data asta mai 
ferm: Fandorin. 

Îl priviră cu toții, dar în treacăt: era limpede 
că tânărul nou-sosit nu-i interesa. Destul de cu- 
rând a reieșit că centrul interesului acestei so- 

cietăți era unul singur. Oaspeţii aproape că nu 
conversau între ei, adresându-i-se mai cu sea- 
mă gazdei, și toți, inclusiv un bătrânel cu aer so- 
lemn și cu o stea din briliante, se întreceau pe 
rupte să câștige un singur lucru — să atragă asu- 
pră-le atenţia ei și să-i pună, preț de o clipă mă- 
car, în umbră pe ceilalți. O purtare aparte aveau 
doar doi oaspeți: taciturnul Ahtîrtev, care trăgea 
neîntrerupt câte un gât de șampanie din cupă, 
și un ofițer de husari, un tânăr cu aspect înflo- 
ritor, cu ochi neastâmpărați, ușor bulbucați, și 
cu un zâmbet gen „dinți albi-mustaţă neagră“. 
Acesta din urmă părea că se plictisește de moarte 
şi aproape că nici n-o privea pe Amalia Kazimi- 
rovna, cercetându-i cu un zâmbet batjocoritor pe 
ceilalți. Cleopatra îi acorda în mod vădit o aten- 
ție deosebită obrăznicăturii ăsteia, îi spunea sim- 
plu „Ippolit“, iar privirea pe care ea i-o lansă în 
vreo două rânduri îi strînse lui Erast Petrovici 
inima întristată. 

Fandorin se încordă brusc. Un domn cu obra- 
zul ras, cu o cruce albă agăţată la gât, tocmai 
spunea, folosindu-se de o pauză în conversație: 

— Dumneata, Amalia Kazimirovna, ne-ai in- 
terzis să mai trăncănim vreodată pe socoteala lui 
Kokorin, numai că eu am aflat ceva destul de 
interesant. 

Domnul făcu o scurtă pauză, satisfăcut de 
efectul produs: toţi se întorseseră spre el. 

— Nu ne mai perpeli Anton Ivanovici, vor- 
beşte, nu mai putu răbda un grăsun cu fruntea 
bombată, părând, după aspect, să fie un avocat 
de succes. 

— Da, da, nu ne perpeli, îl susținură ceilalți. 

— Omul nu s-a împușcat pur și simplu, a fă- 
cut-o prin metoda numită „ruleta americană“ — 
mi-a șoptit mie cineva astăzi la cancelaria gene- 
ralului-guvernator, declară cu pompă bărbatul 
cel ras. Ştiţi ce este asta? 

— E lucru știut, interveni Ippolit, ridicând din 
umeri. lei un revolver, îl încarci cu un singur car- 
tuș. E o prostie, dar este excitant. Păcat că l-au 
scornit americanii, și nu ai noștri. 

— Și ce legătură are asta cu ruleta, conte? nu 
pricepu bătrânul cu steaua de briliante. 

— Cu soț, fără soţ, roșu sau negru, totul sau 
nimic! zbieră Ahtîrtev și izbucni în hohote ne- 
firești de râs, privind-o sfidător pe Amalia Ka- 
zimirovna (cel puțin așa i se păru lui Fandorin). 

— V-am prevenit: pe cel care va flecări pe tema 
asta îl dau afară! i-o reteză gazda, mâniată de-a 
binelea. Şi-i interzic pentru totdeauna să-mi mai 
calce pragul! V-aţi și găsit subiect de bârfă! 

Se așternu o tăcere stânjenitoare. 

— Şi totuși, pe mine nu vei cuteza să mă dai 
afară din casă, o informă pe același ton obraz- 
nic Ahtîrțev. Se pare că eu mi-am câștigat drep- 
tul de a spune tot ce gândesc. 

— Şi prin ce anume, dacă-mi este îngăduit să 
aflu? se săltă din loc un căpitan îndesat, în uni- 
formă de ofițer de gardă. 

— Prin faptul că s-a îmbătat criță, mucosul, 
răspunse pornit în mod clar pe scandal Ippolit, 
pe care bătrânelul îl numise „conte“. Îmi permiti, 
Amélie, să-l scot un pic la aer curat? 

— Când voi avea nevoie de intervenția du- 
mitale, Ippolit Aleksandrovici, te voi înștiința ne- 
apărat, răspunse, nu fără venin în glas, Cleopatra, 
confruntarea fiind astfel înăbușită în fașă. Dar, 
domnii mei, mai bine uitaţi cum facem. Dat fi- 
ind că nu ama mă aștepta din partea domnii- 
lor voastre la o conversaţie interesantă, eu zic să 
jucăm gajuri. Data trecută a fost chiar nostim — 
Frol Lukici a pierdut și a cusut flori la gherghef, 
și-a împuns toate degetele cu acul. 

Izbucniră cu toții veseli în râs, mai puțin un 
domn bărbos, tuns castron, pe care fracul stă- 
tea cam șul. 

— Ei, și dumneata, Amalia Kazimirovna, ai 
făcutără haz de-un biet negustor. Așa mi-a tre- 
buitără, prostul de mine, spuse el smerit, cu vădit 
accent provincial. Numai că-n negustoria cinsti- 
tă, datornicul la plată se cunoaște. Deunăzi noi 
ne-am riscatără rangul în fața dumitale, acum 
n-ar strica să riști și dumneata. 

— Dar știți că are dreptate consilierul nostru 
comercial? exclamă avocatul. Om cu scaun la 
cap! Să dea dovadă și Amalia Kazimirovna de 
curaj. Domnilor, iată ce propun! Acela dintre noi 
căruia îi va ieși gajul câștigător să-i ceară radi- 
oasei noastre doamne... păi... ceva deosebit. 

— Just! Bravo! răzbătură voci de pretutindeni. 

— Răzmeriţă, așadar? Răscoala lui Pugaciov? 
izbucni în râs răpitoarea gazdă. Şi ce doriți de 
la mine? 

— Știu eu! exclamă Ahtîrtev dezmeticindu-se. 
Un răspuns sincer la orice întrebare. Fără ocoliș, 

fără jocuri de-a șoarecele și pisica. Și obligato- 
riu între patru ochi. 

— De ce între patru ochi? dădu să proteste- 
ze căpitanul. Vom fi cu toții curioși să auzim. 

— Dacă-i vorba de „toți“, nu mai poate fi vor- 
ba de sinceritate, replică Bejețkaia, și ochii îi ful- 
gerară. Bine, să ne jucăm de-a sinceritatea, fie așa 
cum doriți. Dar nu-i va fi teamă fericitului ales 
să audă adevărul din partea mea? Adevărul poa- 
te fi și dezagreabil. 

Contele își dădu ironic cu părerea, graseind 
în cel mai pur stil franțuzesc: 

— J'en ai le frisson que d'y penser!. Auzi acolo, 
adevărul. Cine are nevoie de el? N-ar fi mai bine 
să jucăm ruleta americană? Nu vă ispitește? 

— Ippolit, dacă nu mă înșel, te-am avertizat! 
îl fulgeră zeița. Nu voi repeta! Despre asta — nici 
un cuvânt! 

Ippolit amuţi și chiar își ridică mâinile — voi 
fi mut ca peștele, adică. 

În timpul ăsta, sprintenul căpitan aduna deja 
gajurile în cascheta sa. Erast Petrovici puse ba- 
tista fină a tatălui său, cu monograma P.F. 

Sarcina de a extrage gajurile îi fu încredința- 
tă lui Anton Ivanovici, cel cu obrazul ras. 

Primul gaj extras din caschetă fu ţigara pe 
care el însuși o depusese acolo, și el întrebă, cu 
voce insinuantă: 

— Care-i primul gaj? 

— Gaura de la covrig, răspunse Cleopatra, 
care se întorsese cu faţa la perete, și toți, mai 


1 Mi-e frică numai când mă gândesc (fr.). (N. tr.) 

puțin domnul cel cu obrazul ras, izbucniră în- 
tr-un râs răutăcios. 

— Dar acesta? întrebă impasibil Anton Ivano- 
vici, după ce extrase creionul din argint al căpi- 
tanului. 

— Zăpada de mai an. 

Au urmat un ceas-medalion („urechile peș- 
telui“), o carte de joc (mes condoléances), chibri- 
turi cu fosfor („ochiul drept al lui Kutuzov“), un 
țigaret de chihlimbar („griji de pomană“), o 
bancnotă de o sută de ruble („de trei ori nimic“), 
un pieptănaș din baga („de patru ori nimic“), o 
boabă de strugure („chica bogată a lui Orest Ki- 
rilovici“ — hohote prelungi de râs pe seama unui 
domn cu ordinul Sf. Vladimir prins pe petliță, 
care era cu desăvârșire chel), o garoafă („pen- 
tru gajul ăsta — niciodată și pentru nimic în 
lume“). În caschetă mai rămăseseră doar două 
gajuri — batista lui Erast Petrovici și inelul de aur 
cu piatră prețioasă al lui Ahtîrtev. Când între de- 
getele celui care făcea anunţurile scânteie ine- 
lul, studentul își aplecă tot corpul înainte, și 
Fandorin văzu cum fruntea-i acneică i se îmbro- 
bonise de sudoare. 

— Pe acesta să-l alegem oare? întrebă, întin- 
zând mâna, Amalia Kazimirovna, căreia, se pare, 
1 se cam urâse să distreze publicul. 

Ahtîrtev se săltă ușor din scaun și, necrezân- 
du-și propriei fericiri, își smulse pince-nez-ul de 
pe nas. 

— A, nu, cu voia dumneavoastră, nu pe aces- 
ta, ci pe ultimul, încheie amfitrioana. 

Toți se întoarseră spre Erast Petrovici, privin- 
du-l pentru întâia oară cu atenţie la modul se- 
rios. Cât despre el, în ultimele câteva minute, pe 
măsură ce șansele îi creșteau, chibzuia tot mai 
febril la ceea ce se va întâmpla în caz de reuși- 
tă. Îndoielile i se risipiseră. Trebuie că era mâna 
destinului. 

În acel moment, Ahtîrţev, țâșnind de pe sca- 
un, se apropie în fugă de el și-i șopti febril: 

— Lasă-mi mie locul, te implor. Dumneata ce 
să... ești pentru prima oară aici, pe când eu, soar- 
ta mea... La urma urmei, vinde-mi-l. Cât vrei? 
Cinci sute, o mie? Mai mult? 

Cu o hotărâre calmă, surprinzătoare și pen- 
tru el însuși, Erast Petrovici îl îndepărtă pe cel 
care îi șoptea toate astea, se ridică în picioare, 
se apropie de amfitrioană și o întrebă, cu o ple- 
căciune: 

— Unde poruncești să stăm? 

Ea îl privi cu o curiozitate amuzată pe Fan- 
dorin. Privire care îl ameţi de-a dreptul. 

— Să zicem, în colţul acela. Pentru că mi-e 
teamă să rămân singură cu un domn atât de te- 
merar ca dumneata. 

Fără să ia în seamă hohotul batjocoritor de 
râs al celorlalți, Erast Petrovici o urmă până în- 
tr-un ungher îndepărtat al salonului și se așeză 
pe un divan cu spătar sculptat. Amalia Kazimi- 
rovna își înfipse ţigara într-un țigaret de argint, 
și-o aprinse și trase cu nesat fumul în piept. 

— Deci, cât ţi-a propus pentru mine Nikolai 
Stepanici? Doar știu ce ţi-a șoptit. 

— O mie de ruble, îi răspunse cinstit Fando- 
rin. Chiar mai mult. 

— Oho, cât e de nerăbdător. Dar ce, dumnea- 
ta ești milionar? | 

— Nu, nu sunt un om bogat, mărturisi cu mo- 
destie Erast Petrovici. Dar consider josnic să-ți 
târguiești șansa. 

Oaspeții se săturaseră de tras cu urechea la 
conversaţia lor — oricum nu se auzea nimic — și, 
împărțindu-se în grupulețe, înfiripară proprii- 
le conversații, deși fiecare dintre ei făcea ce fă- 
cea și tot mai trăgea cu ochiul spre ungherul 
îndepărtat. 

În acest timp, Cleopatra îl studia cu ironie ne- 
disimulată pe vremelnicul ei stăpân. 

— Ce dorești să mă întrebi? 

Erast Petrovici ezita. 

— Răspunsul va fi cinstit? 

— Cinstea este apanajul celor cinstiți, iar în 
jocurile noastre afli prea puțină cinste, răspun- 
se Bejețkaia surâzând cu o umbră de amărăciu- 
ne. Dar sinceritate îți promit. Numai să nu mă 
dezamăgești întrebându-mă prostii. Te consider 
un exemplar interesant. 

lar Fandorin, fără o clipă de gândire, atacă: 

— Ce știi despre moartea lui Piotr Aleksan- 
drovici Kokorin? 

Amfitrioana nu se sperie, nu tresări, dar lui 
Erast Petrovici i se păru că pentru o frântură de 
secundă ochii i se îngustaseră abia perceptibil. 

— De ce vrei să știi asta? 

— Îţi explic după. Mái întâi răspunde-mi. 

— Bine, îți voi răspunde. Pe Kokorin l-a ucis 
o doamnă foarte crudă. 

Bejețkaia își plecă o clipă genele-i dese și ne- 
gre și îl arse pe sub ele cu o privire fulgerătoa- 
re, ca o lovitură de sabie. 

— Numele acestei doamne, continuă ea, este 
„iubire“. 

— Iubirea pentru dumneata? Deci, și el ve- 
nea aici în vizită? 

— Venea. Și am imprsia că aici, în afară de 
mine, nu ai de cine să te îndrăgostești. Poate 
doar de Orest Kirillovici, adăugă ea, izbucnind 
în râs. 

— Şi n-ai pic de milă pentru acel Kokorin? o 
întrebă Fandorin, uluit de atâta lipsă de sensi- 
bilitate. 

Regina egipteană ridică indiferentă din 
umeri: 

— Suntem, fiecare din noi, stăpâni pe propria 
soartă. Ajunge cu întrebările, nu? 

— Nu! exclamă grăbit Erast Petrovici. Ce le- 
gătură a avut Ahtiîrțev cu povestea asta? Și ce 
semnificaţie are acel testament în favoarea lui 
lady Astair? 

Larma vocilor se înteţise, și Fandorin se în- 
toarse înciudat. 

— Nu-ţi place tonul meu? întreba cât îl ținea 
gura Ippolit, îmbulzindu-se în Ahtîrţev deja 
cherchelit. la uite-aici, păstaie, asta o să-ţi pla- 
că? zise el și-l împinse pe student, atingându-i 
aparent fără forță fruntea cu palma, dar pirpi- 
riul Ahtîrtev zbură într-un fotoliu, se prăbuși 

greoi în el și rămase locului, clipind buimac, fără 
să priceapă nimic. 

— Dă-mi vole, conte, nu se poate așa ceva, 
se repezi Erast Petrovici. Faptul că ești mai pu- 
ternic nu-ți dă dreptul să... 

Însă pledoaria lui confuză, pe care contele 
abia de-o lua în seamă, fu acoperită de glasul de 
clopoțel al amfitrioanei: 

— Ippolit, ieși afară! Și să nu mai calci pe aici 
până nu te trezești! 

Contele înjură și porni tunând și fulgerând 
spre ieșire. Ceilalți oaspeți îl examinau cu inte- 
res pe Ahtîrtev, care se înmuiase de tot, arăta jal- 
nic din cale-afară și nu făcea nici cea mai mică 
tentativă de a se ridica. 

— Eşti singurul de-aici care aduce cât de cât 
a om, îi șopti Amalia Kazimirovna lui Fando- 
rin, îndreptându-se spre coridor. Condu-l. Și nu-l 
lăsa în plata Domnului. 

Apăru instantaneu matahala de John, care își 
schimbase livreaua cu o redingotă neagră și un 
plastron scrobit; el îl ajută pe Fandorin să-l ducă 
pe student până la ușă și-i îndesă aceluia tilin- 
drul pe cap. Bejețkaia nu ieși să-și ia rămas bun, 
iar Erast Petrovici, privind fizionomia ursuză a 
majordomului, pricepu că e cazul să plece. 


CAPITOLUL AL CINCILEA, 


în care pe erou îl amenință 
serioase neplăceri 


Odată ajuns în stradă, după ce trase în piept 
aerul proaspăt, Ahtîrţev se învioră cât de cât — 
stătea mai zdravăn pe picioare, nu se împleticea, 
încât Erast Petrovici socoti că nu mai era nece- 
sar să-l susțină de un cot. 

— Să mergem până pe Sretenka, spuse Fan- 
dorin. Acolo te urc într-o biră. E departe de-aici 
până la dumneata acasă? 

— Acasă? 

În lumina pâlpâitoare a felinarului cu gaz 
lampant figura palidă a studentului aducea cu 
o mască. 

— Nu, acasă pentru nimic în lume! Să mer- 
gem undeva, ce zici? Am chef de vorbă. Doar 
al văzut și dumneata... cum se poartă cu mine. 
Cum te cheamă? A, da, mi-aduc aminte, Fando- 
rin, caraghios nume. Pe mine — Ahtîrţev. Niko- 
lai Ahtîrtev. 

Frast Petrovici se înclină ușor, încercând să 
rezolve o complicată problemă de ordin moral: 
se cuvine oare să se folosească de starea de slă- 
biciune a lui Ahtîrtev spre a-i smulge mărturi- 
ile necesare, cu atât mai mult cu cât „zgârbovul'“ 
pare a dori el însuși să-și deschidă un pic inima? 

Decise că nu e nici o problemă, că se cuvine. 
Si-apoi, tare îl mai cuprinsese dorința de a afla. 

— Aici, pe-aproape, e „Crimeea“, chibzui 
Ahtirțev. Și nu-i nevoie de birjă, mergem pe jos. 
E o speluncă, așa-i, dar au niște vinuri excelen- 
te. Mergem, da? Ești invitatul meu. 

Fandorin nu îl refuză, și cei doi o luară încet, 
în pas domol (totuși studentul se mai clătina 
ușor), pe o ulicioară întunecoasă, de unde se ză- 
reau în depărtare luminile de pe strada Sretenka. 

— Dumneata, Fandorin, mă consideri fără în- 
doială un laș, nu-i așa? începu să vorbească 
Ahtîrtev cam împleticit. Pentru că nu l-am pro- 
vocat pe conte la duel, pentru că i-am tolerat jig- 
nirea și m-am prefăcut beat? Nu sunt laș, s-ar 
putea să-ți povestesc ceva care te va convinge 
de asta... Dar m-a provocat intenționat. Ea l-a in- 
stigat, probabil ca să scape de mine și să nu-și 
plătească datoria... Oh, femeia asta este ceva in- 
credibil, dumneata n-o cunoști!.. lar Zurov ucide 
un om așa cum strivești o muscă. Trage la țintă 
cu pistolul în fiecare dimineaţă câte o oră. Se 
spune că nimerește un pitac de la douăzeci de 
pași. Ăsta mai e duel? El nu-și asumă nici un 
risc. Asta-i asasinat, atâta doar că poartă alt 
nume. Dar cel mai important este că el nu ar păți 
nimic. S-ar descurca. S-a descurcat nu o dată. O 
să plece să se plimbe în străinătate. Dar eu acum 
vreau să trăiesc, mi-am câștigat acest drept. 

Cotiră de pe Sretenka pe altă ulicioară nu toc- 
mai arătoasă, luminată totuși de felinare — nu cu 
petrol, ci cu gaz — iar în faţă li se arătă un imo- 
bil cu două etaje, cu ferestrele scăldate în lumi- 

nă strălucitoare. Trebuie că era vorba chiar de 
„Crimeea“, gândi cu o strângere de inimă Erast 
Petrovici, care auzise multe despre acest faimos 
stabiliment rău famat din Moscova. 

Nimeni nu-i întâmpină pe veranda largă, cu 
lămpi strălucitoare. Ahtîrţev împinse cu gestul 
unui obișnuit al locului ușa înaltă, împodobită 
cu modele decorative, aceasta se deschise cu 
ușurință și dinăuntru îi izbi o pală de căldură, 
miros de mâncare și băutură, și se rostogoli va- 
carmul vocilor și scârțâitul strident al viorilor. 

După ce își lăsară la garderobă ţilindrele, cei 
doi tineri încăpură pe mâna unui individ mărun- 
țel și dezgheţat în cămașă stacojie, care îl numi 
pe Ahtirţev „luminăția voastră“ și îi promise cea 
mai bună măsuţă, special rezervată pentru el. 

Măsuţa se afla lângă perete și, slavă Domnului, 
departe de scena pe care se tânguia și zdrăngă- 
nea din dairele un cor de țigani. 

Erast Petrovici, nimerit pentru întâia oară în- 
tr-un veritabil cuib al depravării, își răsucea capul 
în toate părţile. Clienţi erau de tot felul, dar 
treaz, pare-se, nu era nici unul. Tonul îl dădeau 
negustorii și jucătorii la bursă cu părul pomă- 
dat pieptănat cu cărare — doar se știe cine are 
bani în zilele noastre —, dar mai zăreai din în- 
tâmplare și câte un domn al cărui aspect îi tră- 
da obârșia neîndoielnic aristocratică, iar pe ici, 
pe colo sclipea pe câte un epolet o monogramă 
aurie de ofițer de gardă. Dar cel mai viu interes 
i-l treziră registratorului de colegiu fetele care 
luau loc la măsuţe la cel mai mic semn al me- 
senilor. Aveau asemenea decolteuri, că Erast 

Petrovici se îmbujoră, cât despre fuste — acelea 
aveau tăieturi prin care ieșeau nerușinat în afară 
genunchii rotunjori, strânși în ciorăpei ajurați. 

— Ce-i, îți desfeţi privirile cu fetele? întrebă 
cu un surâs satisfăcut Ahtîrtev, după ce-i coman- 
dase chelnerului vin și gustări calde. Eu, după 
Amalia, nu le mai consider creaturi de sex fe- 
minin. Dumneata câţi ani ai, Fandorin? 

— Douăzeci și unu, răspunse Erast Petrovici, 
adăugând de la el un anișor. 

— Eu am douăzeci și trei, și am văzut deja 
multe la viața mea. Nu te holba la cele de vân- 
zare, nu merită nici banii, nici timpul. Și te cu- 
prinde și scârba după. Dacă tot e să iubești, 
iubește o regină! De fapt, ce te tot bat eu la cap... 
Doar n-ai apărut la Amalia fără un gând anu- 
me. Te-a vrăjit? Îi place chestia asta, să colecțio- 
neze, și apoi să-și înnoiască neapărat exponatele. 
Cum e aria aceea de operetă, elle ne pense qu'a 
exciter les hommes!... Dar totul are un preţ, iar eu 
am plătit acest preț. Vrei să-ți povestesc o întâm- 
plare? Nu știu de ce, dar îmi placi într-un fel. Te 
pricepi admirabil să taci. Și ti-ar fi de folos să 
afli cu ce fel de femeie ai de-a face. Poate te dez- 
meticești înainte de a te trage la fund, ca pe 
mine. Sau te-a tras deja, Fandorin? Ce i-ai tot șo- 
potit acolo? 

Erast Petrovici își plecă privirile. 

— Ascultă atunci, își începu Ahtîrţev istori- 
sirea. Uite, dumneata m-ai bănuit adineauri de 
lașitate pentru că l-am lăsat în pace pe Ippolit, 


1 N-are decât un gând: să sucească mintea bărbaților 
(fr.). (N. tr.) 

nu l-am provocat la duel. Dar eu am avut un 
duel cum Ippolit al dumitale nici n-a visat. Ai 
auzit doar că ea ne-a interzis să vorbim despre 
Kokorin. E și normal! Are conștiința pătată cu 
sânge, conștiința ei. Și a mea, firește. Numai că 
eu mi-am ispășit păcatul printr-o spaimă veci- 
nă cu moartea. Kokorin mi-a fost coleg de an. 
Noi doi am fost prieteni cândva, dar din prici- 
na ei am devenit dușmani. Kokorin era ceva mai 
înfipt ca mine, și avea și un chip mai atrăgător, 
dar, entre nous, feciorul de negustor tot fecior de 
negustor rămâne, tot plebeu, măcar că studia- 
ză la universitate. Amalia se distra destul de bine 
pe seama noastră — când și-l apropia pe unul, 
când pe celălalt. Îți spune Nikolas și te tutuiește 
ca și când ai fi ajuns un fel de favorit al ei, după 
care, pentru te miri ce fleac, îi cazi în dizgrație: 
îți interzice să i te mai arăţi în faţa ochilor o săp- 
tămână și trece din nou la „dumneavoastră“, tre- 
ce din nou la „Nikolai Stepanici“. Ce-i pică în 
undiță nu-i mai scapă, asta-i politica ei. 

— Dar ce-i este acest Ippolit? întrebă preca- 
ut Fandorin. 

— Contele Zurov? Nu știu exact, dar între ei 
există ceva special... Fie el deține puterea asu- 
pra ei, fie ea asupra lui... Dar nu este gelos, nu 
el e problema. O asemenea femeie nu ar permi- 
te nimănui să fie gelos. Într-un cuvânt, este o re- 
gină. 

Ahtîrtev amuti, pentru că la măsuța vecină 
porni să facă larmă mare un grup de negustori 
chercheliți — se pregăteau să plece și dezbăteau 
aprins cine să plătească. Chelnerii adunară cât 

ai zice pește fața de masă murdară, așternură 
alta, și după un minut, la măsuţa abia eliberată 
luase deja loc un funcţionar aghesmuit zdravăn, 
cu ochi alburii, aproape transparenti (pesemne 
din cauza stării de beţie). De chefliu se apropie 
ca în zbor o șatenă durdulie, îl cuprinse pe după 
umeri și își petrecu teatral un picior peste celă- 
lalt picior — Erast Petrovici nu-și putea dezlipi 
privirea de micuțul genunchi strâns într-un fil 
de Perse roșu. 

lar studentul, după ce goli paharul plin cu vin 
de Rin, își înfipse furculita în biftecul în sânge 
și continuă: 

— Crezi cumva că Pierre Kokorin și-a pus ca- 
păt zilelor din pricina unei iubiri neîmpărtăși- 
te? Măcar de-ar fi fost așa. Eu l-am ucis. 

— Ce? exclamă Fandorin, necrezându-și ure- 
chilor. 

— Ce-ai auzit, răspunse cu mândrie Ahtîrtev, 
dând afirmativ din cap. Îţi voi povesti totul, nu- 
mai să stai liniștit și să nu mă baţi la cap cu în- 
trebări. Da, l-am ucis, și nu regret câtuși de putin. 
L-am ucis cinstit, în duel. Da, cinstit! Pentru că 
duel mai cinstit ca al nostru nu a existat de când 
lumea. Când doi indivizi care se duelează cu pis- 
tolul stau unul în fața celuilalt, există întotdea- 
una o anume înșelătorie: unul ţintește mai bine, 
altul mai prost, sau unul este mai gras și mai 
ușor de nimerit, sau n-ai avut somn noaptea și-ți 
tremură mâinile. Pe când în cazul meu și al lui 
Pierre, totul s-a petrecut fără șmecherii. Ea 
ne-a spus — asta se petrecea la Sokolniki, pe corso, 
ne plimbam tustrei într-o caleașcă — ea ne-a spus, 

deci: „M-am săturat de amândoi, nu sunteți de- 
cât niște băiețandri bogați și depravați. Măcar 
dacă v-aţi ucide unul pe altul, zău așa“. Și por- 
cul de Kokorin îi spune: „Îl ucid, dacă pentru 
asta voi primi o recompensă din partea dumi- 
tale“. Și eu: „Pentru o recompensă, și eu îl ucid. 
Recompensa să fie de așa natură, încât să nu 
poată fi împărțită în două. Așadar, unul dintre 
noi doi trebuie să-și aștearnă cărare direct spre 
groapa jilavă, dacă nu se lasă el însuși păgubaș“. 
Vezi, deci, până unde ajunsesem, Kokorin și cu 
mine. „Așadar, să înțeleg că mă iubiți atât de 
mult?“ a întrebat ea. El: „Mai presus de propria 
viață“. Eu am răspuns la fel. „Bine“, a spus ea, „eu 
cel mai mult preţuiesc la un om curajul, tot res- 
tul poate fi remodelat. Ascultati, deci, care mi-e 
voia. Dacă unul din voi chiar îl va ucide pe ce- 
lălalt, va fi răsplătit, și știți și voi care va fi aceas- 
tă răsplată.“ Și a izbucnit în râs. „Dar sunteți 
amândoi doar niște palavragii“, a mai spus ea. 
„Nu veţi ucide pe nimeni. În afara averii părin- 
teşti, nu aveţi nimic demn de interes.“ Eu mi-am 
ieșit din fire. „Pentru Kokorin“, am spus, „nu 
garantez, dar eu, de dragul unei asemenea re- 
compense, nu voi cruța nici viața mea, nici pe 
a altuia.“ Dar ea ne-a spus supărată: „Știţi ceva, 
m-am săturat de sporovăiala voastră înfumura- 
tă. Deci am hotărât: vă veți împușca, dar nu în 
duel, nu poți evita scandalul în asemenea situa- 
tii. Și-apoi duelul nu este edificator. Îi găurește 
unul mâna celuilalt și mi se înființează apoi pe 
post de învingător. Nu, unul să aibă parte 
de moarte, celălalt — de dragoste. Să fie cum 

va hotărî soarta. Daţi cu zarul. Cel cu numărul 
mai mic se împușcă. Și lasă un răvaș, ca să nu 
se creadă că a făcut-o din pricina mea. Dar ce-i, 
v-a cuprins teama? Dacă v-aţi speriat, încetați, 
măcar de rușine, să mă mai vizitaţi — n-ar avea 
nici un rost“. Pierre s-a uitat la mine și a spus: 
„Nu știu ce gânduri are Ahtîrțev, dar eu nu mă 
tem“... Așa că ne-am hotărât... 

Studentul amuti și își plecă fruntea. Apoi ve- 
nindu-și în fire, își umplu cupa până la buză și 
o bău dintr-o suflare. La măsuţa vecină, dama 
cu ciorapi roșii izbucni într-un râs gâlgâit — 
ochi-albi îi șoptea ceva la ureche. 

— Dar ce-i cu testamentul acela? întrebă Erast 
Petrovici și își mușcă limba, pentru că, vezi bine, 
nu s-ar fi cuvenit să aibă știre despre el. 

Ahtîrtev însă, cum era cufundat în amintiri, 
clătină doar molatec din cap. 

— A, testamentul... A fost ideea ei. „Aţi vrut 
să mă cumpăraţi cu bani?“ a zis. „Bine, fie și cu 
bani, dar nu cu o sută de mii, cum mi-a făgă- 
duit Nikolai Stepanici“ (așa a fost, am vrut să-i 
ofer suma asta odată, era cât pe ce să mă dea 
afară). „Și nu cu două sute de mii. Ci cu tot ceea 
ce aveţi. Cel care va avea parte de moarte, să ple- 
ce gol pe lumea cealaltă. Numai că eu“, a mai 
spus ea, „nu am nevoie de banii voștri, i-aș dărui 
cu mâna mea oricui doriți. Mă gândesc ca ba- 
nii aceștia să fie folosiți pentru o cauză bună — 
un lăcaș sfânt, sau ceva de felul acesta. Pentru 
mântuirea păcatului de a vă fi luat viața. Ce zici, 
Petrușa, iese o lumânare destul de groasă din 
milionul tău?“ Kokorin însă era ateu, și încă unul 

dintre cei militanti. Așa că s-a înfuriat. „Oricui, 
numai popilor nu. Mai bine îi las femeilor pier- 
dute, să-și cumpere fiecare câte o mașină de cu- 
sut și să-și schimbe meseria. Să nu rămână în 
Moscova picior de femeie de stradă, de asta să 
fie legată memoria lui Piotr Kokorin.“ Amalia 
însă a spus: „Pe cea care a apucat calea pierza- 
niei n-o mai poți întoarce din drum. Trebuia făcut 
asta mai devreme, la vârsta inocenţei“. Kokorin 
a fluturat din mână și a zis: „Fie, atunci unor 
copii, unor orfani, să zicem. Unui orfelinat“. Ea 
s-a luminat pur și simplu la față: „Pentru asta, 
Petrușka, ai fi iertat de multe păcate. Vino să te 
sărut“. Pe mine m-a cuprins furia. „Or să-ți pun- 
gășească milionul într-un orfelinat“, am spus. 
„N-ai citit ce scrie în gazete despre orfelinatele 
statului? Și sunt și îngrozitor de multe. Mai bine 
i-am da englezoaicei aceleia, baroneasa Astair, 
ea măcar nu i-ar șterpeli.“ Amalia m-a sărutat 
și pe mine — „Haideţi“, zice, „să le arătăm obra- 
zul patrioților noștri ruși“. Asta se întâmpla pe 
data de unsprezece, era într-o sâmbătă. Dumi- 
nică, Kokorin și cu mine ne-am întâlnit și am pus 
totul la punct. Discuţia noastră a fost bizară. El 
o tot făcea pe viteazul, se fandosea, eu mai mult 
tăceam, și nu ne priveam unul pe altul în ochi. 
lu, unul, parcă mă tâmpisem... Am chemat un 
avocat, am redactat testamentele după tot tipicul. 
lu l-am desemnat pe Pierre martor și executor 
lestamentar, el m-a desemnat pe mine. Avoca- 
lului i-am dat fiecare câte cinci mii de ruble, să-și 
lină gura. De fapt, nu ar fi avut nici un interes 
să trăncănească. lar cu Pierre înțelegerea a fost 


83 


următoarea — chiar el a făcut propunerea: să ne 
întâlnim a doua zi dimineața la ora zece în Ta- 
ganka (eu locuiesc pe strada Goncearnaia). Aveam 
fiecare în buzunar un revolver de șase focuri, și 
un singur cartuș în butoiaș. Urma să ne plim- 
băm separat, dar în așa fel încât să ne vedem 
unul pe celălalt. Cel căruia îi va ieși zarul cu nu- 
mărul mai mic urma să încerce primul. Kokorin 
citise pe undeva despre ruleta americană și îi 
plăcuse ideea. „Din cauza mea și a ta, Kolea“, 
mi-a zis el, „or s-o boteze «ruleta rusească», o să 
vezi“. Și mi-a mai spus că n-are nici un haz să 
te împuști acasă, hai, zice, să organizăm o pro- 
menadă cu mascaradă. Am fost de acord, îmi era 
totuna. Trebuie să recunosc, îmi cam pierise cu- 
rajul, mă gândeam că voi pierde. Şi-n cap îmi 
zvâcnea un singur gând: luni, treiprezece, luni, 
treisprezece. Noaptea n-am închis un ochi, am 
vrut chiar s-o șterg în străinătate, dar la gândul 
că el va rămâne cu ea și vor râde amândoi de 
mine... Ce mai, am rămas. Și iată ce s-a petre- 
cut a doua zi dimineața. A sosit Pierre, era spil- 
cuit, îmbrăcase o vestă albă și era vesel nevoie 
mare. Era un tânăr norocos, spera pesemne că 
și de astă dată norocul va fi de partea lui. Am 
dat cu zarurile la mine în cabinet. Lui i-a ieșit 
nouă, mie — trei. Dar eu eram deja pregătit pen- 
tru așa ceva. „Nu merg; nicăieri“, am spus. „Mai 
bine mor aici.“ Am învârtit butoiașul, mi-am li- 
pit țeava de inimă. „Stai!“ m-a oprit el. „Nu trage 
în inimă. Dacă glonţul trece oblic, agonia ar dura 
prea mult. Mai bine în tâmplă sau în gură.“ „Îţi 
mulțumesc pentru sfat“, i-am spus, și în clipa 

aceea l-am urât în asemenea hal, încât l-aș fi îm- 
pușcat fără nici un fel de duel. Dar i-am ascul- 
tat sfatul. Nu voi uita niciodată țăcănitul acela, 
primul. A trosnit lângă ureche într-un fel, așa... 

Ahtîrtev fu scuturat de un fior și își mai tur- 
nă în pahar. Cântăreaţa, o țigancă grasă înfășu- 
rată într-un șal auriu, îngâna cu voce guturală 
o melodie tărăgănată, care îți întorcea sufletul 
pe dos. 

— ... Și am auzit vocea lui Pierre: „Acum e 
rândul meu. Să ieșim la aer“. Abia atunci am re- 
alizat că sunt în viață. Ne-am dus pe colina 
Șvivaia, de acolo se deschide panorama orașu- 
lui. Kokorin în față, eu — la vreo douăzeci de pași 
în urma lui. A stat o vreme pe buza unei văioa- 
ge, nu-i vedeam chipul. Apoi și-a ridicat mâna 
cu pistolul în așa fel încât eu să i-o văd, a învâr- 
tit butoiașul și a tras rapid în tâmplă — un clăn- 
țănit. Dar eu știam că nu va păți nimic, nici 
măcar nu speram asta. Am aruncat iarăși zaru- 
rile — din nou eu urma să trag primul. Am co- 
borât spre lauza, țipenie de om. M-am cocoțat 
pe o bornă de pe pod, pentru ca după aceea să 
cad direct în apă... lar nimic. Ne-am tras mai în- 
tr-o parte și Pierre mi-a spus: „Devine de-acum 
plicticos. Ce-ar fi să băgăm spaima-n burtă-ver- 
zime?” Avea o excelentă stăpânire de sine, jos 
pălăria. Am ieșit într-o străduță, acolo era lume 
puhoi, treceau echipaje. Eu m-am postat pe par- 
tea cealaltă a străzii. Kokorin și-a scos pălăria, 
s-a înclinat în stânga și-n dreapta, și-a ridicat bra- 
tul, a învârtit butoiașul — nimic. În sfârșit, trebu- 
ia să ne luăm rapid picioarele la spinare, se 

porniseră țipete, zarvă, cucoanele zbierau. Am 
cotit pe sub bolta unei porți, eram de-acum pe 
Maroseika. Am aruncat zarurile — ce crezi? Eu, 
iarăși primul! Lui îi căzuse șase-șase, mie, 
unu-unu, pe onoarea mea! Gata, mi-am zis, finito, 
mai simbolic de-atât nici că.se poate. Unul — to- 
tul, celălalt — nimic. A treia oară m-am împușcat 
lângă Biserica Kosma și Damian, acolo am fost 
botezat. Am urcat în pridvor, unde-s cerșetorii, 
i-am dat fiecăruia câte o rublă, mi-am scos chi- 
piul... Deschid ochii — trăiesc. Și un smintit îmi 
spune: „le mustră cugetul, te iartă Domnul — Te 
mustră cugetul, te iartă Domnul“, am ținut min- 
te asta. Bun, deci, am fugit și de acolo. Kokorin 
a ales un loc mai șic, chiar lângă Pasajul Go- 
litîn. Pe Neglinnaia a intrat într-o cofetărie, a luat 
loc, eu eram afară, în spatele ferestrelor. I-a spus 
ceva unei cucoane de la măsuţa vecină, aceea a 
zâmbit. El a scos atunci revolverul, a apăsat pe 
trăgaci — am văzut asta. Cucoana a râs mai cu 
poftă. El și-a pus revolverul la loc, a mai pălă- 
vrăgit ceva cu ea, a băut cafea. Eram deja ca pa- 
ralizat, nu mai simțeam nimic. În cap aveam un 
singur gând: acum trebuie să dăm iar cu zaru- 
rile. 

Am dat cu zarurile pe Ohotniîi Riad, lîngă ho- 
telul „Loskutnaia“, de data asta el trebuia să în- 
cerce primul. Mie-mi ieșise șapte, lui — șase. 
Șapte și șase — un singur punct diferență. Am 
mers până la cârciuma lui Gurov împreună, ne-am 
despărțit acolo unde e în construcție Muzeul de 
Istorie — el a intrat în Grădina Aleksandrovski, 
a luat-o pe o alee, eu am luat-o pe trotuarul din 

spatele grilajului. Ultimul lucru pe care mi l-a 
spus a fost: „Proști mai suntem amândoi, Kolea. 
Dacă nici de data asta nu se întâmplă nimic, dau 
totul dracului“. Am vrut să-l opresc, pe cuvân- 
tul meu, am vrut, dar nu l-am oprit. De ce — nu 
știu. Mint, știu... Mi-a venit un gând meschin și 
josnic. Las” să mai învârtă butoiașul o dată, ve- 
dem atunci... Poate atunci terminăm... Numai 
ție, Fandorin, îţi mărturisesc asta. [i-o spun ca la 
spovedanie... 

Ahtîrtev mai bău, ochii îi erau roșii și tulburi 
sub pince-nez. Fandorin aștepta cu respirația tă- 
iată, deși evenimentele ulterioare îi erau, în li- 
nii mari, cunoscute. Nikolai Stepanovici scoase 
din buzunar o țigară și, cu mâna tremurândă, 
aprinse un chibrit. Uimitor cât de puţin se asor- 
ta ţigara lungă și groasă cu figura lui dezagrea- 
bilă, infantilă. Alungând cu mâna fumul de 
țigară din faţa ochilor, Ahtirţev se ridică brusc. 

— Chelner, nota! Nu mai pot sta aici. E gă- 
lăgie, nu e aer. 

Își smuci cravata de mătase de la gât. 

— Să mergem în altă parte. Sau să facem câți- 
va pași. 

Pe verandă se opriră. Ulicioara era întunecată 
și pustie, în afara ferestrelor de la „Crimeea“, la 
toate celelalte luminile se stinseseră. În felina- 
rul cel mai apropiat pâlpâia și clipea flăcăruia 
gazului lampant. 

— Șau ah thebui șă mehgem acașă? molfăi 
Ahtîrtev cuvintele cu ţigara strânsă între dinți. 
AMși, după colș, ar thebui hă hie niște thășuhi. 

Se deschise ușa și pe verandă ieși, cu chipiul 
pe-o ureche, vecinul de masă de mai înainte, 
funcţionarul acela cu ochi alburii. Sughițând so- 
nor, își vâri mâna în buzunarul redingotei sale 
de funcționar și scoase o țigară. 

— Bi-binevoiţi să mă îndatorați cu un foc? în- 
trebă el, apropiindu-se de cei doi tineri. 

Fandorin îi remarcă accentul — era fie german 
baltic, fie finlandez. 

Ahtirțev se scotoci printr-un buzunar, apoi 
prin celălalt — se auziră zuruind chibriturile. 
Erast Petrovici aștepta răbdător. Ca din senin, în 
aspectul exterior al lui ochi-albi se petrecu o 
schimbare de neînțeles. Deveni parcă mai mic 
de stat și se înclină ușurel într-o parte. În secun- 
da următoare, în mâna stângă îi crescu, cu de 
la sine putere parcă, un tăiș scurt și lat și, cu o 
mișcare elastică, făcută cu economie, funcționa- 
rul i-l înfipse lui Ahtîrţev în partea dreaptă a 
corpului. 

Evenimentele care urmară se petrecură rapid, 
în două-trei secunde, dar lui Erast Petrovici i se 
păru că timpul s-a oprit în loc. Izbuti în acest răs- 
timp să observe multe, să se gândească la multe, 
dar de mișcat nu se putea mișca nicicum, ca și 
cum sclipirea tăișului l-ar fi hipnotizat. 

În primul moment, lui Erast Petrovici îi tre- 
cu prin minte: l-a înjunghiat în ficat, și își aminti 
ca din senin definiția din manualul de biologie 
din liceu: Ficatul este acea măruntaie din corpul ani- 
malului care separă sângele de fiere. Apoi văzu cum 
moare Ahtîrtev. Erast Petrovici nu văzuse 

niciodată până atunci cum se moare, dar înţe- 
lese pe loc, nu știa nici el cum, că Ahtîrţev chiar: 
moare. Ochii îi deveniră cumva sticloși, buzele 
1 se căscară spasmodic, din ele se prelinse un fi- 
ricel vișiniu-închis de sânge. Funcţionarul extra- 
se foarte lent și, așa cum i se păru lui Fandorin, 
chiar cu eleganţă, lama care nu mai strălucea, 
se întoarse încet spre Erast Petrovici și își apro- 
pie foarte mult faţa de a lui: ochi luminoși cu 
punctișoarele negre ale pupilelor, buze delicate, 
palide. Buzele acestea fremătară și rostiră lim- 
pede: „Azazel“. În acel moment, timpul își 
pierdu elasticitatea, se strânse ca un arc și, des- 
tinzându-se, îl plesni impetuos pe Erast Petro- 
vici în dreapta, în coaste, cu atâta forță, încât el 
căzu și se lovi dureros cu ceafa de parapetul ve- 
randei. Ce înseamnă asta? Ce „azazel“? gândi Fan- 
dorin. Dorm cumva? Şi mai gândi: A nimerit cu 
lama în „Lord Byron“. Os de balenă. Talie de-un tol. 

Ușile se trântiră de perete și pe verandă nă- 
văli, râzând în hohote, un grup zgomotos. 

— Oho, domnilor, dar aici a avut loc un ade- 
vărat Borodino! strigă cu voioșie o voce de ne- 
pustor beat. Storși de vlagă, drăguții de ei! Nu 
stiu să bea! 

Erast Petrovici se săltă în capul oaselor, ținân- 
du-se cu mâna de coasta lovită, fierbinte și umedă, 
ca să-l privească pe ochi-albi. 

Dar curios lucru, nici urmă de ochi-albi. Ahtâr- 
lev zăcea acolo unde căzuse — cu fața în jos, de-a 
curmezișul treptelor; ceva mai încolo era tilin- 
(drul care i se rostogolise, iar funcţionarul dis- 

păruse fără urmă, se evaporase parcă în văzduh. 
Și nici țipenie de om pe toată strada, doar feli- 
narele, luminând tulbure locul. 

Brusc, cu felinarele se întâmplă ceva straniu 
— porniră a se învârti, a se roti, și la început se 
făcu lumină mare, apoi beznă neagră. 


CAPITOLUL AL ȘASELEA, 


în care apare 
omul viitorului 


— Stai culcat, drăguță, stai culcat, spuse din 
prag Ksaveri Feofilaktovici când Fandorin își co- 
bori stânjenit picioarele de pe divanul lui tare. 
Ce ţi-a poruncit doctorul? Știu totul, m-am in- 
format. Două săptămâni după ce ieși din spi- 
tal — regim la pat, ca să ţi se cicatrizeze tăietura 
cum trebuie și să ţi se așeze la locul lor creierii 
zdruncinați, și mătăluţă n-ai stat la pat nici zece 
zile. 

Se așeză și își șterse chelia stacojie cu o ba- 
tistă cadrilată. 

— Uf, că tare mai pripește soarele, tare mai 
pripește. Ti-am adus, uite, niște marțipan și ci- 
reșe proaspete, ospătează-te. Unde să le pun? 

Comisarul dădu roată cu privirea prin chiţi- 
mia lunguiaţă în care locuia cu chirie registra- 
torul de colegiu. Nu avea unde să pună plăsuţa 
cu bunătăți: pe canapea era culcat amfitrionul, 
pe scaun ședea Ksaveri Feofilaktovici în persoa- 
nă, masa era ticsită cu cărți. Alt mobilier în odăiță 
nu exista, nici măcar un șifonier nu erau — nu- 
meroasele obiecte vestimentare erau atârnate în 
cuie bătute în pereți. 

— Cum e, te doare? 

— Câtuși de puţin, minți întru câtva Erast 
Petrovici. Și mâine-mi pot fi scoase firele. Nu- 
mai prin coaste mă mai trece așa câte un junghi, 
altfel n-am nimic. lar capul mi-e foarte în regulă. 

— Ce tot spui, stai și bolește liniștit, că lea- 
fa-ti merge. 

Ksaveri Feofilaktovici se încruntă, arborând 
un aer vinovat: 

— Mătăluţă să nu te superi, suflețelule, că nu 
te-am vizitat atâta vreme. Pesemne ai gândit rău 
despre mine — ce ţi-ai zis, de cum ţi-ai scris ra- 
portul, te-am repezit la spital, și după aia, dacă 
nu mi-ai mai fost de folos, nici nasul nu mi l-am 
mai arătat pe-acolo. Să știi că am trimis la doc- 
tor să se intereseze, dar personal nu am izbutit 
nicicum să ajung. La noi la departament se pe- 
trec niște lucruri! Zi și noapte stăm acolo, pe 
onoarea mea. 

Comisarul clătină din cap și își cobori secre- 
tos vocea: 

— Ahtirţev al dumitale nu era un fitecine, era 
nici mai mult nici mai puțin decât nepotul lu- 
minăției sale cancelarul Korceakov. 

— Ce tot spuneţi! exclamă Fandorin. 

— Taică-său e trimisul nostru în Olanda, e în- 
surat a doua oară, iar cunoștința dumitale locuia 
la Moscova în casa unei mătuși, prinţesa Kor- 
ceakova, care avea palatul ei pe strada Goncear- 
naia. Prinţesa și-a dat obștescul sfârșit anul trecut 
și toată averea i-a lăsat-o moștenire lui, și tot lui 
îi rămăsese de la răposata maică-sa o avere fru- 
mușică. Fi, și din cauza asta s-a stârnit la noi de- 
bandada, stai să-ți spun. Întâi și-ntâi, s-a cerut 

să fie verificat cazul de însuși generalul-guver- 
nator, de prințul Dolgoruki personal. Numai că 
noi nu aveam nici un fel de caz, nu aveam de 
unde-l porni. În afară de dumneata, nimeni nu 
l-a văzut pe asasin. Pe Bejețkaia, așa cum ţi-am 
spus data trecută, ia-o de unde nu-i. Casa e goală. 
Nu tu servitori, nu tu hârtii. Caută acul în ca- 
rul cu fân. Cine-i femeia asta — e neclar, de-unde 
a apărut — nu se știe. Potrivit pașaportului, ar fi 
o doamnă nobilă din Vilnius. Am trimis depe- 
șă la Vilnius — acolo nu există o asemenea per- 
soană. Bun. M-a chemat în urmă cu o săptămână 
excelența sa. „Să-mi fie cu iertare, Ksaveri, zice, 
te cunosc de mult și te respect ca ofițer conști- 
incios ce te afli, dar cazul de față depășește com- 
petența dumitale. Va veni de la Petersburg un 
anchetator special, un funcționar cu însărcinări 
speciale pe lângă comandantul Jandarmeriei și 
pe lângă șeful Secţiei a treia, excelența sa gene- 
ral-aghiotantul Mizinov Lavrenti Arkadievici. 
Pricepi dumneata ce pasăre rară-i anchetatorul 
ăsta? E unul dintre oamenii cei noi, intelectual 
provenit din popor, omul viitorului. Face totul 
după știință. Maestru al cazurilor încâlcite, nu-i 
de nasul meu și al dumitale“. 

Ksaveri Feofilaktovici pufni supărat: 

— Acela, vasăzică, e omul viitorului, iar Gru- 
şin e omul trecutului. Bun. După trei zile, dimi- 
neața, omul a sosit. Asta era deci miercuri, pe 
douăzeci și doi. Îl cheamă Ivan Franţevici 
Brilling, e consilier de stat. La treizeci de ani! Ei, 
și s-a pornit caruselul. Uite, azi e sâmbătă și sunt 
la slujbă de azi-dimineaţă de la nouă. Și ieri am 

tot deliberat și am făcut la scheme până seara 
la unsprezece. Tii minte oficiul unde beam noi 
ceai? Acum s-a pus acolo în locul samovarului 
un aparat de telegrafiat, și un telegrafist stă de 
veghe la el douăzeci și patru din douăzeci și pa- 
tru. Poți trimite depeșă chiar și la Vladivostok, 
și la Berlin, și vine răspunsul cât ai clipi din ochi. 
A dat afară jumătate din agenti, a adus o jumă- 
tate cu el de la Piter, și ăștia ascultă numai de 
e]. Pe mine m-a întrebat cu de-amănuntul despre 
toate cele și m-a ascultat cu mare luare-aminte. 
Credeam c-o să fiu trimis în retragere, dar nu, 
deocamdată încă mai e de trebuință comisarul 
Grușin. De fapt, eu drăguță, uite de ce am venit, 
spuse Ksaveri Feofilaktovici aducându-și aminte. 
Vreau să te previn. Acum el are de gând să vină 
la dumneata, vrea să te chestioneze personal. 
Dar nu te perpeli, nu ești învinuit de nimic. Ba 
ai mai fost și rănit în exercițiul funcțiunii. Și 
dac-o fi să fie ceva, nu băga în bucluc un om bă- 
trân ca mine. Parcă cine știa ce întorsătură aveau 
să ia lucrurile? 

Erast Petrovici își examină cu întristare lo- 
cuința mizeră. Bună impresie o să-și mai facă de- 
spre el mărimea aceea venită de la Petersburg. 

— Poate ar fi mai bine să vin chiar eu la de- 
partament? Pentru că mă simt foarte bine, pe cu- 
vânt. 

— Nici să nu te gândești! spuse Grușin, flu- 
turând din mâini. Vrei să afle că am venit să te 
previn? Rămâi la pat. Și-a notat adresa, azi vine 
precis. 


94 


„Omul viitorului“ veni seara la orele șapte, 
așa că Erast Petrovici apucă să se pregătească te- 
meinic în vederea vizitei. Îi spuse Agrafenei 
Kondratievna că va sosi un general, deci să facă 
bine Malașka și să frece podelele în tindă, să 
scoată de acolo cufărul putred și, mai ales, să nu 
care cumva să fiarbă ciorbă de varză. Rănitul 
făcu în odăiță curățenie generală: așeză hainele 
agățate în cuie în poziții mai avantajoase privirii, 
îndesă cărțile sub pat, lăsă pe masă doar un ro- 
man franțuzesc, Eseurile filosofice de David 
Hume în limba engleză și Însemnările unui detec- 
tiv parizian de Jean Debret. Apoi îl dădu de-o 
parte pe Debret și puse în locul lui Sfaturi pri- 
vind respirația corectă, date de un brahman indian 
adevărat, dl Chandra Johnson, după care el făcea în 
fiecare dimineață exerciții menite a-i fortifica sis- 
temul respirator. Să vadă maestrul cazurilor în- 
câlcite că aici locuiește un om sărac, dar care nu 
și-a pierdut respectul de sine. Spre a sublinia 
gravitatea rănilor, Erast Petrovici puse pe sca- 
unul așezat lângă divan un flacon cu nu se știe 
ce mixtură (luat cu împrumut de la Agrafena 
Kondratievna), și se culcă, înfășurându-și capul 
cu un fular alb. Părea să fi ieșit totul cum tre- 
buie — ceva bărbătesc, în pofida durerii. 

Într-un sfârșit, tocmai când i se urâse peste 
măsură să zacă astfel, se auzi o bătaie scurtă în 
uşă și imediat, fără să aștepte răspuns, intră un 
domn cu un aer energic, îmbrăcat într-o jachetă 
uşoară, comodă, pantaloni de culoare deschisă 
si cu capul gol. Părul castaniu deschis, pieptănat 
cu grijă, lăsa să se vadă fruntea înaltă, în colțurile 

gurii cu trăsături hotărâte erau săpate două cute 
zeflemitoare, bărbia rasă, cu gropiță în mijloc, 
emana încredere în sine. Ochii cenușii, pătrun- 
zători, examinară într-o clipită odaia și se opri- 
ră asupra lui Fandorin. 

— Văd că nu e nevoie să mă prezint, spuse 
musafirul cu veselie în glas. Ceea ce este mai im- 
portant în ce mă privește ai aflat deja, deși am 
fost prezentat într-o lumină nefavorabilă. S-a plâns 
Grușin de telegraf? 

Erast Petrovici flutură din gene, rămas fără 
replică. 

— Este vorba de metoda deductivă, scumpul 
meu Fandorin. Recompunerea tabloului general 
grație unor detalii mărunte. Esenţial în această 
metodă este să nu o iei razna, să nu ajungi la o 
concluzie incorectă dacă informatia de care dis- 
pui se pretează la interpretări diferite. lar în ce-l 
privește pe Grușin, lucrurile sunt foarte simple. 
Proprietăreasa dumitale s-a ploconit în fața mea 
până aproape de podea și mi s-a adresat cu „ex- 
celența voastră“ — asta e unu la mână. După 
cum vezi, nu aduc deloc a „excelenţă“ și deo- 
camdată nici nu sunt așa ceva, căci la gradul 
meu mi se cuvine doar apelativul „înălțimea 
voastră“ — asta-i doi. Nu i-am împărtășit nimă- 
nui altcuiva în afară de Grușin intenţia mea de 
a te vizita — asta-i trei. E limpede că domnul 
comisar nu se poate exprima altfel decât prea 
puţin măgulitor în legătură cu activitatea mea 
— asta-i patru. lar telegraful, fără de care, trebuie 
să fii de acord, nu-i așa, astăzi este absolut im- 

posibilă o anchetă, a produs asupra întregului 
vostru departament o impresie de-a dreptul 
nepieritoare, iar adormitul nostru Ksaveri Feo- 
filaktovici nu putea sub nici o formă să nu-ți vor- 
bească despre el — asta-i cinci. Am dreptate? 

— Aveţi. 

Fandorin, zguduit, îl trădă astfel în chip ru- 
șinos pe preacumsecadele Ksaveri Feofilaktovici. 

— Dar ce-i cu dumneata, ai hemoroizi la o 
vârstă atât de fragedă? îl întrebă agerul musa- 
fir, mutând mixtura pe masă și luând el însuși 
loc pe scaun. 

— Nu! exclamă Erast Petrovici îmbujorân- 
du-se și lepădându-se în felul ăsta și de Agrafe- 
na Kondratievna. Este... A încurcat proprietăreasa 
flacoanele. Ea, înălțimea voastră, veșnic încurcă 
totul. E o femeie atât de grea de cap... 

— Înţeleg. Să-mi spui Ivan Franţevici sau, și 
mai bine, „șefule“, pentru că vom lucra împre- 
ună. Am citit raportul dumitale, continuă Brilling 
fără cea mai mică tranziţie. lemeinic. Perspicace. 
Eficient. Sunt plăcut surprins de intuiţia dumi- 
tale — în meseria noastră este calitatea cea mai 
de preţ. Deși încă nu știi cum va evolua cazul, 
intuiţia îţi sugerează să iei măsuri de precauție. 
Cum de-ai ghicit că vizita la Bejeţkaia ar putea 
fi primejdioasă? De ce ai considerat necesar să 
îmbraci un corset de protecție? Bravo! 

Erast Petrovici se îmbujoră încă mai violent 
ca prima oară. 

— Da, excelentă idee. Sigur, nu te putea feri 
de glonţ, dar pentru arme albe nu-i rău deloc. 

Voi da dispoziţie să se cumpere un lot de ase- 
menea corsete pentru agenții trimiși în misiuni 
periculoase. Ce marcă e? 

Fandorin răspunse timid: 

— „Lord Byron“. 

— „Lord Byron“? repetă Brilling, notându-și 
asta -într-un carnețel învelit în piele. Și acum, 
spune-mi când te-ai putea apuca de lucru? Am 
anumite intenţii în ce te privește. 

— Ei, Doamne, chiar și mâine, exclamă cu în- 
flăcărare Fandorin, privindu-l ca un îndrăgos- 
tit pe noul său superior, pardon, șef. Dau mâine 
fuga la doctor să-mi scoată firele și veți putea 
dispune de mine. 

— Excelent. În ce fel ai putea-o caracteriza pe 
Bejeţkaia? 

Erast Petrovici se pierdu cu firea și începu 
destul de dezlânat, ajutându-se din belșug; de 
gesturi: 

— Este... Este o femeie extraordinară. O Cleo- 
patră. O Carmen... De o frumusețe de nedescris, 
dar nici măcar frumusețea nu e problema... Are 
o privire magnetică. Nu, nici privirea nu e pro- 
blema... lată esentialul: simţi sălășluind în ea o 
putere uriașă. O putere atât de mare, încât pare 
că s-ar juca cu toți ceilalți. Un joc cu reguli ne- 
clare, dar un joc crud. După părerea mea, feme- 
ia aceasta este foarte vicioasă și, în același timp... 
absolut inocentă. Lasă impresia că în copilărie 
a fost greșit îndrumată. Nu știu cum să explic... 

Fandorin se îmbujoră, realizând că spune 
doar neghiobii, dar termină totuși ceea ce avea 
de spus: | 

— Am impresia că nu e atât de rea pe cât vrea 
să pară. 

Consilierul de stat îl cercetă scrutător pe tâ- 
năr Și șuieră ștrengărește: 

— la te uită... Așa-mi ziceam și eu... Acum 
îmi dau eu seama că Amalia Bejețkaia este o fi- 
ință de-a dreptul primejdioasă... Mai ales pen- 
tru tinereii romantici aflați la pubertate. 

Mulţumit de efectul pe care gluma aceasta o 
produsese asupra interlocutorului, Ivan Franțe- 
vici se ridică de pe scaun și mai privi o dată 
în Jur. 

— Pentru odăiță plătești zece ruble? 

— Douăsprezece, răspunse cu demnitate Erast 
Petrovici. 

— Stilul îmi e familiar. Și eu am locuit cândva 
într-o asemenea odaie. Pe când eram elev de 
gimnaziu în renumitul oraș Harkov. Vezi dum- 
neata, și eu mi-am pierdut părinții pe când eram 
foarte tânăr. În sfârșit, asta este chiar de folos 
pentru formarea personalității. Ai leafă treizeci 
și cinci de ruble potrivit statului de plată? se 
interesă, iarăși fără nici o legătură, consilierul 
de stat. 

— Şi un spor trimestrial pentru orele supli- 
mentare. 

— Voi da ordin să ți se plătească din fondul 
special cinci sute de ruble ca primă. Pentru de- 
votament și pentru pericolul la care ai fost ex- 
pus. Pe mâine, deci. Să vii, vom lucra la versiuni. 

Si ușa se închise în urmă uimitorului musafir. 

Departamentul de Criminalistică al Poliţiei 
era într-adevăr de nerecunoscut. Pe coridoare 
alergau la trap, cu un aer preocupat, niște domni 
necunoscuți cu dosare la subsuoară, până și ve- 
chii colegi nu mai umblau cu pas legănat, ci în 
pas sprinten și disciplinat. La fumoar — minu- 
ne mare! — țipenie de om. Erast Petrovici își arun- 
că din curiozitate privirea prin fostul oficiu și, 
într-adevăr, în locul samovarului și al ceșcuţe- 
lor, pe masă trona un aparat Baudot, iar un te- 
legrafist în uniformă îl privi sever și întrebător 
pe intrus. 

Cartierul general al Departamentului se sta- 
bilise în cabinetul șefului respectivului depar- 
tament, pentru că domnul colonel fusese din 
ajun trecut pe linie moartă. Erast Petrovici, încă 
puţin palid la față după procedura dureroasă a 
scoaterii firelor, bătu la ușă și privi înăuntru. Și 
cabinetul suferise transformări: fotoliile confor- 
tabile, tapițate în piele, dispăruseră, în locul lor 
apăruseră trei șiruri de scaune simple, iar lân- 
gă perete erau instalate două table, ca acelea de 
școală, acoperite pe de-a-ntregul cu tot felul de 
scheme. Ședința, pare-se, tocmai se încheiase — 
Brilling își ștergea cu o cârpă mâinile prăfuite 
de cretă, iar funcționarii și agenții, discutând ani- 
mat între ei, se îndreptau spre ieșire. 

— Intră, Fandorin, intră, nu sta în prag, îl zori 
noul stăpân al cabinetului pe Fandorin, care se 
cam fâstâcise. Te-au peticit? Excelent. Dumneata 
vei lucra nemijlocit cu mine. Nu-ţi repartizez o 
masă separată, oricum nu vei avea timp să șezi. 

Păcat că ai venit târziu, am avut aici o discuţie 
interesantă cu privire la „Azazel“, numele care 
apare în raportul dumitale. 

— Deci există așa ceva? Nu m-a înșelat au- 
zul? sări Erast Petrovici, ciulind urechile. Mă te- 
meam că mi s-a năzărit. 

— Nu ţi s-a năzărit. Azazel este un înger că- 
zut. Ce notă ai avut la religie? Tii minte lecţia 
despre tapii ispășitori? Așadar, dacă ţii minte, 
aceștia au fost doi. Unul i-a fost menit, în semn 
de ispășire a păcatelor, lui Dumnezeu, iar al doi- 
lea, lui Azazel, pentru ca acesta să nu se mânie. 
La evrei, în „Cartea lui Enoh“, Azazel îi învaţă 
pe oameni tot soiul de blestemății: pe bărbați, 
să se războiască și să făurească arme, iar pe fe- 
mei, să se sulemenească și să-și lepede pruncii. 
Într-un cuvânt, este un demon răzvrătit, un duh 
al surghiunului. 

— Dar ce poate însemna asta? 

— Un asesor de colegiu dintre ai voștri de la 
Moscova a dezvoltat pe tema asta o întreagă te- 
orie. Despre o organizație secretă iudaică. Ne-a 
vorbit și despre Sanhedrinul iudaic, și despre 
sângele pruncilor creștini. În viziunea lui, Bejeţ- 
kaia a devenit copila lui Israel, iar Ahtirţev — 
mielul de sacrificiu adus prinos pe jertfelnicul 
Dumnezeului evreu. În general, niște prostii. Îmi 
sunt prea bine cunoscute de la Petersburg aiu- 
relile astea iudeofobe. Dacă te urmărește ghinio- 
nul și pricina ţi-e neclară, pomenești pe dată 
Sanhedrinul. 

— Și dumneavoastră ce credeți... șefule? pro- 
nuntă Fandorin neobișnuitul apelativ, nu fără un 
Ireamăt lăuntric. 

— Binevoiește să-ți arunci o privire aici, spu- 
se Brilling, apropiindu-se de una din table. lată, 
cele patru cerculețe desenate sus reprezintă pa- 
tru versiuni. În primul cerculeț, după cum vezi, 
este desenat un semn de întrebare. Este versiu- 
nea cel mai puţin probabilă: ucigașul a acționat 
de unul singur, iar dumneata și Ahtirțţev i-ați 
căzut întâmplător victime. Poate e vorba de un 
maniac obsedat de satanism. În cazul dat, nu pu- 
tem acționa dacă nu se comit crime similare. Am 
trimis mesaje telegrafice în toate guberniile ca 
să aflu dacă au știință că s-ar fi săvârșit pe aco- 
lo crime similare. Mă îndoiesc de succesul aces- 
tei acţiuni — dacă un asemenea maniac s-ar fi 
manifestat până acum, aș fi aflat. În cel de-al doi- 
lea cerculeț sunt literele AB — e vorba de Ama- 
lia Bejețkaia. Este, fără îndoială, suspectă. De la 
ea de acasă dumneata și Ahtirţev puteaţi fi cu 
ușurință urmăriți până la „Crimeea“. Apoi, fuga 
ei. Și totuși, nu este clar mobilul crimei. 

— A fugit deci este implicată, sublinie ener- 
gic Fandorin. De unde reiese că ochi-albi nu este 
nicidecum un ucigaș solitar. 

— Ba nu reiese, nu reiese deloc asta. Știm că 
Bejețkaia este o impostoare și că avea documen- 
te false. Posibil să fi fost o aventurieră. Posibil 
să fi trăit pe spezele unor protectori bogați. Dar 
să ucidă, și încă cu mâna unui individ atât de 
dibaci? Judecând după raportul dumitale, indi- 
vidul nu era un diletant oarecare, era un ucigaș 
profesionist get-beget. O asemenea lovitură la 
ficat este opera unui maestru. Am fost la morgă, 
l-am examinat pe Ahtîrţev. Să nu fi fost corse- 

tul, zăceai acum și dumneata acolo, iar poliția 
ar fi considerat că a fost vorba de un jaf sau de 
o încăierare la beție. Dar să revenim la Bejețkaia. 
Ea putea afla despre cele petrecute de la vreun 
servitor — „Crimeea“ e la câteva minute de mers 
pe jos de casa ei. Și apoi, s-a stârnit destul de 
mare zarvă — poliție, o mulțime de gură-cască 
treziți din somn. Vreuna din slugi sau, să zicem, 
portarul l-a recunoscut în cel ucis pe oaspetele 
doamnei Bejețkaia și i-a dat de știre. lar ea, te- 
mându-se pe bună dreptate de ancheta poliţiei 
și de inevitabila demascare a propriei persoane, 
s-a făcut imediat nevăzută. Timp a avut bere- 
chet — Ksaveri Feofilaktovici al dumitale a sărit 
și el cu ordinele abia a doua zi după-amiază. 
Stiu, știu, dumneata erai în stare de șoc, nu ţi-ai 
revenit imediat din leșin. Până ai dictat rapor- 
tul, până s-a scărpinat conducerea după ceafă... 
Pe scurt, eu am dat-o pe Bejeţkaia în urmărire. 
Cel mai probabil nu se mai află la Moscova. Cred 
că nici în Rusia nu se mai află, au trecut zece zile, 
e ceva vreme. Întocmim o listă a celor care o vi- 
zitau, cei mai mulți sunt oameni cât se poate de 
respectabili, aici e nevoie de tact. Bănuieli serioa- 
se îmi stârnește doar unul. 

Ivan Franţevici împunse cu bețigașul cel de-al 
treilea cerculeţ, în care stătea scris CZ. 

— Contele Zurov, Ippolit Aleksandrovici. 
Amantul doamnei Bejețkaia, fără doar și poate. 
Un individ lipsit de principii morale, cartofor, 
duelgiu, un individ cam ciudat. Genul „Tolstoi 
american“. Există indicii indirecte. Era într-o 
stare de puternică iritare după o ceartă cu cel 

ucis — unu la mână. Avea posibilitatea să-l pân- 
dească, să-l urmărească și să trimită în secret un 
ucigaș — asta-i doi. Portarul a depus mărturie că 
Zurov s-a întors acasă abia spre dimineaţă — as- 
ta-i trei. Mobilul, deși firav, există și el: gelozia 
sau setea morbidă de răzbunare. Este posibil să 
mai fi fost și altceva. Principala rezervă: Zurov 
nu se numără printre cei care ucid cu mâna al- 
tuia. De altfel, potrivit informațiilor primite de 
la agenți, în jurul lui roiesc veșnic tot felul de 
indivizi dubioși, așa încât această versiune mi 
se pare promițătoare. Dumneata, Fandorin, te 
vei ocupa chiar de această versiune. De Zurov 
se ocupă un întreg grup de agenţi, dar dumnea- 
ta vei acționa de unul singur, este ceva la care 
te pricepi. Vom discuta mai târziu amănuntele 
misiunii, acum să trecem la ultimul cerculeţ. De 
el mă voi ocupa eu. 

Erast Petrovici își încruntă fruntea, încercând 
să ghicească semnificația iniţialelor ON. 

— Organizaţie nihilistă, îl lămuri șeful. 
Există unele indicii privind un complot, dar nu 
evreiesc, unul mai serios. De fapt, pentru asta 
am fost trimis aici. Adică m-a rugat și prințul 
Korceakov, firește — după cum știi, Nikolai 
Ahtirțev a fost fiul răposatei sale fiice. Dar aici 
s-ar putea dovedi că nu e totul chiar atât de sim- 
plu. Revoluționarii noștri ruși sunt în pragul 
unei sciziuni. Cei mai deciși și mai nerăbdători 
dintre acești robespieri s-au săturat să lumineze 
mințile mujicilor — asta cere timp, migală, pen- 
tru așa ceva nu-ți ajunge o singură viață. Bomba, 
pumnalul și revolverul sunt pentru ei de depar- 
te mai demne de interes. Mă aștept în viitorul 

foarte apropiat la o mare vărsare de sânge. Cele 
de până acum au fost floare la ureche. Teroarea 
îndreptată împotriva clasei la putere poate atin- 
ge proporții de masă. De o vreme încoace mă 
ocup în cadrul Secţiei a treia de cazurile legate 
de grupările teroriste clandestine cele mai 
înverșunate. Patronul meu, Lavrenti Arkadievici 
Mizinov, care conduce corpul jandarmeriei și 
Secţia a treia, m-a însărcinat să investighez acest 
„Azazel“ apărut la Moscova. Demonul este un 
simbol cât se poate de revoluționar. Aici, Fan- 
dorin, soarta Rusiei se joacă pe-o singură carte. 

Nici urmă nu rămăsese din obișnuitul ton ze- 
flemitor al lui Brilling, glasu-i era încărcat de în- 
dârjire. 

— Dacă nu extirpăm tumoarea în germene, 
romanticii ăștia ne pregătesc peste vreo treizeci 
de ani, ba chiar și mai curând, o asemenea ré- 
volution, încât ghilotina francezilor va părea o 
ștrengărie nostimă. Nu ne vor lăsa să îmbătrâ- 
nim în pace, pe dumneata și pe mine, ține minte 
vorba mea. Ai citit romanul Demonii al domnu- 
lui Dostoievski? Acolo există o prognoză eloc- 
ventă. 

— Așadar sunt patru versiuni? întrebă șovăi- 
tor Erast Petrovici. 

— Nu sunt destule? Ne scapă oare ceva din 
vedere? Hai spune, dă-i drumul, când sunt în 
exercițiul funcțiunii nu iau seama la ranguri, îl 
încurajă șeful. Și nu te jena dacă pari ridicol, se 
poate întâmpla la tinerețea dumitale. Mai bine 
să spui prostii decât să lași să-ți scape ceva im- 
portant. 

Fandorin, la început sfielnic, apoi înfierbân- 
tându-se treptat, începu să vorbească: 

— Mie mi se pare, înălţ... adică, șefule, că n-ar 
fi cazul să o lăsaţi de-o parte pe lady Astair. 
Domnia sa este, de bună seamă, o persoană cât 
se poate de venerabilă și respectabilă, dar... dar 
este vorba de o moștenire de un milion! Bejeţ- 
kaia nu are nimic de câștigat din asta, nici con- 
tele Zurov, iar nihiliștii — poate doar în ideea 
binelui obștesc... Nu știu ce legătură are lady As- 
tair cu afacerea asta, poate chiar nu are nici o le- 
gătură, dar pentru a respecta regulile, ar trebui 
să... Doar există și un principiu în activitatea de 
investigații: cui prodest — cine are de câștigat? 

— Mergi pentru traducere, îi replică Ivan 
Franţevici cu o plecăciune, și Fandorin se fâs- 
tâci. Observaţia dumitale este perfect legitimă, 
numai că în povestirea lui Ahtîrtev, relatată în 
raportul dumitale, totul este clarificat în amă- 
nunt. Numele baronesei a apărut întâmplător. 
Nu am inclus-o pe lista suspecţilor în primul 
rând pentru că timpul nostru este prețios, iar în 
al doilea rând, pentru că eu o cunosc întru câtva 
pe această lady, am avut fericirea să o întâlnesc, 
zise Brilling, zâmbind amabil. Altminteri, din 
punct de vedere formal, dumneata, Fandorin, ai 
dreptate. Nu doresc să-ți impun concluziile mele. 
Gândește cu capul dumitale și nu crede pe ni- 
meni pe cuvânt. Fă-i o vizită baronesei, întreab-o 
ce crezi de cuviință. Sunt încredinţat că, pe lân- 
gă toate celelalte impresii, cunoștința cu ea îţi 
va produce și satisfacție. Ofițerii de la Biroul mu- 
nicipal îţi vor da adresa din Moscova a barone- 

sei. Și încă ceva: înainte de a pleca, treci pe la 
atelierul de croitorie să ţi se ia măsurile. Nu mai 
veni la serviciu în uniformă de funcționar. Și 
transmite-i preaplecatele mele salutări barone- 
sei, iar când te vei întoarce, ceva mai înțelepțit, 
ne vom ocupa de caz, adică de contele Zurov. 


CAPITOLUL AL ȘAPTELEA, 


în care se afirmă că pedagogia 
este cea mai importantă dintre științe 


Ajuns la adresa primită de la ofițerul de ser- 
viciu, Erast Petrovici văzu un imobil impună- 
tor, cu două etaje, aducând întru câtva la prima 
vedere cu o cazarmă, dar înconjurat de o gră- 
dină și cu porţile deschise primitor. Era chiar 
nou-înființatul astairnat al baronesei engleze. 
Dintr-o gheretă vopsită în dungi privea afară un 
portar înveșmântat într-o redingotă de gală, cu 
galoane argintii; acesta îi explică bucuros că 
doamna milady nu locuiește aici, ci în corpul se- 
cundar al clădirii, cu intrarea prin străduță, cum 
faci colțul la dreapta. 

Fandorin văzu dând buzna afară pe ușile 
imobilului un pâlc de băieţași în uniforme mi- 
cuţe albastre, care se porniră să zburde cu tipe- 
te sălbatice pe gazon, jucând leapșa. Servitorului 
nici prin minte nu-i trecea să-i cheme pe ştur- 
lubatici la ordine. Prinzând privirea nedumeri- 
tă a lui Fandorin, îl lămuri: 

— Nu-i interzis. În pauză n-au decât să se dea 
și de-a berbeleacul, numai bunurile să nu le stri- 
ce. Așa-i regula. 

Nimic de zis, se părea că aici orfanii trăiesc li- 
beri, nu ca elevii de la liceul de gubernie printre 

care se numărase foarte recent și registratorul 
nostru de colegiu. Bucurându-se pentru acești 
amărâți, Erast Petrovici o porni de-a lungul gar- 
dului în direcţia indicată. 

După colț pornea o ulicioară întunecoasă, din 
cele care aici, în districtul Hamovniki, erau fără 
de număr: caldarâm prăfuit, căsuțe somnolen- 
te cu mici grădiniţe în față, plopi rămuroși din 
care curând va zbura puful alb. Anexa cu un cat 
în care își stabilise reședința lady Astair era unită 
de corpul principal printr-o galerie lungă. Lângă 
plăcuţa de marmură cu inscripția Primul Astair- 
nat din Moscova. Direcţia se încălzea la soare un 
portar impozant, cu favoriți neteziți până căpă- 
taseră lustru. Fandorin nu văzuse nici măcar la 
intrarea în reședința generalului-guvernator ase- 
menea portari falnici, cu ciorapi albi în picioare 
și tricorn cu cocardă aurită pe cap. 

— Azi nu e vizită, vorbi ienicerul, săltându-și 
brațul ca pe o barieră de cale ferată. Veniţi mâine. 
Pentru chestiuni oficiale de la zece la douăspre- 
zece, pentru particulare de la două la patru. 

Nu, hotărât lucru, Erast Petrovici nu se pri- 
cepea să lege bune relații cu tribul portarilor. Fie 
că aspectul lui nu era îndeajuns de impozant, fie 
ceva nu era în regulă cu faţa lui. 

— De la poliția judiciară. La lady Astair, ur- 
gent, strecură el printre dinţi, răzbunător, savu- 
rând anticipat momentul în care stana asta de 
piatră cu fireturi aurite se va ploconi brusc îna- 
intea lui. 

Dar stana de piatră nici măcar nu-și plecă ure- 
chea. 

— Nici să nu vă gândiţi să intraţi la excelen- 
ta sa, nu vă dau voie. Dacă doriți, îi pot rapor- 
ta lui mister Cunningham. 

— Nu am trebuinţă de nici un fel de Cunnin- 
gham, se oțări Erast Petrovici. Raportează-i 
urgent baronesei, porcule, că altfel o să-mi în- 
noptezi la comisariat! Așa să-i și spui: de la De- 
partamentul de Criminalistică, într-o chestiune 
de stat urgentă! 

Portarul îl măsură pe funcţionarul mânios cu 
o privire încărcată de îndoială, dar dispăru to- 
tuși în spatele ușii. Ce-i drept, ticălosul nu-l in- 
vită pe vizitator înăuntru. 

Fandorin se văzu nevoit să aștepte destul de 
mult și chiar avea de gând să intre neinvitat, 
când, din spatele ușii, îl privi iarăși figura aceea 
ursuză cu favoriţi. 

— De primit vă primește, dar domnia sa nu 
prea știe limba noastră, iar mister Cunningham 
n-are vreme de tradus, că-i ocupat. Numai dacă 
puteți să vă-nțelegeţi pe franțuzește... 

Se ghicea însă după totul vocii că portarul 
credea prea putin într-o asemenea posibilitate. 

— Pot și englezește, dădu sec din cap Erast 
Petrovici. Încotro s-o iau? 

— Vă conduc. Urmaţi-mă. 

Fandorin îl urmă pe ienicer, trecând printr-un 
vestibul curățel, tapițat în damasc, printr-un co- 
ridor luminos inundat de soare, cu un șir de fe- 
restre înalte în stil olandez, până la o ușă în alb 
sl auriu. 

Erast Petrovici nu se temea de o conversaţie 
in limba engleză. Crescuse sub oblăduirea lui 

nanny Lizbeth (în momentele ei de severitate, 
missis Jason), o guvernantă englezoaică verita- 
bilă. Era o persoană afectuoasă și plină de soli- 
citudine, dar fiind fată bătrână, era teribil de 
afectată, și trebuia totuși să-i spui nu „miss“, ci 
„Missis“, din respect pentru profesiunea ei ono- 
rabilă. Lizbeth își învățase elevul să se scoale 
vara la șase și jumătate dimineața, și iarna la 
șapte și jumătate, să facă gimnastică până la pri- 
ma picătură de transpiraţie, după care să se frec- 
ționeze cu apă rece, să se spele pe dinți până 
ajunge cu numărătoarea la două sute, să nu mă- 
nânce niciodată până se umflă, precum și o mul- 
time de alte lucruri absolut obligatorii pentru un 
gentleman. 

La bătaia lui în ușă răspunse o voce blândă 
de femeie: 

— Come in! Entrez! 

Erast Petrovici îi dădu portarului chipiul și 
intră. 

Se pomeni într-un cabinet spațios, bogat mo- 
bilat, în care locul din centru era ocupat de un 
birou foarte larg, din mahon. La birou stătea o 
doamnă căruntă, cu o înfățișare nu doar plăcută, 
ci extrem de agreabilă. Din spatele pince-nez-ului 
în ramă de aur sclipeau plini de inteligenţă și 
bunăvoință niște ochișori de un albastru lumi- 
nos. Faţa urâțică, mobilă, cu nas de rățușcă și 
gură mare, zâmbitoare, îi plăcu pe dată lui Fan- 
dorin. 

El se prezentă în engleză, dar păstră tăcerea 
asupra scopului vizitei. 

— Ai o pronunție excelentă, sir, îl lăudă lady 
Astair în aceeași limbă, articulând răspicat fie- 

care sunet. Sper că fiorosul nostru Timothy... Ti- 
mofei nu te-a speriat prea tare? Ca să fiu sinceră, 
chiar și eu mă tem de el, dar la direcţie vin ade- 
sea oficialități, și atunci Timofei este pur și sim- 
plu de neînlocuit, este mai bun decât un lacheu 
englez. Dar ia loc, tinere. Mai bine acolo, în fo- 
toliu, e mai comod. Așadar, lucrezi la poliția 
judiciară? Trebuie să fie o ocupaţie foarte inte- 
resantă. Și cu ce se ocupă tatăl dumitale? 

— Tatăl meu a murit. 

— Regret nespus, sir. Și mama? 

— Și ea a murit, mormăi Fandorin, nemul- 
tumit de întorsătura pe care o luase conversaţia. 

— Bietul băiat. Știu cum e să fii singur. Eu de 
patruzeci de ani ajut asemenea băieți nefericiți 
să se vindece de singurătate și să-și afle calea. 

— Să-și afle calea, milady? întrebă nu tocmai 
dumirit Fandorin. 

— O da, rosti însuflețindu-se lady Astair, ajun- 
să neîndoielnic pe propriul teren. A-ţi găsi calea 
este esenţial în viața oricărui om. Sunt profund 
încredinţată că fiecare om este înzestrat cu un 
talent irepetabil, că în fiecare om a fost sădită să- 
mânța harului divin. Tragedia omenirii constă 
în aceea că nu știm și nici nu sperăm să desco- 
perim și să cultivăm acest har în copil. La noi 
geniul este o raritate, chiar o minune, dar ce este 
acela un geniu? Este doar un om norocos. Soar- 
ta i s-a orânduit în așa fel, încât înseși condiţii- 
le în care a trăit l-au împins spre alegerea justă 
a căii. Un exemplu clasic este Mozart. S-a năs- 
cut în familia unui muzician și a nimerit de la 
fragedă vârstă într-un mediu care i-a hrănit per- 
fect talentul cu care l-a înzestrat natura. lar acum 

imaginează-ți, dragă domnule, că Wolfgang Ama- 
deus s-ar fi născut în familia unui țăran. Ar fi 
ieșit din el un cioban necioplit, care ar fi distrat 
vacile cu cântul lui vrăjit din fluier. Dacă s-ar fi 
născut în familia unui soldăţoi, din el ar fi ieșit 
un ofițer incapabil, care însă ar fi adorat mar- 
șurile militare. O, crede-mă, tinere, fiecare copil, 
dar fiecare, fără excepţie, ascunde în el o comoa- 
ră, însă pentru a ajunge la ea trebuie să știi să 
sapi! Există un scriitor nord-american foarte dră- 
gut, pe numele lui Mark Twain. l-am sugerat 
ideea unei povestiri în care oamenii să fie apre- 
ciați nu potrivit statutului lor social actual, ci po- 
trivit potențialului, talentului cu care i-a înzestrat 
natura. Abia atunci se va vedea că un croitor ob- 
scur, care nici măcar nu a făcut armata, este cel 
mai mare comandant de oști al tuturor timpu- 
rilor, și cel mai faimos pictor n-a ținut nicioda- 
tă o pensulă în mână, pentru că toată viața a fost 
cizmar. Sistemul meu de educaţie este în așa fel 
gândit, încât marele conducător de oști să ajun- 
gă obligatoriu într-o slujbă militară, iar marele 
pictor să aibă la timpul potrivit acces la culori. 
Pedagogii mei cercetează scrupulos și cu răbda- 
re alcătuirea sufletească a fiecărui elev, căutând 
în el scânteia divină, și în nouă cazuri din zece 
o găsesc! 

— Aha, deci ea nu există totuși în toți! excla- 
mă Fandorin, ridicând triumfător un deget. 

— Există în toți, dragă tinere, în absolut toți, 
doar că noi, pedagogii, nu suntem îndeajuns de 
dibaci. Sau copilul este înzestrat cu un talent care 
nu-și află utilitatea în lumea de azi. Este posi- 
bil ca un asemenea om să fi fost necesar în co- 

muna primitivă, sau poate geniul lui și-ar pu- 
tea găsi recunoașterea într-un viitor îndepărtat 
— într-un domeniu pe care noi astăzi nici nu ni-l 
putem imagina. 

— Bun, despre viitor nu mă pot pronunţa, în- 
cepu Fandorin să dezbată subiectul, entuziasmat 
fără să vrea. Dar privitor la comuna primitivă nu 
mi-e prea clar. Ce anume talente aveți în vedere? 

— Nu știu nici eu, băiete dragă, zâmbi dez- 
armată lady Astair. Dar să presupunem că avea 
harul de a ghici unde este apă sub pământ. Sau 
darul de a adulmeca o fiară din pădure. Sau, 
poate, capacitatea de a face diferenţa între rădă- 
cinile comestibile și cele necomestibile. De un 
singur lucru sunt sigură: în acele vremuri înde- 
părtate, acești oameni erau adevăratele genii, iar 
dacă mister Darwin sau Herr Schopenhauer s-ar 
fi născut într-o peșteră, ar fi fost tratați de pros- 
tănaci în tribul lor. Dacă tot a venit vorba de asta, 
copiii care în prezent sunt consideraţi înapoiați 
mintal sunt și ei înzestrați cu har. Nu este vor- 
ba, firește, de talente de natură raţională, dar 
sunt la fel de prețioase. La mine, în Sheffield, 
există un astairnat special pentru cei pe care pe- 
dagogia tradițională îi respinge. Doamne, ce mi- 
racole de geniu scot la iveală acești băieței! Am 
acolo un copil care la cei treisprezece ani ai lui 
abia a învăţat să vorbească, dar care vindecă ori- 
ce migrenă prin simpla atingere a capului cu pal- 
ma. Un altul, care este cu desăvârșire mut, își 
poate ține respirația patru minute și jumătate. 
Un al treilea încălzește cu privirea un pahar cu 
apă, îţi poți închipui așa ceva? 


— Incredibil! Dar de ce numai băieți? De ce 
nu și fetițe? 

Lady Astair oftă, desfăcându-și brațele: 

— Ai dreptate, prietene. Ar trebui, firește, să 
lucrăm și cu fetițe. Dar experiența îmi spune că 
talentele ascunse în natura feminină au adesea 
un specific pe care morala societății moderne nu 
este încă pregătită să îl accepte așa cum trebuie. 
Trăim în secolul bărbaților și trebuie să luăm 
asta în considerare. Într-o societate în care băr- 
baţii sunt cei care conduc, o femeie excepționa- 
lă, o femeie talentată stârnește suspiciuni și 
ostilitate. N-aș dori ca protejatele mele să se sim- 
tă nefericite. 

— Şi totuși cum funcționează sistemul dum- 
neavoastră? În ce fel are loc sortarea, ca să zic 
așa, a copiilor? întrebă Fandorin animat de cel 
mai viu interes. 

— Te interesează cu adevărat? întrebă bucu- 
roasă baroneasa. Să mergem în corpul principal 
al clădirii, vei vedea cu propriii ochi. 

Și baroneasa sări de pe scaun cu o sprinte- 
neală uimitoare pentru vârsta ei, gata să-l con- 
ducă și să-i arate. 

Fandorin se înclină, și milady îl conduse pe 
tânăr, trecând prin coridor, apoi prin galeria 
aceea lungă, spre corpul principal al clădirii. 

Pe drum îi povesti: 

— Așezământul de față este foarte nou, s-a 
deschis doar de trei săptămâni și activitatea este 
abia la început. Oamenii mei au adunat de prin 
orfelinate și direct din stradă o sută douăzeci de 
băieți orfani cu vârste între patru și doispreze- 

ce ani. Dacă sunt mai vârstnici, e greu să mai faci 
ceva cu ei, personalitatea li s-a format deja. Pen- 
tru început băieții sunt împărțiți în grupe de 
vârstă, și fiecare grup are propriul profesor spe- 
cializat pentru vârsta respectivă. Principala sar- 
cină a profesorului este să supravegheze copiii 
și să le dea treptat diferite teme simple. Aceste 
teme sunt un fel de jocuri, dar cu ajutorul lor poți 
cu ușurință afla tendinţa generală de dezvoltare 
a caracterului. În prima etapă trebuie aflat unde 
anume sălășluiește harul în acel copil — în trup, 
în minte sau în intuiție. Copiii sunt apoi împăr- 
titi în grupe, de astă-dată nu pe criteriul vârstei, 
ci pe al profilului: raționaliști, artiști, meseriași, 
lideri, sportivi și așa mai departe. Treptat, pro- 
filul se îngustează tot mai mult, iar băieții mai 
vârstnici se pregătesc adesea individual. Lucrez 
de patruzeci de ani cu copiii, și nici nu-ți poți 
închipui cât de multe au realizat protejații mei, 
și în domeniile cele mai diverse. 

— Este un proiect grandios, milady! se entu- 
ziasmă Erast Petrovici. Dar unde poți afla atâ- 
tia experți pedagogi? 

— Îmi plătesc foarte bine profesorii, pentru 
că pedagogia este cea mai importantă dintre ști- 
ințe, declară baroneasa cu profundă convinge- 
re. Și în plus, mulți dintre foștii mei protejați își 
exprimă dorința de a rămâne educatori în astair- 
nate. Este firesc, doar astairnatul este singura fa- 
milie pe care au cunoscut-o. 

Cei doi intrară într-o sală spațioasă de recrea- 
ție, spre care dădeau ușile câtorva clase. 

— Unde să te duc? se întrebă pe gânduri lady 
Astair. Să mergem la ora de fizică. Tocmai pre- 
zintă o lecție demonstrativă doctor Blank, un ex- 
cepțional absolvent al astairnatului din Zurich, 
fizician de geniu. L-am ademenit la Moscova 
după ce i-am pus la punct un laborator pentru 
experienţe în domeniul electricităţii. Și, dacă tot 
e aici, trebuie să le arate copiilor tot felul de tru- 
curi din sfera fizicii, să le trezească interesul pen- 
tru această știință. 

Baroneasa bătu la una din uși și cei doi arun- 
cară o privire în clasă. În bănci ședeau vreo cinci- 
sprezece băieți în uniforme albastre, cu litera A 
brodată cu fir de aur pe guler. Priveau toți cu 
răsuflarea tăiată cum un domn tânăr, cu favo- 
riți uriași, îmbrăcat într-o redingotă destul de ne- 
îngrijită și o cămașă nu tocmai curată, învârtea 
un fel de roată de sticlă care scuipa scântei al- 
bastre. 

— Ich bin sehr beschäftigt, milady! strigă mâ- 
nios doctor Blank. Später, spăter!! 

Și, trecând la o rusă stricată, se adresă apoi 
copiilor: 

— Zi acum, domnii mei, vedet mic curcubeu 
adevărat! Ze cheamă „Blank Regenbogen“, 
„Curcubeul lui Blank“. Eu născocit la el când ti- 
ner a fost ca voi. 

Brusc, un mic curcubeu în șapte culori, de o 
neobișnuită strălucire, porni dinspre roata aceea 
ciudată spre masa ticsită cu toate instalațiile fi- 


1 „Sunt foarte ocupat, milady! Mai târziu, mai târ- 
ziu!” (germ.). (N. tr.) 

zice posibile, și băieţii izbucniră în strigăte de 
entuziasm. 

— E ușor ţicnit, dar e un geniu veritabil, îi 
șopti lady Astair lui Fandorin. 

În clipa aceea, din clasa vecină răzbătu un ti- 
păt puternic de copil. 

— Doamne! exclamă milady, ducându-și 
mâna la inimă. Asta-i din sala de gimnastică! Să 
dăm fuga acolo! 

Lady Astair o luă la goană pe coridor, Fan- 
dorin — după ea. Se năpustiră împreună într-o 
sală goală, luminată, ale cărei dușumele erau 
acoperite aproape în întregime cu saltele din 
piele, iar de-a lungul pereților erau rânduite echi- 
pamente sportive dintre cele mai diverse: spa- 
liere, inele, frânghii groase, trambuline. Floretele 
și măștile de scrimă se învecinau cu mănușile 
de box și halterele. Un grup de băiețandri de 
vreo șapte-opt anișori se îngrămădise în jurul 
uneia dintre saltele. Dând la o parte copiii, Erast 
Petrovici văzu un băieţel chircit de durere, dea- 
supra căruia stătea aplecat un tânăr de vreo trei- 
zeci de ani, în tricou de gimnastică. Avea bucle 
de un roșu-flacără, ochi verzi și o față, spuzită 
de pistrui, care arăta o fire voluntară. 

— Hai, hai drăguțule, vorbi el rusește cu ușor 
accent străin. Arată-mi piciorul, nu-ți fie frică. 
N-o să te doară. Fii bărbat, rabdă. Fell from the 
rings, m lady, îi explică el baronesei. Weak hands. 
I am afraid the ankle is broken. Would you please 
tell M. Iziumoff?! 


1 „A căzut de la inele, milady. Are mâinile slabe. Mă 
tem că și-a fracturat glezna. Spunețţi-i, vă rog, domnu- 
lui Iziumov“ (eng.). (N. tr.) 

Milady încuviinţă din cap în tăcere și, trăgân- 
du-l după ea pe Erast Petrovici, ieși repede din 
sală. 

— Mă duc după mister Iziumov, medicul 
nostru, îl informă ea, vorbind precipitat. Aseme- 
nea accidente se produc adesea, asta e, băieții 
tot băieți... Acela este Gerald Cunningham, mâna 
mea dreaptă. Absolvent al astairnatului londo- 
nez. Pedagog strălucit. Conduce întreaga filia- 
lă rusă. În doar jumătate de an și-a însușit limba 
voastră dificilă, ceea ce eu nu reușesc nicicum. 
Toamna trecută, Gerald a inaugurat un astair- 
nat la Petersburg, acum lucrează aici temporar, 
ne ajută să punem treburile pe picioare. Fără el 
sunt ca fără mâini. 

La ușa cu inscripția „Doctor“ ea se opri. 

— Să-mi fie cu iertare, sir, dar trebuie să în- 
trerupem conversaţia. Continuăm altă dată, bine? 
Vino mâine să terminăm discuţia. Parcă veniseși 
la mine într-o problemă, nu? 

— Nimic important, milady, spuse Fandorin, 
îmbujorându-se. De fapt... voi veni altă dată. Vă 
urez succes în nobila dumneavoastră misiune. 

Se înclină stângaci și ieși grăbit afară. Erast 
Petrovici era foarte rușinat. 


*+* + * 


— Fi, cum e, ai prins criminala-n flagrant? îl 
întâmpină cu veselie șeful pe foarte rușinatul 
Fandorin, ridicându-și fruntea aplecată asupra 
unor diagrame complicate. 

În cabinet storurile erau trase, iar lampa de 
pe masă era aprinsă, pentru că afară începuse 
deja să se întunece. 

— Lasă-mă să ghicesc. Despre mister Koko- 
rin milady n-a auzit în viața ei, despre miss 
Bejețkaia nici atât, iar vestea despre testamen- 
tul sinucigașului a zguduit-o profund. Așa-i? 

Erast Petrovici oftă doar. 

— Am întâlnit-o pe această lady la Petersburg. 
Cererea ei de a desfășura activități pedagogice 
în Rusia a fost analizată la noi, la Secţia a treia. 
Ţi-a povestit despre debilii geniali? Bun, să tre- 
cem la treabă. Ia loc la masă, îl pofti el. Avem 
în față o noapte captivantă. 

Erast Petrovici simţi în piept o gâdilătură de 
agitație plăcută — era senzația pe care i-o pro- 
ducea îndeobște comunicarea cu domnul con- 
silier de stat. 

— Ţinta dumitale este Zurov. L-ai văzut deja, 
ti-ai format cât de cât o idee despre el. La conte 
se ajunge cu ușurință, nu ai nevoie de recoman- 
dări. Tine acasă ceva în genul unui tripou, nici 
măcar nu e mascat ca lumea. Tonul îl dau hu- 
sarii Și ofițerii din gardă, dar se vântură pe-acolo 
și tot soiul de lepădături. O casă la fel a ținut Zu- 
rov la Piter, iar după o descindere a poliției s-a 
mutat la Moscova. Este un domn libertin, la re- 
gimentul lui figurează deja de trei ani în permi- 
sie nelimitată. Îţi prezint misiunea. Încearcă să 
te apropii pe neobservate cât mai mult de el, să-i 
studiezi anturajul. Te pomenești că se arată 
pe-acolo și ochi-albi, cunoștința dumitale. Dar 
fără inițiative personale, un om ca dumneata nu 

se poate descurca de unul singur cu un individ 
ca el. De fapt, nici nu cred că-l vei întâlni acolo... 
Nu exclud posibilitatea ca însuși contele să fie 
interesat de persoana dumitale — doar v-aţi în- 
tâlnit la Bejeţkaia, care în mod cert nu-i este in- 
diferentă. Acționează în funcție de împrejurări. 
Vezi numai să nu întreci măsura. Cu domnul 
acesta nu-i de glumit. Irișează, sau, cum se spune 
în cercul lui, „el face norocul“, iar dacă e prins 
cu ocaua mică, tot el face scandal. Are la activ 
vreo zece dueluri, și încă nu se știe despre toate. 
Dar îți poate crăpa ţeasta și fără duel. În '72 de 
pildă, la iarmarocul de la Nijgorod s-a certat la 
cărți cu un negustor, Svișciov îl chema, și i-a dat 
brânci bărbosului pe fereastră. De la primul etaj. 
Negustorul s-a rănit, o lună a zăcut fără limbă, 
nu putea decât să mormăie. lar contele n-a pă- 
tit nimic, s-a descurcat. Are rude influente în sfe- 
rele înalte. Ce-s astea? întrebă Ivan Franţevici ca 
de obicei, fără nici o legătură cu tema, punând 
pe masă un pachet de cărți de joc. 

— Cărţi de joc, răspunse uimit Fandorin. 

— Joci? 

— Absolut deloc. Tata mi-a interzis să pun 
mâna pe ele, spunea că a jucat el destul și pen- 
tru el, și pentru mine, și pentru încă trei gene- 
rații de Fandorini de-aici înainte. 

— Păcat, spuse cu îngrijorare Brilling. Fără 
asta n-ai ce face la conte. Bun, ia o hârtie și scrie... 

Un sfert de oră mai târziu, Erast Petrovici pu- 
tea deja să deosebească fără greș culorile și știa 
care carte-i mai mare Și care-i mai mică, numai 

la cele cu poză se mai încurca — uita mereu ca- 
re-i mai mare, dama sau valetul. 

— Nici o speranţă, rezumă șeful. Oricum, la 
conte nu se joacă preferans sau alte jocuri mai 
inteligente. Acolo este la mare preț primitivis- 
mul de cea mai joasă speţă, pentru ca totul să 
se petreacă rapid și să se câștige bani cât mai 
mulți. Agenţii raportează că Zurov preferă jo- 
cul de stos, dar și acela simplificat. Îţi voi expli- 
ca regulile. Cel care împarte cărțile se numește 
bancher. Celălalt jucător se cheamă pontator. Și 
unul, și celălalt primesc câte un pachet de cărți. 
Pontatorul trage din pachetul lui o carte — să zi- 
cem, un nouar. Și o pune cu reversul în sus. 

— Reversul este modelul de pe dosul cărții 
de joc? ținu să i se precizeze Fandorin. 

— Da. Acum, pontatorul pune o miză — să zi- 
cem, zece ruble. Bancherul începe să „ţină ban- 
ca“: pune în dreapta, cu fața în sus, prima carte 
de deasupra din pachetul lui (cartea asta se nu- 
mește „fruntea“), pe următoarea — în stânga (car- 
tea asta se numește „carte de vise“). 

„Fruntea — dr., de vise —st.“, nota sârguincios 
Erast Petrovici în blocnotes. 

— Acum, pontatorul își întoarce nouarul. Dacă 
„fruntea“ este tot un nouar, indiferent de cu- 
loare, bancherul ia miza. Asta se cheamă „să 
omori nouarul“. În acest caz banca, adică suma 
pe care se joacă, crește. Dacă nouarul este „car- 
te de vise“, adică a doua carte, a câștigat pon- 
tatorul și se spune că „a găbjit nouarul“. 

— Și dacă nici una dintre cele două cărți nu 
e nouar? 

— Dacă în prima pereche de cărți nu a fost 
un nouar, bancherul ia următoarea pereche de 
cărți. Și tot așa, până nimerește un nouar. As- 
ta-i tot jocul. E cât se poate de simplu, dar riști 
să pierzi în prostie, mai ales dacă ești pontator 
și dublezi întruna miza. Așa că fii atent, Fando- 
rin: dumneata trebuie să joci numai ca bancher. 
E simplu: arunci o carte la dreapta, una la stân- 
ga; carte la dreapta, carte la stânga și tot așa. Ban- 
cherul nu pierde mai mult decât prima miză. Să 
nu te așezi pe locul pontatorului, iar dacă locu- 
rile sunt trase la sorți și locul acela îți cade tie, 
fixează o miză mică. La stos nu poți merge mai 
mult de cinci runde, după care tot restul băncii 
îi revine bancherului. Vei primi imediat de la ca- 
sierie două sute de ruble pentru cazul în care 
pierzi. 

— Două sute în cap? icni Fandorin. 

— Nu „două sute în cap“, ci „doar două 
sute“. Încearcă să faci în așa fel încât să-ţi ajun- 
gă suma asta cât ține noaptea. lar dacă pierzi ra- 
pid, nu e absolut obligatoriu să pleci imediat, 
mai poți rămâne și sta la palavre o vreme. Dar 
fără să trezești bănuieli, clar? Vei juca în fieca- 
re seară, până vei ajunge la un rezultat. lar dacă 
se va dovedi că Zurov nu este implicat — va fi și 
acesta un rezultat. O versiune mai puțin. 

Erast Petrovici își mișca buzele, privind în fi- 
ţuică. 

— „Cupă“ sunt inimioarele roșii? 

— Da. Uneori li se mai zice și cours. Coboară 
la croitorie. i s-a pregătit pe măsura ta un 
schimb de haine, iar până mâine la prânz ai gata 

o întreagă garderobă pentru orice ocazie posi- 
bilă. Marș, marș, Fandorin, am și fără dumnea- 
ta o mulțime de treburi. Imediat ce pleci de la 
Zurov, te înființezi aici. La orice oră. Înnoptez 
la departament. 

Și Brilling își vâri nasul în hârțoagele lui. 


CAPITOLUL AL OPTULEA, 


în care iese inoportun din pachetul de 
cărți valetul de pică 


În salonul îmbâcsit de fum de ţigară se juca 
la șase măsuţe de joc verzi, fie în grupuri com- 
pacte de câte patru jucători, fie doar de câte doi. 
Lângă fiecare dintre măsuţe se înghesuiau pri- 
vitori: puțini unde miza era mică, mai mulți 
unde spiel-ul o lua în sus. La conte nu se serveau 
vin Și gustări, amatorii puteau merge în came- 
ra de oaspeți ca să trimită lacheul la birt, dar 
acesta era trimis numai după șampanie, când se 
întâmpla să dea vreun mare noroc peste câte un 
jucător. Răzbăteau de pretutindeni exclamații 
scurte, de neînțeles pentru un nejucător. 

— Je coupe! 

— Je passe! 

— Runda a doua! 

— Retournez la carte! 

— Şi totuşi, domnilor, s-a tras! 

— Am omorât asul! și așa mai departe. 

Cei mai mulți erau adunați lângă o măsuţă 
la care se juca pe miză mare, unu contra unu. 
Tinea banca amfitrionul însuși, iar pontator era 
un tânăr domn asudat, îmbrăcat într-o redingo- 
tă teribil de strâmtă. Se pare că pontatorul nu 

avea noroc — își mușca buzele, se înfierbântase, 
contele însă era calmul personificat, doar zâm- 
bea mieros pe sub mustățile negre, învăluindu-se 
în fumul unui ciubuc turcesc arcuit. Degetele pu- 
ternice, îngrijite, împodobite cu inele străluci- 
toare, aruncau cu îndemânare cărţile — una la 
dreapta, una la stânga. 

Printre privitori, ținându-se modest ceva mai 
la o parte, se afla un tânăr cu păr negru și ru- 
men la față, a cărui fizionomie nu corespundea 
câtuși de puţin cu aceea a unui jucător. Un ob- 
servator experimentat sesiza pe loc că tânărul 
este de familie bună, că participă pentru întâia 
oară la un joc de stos și că nu se simte în largul 
lui aici. În câteva rânduri, niște domni unși cu 
toate alifiile, cu păr dat cu briantină și pieptă- 
nat cu cărare, îi propuseră „să întoarcă o carte“, 
dar se dezumflară — tânărul nu punea mai mult 
de cinci ruble și era clar că nu dorea „să se arun- 
ce”. Gromov, fost cartofor notoriu, cunoscut de 
de toți jucătorii de cărți din Moscova, chiar îi în- 
tinse tânărului o „nadă“ — pierdu anume o sută 
de ruble în folosul acestuia, dar își pierdu banii 
de pomană. Ochii tânărului rumen nu scăpărară 
și mâinile nu prinseră a-i tremura. Aveau de-a face 
cu un client deloc promiţător, un autentic ratat. 

Și în tot acest timp, Fandorin (căci, se-nţele- 
ge, despre el este vorba) credea că se strecoară 
prin salon ca o umbră nevăzută, fără să atragă 
în nici un fel atenţia asupra persoanei sale. Ce-i 
drept, până acum nu se prea strecurase. La un 
moment dat, văzuse cum un domn cu aspect 

foarte respectabil își însușise pe furiș de pe masă 
o monedă de aur de jumătate de imperial, re- 
trăgându-se apoi foarte demn într-un ungher. 
Doi ofițerași, șoptind destul de tare cât să fie au- 
ziți, se certau pe coridor, dar Erast Petrovici nu 
pricepu o iotă din conversaţia lor: un locotenent 
de dragoni îl încredința cu înflăcărare pe celă- 
lalt că el nu-i te miri ce acolo, o caracudă, și n-o 
să-și joace arapul la cărți cu prietenii, în vreme 
ce husarul îl învinovăţea de o anume înșelătorie. 

Fandorin făcea ce făcea și tot ajungea în preaj- 
ma lui Zurov, care, evident, se simţea în aceas- 
tă societate ca peștele în apă, și nu ca orice pește, 
ci ca peștele cel mare. Un singur cuvânt de-al lui 
era de-ajuns pentru a înăbuși în fașă un scan- 
dal pe cale să izbucnească; la un moment dat, 
la un singur semn al gazdei, doi zdrahoni de la- 
chei îl apucaseră de subsuori pe un scandalagiu 
care nu avea de gând să se potolească și îl sco- 
seseră din salon în doi timpi și trei mișcări. Ho- 
tărât lucru, contele nu-l recunoscuse pe Erast 
Petrovici, deși în câteva rânduri Fandorin prin- 
sese asupră-și privirea rapidă și ostilă a acestuia. 

— Runda a cincea, domnul meu, anunţă Zurov 
și, nu se știe de ce, acest anunț îl tulbură peste 
măsură pe pontator. 

— Îndoi rața! exclamă el cu voce tremurată 
și îndoi două colțuri ale cărții lui. 

Un murmur veni dinspre spectatori, iar tâ- 
nărul cel asudat, îndepărtându-și de pe frunte 
o șuviță de păr, aruncă pe masă un teanc de hâr- 
tiuțe multicolore. 

— Ce înseamnă „rață“? îl întrebă sfios, cu ju- 
mătate de gură, Erast Petrovici pe un bătrânel 
cu nasul roșu, care i se păru lui cel mai inofensiv. 

— Asta înseamnă să crești potul de patru ori, 
îi răspunse îndatoritor vecinul. Domnia sa do- 
rește să-și ia pe de-a-ntregul revanșa în ultima 
rundă. 

Contele slobozi nepăsător un norișor de fum 
și întoarse în dreapta o rigă, iar în stânga - un 
Șesar. 

Pontatorul prezentă un as de cupă. 

Zurov clătină din cap și puse rapid un as ne- 
gru la dreapta și o rigă roșie la stânga. 

Fandorin prinse șoapta entuziasmată a cuiva: 

— Lovitură de maestru! 

Înfăţișarea domnului asudat era demnă de 
milă. El urmări cu privirea vraful de bancnote 
care se muta sub cotul contelui și întrebă pierit: 

— Nu v-ar aranja să continuăm pe datorie? 

— Nu m-ar aranja, răspunse alene Zurov. 
Cine mai dorește, domnilor? 

Pe neașteptate, privirea i se opri asupra lui 
Erast Petrovici. 

— Nu cumva ne-am mai întâlnit? întrebă am- 
fitrionul cu un zâmbet neplăcut. Domnul Fedo- 
rin, dacă nu mă înșel? 

— Fandorin, îl corectă Erast Petrovici, roșind 
violent. 

— Pardon. Ce te tot holbezi? N-ai venit la tea- 
tru. Odată ce-ai venit, joacă. Fă-mi plăcerea, zise 
contele, arătând spre scaunul care se eliberase. 


130 


— Să alegi dumneata pachetele de cărți, îi fâ- 
șâi în ureche bunul bătrâne. 

Erast Petrovici luă loc și, urmând instrucțiu- 
nile, spuse cât se poate de hotărât: 

— Dar să-mi permiteti, luminăția voastră, să 
țin eu banca. Ca un privilegiu acordat unui no- 
vice. Și aș prefera pachetele... uitaţi, acesta și 
acesta. 

Și luă de pe tava cu pachetele de cărţi nedes- 
făcute două din cele aflate la bază. 

Zurov zâmbi încă mai puțin plăcut. 

— Fie, domnule novice, condiţiile îţi sunt ac- 
ceptate, dar încheiem o înțelegere: dacă sparg 
banca, să n-o iei la goană. Îmi dai și mie drep- 
tul să țin banca după asta. Bun, care-i potul? 

Fandorin se înmuie de tot, hotărârea îl părăsi 
la fel de neașteptat precum îl vizitase. 

— O sută de ruble? întrebă el timid. 

— Glumești? Aici nu-i tractir. 

— Bine, trei sute. 

Și Erast Petrovici își depuse pe măsuţă toți 
banii, inclusiv suta câștigată ceva mai devreme. 

— Le jeu n'en vaut pas la chandelle, zise con- 
tele, ridicând din umeri. Dar, mă rog, pentru des- 
chidere, merge. 

Scoase din pachetul său o carte, aruncă ne- 
glijent pe ea trei hârtii de câte o sută: 

— Merg pe toată suma. 

„Fruntea“ la dreapta, își aminti Erast Petro- 
vici și puse cu grijă la dreapta o damă cu ini- 
mioare roșii, iar la stânga — un șapte de pică. 


1 „Mai mare daraua decât ocaua“ (expr. fr.). (N. tr.) 


131 


Ippolit Aleksandrovici întoarse cu două de- 
gete cartea sa și se crispă ușor. Era o damă de 
tobă. 

— la te uită la el, novicele, spuse cineva cu un 
fluierat. Știu că a fost istet când a tras dama asta. 

Fandorin amestecă stângaci cărțile. 

— Pe tot potul, spuse batjocoritor contele, pu- 
nând pe masă șase bancnote. Ha, nu cauţi pe 
dracu’, nu câștigi. 

Cum se cheamă cartea pe care o pui în stân- 
ga? se chinuia Erast Petrovici să-și amintească. 
Asta-i fruntea, și a doua... la naiba. Ce jenant. 
Dacă-l întreabă? Ar fi total nelalocul lui să arun- 
ce o privire în blocnotes. 

— Bravo! prinseră să vocifereze spectatorii. 
Conte, c'est un jeu intéressant, nu găsești? 

Erast Petrovici văzu că iarăși câștigase. 

— Faceţi-mi plăcerea și nu vă mai franțuziți! 
Ce-i obiceiul ăsta idiot, zău așa, să bagi la jumă- 
tatea frazei rusești una franțuzească, se răsti Zu- 
rov, cercetându-l iritat cu privirea pe cel care 
vorbise, măcar că și el le întorcea pe franțuzeș- 
te. Hai, Fandorin, împarte cărțile, împarte-le. 
Cartea nu-i cal să te-apuce dimineaţa călare pe 
ea. Joc pe tot potul. 

La dreapta — un valet, ăsta-i „fruntea“, la stân- 
ga — un optar, ăsta-1... 

Ippolit Aleksandrovici întoarse un decar. Fan- 
dorin îi „omorî“ decarul în runda a patra. 

Masa era de-acum împresurată de privitori, 
iar succesul lui Erast Petrovici era apreciat după 
merit. 

— Fandorin, Fandorin, mormăi Ippolit Alek- 
sandrovici cu gândul aiurea, bătând darabana 
pe pachetul de cărți. 

Extrase în sfârșit o carte și numără două mii 
patru sute de ruble. 

Un șase de pică stătea pe poziția „frunte“ încă 
de la prima rundă. 

— Dar ce nume de familie mai e și ăsta! ex- 
clamă contele turbând de furie. Fandorin! E gre- 
cesc? Fandoraki, Fandoropulo! 

— De ce grecesc? întrebă ofensat Erast Petro- 
vici, în amintirea căruia erau încă vii zefleme- 
lile unor pușlamale de colegi din liceu asupra 
acestui vechi nume de familie (porecla din liceu 
a lui Erast Petrovici fusese „Funduk“). Familia 
noastră, conte, este la fel de rusească precum a 
domniei voastre. Fandorinii au slujit la curte încă 
pe vremea țarului Aleksei Mihailovici. 

— Sigur, chiar așa, prinse viaţă bătrânelul de 
mai înainte, cel cu nasul roșu, care fusese bine- 
voitor cu Erast Petrovici. Pe vremea Ecaterinei 
cea Mare a existat un anume Fandorin, a lăsat 
niște însemnări dintre cele mai interesante. 

— Însemnare, însemnare, azi norocul nu mă 
are, rimă posac Zurov, alcătuind din bancnote 
o veritabilă colină. Pe toată banca! Întoarce car- 
tea, dracu’ să te ia! 

— Le dernier coup, messieurs! se auzi din mul- 
time. 

Priveau toți cu aviditate cele două grămezi, 
de bancnote mototolite, egale ca înălțime: una — 
în fața bancherului, cealaltă — în fața pontato- 
rului. 

În tăcerea deplină, Fandorin deschise două pa- 
chete noi de cărți de joc, gândindu-se la unul și 
același lucru: în stânga — carte de tobă? Tobă de 
carte? 

În dreapta — as, în stânga, tot as. Zurov avea 
rigă. În dreapta — damă. În stânga — decar. În 
dreapta valet, în stânga damă (care-i totuși mai 
mare, valetul sau dama?). În dreapta — șeptar, 
în stânga — șesar. 

— Nu-mi mai sforăiți în ceafă! strigă furios 
contele și toți se depărtară de el. 

În dreapta — optar, în stânga — nouar. În 
dreapta — rigă, în stânga — decar. Rigă! 

Toţi în jur vuiau și hohoteau. Ippolit Aleksan- 
drovici ședea pe loc, înmărmurit. 

Carte de vise! își aminti Erast Petrovici și 
zâmbi bucuros. Cartea din stânga se cheamă car- 
tea de vise. Ciudată denumire. 

Zurov se înclină brusc peste masă și-l trase 
pe Fandorin de buze cu degete de oțel, alungin- 
du-i-le în formă de tubulet. 

— Să nu-ndrăznești să fii ironic! M-ai stors 
de-un purcoi de bani, așa că ai buna creștere și 
te poartă civilizat! șuieră contele furios, aproa- 
pe lipit de el. 

Ochii lui invadați de sânge erau înfricoșători. 
În secunda următoare îl împunse pe Fandorin 
în bărbie, se lăsă pe speteaza scaunului și își 
puse mâinile pe piept. 

— Conte, asta-i deja prea mult! exclamă unul 
din ofiţeri. 

— Îmi pare că nu dau bir cu fugiţii, spuse 
printre dinți Zurov, fără să-și dezlipească pri- 


134 


virea de la chipul lui Fandorin. Dacă cineva se 
simte lezat, sunt gata să-i dau satisfacție. 

Se înstăpâni o liniște cu adevărat mormân- 
tală. 

Lui Erast Petrovici îi vuiau îngrozitor urechi- 
le și de un singur lucru se temea acum — să nu 
se arate laş. De fapt se mai temea și că vocea îi 
va tremura, trădându-l. 

— Sunteţi un ticălos lipsit de onoare. Pur și 
simplu nu vreți să plătiți, spuse Fandorin — vo- 
cea îi tremură totuși, dar îi era deja totuna. Vă 
provoc la duel. 

— O faci pe eroul în fața publicului? spuse 
Zurov cu buzele crispate. Vedem noi cum o 
să-mi dansezi în cătarea armei. Cu douăzeci de 
pași distanţă între bariere. Tragem fiecare când 
1 se năzare, dar apoi ne ducem obligatoriu fie- 
care la bariera lui. Ce zici, nu te ia groaza? 

Mă ia, își zise Erast Petrovici. Ahtirțev spu- 
nea că Zurov nu fruntea, ci un pitac poate ni- 
meri de la douăzeci de pași. Sau, în cel mai rău 
caz, un stomac. Fandorin se înfioră. În viaţa lui 
nu ținuse un pistol de duel în mână. Odată, Ksa- 
veri Feofilaktovici îl dusese la sala de tir a po- 
liției să tragă cu un Colt, dar asta-i cu totul 
altceva. Contele îl va ucide, și-l va ucide pentru 
o nimica toată. Și lucrează curat, n-o să i se poată 
reproșa nimic. E plin de martori în jur. O ceartă 
la masa de joc. Caz curent. Contele o să-mi șadă 
o lună la arest și o să iasă, are rude influente, pe 
când Erast Petrovici nu are pe nimeni. Și-o să 
mi-l așeze pe registratorul de colegiu într-un si- 
criu de scânduri, și-o să mi-l vâre-n pământ, și 

nimeni n-o să-i vină la înmormântare. Poate 
doar Grușin, a, da, și Agrafena Kondratievna. 
lar Lizanka va citi despre asta în ziar și va gândi 
în treacăt: păcat, era un poliţist atât de delicat 
și atât de tânăr! Ba nu, nu va citi, precis Emma 
nu-i dă ziare. lar șeful va spune desigur: am avut 
încredere în el, idiotul, și el s-a lăsat prins în 
cursă ca un căţel. A vrut să se dueleze, să-și gâ- 
dile ambițiile aristocratice. Ba o să și scuipe în 
urma mea. 

— De ce taci? întrebă Zurov cu un zâmbet fe- 
roce. Sau te-ai răzgândit? 

Lui Erast Petrovici îi răsări însă în minte o 
idee salvatoare. Doar nu urmau să se-mpuște 
chiar acum, ci cel mai devreme mâine diminea- 
tă. Firește, ar fi josnic și nedemn să dea fuga să 
se plângă șefului. Dar Ivan Franţevici îi spuse- 
se că la cazul lui Zurov lucrează și alți agenti. 
Este chiar foarte posibil ca și aici, în acest salon, 
să se afle vreun om de-al șefului. Putea primi 
provocarea așa, ca să nu-și păteze onoarea, iar 
dacă mâine, bunăoară, va năvăli de cu zori aici 
poliția și îl va aresta pe contele Zurov pentru de- 
tinere de tripou, nu Fandorin va fi vinovat. El 
nici măcar nu va ști asta — Ivan Franțevici va găsi 
și fără el cea mai bună soluție. 

Salvarea-i era, se poate spune așa, în buzu- 
nar, dar vocea lui Erast Petrovici căpătă brusc 
o viață de sine stătătoare, independentă de voin- 
ta stăpânului, și începu să debiteze niște lucruri 
incredibile și, uimitor lucru, nu mai tremura: 

— Nu m-am răzgândit. Dar de ce mâine? 
Haideţi s-o facem chiar acum. Dumneavoastră, 

conte, după cum spune lumea, exersați de di- 
mineață până seara pe bănuți de-un pitac și 
exact de la o distanţă de douăzeci de pași? 

Zubov se congestionă. 

— Haidem deci să procedăm altfel, dacă nu 
vă temeti. 

Ca să vezi ce bine se nimerise povestea lui 
Ahtirţev! Nici nu mai trebuia inventat altceva. 
Totul era gata inventat. 

— Să tragem la sorți, continuă el, și cel care 
iese la sorți, se duce în curte și se împușcă. Fără 
nici un fel de bariere. În felul acesta și neplăceri- 
le ulterioare ar fi minime: asta e, ce vreti, a pier- 
dut omul la cărți și și-a tras un glonte-n țeastă 
— ceva obișnuit. lar domnii aici de față își vor da 
cuvântul de onoare că totul va rămâne secret. 
Așa este, domnii mei? 

Domnii începură să murmure, părerile lor 
erau împărțite: unii își exprimară acordul ca 
onoarea să-și spună imediat cuvântul, în timp 
ce alții propuseră ca sfada să fie dată uitării și 
să se bea pentru împăcare. Un maior cu mus- 
tăți stufoase chiar exclamă: „Ei, dar tinerelul ăsta 
e de toată isprava!“ — ceea ce spori elanul lui 
Erast Petrovici. 

— Ce ziceți, conte? exclamă el cu impertinen- 
tă disperată, scăpând definitiv hățurile. Este oare 
mai ușor să nimerești un pitac decât propria 
frunte? Sau vă e teamă că vă murdăriți? 

Zurov tăcea, privindu-l cu interes pe tinere- 
lul cel neînfricat și arătând de parcă ar fi chib- 
zuit la ceva. 

— Ei bine, mormăi el într-un sfârșit cu neo- 
bișnuită stăpânire de sine, accept condiţiile. Jean! 

Un lacheu sprinten se apropie într-o clipită 
de el. Ippolit Aleksandrovici îi spuse: 

— Revolverul, un pachet de cărți și o sticlă 
de șampanie. 

Și îi mai șopti ceva la ureche. 

În două minute Jean reveni cu o tavă. Se văzu 
nevoit să-și croiască drum prin mulțime, căci, 
hotărât lucru, în jurul acelei măsuțe se aduna- 
seră toți oaspeții contelui. 

Zurov lăsă în jos cu o mișcare agilă, fulgeră- 
toare, butoiașul revolverului Lefaucheux cu șase 
cartușe, arătând astfel că toate sunt la locul lor. 

— lată pachetul de cărți. 

Degetele lui rupseră cu un pârâit agreabil în- 
velitoarea îndesată. 

— Acum e rândul meu să întorc, zise el și iz- 
bucni în râs, aflându-se pesemne într-o excelen- 
tă dispoziție sufletească. Regulile sunt simple: 
cel care trage primul o carte de culoare neagră, 
își sloboade un glonte-n ţeastă. De acord? 

Fandorin încuviinţă în tăcere din cap, înce- 
pând să înțeleagă că va fi înșelat, tras pe sfoară 
în chip monstruos și, ar putea să spună, ucis, ba 
chiar mult mai sigur decât de la douăzeci de 
pași. L-a jucat pe degete abilul Ippolit, l-a jucat 
definitiv! Cum să nu tragă un asemenea carto- 
for de elită cartea care trebuie, și încă din pro- 
priul lui pachet de cărți! Individul are negreșit 
un întreg depozit de cărți măsluite. 

Între timp Zurov, închinându-se teatral, în- 
toarse cartea de deasupra. Era o damă de tobă. 

— Aceasta este Venus! spuse contele cu un 
zâmbet insolent. Veșnic mă salvează. E rândul 
dumitale, Fandorin. 

Era umilitor să protesteze și să se târguias- 
că, iar să ceară alt pachet era prea târziu. Și era 
rușinos să tărăgăneze. 

Erast Petrovici întinse mâna și întoarse un va- 
let de pică. 


CAPITOLUL AL NOUĂLEA, 


în care lui Fandorin i se deschid 
frumoase perspective în carieră 


— lar acesta este Momus-poznașul, îl lămuri 
Ippolit și se întinse cu desfătare. Este totuși cam 
târzior. Bei niște șampanie să prinzi curaj sau 
mergem direct în curte? 

Erast Petrovici şedea acolo roșu ca racul. Se 
sufoca de furie, dar nu pe conte, ci pe sine, pen- 
tru că se dovedise un idiot sadea. Un idiot ca el 
nici n-are de ce să mai trăiască. 

— O voi face chiar aici, mormăi el mânios, 
hotărând ca măcar să- pricinuiască ceva neplă- 
ceri stăpânului casei. Va șterge dușumelele după 
aceea îndemânaticul dumneavoastră Jean. Cât 
despre șampanie, să-mi fie cu iertare, dar îmi dă 
dureri de cap. 

La fel de furios, străduindu-se să nu se gân- 
dească la nimic, Fandorin înșfăcă revolverul 
greu, ridică cocoșul și, după o clipă de ezitare 
(unde să tragă?), își zise: mi-e totuna, își vâri tea- 
va în gură, numără în gând: „trei, doi, unu“ și 
apăsă atât de tare pe trăgaci, încât țeava îi strivi 
dureros limba. Nu urmă însă nici o împușcătu- 
ră, doar un clănțănit sec. Neînţelegând nimic, 
Erast Petrovici mai apăsă o dată - alt clănțănit, 

de data asta însă metalul scrâșni dezagreabil pe 
un dinte. 

— Ei gata, ajunge! spuse Zurov, îi luă revol- 
verul și îl bătu pe umăr. Eşti un tânăr de ispra- 
vă! Şi ai făcut-o bărbătește, fără istericale. 
Strașnică e noua noastră generație, sunteți de 
acord, domnilor? Jean, toarnă șampania, dom- 
nul Fandorin și cu mine vom ciocni pentru bru- 
derschaft.! 

Erast Petrovici, pradă unei ciudate abulii, îl 
ascultă supus: bău încet udeala spumoasă până 
la fund, se sărută moale cu contele, care îi po- 
runci ca de acum înainte să-i spună pe nume, 
Ippolit. Toţi cei din jur vociferau și râdeau, dar 
vocile lor ajungeau înfundat la urechile lui Fan- 
dorin. Din pricina șampaniei simţea înțepături 
în nas, și în ochi i se iviseră lacrimi. 

— Cum ziceai că e Jean? îl întrebă contele râ- 
zând în hohote. A scos într-o clipită toate cap- 
sele. E îndemânatic, ia zi, Fandorin? 

— Îndemânatic, se învoi apatic Erast Petro- 
vici. 

— Așa ziceam și eu. Cum te cheamă? 

— Frast. 

— Să mergem, Erastus din Rotterdam, să 
stăm putin la mine în cabinet și să bem un co- 
niac. M-am săturat de mutrele ăstora. 

— Erasmus, îl corectă mașinal Fandorin. 

— Poftim? 

— Nu EFrastus, Erasmus. 


1 Vechi obicei rusesc, potrivit căruia doi meseni beau 
pentru prietenie și din acel moment încep să se tutu- 
iască (din germ. bruderschaft — frăție). (N. tr.) 

— Scuze, n-am înţeles bine. Să mergem, Eras- 
mus. 

Fandorin se ridică supus și îl urmă pe stăpâ- 
nul casei. Traversară o anfiladă întunecoasă și 
pătrunseră într-o încăpere rotundă, în care 
domnea o dezordine exemplară — erau arunca- 
te acolo de-a valma ciubuce și lulele, sticle goa- 
le, pe masă se lăfăiau niște pinteni de argint, iar 
într-un colț zăcea, nu se știe din ce pricină, o șa 
englezească de toată frumusețea. De ce această 
încăpere purta numele de „cabinet“ — iată ceva 
ce Fandorin nu pricepea: nu zăreai urmă de car- 
te, nici de unelte de scris. 

— Grozavă șa, ce zici? se lăudă Zurov. Am 
câștigat-o ieri la un pariu. 

Turnă în pahare băutura brun-roșcată dintr-o 
carafă pântecoasă, se așeză lângă Erast Petrovici 
și îi vorbi foarte serios, chiar cu multă simtire: 

— Tu să ierți un dobitoc ca mine pentru glu- 
ma asta. Mi-e lehamite, Erasmus. Am lume mul- 
tă-n jur, dar oameni nu. Am douăzeci și opt de 
ani, Fandorin, și parcă aș avea șaizeci. Mai cu 
seamă dimineața când mă deștept. Seara, noap- 
tea, încă mai merge — fac scandal, o fac pe măs- 
căriciul. Dar mă dezgustă asta. Pe vremuri 
n-aveam probleme, acum însă toate astea mă 
dezgustă tot mai mult. Mă crezi sau nu, dar adi- 
neauri, când trăgeam la sorți, mi-am zis așa, 
nitam-nisam: ce-ar fi să mă împușc de-adevăra- 
telea? Și gândul ăsta devenise atât de ispititor... 
Dar tu de ce taci întruna? Dă-o încolo de trea- 
bă, Fandorin, nu fi supărat. Îmi doresc foarte 

mult să nu mă ţii de rău. Ce să fac ca să mă ierti, 
zi, Erasmus? 

Si în acel moment Erast Petrovici rosti cu voce 
stridentă, dar cât se poate de limpede: 

— Vorbește-mi despre ea. Despre Bejeţkaia. 

Zurov își dădu la o parte de pe frunte o șu- 
viță învoltă de păr. 

— A da, uitasem. Faci parte din „trenă“. 

— Din ce? 

— Eu așa-i spun. Amalia este o regină, nu-i 
așa, are nevoie de o trenă — o trenă formată din 
bărbaţi. Cu cât e mai lungă trena, cu atât mai 
bine. Ascultă aici o povaţă înțeleaptă: scoate-ți-o 
din cap, căci te va pierde. Uit-o. 

— Nu pot, răspunse cinstit Erast Petrovici. 

— Eşti încă un ţânc, Amalia te va trage ne- 
greșit în vârtej, cum i-a tras deja pe mulți alții. 
Poate că după mine i s-au aprins călcâiele toc- 
mai pentru că nu am vrut s-o urmez acolo. Nu 
am nevoie s-o fac, am vârtejul meu. Nu la fel de 
adânc precum al ei, dar n-are a face, mie-mi ajun- 
ge cu vârf și-ndesat. 

— O iubeşti? îl întrebă verde-n față Fando- 
rin, profitând de privilegiul omului ofensat. 

— Îmi inspiră teamă, spuse Ippolit, zâmbind 
posomorât. Mai mult decât dragoste. Și, în fond, 
asta nici nu e dragoste. Ai încercat vreodată să 
fumezi opium? 

Fandorin negă printr-o clătinare a capului. 

— Dacă încerci o dată, toată viaţa te va ispiti. 
Așa e și ea. Nu-ţi mai dă drumul! Și doar îmi 
dau seama că mă disprețuiește, că doi bani nu 
dă pe mine, dar a văzut ea ceva în mine. Spre 

nefericirea mea! Ştii, mă bucur că a plecat, sla- 
vă Domnului. Uneori mă gândeam s-o ucid, vră- 
jitoarea. S-o sugrum cu propriile-mi mâini, ca să 
nu mă mai chinuie. Ea a simţit prea bine asta. 
O, frăţioare, e o femeie deșteaptă! De-asta mă și 
îndrăgea — se putea juca cu mine așa cum te joci 
cu focul: când îl stingea, când îl aţâţa, dar fără 
să uite o clipă că poate dezlănţui un incendiu și 
că asta ar putea-o costa viața. Altminteri, ce ne- 
voie avea ea de mine? 

Erast Petrovici își zise cu invidie că un tânăr 
chipeș și necugetat cum era Ippolit putea fi chiar 
foarte bine îndrăgit și fără dezlănțuirea vreunui 
incendiu. Un tânăr chipeș ca el precis e asaltat 
de femei. Cum pică asemenea fericire pe câte 
unii? Ei, dar asemenea considerațiuni nu aveau 
legătură cu acest caz. 

— Cine e, de unde e? 

— Nu știu. Nu-i prea place să vorbească de- 
spre propria persoană. Știu doar că a crescut un- 
deva în străinătate. În Elveţia, pare-se, într-un 
pension. 

— Şi unde e acum? întrebă Erast Petrovici, 
fără a miza de altfel pe un răspuns. 

Zurov însă întârzia în chip vădit cu răspun- 
sul, și Fandorin îngheţă tot pe dinăuntru. 

— Dar ce-i, ți s-a lipit în așa hal de inimă? se 
interesă posac contele, și o grimasă ostilă îi urâţi 
o clipă trăsăturile frumoase și capricioase ale chi- 
pului. 

— Da! 

— Mda, fluturașul care zboară spre lumâna- 
re își pârlește oricum aripioarele... 

Ippolit scotoci pe masă printre pachete de 
cărți de joc, batiste mototolite și facturi de la ma- 
gazine. 

— Unde dracu” e? A, da, mi-am adus aminte. 

Deschise o casetă japoneză lăcuită, cu un flu- 
ture de sidef încrustat pe capac. 

— Ţine. Mi-a venit cu poșta. 

Erast Petrovici apucă cu degete tremurânde 
plicul îngust, pe care era așternut cu un scris în- 
clinat, impetuos: Luminăţiei sale contele Ippolit 
Zurov. Stradela lakovo-Apostolski, casă particulară. 
Judecând după ștampila poștei, scrisoarea fu- 
sese expediată pe 16 mai — chiar în ziua în care 
dispăruse Bejeţkaia! 

In plic găsi un răvaș scurt, nesemnat, în lim- 
ba franceză: 

Am fost nevoită să plec fără să-mi iau rămas-bun. 
Scrie-mi pe adresa: London, Gray Street, hotel Win- 
ter Queen, pentru mrs. Olsen. Aștept. Și să nu în- 
drăznești să mă uiti. 

— Eu însă voi îndrăzni, ameninţă cu aprin- 
dere Ippolit, dar se înmuie pe loc. În orice caz, 
voi încerca... la-o, Erasmus. Fă ce vrei cu ea... Dar 
încotro? 

— Plec... spuse Fandorin, vârând plicul în bu- 
zunar. Trebuie să mă grăbesc. 

— Ehei, spuse contele, clătinând compătimi- 
tor din cap. Du-te, zboară spre flacără. E viața 
ta, nu a mea. 


In curte, pe Erast Petrovici îl ajunse în fugă 
Jean, cu o legăturică în mână. 
— Uitaţi, domnu’, v-aţi uitat asta! 

— Dar ce-i asta? întrebă Fandorin grăbit, pri- 
vindu-l înciudat. 

— Vă arde-a glumă, domnu”? E câștigul 
dumneavoastră. Luminăţia sa mi-a poruncit să 
vă ajung numaidecât din urmă și să vi-l dau în 
mână. 


Erast Petrovici avu un vis bizar. 

Se făcea că stă în bancă, într-o sală de clasă, 
la liceul din gubernia lui. Avea destul de des ase- 
menea vise, de regulă tulburătoare și dezagrea- 
bile, cum că este iarăși elev de liceu și „o scaldă“ 
la tablă la ora de fizică sau de algebră. De data 
asta însă atmosfera din vis nu era doar tristă, era 
de-a dreptul înfricoșătoare. În visul acesta nu era 
la tablă, ci în bancă, iar în jur erau așezați cole- 
gii de clasă: Ivan Franţevici, Ahtîrtev, un nu știu 
ce tânăr chipeș cu frunte înaltă și palidă și cu 
ochi căprui impertinenți (în vis, Erast Petrovici 
știa despre el că este Kokorin), două liceene cu 
șorțuri albe de uniformă și încă o persoană în 
banca din faţa lui, cu spatele spre el. De cel întors 
cu spatele spre el Fandorin se temea și încerca 
să nu-l privească, în schimb își tot sucea gâtul 
ca să le vadă mai bine pe fete — una smeadă, una 
bălaie. Stăteau în aceeași bancă, își țineau mâi- 
nile delicate încrucișate cuminte în față. Una era 
Amalia, cealaltă — Lizanka. Prima îl ardea cu pri- 
virea ochișorilor ei negri și scotea limba la el, cea- 
laltă în schimb zâmbea sfielnic și își pleca genele 
mătăsoase. În acel moment Erast Petrovici văzu 

că la tablă, în picioare, se află lady Astair cu un 
bețigaș în mână, și totul se lămuri: era vorba de 
cea mai nouă metodă englezească de educație, 
conform căreia băieţii și fetele învățau lalolaltă. 
Și era chiar foarte plăcut. De parcă i-ar fi ghicit 
gândurile, lady Astair zâmbi cu amărăciune și 
spuse: „Nu e vorba de învățământ mixt, este 
vorba de clasa mea de orfani. Sunteţi cu toții or- 
fani, și eu trebuie să vă arăt calea“. „Dar, dați-mi 
voie, milady, spuse cu uimire Fandorin, eu știu 
totuși cu precizie că Lizanka nu este orfană, este 
fiica unui consilier titular privat.“ „Ah, my sweet 
boy, i se adresă cu un zâmbet încă mai trist mi- 
lady. Este o victimă inocentă, ceea ce e totuna 
cu a fi orfană.“ Insul cel înfricoșător care stătea 
în banca din faţă se întoarse lent și, privindu-l 
țintă cu ochii lui alburii, transparenti, șopti: „Și 
eu, Azazel, sunt un orfan.” Îi făcu apoi com- 
plice cu ochiul și, întrecând orice măsură, vorbi 
cu vocea lui Ivan Franţevici: „Și de aceea, tână- 
rul meu prieten, va trebui să te ucid, fapt pe care 
îl regret sincer... Ei, Fandorin, nu-mi sta ca buș- 
teanul. Fandorin!“ 

— Fandorin! 

Cineva îl scutura de umăr pe Erast Petrovici, 
trezindu-l din chinuitorul coșmar. 

— 'Trezește-te odată, e deja dimineaţă! 

Fandorin tresări, își săltă capul, și-l răsuci în- 
coace și încolo. Se pare că adormise în cabine- 
tul șefului, somnul îl doborâse așezat chiar acolo, 
la masă. Prin draperiile date la o parte se revăr- 
sa pe fereastră lumina veselă a dimineții, iar ală- 
turi, în picioare, se înălța Ivan Franțevici, îmbrăcat, 

nu se știe de ce, în straie de târgoveț: șapcă cu 
cozoroc de pânză, caftan cu pliuri și cizme-ar- 
monică pline de noroi. 

— Ce-i, ai ațipit, n-ai mai avut putere să m-aş- 
tepti? îl întrebă șeful voios. Să-mi ierți straiele 
astea de bal mascat, a trebuit să lipsesc o vreme 
noaptea asta într-o problemă urgentă. Dar spa- 
Jă-te odată, nu te mai holba așa la mine. Fuga, 
marș! 

În vreme ce mergea să se spele, Fandorin își 
aminti evenimentele nopții trecute, își aminti 
cum, fugind ca din pușcă din casa lui Ippolit, 
sărise într-o trăsură de piaţă cu un birjar ațipit 
pe capră și îi poruncise s-o țină tot într-o goa- 
nă pe Miasniţkaia, atât era de nerăbdător să-i 
vestească șefului izbânda, dar nu-l găsise pe Bril- 
ling acolo. Erast Petrovici făcuse mai întâi o trea- 
bă care nu suferea amânare, apoi se așezase în 
cabinet să-l aștepte, și nici nu băgase de seamă 
când se prăvălise în somn. 

Când se întoarse în cabinet, îl găsi pe Ivan 
Franţevici cu hainele deja schimbate, purta acum 
un costum deschis la culoare și bea ceai cu lă- 
mâie. Un al doilea pahar în suport de argint abu- 
rea vizavi de el, și pe o tavă erau covrigei și 
chifle. 

— Să luăm micul dejun, propuse șeful, și-n 
același timp stăm de vorbă. Aventurile dumita- 
le nocturne îmi sunt pe de-a-ntregul cunoscu- 
te, dar aș mai avea unele întrebări. 

— De unde vă sunt cunoscute? întrebă 
Erast Petrovici posomorându-se , căci savurase 

anticipat plăcerea istorisirii sale din care, cinstit 
vorbind, intenţiona să facă uitate unele detalii. 

— Am avut agentul meu la Zurov. M-am în- 
tors acum o oră, dar mi-a fost milă să te trezesc. 
Am stat deci și am citit raportul lui. O lectură 
captivantă, așa că nici măcar nu am apucat să 
mă schimb. 

Bătu cu palma niște coli de hârtie așternute 
cu un scris mărunt. 

— E un agent istet, dar are un stil îngrozitor 
de înflorat. Are impresia că e înzestrat cu talent 
literar, în ziare semnează cu pseudonimul „Ma- 
ximus Zorki“1, visează la o carieră de cenzor. Dar 
ascultă, o să-ți pară interesant. Unde-i... A, da. 

Descrierea subiectului. Numele — Erasmus von 
Dorn sau von Doren (transcriere după auz). Vârsta 
— nu mai mult de douăzeci de ani. Portret verbal 
înălțime: doi arșini și opt versoci; constituție trupeas- 
că: uscățivă; păr negru drept; barbă și mustăți nu are 
si nici nu pare să se fi ras vreodată; ochi albastru des- 
Chis, așezați aproape, puțin oblici la colțuri; piele albă, 
curată; nas fin, drept; urechi lipite, nu prea mari, cu 
lobi mici. Semn particular: nu-i dispare din obraji ru- 
meneala. Impresii personale: reprezentant tipic al ti- 
neretului nostru depravat și desfrânat, tineret de bani 
gata, cu excepționale însușiri de duelgiu. După eve- 
nimentele relatate mai sus, s-a retras cu Jucătorul în 
cabinetul acestuia din urmă. Au discutat vreme de 
douăzeci și două de minute. Vorbeau cu voce mică 
și cu pauze. Din cauză de ușă nu s-a auzit aproape 
nimic, dar am deslușit limpede cuvântul „opium și 


! Vigilent, perspicace (rus.). (N. tr.) 

încă ceva despre un foc. Am socotit necesar să por- 
nesc în urmărirea lui von Doren, dar acesta, fără 
îndoială, m-a descoperit — s-a îndepărtat foarte abil 
și a plecat cu o birță. Propun... Mă rog, mai de- 
parte nu-i interesant. 

Șeful îl privi cu curiozitate pe Erast Petrovici. 

— Deci, ce ați dezbătut acolo privitor la 
opium? Nu mă mai perpeli, ard de nerăbdare. 

Fandorin îi expuse pe scurt miezul discuţiei 
cu Ippolit și-i arătă scrisoarea. Brilling îl ascultă 
cu cea mai mare atenție, îi mai puse câteva în- 
trebări clarificatoare și tăcu o bucată de vreme, 
cu privirea ațintită pe fereastră. Pauza se pre- 
lungi ceva vreme, aproape un minut. Erast Pe- 
trovici stătea cuminte, se temea să nu tulbure 
procesul de gândire al acestuia, deși avea și el 
de expus propriile considerațiuni. 

— Sunt foarte multumit de dumneata, Fan- 
dorin, grăi șeful, revenind la viaţă. În primul 
rând, este cât se poate de limpede că Zurov nu 
este implicat în crimă și nu cunoaște natura ocu- 
pației dumitale. Altfel ți-ar fi dat adresa Ama- 
liei? Asta ne scapă de versiunea numărul trei. 
În al doilea rând, ai avansat foarte mult în ver- 
siunea Bejeţkaia. Acum știm unde s-o căutăm pe 
dama asta. Bravo. Intenţionez să-i direcționez pe 
toți agenţii care s-au eliberat, inclusiv pe dum- 
neata, spre versiunea numărul patru, care mie 
mi se pare a fi versiunea principală. 

Brilling împunse cu degetul spre tablă, unde 
erau scrise cu cretă inițialele NO în al patrulea 
cerculeţ. 

— Cum asta? exclamă impacientat Fandorin. 
Dar șefule, dati-mi voie... 

— Azi-noapte am reușit să intru pe o pistă 
foarte promițătoare, care duce la o anumită vilă 
din împrejurimile Moscovei, îl informă cu vă- 
dită satisfacție Ivan Franţevici (se explicau ast- 
fel și cizmele înnămolite). Acolo se întrunesc 
niște revoluționari, și încă unii extrem de peri- 
culoși. Se pare că un firicel duce și la Ahtîrțevi. 
Trebuie să ne punem pe treabă. În acţiunea asta 
voi avea nevoie de toți oamenii. Cât despre „ver- 
siunea Bejeţkaia“, după părerea mea, nu are 
viitor. În orice caz, nu-i nici o grabă cu ea. Le tri- 
mitem englezilor o cerere pe canale diplomati- 
ce, îi rugăm să o rețină pe această miss Olsen 
până la clarificarea cazului și cu asta basta. 

— Este exact ceea ce nu trebuie să facem în 
nici un caz! strigă Fandorin, și încă atât de ve- 
hement, încât Ivan Franţevici chiar rămase cu 
gura căscată. 

— Și de ce, mă rog? 

— Chiar nu vedeți cum se înlănţuie totul aici? 

Și Erast Petrovici porni să turuie rapid, de tea- 
mă să nu fie întrerupt: 

— Eu despre nihiliști nu știu, s-ar putea să 
existe, înțeleg și importanţa unui asemenea caz, 
dar și ce spun eu are importanţă, și tot impor- 
tanță de stat! Priviţi, Ivan Franţevici, ce tablou 
ni se înfățișează. Bejeţkaia s-a ascuns la Lon- 
dra — asta-i unu (Fandorin nici măcar nu obser- 
vă că preluase maniera de exprimare a șefului). 
Majordomul ei este englez, și încă unul foarte 
suspect, un individ ca el te taie fără să i se miște 

un mușchi de pe față. Asta-i doi. Ochi-albi, cel 
care l-a ucis pe Ahtîrțev, vorbea cu accent și pă- 
rea și el englez după înfățișare — asta-i trei. Și 
acum patru: lady Astair este desigur o persoa- 
nă cu un suflet foarte nobil, dar este tot engle- 
zoaică, și, orice ați spune, moștenirea lui 
Kokorin i-a revenit totuși domniei sale! Doar e 
limpede că Bejeţkaia i-a jucat pe curtezanii ei în 
așa fel încât aceia să redacteze testamentul în fa- 
voarea englezoaicei! 

— Stop, stop, îl opri Brilling, încruntându-se. 
Ce anume suspectezi? Spionaj? 

— Dar e limpede ca lumina zilei! exclamă 
Erast Petrovici, plesnindu-și palmele. Sunt 
uneltiri de-ale englezilor. Ştiţi prea bine ce re- 
laţii avem acum cu Anglia. Nu vreau să spun 
nimic în acest sens despre lady Astair, pesem- 
ne ea nu știe nimic, dar acel așezământ al ei ar 
putea fi foarte bine folosit drept acoperire, ca un 
cal troian, pentru infiltrări în Rusia! 

— Sigur, zise zâmbind ironic șeful. Reginei 
Victoria și domnului Disraeli nu le mai ajung au- 
rul Africii și diamantele Indiei, și-au pus în gând 
să înhaţe și fabrica de postav a lui Petrușka 
Kokorin, și cele trei mii de deseatine ale lui 
Nikolka Ahtîrtev. 

Atunci Fandorin scoase asul din mânecă: 

— Nu-i vorba de fabrică, nici măcar de bani! 
Mai ţineţi minte inventarul averii? Nici mie nu 
mi-a atras atenția la început! Kokorin, pe lângă 
alte întreprinderi, avea și un șantier naval la Li- 
bava, iar acolo sunt plasate comenzi militare, 
m-am informat. 

— Când ai apucat s-o faci? 

— În timp ce vă așteptam. Am trimis o de- 
peșă telegrafică Ministerului Marinei Militare. 
Și acolo se face dejurnă noaptea. 

— Așa, așa. Și altceva? 

— Altceva este că Ahtîrţev, pe lângă desea- 
tine, case și capital, mai avea și puțuri petrolie- 
re la Baku rămase de la o mătușă. Și doar am 
citit în gazetă cât visează englezii să-și croiască 
drum spre petrolul caspic. Or, în cazul nostru — 
poftiți de-l luaţi în modul cel mai legal! Și totul 
a fost gândit astfel încât ei să aibă oricum un câș- 
tig asigurat: fie șantierul din Libava, fie petro- 
lul, în oricare din variante englezii au ceva de 
câștigat! Faceţi cum știți, Ivan Franţevici, conti- 
nuă aprins Fandorin, dar eu asta n-o las așa. Voi 
îndeplini toate însărcinările pe care mi le veți în- 
credința, dar după slujbă voi săpa singur. Și voi 
dezgropa! 

Seful își aținti iarăși privirea pe fereastră, și 
de data asta păstră o tăcere mai lungă ca data tre- 
cută. Erast Petrovici era un pachet de nervi, dar 
își tinu firea. 

Într-un sfârșit Brilling oftă și începu să vor- 
bească — domol, ezitant, gândindu-se la ceva în 
timp ce își spunea părerea. 

— E mai curând o prostie. Edgar Poe, Eugene 
Sue. Simple coincidente. Și totuși ai dreptate în- 
tr-o privinţă — nu ne vom adresa englezilor... Nici 
prin rezidența noastră de la Londra nu se poa- 
te. Dacă te înșeli — și te înșeli fără doar și poate 
— o să apărem ca niște idioţi de-a binelea. Și chiar 
dacă presupunerile dumitale sunt corecte, amba- 

sada tot nu va putea face nimic — englezii or s-o 
ascundă pe Bejețkaia sau or să ne spună cine știe 
ce minciună... Și-apoi, ambasadorii noștri au mâi- 
nile legate, vai de capul lor... Gata, am decis, 
conchise Ivan Franţevici și își repezi energic 
pumnul în aer: Fandorin, chiar și aici mi-ai fi pu- 
tut fi de folos, asta fără îndoială dar, cum se spu- 
ne-n popor, dragoste cu sila nu se poate. Ti-am 
citit fișa, am văzut că știi nu doar franceza și ger- 
mana, știi și engleza. Domnul fie cu tine, du-te 
la Londra, la acea femme fatale a dumitale. Nu-ţi 
dau instrucțiuni speciale, am încredere în intui- 
ţia dumitale. Îți dau un om de la ambasadă, Pîjov 
e numele lui. Are o funcţie măruntă, este secre- 
tar, ceva cam de rangul dumitale, dar se ocupă 
de altfel de treburi. Pe statele Ministerului Afa- 
cerilor Externe figurează ca secretar gubernial, 
dar pe statele noastre are și un alt rang, mai înalt. 
Este un domn înzestrat cu multiple talente. Cum 
ajungi, te duci glonţ la el. E grozav de descur- 
căreț. Sunt convins de altfel că voiajul va fi inu- 
til. Dar, la urma urmelor, ţi-ai câștigat dreptul 
de a greși. Admiră Europa, călătorește pe spe- 
zele statului. Deși acum dumneata ai și mijloa- 
ce bănești proprii? 

Șeful arătă din priviri spre legăturica orfană, 
așezată pe scaun. 

Erast Petrovici, pe care cele auzite îl lăsase- 
ră perplex, tresări: 

— lertare, e câștigul de la cărți. Nouă mii șase 
sute de ruble, le-am numărat. Am vrut să le de- 
pun la casierie, dar era închis. 

— O, lua-te-ar dracu”, zise Briling, fluturând 
disperat din mână. Eşti în toate minţile? Ce pă- 
rere ai, ce va scrie casierul în registrul de înca- 
sări? Încasare de la jocul de stos al registratorului 
de colegiu Fandorin?.. Hm, așteaptă un moment. 
Nu e-n regulă ca un amărât de registrator să fie 
trimis în misiune în străinătate. 

Se așeză la masă, își înmuie penita în călima- 
ră și începu să scrie mormăind cu voce tare: 

— Deci. Ielegramă urgentă. Prințului Mihail 
Aleksandrovici Korceakov, personal. O copie se va în- 
mâna generalului-aghiotant Lavrenti Arkadievici Mi- 
zinov. Excelența voastră, în interesul rezolvării 
cazului cunoscut domniei voastre, precum și Ca re- 
cunoaștere a meritelor sale deosebite, vă rog ca în mod 
cu totul exceptional și fără a i se lua în considerare 
vechimea, să îl promovați pe registratorul de colegiu 
Erast Petrovici Fandorin...“ Eh, fie ce-o fi, direct 
în rândul titularilor. Sigur, nu-i nici asta cine știe 
ce scofală, dar totuși. ,... la rangul de consilier ti- 
tular. Vă rog, de asemenea, să îl înscrieţi temporar 
pe Fandorin pe statele de plată ale Ministerului Afa- 
cerilor Externe pe un post de curier diplomatic clasa 
întâi. Asta ca să nu te întârzie cei de la graniță, 
îl lămuri Brilling. Așa. Data, semnătura. De alt- 
minteri vei transporta și vei lăsa pe drum și poș- 
ta diplomatică — la Berlin, Viena, Paris. Asta ca 
să fii mai bine acoperit, să nu trezești bănuieli 
de prisos. Obiecţii? 

Ochii lui Ivan Franțevici sclipiră poznaș. 

— De nici un fel, îngăimă Erast Petrovici, ne- 
izbutind să ajungă din urmă cu gândul eveni- 
mentele. 

— lar de la Paris te vei îndrepta incognito 
spre Londra. Cum ziceai că se cheamă hotelul? 

— „Winter Queen“, „Regina iernii“. 


CAPITOLUL AL ZECELEA, 


în care apare 
o mapă albastră 


Pe data de 28 iunie pe stil occidental, 16 iu- 
nie pe cel rusesc, pe înserate, în fața hotelului 
„Winter Queen“ de pe Gray Street, opri o caretă 
închiriată. Vizitiul, cu țilindru pe cap și cu mă- 
nuși albe, sări de pe capră, lăsă jos scărița și des- 
chise cu o plecăciune ușița neagră, lăcuită, pe 
care stătea scris: 


DUNSTER & DUNSTER 
SINCE 1848 
LONDON REGAL TOURS 


Mai întâi pe ușiță ieși o cizmă scumpă din 
marochin, bătută cu ţinte de argint, apoi sări 
sprinten pe trotuar un tânăr gentleman cu o mină 
înfloritoare, cu mustăți stufoase, care se potri- 
veau ca nuca-n perete cu chipul lui proaspăt. 
Purta o pălărie tiroleză cu pană și o manta lar- 
gă de alpinist. Tânărul privi în stânga și-n dreap- 
ta, zări o ulicioară liniștită, care nu-ți atrăgea 
atenția prin nimic, și își pironi neliniștit pri- 
virea asupra unei clădiri. Era un imobil cu trei 
etaje în stil georgian, destul de prăpădit, care în 
mod vădit cunoscuse și vremuri mai bune. 

După ce zăbovi acolo scurt timp, gentlemanul 
murmură rusește: 

— Eh, ce-o fi, o fi. 

După această frază enigmatică, urcă trepte- 
le și intră în holul hotelului. 

Exact în secunda următoare, dintr-o cârciu- 
mă aflată vizavi de hotel ieși un ins într-o man- 
tie neagră și, trăgându-și până pe ochi cascheta 
înaltă, cu cozoroc strălucitor, începu să se pre- 
umble pe lângă ușile hotelului. 

Acest eveniment deosebit scăpă totuși aten- 
tiei noului sosit, care se afla deja lângă pupitru, 
examinând portretul inexpresiv al unei dame 
medievale cu jabou înfoiat — trebuie că o înfăți- 
șa tocmai pe „Regina iernii“. Recepționerul care 
moțăia în spatele pupitrului îl salută destul de 
placid pe străin, dar după ce văzu cum acesta 
îi dă un șiling întreg unui boy, doar pentru că îi 
adusese sacul de voiaj, îl mai salută o dată, mult 
mai amabil, ba i se adresă acum oaspetelui nu 
cu obișnuitul sir, ci cu your honour. 

Tânărul îl întrebă dacă sunt camere libere, o 
ceru pe cea mai bună, cu apă caldă și ziare, și 
semnă în registrul de oaspeți cu numele Eras- 
mus von Dorn din Helsingfors, după care ho- 
telierul primi, nitam-nisam, jumătate de liră de 
aur și începu să-i spună smintitului străin your 
lordship. 

În timpul ăsta, pe „domnul von Dorn“ îl în- 
cercau serioase îndoieli. Îi venea greu să-și ima- 
gineze că strălucitoarea Amalia Kazimirovna a 
tras la acest hotel de mâna a treia. E clar, aici ceva 
nu era în regulă. 

ÎI întrebă chiar dezorientat pe hotelierul în- 
covoiat tot de atâta zel dacă nu se află în Lon- 
dra și un alt hotel cu acest nume și i se garantă 
sub jurământ nu doar că nu există, dar nici n-a 
existat vreodată, asta dacă nu se ia în conside- 
rare acel „Winter Queen“ care s-a înălțat odi- 
nioară pe locul actual și care a ars din temelii 
cu peste o sută de ani în urmă. 

Să fi fost oare totul în zadar? Și turul de două- 
zeci de zile prin întreaga Europă, și mustățile li- 
pite, și echipajul de lux închiriat la gara Waterloo 
în locul unui cab obișnuit, și, în fine, jumătatea 
de liră de aur aruncată în vânt? 

Ei las’ că o să-mi muncești pentru bacșișul 
ăsta, guguștiucule, își zise Erast Petrovici (îl vom 
numi așa, în pofida identităţii sale false). 

— Spune-mi, stimabile, n-a tras cumva aici 
o anume miss Olsen? întrebă el cu prefăcută ne- 
păsare, proptindu-și coatele pe pupitru. 

Răspunsul absolut previzibil îi strânse lui 
Fandorin inima. 

— Nu, my lord, o lady cu acest nume nu a 
locuit și nu locuiește la noi. 

Citind tulburarea din ochii noului său loca- 
tar, recepționerul păstră o pauză pentru efect, 
după care îl înștiință cu un aer nevinovat: 

— Şi totuși numele amintit de luminăția voas- 
tră nu-mi este cu totul necunoscut. 

Erast Petrovici se clătină ușor pe picioare și 
scoase din buzunar încă o monedă de aur. 

— Dă- drumul. 

Omul se aplecă în față și șopti, împroșcându-l 
cu miros de apă de colonie ieftină: 

— Primim la noi poșta pe numele acestei per- 
soane. În fiecare seară la ora zece vine un anu- 
me mister Morbid, cred că este ceva servitor sau 
majordom, și ridică scrisorile. 

— Uriaș de statură, favoriți mari și blonzi, 
arată ca și când n-ar fi zâmbit în viaţa lui? în- 
trebă precipitat Erast Petrovici. 

— Da, my lord, el este. 

— Şi vin des scrisori? 

— Des, my lord, aproape în fiecare zi, ba se 
întâmplă să nu fie doar una. Azi bunăoară — și 
hotelierul privi semnificativ raftul cu căsuțe poș- 
tale — au venit chiar trei în cap. 

Aluzia fu înţeleasă pe loc. 

— M-aș uita puţin pe plicuri — doar așa, din 
pură curiozitate, declară Fandorin, ciocănind în 
pupitru cu o nouă jumătate de liră. 

— În general, my lord, asta este strict inter- 
zis, dar... Dacă-i doar să vă uitaţi pe plicuri... 

Erast Petrovici înșfăcă avid scrisorile, dar îl 
aștepta o deziluzie — pe plicuri nu erau trecute 
adresele expeditorilor. Se pare că a treia mone- 
dă fusese pierdută în van. E adevărat că șeful îi 
aprobase orice cheltuieli „în limite rezonabile și 
în interesul cazului“... Ei, dar ce ștampile sunt 
astea? 

Stampilele poștale îl puseră pe gânduri: o 
scrisoare venea din Stuttgart, a doua — de la 
Washington, a treia — tocmai de la Rio de Janeiro! 
Asta-i bună! 

— Şi de multă vreme primește coreponden- 
ta aici miss Olsen? întrebă Erast Petrovici, cal- 

culând în minte în cât timp ajung scrisorile de 
peste ocean. 

Bine-bine, dar înainte de asta trebuia anun- 
tată în Brazilia adresa de aici! Asta era ciudat. 
Căci Bejețkaia ajunsese în Anglia cel mai devre- 
me cu trei săptămâni în urmă. 

Răspunsul fu surprinzător: 

— De multă vreme, my lord. Când eu mi-am 
început slujba aici — și sunt patru ani de 
atunci — scrisorile soseau deja. 

— Cum așa?! Nu încurci cumva lucrurile? 

— Vă garantez, my lord. Într-adevăr, mister 
Morbid nu lucrează de mult la miss Olsen, să zic 
așa, cam de la începutul verii. În orice caz, îna- 
intea lui venea după corespondență mister 
Mebius, și mai înainte, mister... m... m... scu- 
zați, i-am uitat numele. Era un gentleman șters 
și la fel de puţin vorbăreţ. 

Își dorea cu disperare să arunce o privire în 
plicuri. Erast Petrovici își privi iscoditor infor- 
matorul. Probabil ar ceda. Însă în acel moment, 
proaspăt numitului consilier titular și curier di- 
plomatic clasa întâi îi veni o idee mai bună. 

— Spuneai că acest mister Morbid vine în fie- 
care seară la zece? 

— Precis ca un ceas, my lord. 

Erast Petrovici puse a patra monedă de aur 
pe pupitru și, aplecându-se peste el, îi șopti no- 
rocosului hotelier ceva la ureche. 


Iși petrecu timpul rămas până la ora zece în 
modul cel mai folositor cu putinţă. 

Întâi de toate, Erast Petrovici își unse și-și în- 
cărcă revolverul Colt de curier. Apoi trecu în ca- 
mera de baie și, apăsând pe rând pedalele de apă 
caldă și de apă rece, umplu cada cam în cinci- 
sprezece minute. Jumătate de oră se desfătă în 
cadă, iar când apa se răci, planul următoarelor 
acțiuni era deja pus la punct. 

După ce își lipi iar mustăţile și se admiră pu- 
țin în oglindă, Fandorin se îmbrăcă precum un 
englez de rând: melon negru, jachetă neagră, 
pantaloni negri, cravată neagră. Se prea poate 
ca la Moscova să fi fost luat drept cioclu, dar 
la Londra era de presupus că va trece drept 
omul invizibil. lar noaptea este exact ce-i trebuie 
— n-are decât să-și ascundă piepții cămășii cu re- 
verele hainei, să-și tragă manșetele și se va topi 
în îmbrățișarea întunericului, ceea ce, era de ex- 
tremă importanţă pentru planul lui. 

Îi mai rămăsese un ceas și jumătate pentru o 
plimbare ca să se familiarizeze cu împrejuri- 
mile. Erast Petrovici coti de pe Gray Street pe 
o stradă largă, plină de echipaje, și se pomeni 
aproape imediat lângă faimosul teatru „Old 
Vic“, descris amănunțit în ghidul de călătorie. 
Mai făcu vreo câțiva pași și — minune! — zări con- 
tururile cunoscute ale gării Waterloo, de unde ca- 
reta făcuse patruzeci de minute bune până la 
„Regina iernii“ — cinci șilingi îi luase pehlivanul 
acela de vizitiu. ] se arătă apoi privirii și Tamisa 
cenușie și deloc îmbietoare în umbrele amurgu- 
lui. Privindu-i apele murdare, pe Erast Petrovici 
îl trecu un mic fior și îl năpădi cine știe din ce 
pricină un presentiment sumbru. În general, în 

orașul ăsta străin nu se simţea în largul lui. Tre- 
cătorii îl ocoleau cu privirea, nici unul nu îl pri- 
vea drept în față, ceea ce, trebuie să fiți de acord, 
la Moscova ar fi de-a dreptul de neimaginat. Cu 
toate acestea, pe Fandorin nu-l părăsea senzația 
ciudată că o privire malefică e pironită în spi- 
narea lui. În câteva rânduri tânărul privi îm- 
prejur și o dată i se păru că observă o siluetă în 
negru ascunzându-se brusc după o coloană a 
teatrului. Imediat după acest episod, Erast 
Petrovici își struni firea, se ocări pentru aseme- 
nea ipohondrii și nu se mai întoarse. Numai ner- 
vii ăștia blestemaţi sunt de vină! Chiar stătu 
scurtă vreme în cumpămă — n-ar fi mai bine să 
amâne aplicarea planului până mâine seară? Ar 
putea astfel face de dimineaţă o vizită la ambasa- 
dă, unde l-ar putea întâlni pe misteriosul secre- 
tar Pijov, despre care-i vorbise șeful. Dar prudenta 
lașă este un sentiment rușinos, și nici nu voia să 
mai piardă timpul. Și așa se irosiseră pe fleacuri 
aproape trei săptămâni. 

Călătoria prin Europa i se păruse entuzias- 
tului Fandorin mai puțin plăcută decât se aş- 
teptase. Teritoriul care se întindea dincolo de 
punctul de frontieră Verjbolov îl descurajă prin 
izbitoarea sa lipsă de asemănare cu modestele 
plaiuri natale. Erast Petrovici privea pe fereas- 
tra vagonului, tot așteptând ca sătucurile cură- 
tele și orășelele ca de jucărie să se sfârșească și 
să înceapă un peisaj normal, dar cu cât trenul se 
îndepărta de granița rusească, cu atât căsuţele 
deveneau mai albe, iar orășelele — mai pitorești. 
Fandorin devenea tot mai posac și mai posac, 

dar își interzicea să se lamenteze. La urma ur- 
mei, nu tot ce strălucește este aur, își spunea el 
în sinea lui, și cu toate astea își simţea inima grea. 

Apoi toate trecuseră, se obișnuise cu peisa- 
jul și începuse deja să-i pară că la Moscova nu 
este cu mult mai murdar decât la Berlin, și-apoi 
nemții nici în vis nu visează Kremlin ca al nos- 
tru și cupole aurite ca pe la noi. Altceva îl chi- 
nuise: atașatul militar al ambasadei ruse, căruia 
Fandorin îi înmânase pachetul sigilat, îi porun- 
cise să nu plece mai departe, ci să aștepte cores- 
pondenţa secretă care urma să fie transmisă la 
Viena. Așteptarea asta se lungise o săptămână, 
și lui Erast Petrovici i se urâse tot umblând fără 
rost prin umbrosul Unter den Linden și tot ad- 
mirând înduioșat lebedele îmbuibate din parcu- 
rile berlineze. 

Același lucru se petrecuse la Viena, doar că 
aici trebuise să aștepte cinci zile pachetul des- 
tinat atașatului militar de la Paris. Erast Petro- 
vici era nervos, își închipuia că „miss Olsen“ 
părăsise hotelul fără să mai aștepte o mică veste 
de la Ippolit al ei, și că acum nu îi va mai da de 
urmă. Din pricina enervării Fandorin petrecu- 
se multă vreme în cafenele, mâncase multe pră- 
jituri cu migdale și băuse litri întregi de 
cream-soda. 

La Paris, în schimb, luase inițiativa în propri- 
ile mâini: făcuse o vizită de numai cinci minute 
la reprezentanța Rusiei, îi înmânase documen- 
tele unui colonel din ambasadă și îl informase 
fără drept de apel că are o misiune specială și 
nu poate zăbovi acolo nici măcar un ceas. Drept 

pedeapsă pentru timpul irosit inutil, nu stătuse 
nici cât să viziteze orașul, trecuse într-un fiacru 
doar pe bulevardele noi, recent construite de ba- 
ronul Haussmann, și de acolo — direct la Gara 
de Nord. Pe drumul de întoarcere va avea timp 
să-l viziteze. 


La zece fără un sfert, ascuns în spatele unui 
număr din The Times în care practicase o găuri- 
că să poată supraveghea, Erast Petrovici luase 
deja loc în holul hotelului „Regina iernii“. Afa- 
ră îl aștepta un cab închiriat dinainte pentru ori- 
ce eventualitate. Potrivit instrucțiunilor primite, 
recepționerul nu se uita — și făcea asta în mod 
demonstrativ — în direcția oaspetelui care nu era 
îmbrăcat în haine de vară și care se încăpățâna 
să privească în partea opusă. 

La ora zece și trei minute se auzi clinchetul 
clopoțelului, ușa se deschise larg și intră un băr- 
bat cu statură de uriaș, într-o livrea cenușie. Era 
chiar el, „John Karlici“! Fandorin își lipi ochiul 
de pagina de ziar în care se relata despre balul 
dat de Prinţul de Wales. 

Recepționierul trase hoțește cu coada ochiu- 
lui spre mister von Dorn — ca să vezi, tocmai 
atunci se găsise să citească gazeta — ba începu 
nerodul să-și miște în sus și-n jos sprâncenele 
stufoase, dar din fericire „obiectivul“ nu băgă 
de seamă sau socoti că e sub demnitatea lui să 
se întoarcă. 

Închirierea unui cab se dovedi oportună, pen- 
tru că majordomul nu venise pe jos, ci cu O 
„egoistkă“ — un echipaj cu un singur loc, la care 

era înhămat un bidiviu voinic, negru-pana cor- 
bului. La țanc pică și ploaia care se înteți — „John 
Karlici“ își trase deasupra coviltirul de piele, așa 
că acum, și să fi vrut, nu mai putea să descope- 
re că este urmărit. 

Pe vizitiu nu îl miră câtuși de puţin porun- 
ca de a-l urmări pe individul în livrea cenușie, 
plesni din biciul lung și planul intră în prima 
sa fază. 

Se întunecase. Pe străzi ardeau felinarele, dar 
Erast Petrovici, care nu cunoștea Londra, își 
pierdu curând simţul de orientare în cartierele 
cu clădiri din piatră, identice ale acestui oraș străin, 
învăluit într-o tăcere amenințătoare. De la un 
timp, casele deveniră mai scunde și mai rare, 
contururile copacilor pluteau parcă în ceaţă, și 
peste alte cincisprezece minute se perindau pe 
lângă ei căsuțe înconjurate de grădini. Lângă 
una din ele „egoistka“ se opri, din ea se desprin- 
se silueta gigantică, și aceasta deschise porțile 
înalte, zăbrelite. Plecându-se afară din cab, Fan- 
dorin văzu echipajul intrând în curte, după care 
porțile se închiseră la loc. 

Vizitiul perspicace opri din proprie inițiati- 
vă calul, se răsuci spre el și întrebă: 

— Trebuie să anunt călătoria asta la poliție, 
sir? 

— Uite aici o coroană și hotărăște singur, îi 
răspunse Erast Petrovici, care luă decizia să nu-i 
ceară vizitiului să-l aștepte, prea era ager. Și apoi 
nici nu știa când avea să se întoarcă. De aici în- 
colo îl aștepta incertitudinea absolută. 

Să sară gardul se dovedi a fi un lucru ușor, 
în anii de liceu sărise peste obstacole mai ceva 
ca ăsta. 

Grădina îl speria cu umbrele ei, crengile no- 
duroase îi șfichiuiau neospitalier obrajii. Înain- 
tea lui, printre copaci, se vedea ca prin ceață 
silueta albă a unei case cu un cat, cu acoperișul 
înclinat. Străduindu-se să nu facă zgomot, Fan- 
dorin se furișă până la ultimele tufe (miroseau 
a liliac, era pesemne un soi englezesc de liliac) 
și porni în explorare. Nu era o simplă casă, era 
o vilă. La intrare avea un felinar. La parter fe- 
restrele erau luminate, dar acolo se pare că erau 
dependinţele. Mult mai interesantă era fereas- 
tra luminată de la al doilea etaj (în acel moment 
își aminti că la englezi etajului ăstuia i se spu- 
ne, nu se știe de ce, etajul întâi!), dar cum să 
ajungă acolo? Din fericire, în apropierea feres- 
trei era instalat burlanul, iar zidul era năpădit 
de o vegetație urât mirositoare, dar părând des- 
tul de potrivită pentru cățărat. Năravurile copi- 
lăriei nu prea îndepărtate se puteau dovedi din 
nou folositoare. 

Erast Petrovici, ca o umbră neagră, făcu un 
salt până la zid și scutură burlanul. Părea solid 
și nu zdrăngănea. Dat fiind că problema esen- 
țială era să nu facă zgomot, ascensiunea decurse 
mai lent decât și-ar fi dorit. Într-un sfârșit, pi- 
ciorul pipăi un prichici ieșit în afară foarte 
convenabil, care forma un brâu de-a lungul în- 
tregului etaj, și Fandorin, agățându-se precaut 


1 În Rusia, parterul este considerat etajul întâi. (N. tr.) 

de iederă, sau viță sălbatică, sau liane — dracu’ știe 
cum se chemau vrejii aceia șerpuitori — începu 
să se apropie cătinel-cătinel de fereastra râvnită. 

În prima secundă îl cuprinse o disperare nă- 
prasnică — în odaie nu era nimeni. Lampa de sub 
abajurul roz lumina un birou elegant pe care se 
aflau niște hârtii, într-un colț se zărea ceva alb, 
care părea să fie un pat. Nu-ţi puteai da seama 
dacă încăperea aceasta era cabinet sau dormi- 
tor. Erast Petrovici așteptă vreo cinci minute, dar 
nu se petrecu nimic altceva decât că pe lampă, 
tremurându-și aripioarele catifelate, se așeză un 
fluture de noapte gras. Ar trebui oare să coboa- 
re îndărăt? Sau să riște și să pătrundă în odaie? 
Împinse ușurel rama și fereastra se întredes- 
chise. Fandorin stătu la îndoială, dojenindu-se 
pentru ezitare și tergiversare, dar se dovedi că 
procedase corect tergiversând — ușa se deschise 
și în odaie pătrunseră două persoane, o femeie 
și un bărbat. 

La vederea femeii, lui Erast Petrovici mai să-i 
scape un strigăt de triumf: Bejețkaia! Cu păru-i 
negru pieptănat drept și încins cu o panglică 
purpurie, într-un peignoir din horbotă peste care 
avea aruncat un șal țigănesc înflorat, ea îi păru 
lui Fandorin de o frumusețe orbitoare. O, unei 
asemenea femei îi poţi ierta orice păcat! 

Întorcându-se spre bărbat — chipul aceluia ră- 
măsese în umbră, dar, judecând după statură, 
era mister Morbid — Amalia Kazimirovna glăsui 
într-o engleză impecabilă (e spioană, e cu siguran- 
tă spioană!): 

— Ești sigur că el e? 

— Da, ma'am. Fără umbră de îndoială. 

— De unde atâta siguranţă? L-ai văzut cumva? 

— Nu, ma'am. Dar astăzi a stat de veghe 
Franz. A raportat că tinerelul a sosit la ora șapte. 
Descrierea a corespuns sută la sută, s-a adeve- 
rit chiar și previziunea domniei voastre că va 
avea mustăți. 

Bejețkaia izbucni în hohote sonore de râs. 

— Și totuși nu trebuie să-l subestimezi, John. 
Băiatul face parte din stirpea norocoșilor, iar eu 
cunosc foarte bine genul acesta de oameni — sunt 
impredictibili și foarte periculoși. 

Lui Erast Petrovici îi sări inima din loc. Doar 
nu cumva despre el era vorba? O, nu, imposibil. 

— Fleacuri, ma'am. Trebuie doar să dați po- 
runcă... Merg cu Franz și terminăm cu el dintr-o 
mișcare. Camera cincisprezece, etajul doi. 

Întocmai! În camera cincisprezece, la etajul 
trei (doi la englezi) trăsese Erast Petrovici. Dar 
cum de-au aflat? De unde? Fără să ia în seamă 
durerea, Fandorin își smulse dintr-o mișcare in- 
famele și inutilele mustăți. 

Amalia Kazimirovna, sau cum o fi che- 
mând-o în realitate, se încruntă, vocea ei căpă- 
tă inflexiuni metalice: 

— Să nu cutezi! Eu am greșit, eu voi în- 
drepta greșeala. O dată în viață am avut încre- 
dere într-un bărbat și... Mă miră doar că nu am 
fost înștiințaţi de cei de la ambasadă despre so- 
sirea lui. 

Fandorin era numai urechi. Deci au oamenii 
lor în ambasada rusă! Extraordinar! Și Ivan Fran- 
țevici se mai îndoia! Spune cine-i, spune! 

Bejeţkaia însă schimbă subiectul: 

— Au venit scrisori? 

— Astăzi chiar trei, ma'am, spuse majordo- 
mul și-i înmână cu o plecăciune plicurile. 

— Bine, John, te poţi duce la culcare. Astăzi 
nu mai am nevoie de dumneata, zise ea înăbu- 
șindu-și un căscat. 

După ce ușa se închise în urma lui mister 
Morbid, Amalia Kazimirovna aruncă neglijent 
scrisorile pe birou, după care se apropie de fe- 
reastră. Fandorin sări îndărăt pe prichiciul ieșit 
în afară, cu inima bătându-i bezmetic. Privind 
absentă cu ochii ei enormi bezna muiată de bur- 
niță (să nu fi fost geamul, Fandorin o putea atin- 
ge cu mâna), Bejețkaia murmură îngândurată în 
rusă: 

— Ce plictiseală de moarte, iartă-mă, Doam- 
ne. Mi s-a acrit de văgăuna asta... 

Apoi se comportă foarte straniu. Se apropie 
de braţul unei cochete lămpiţe de perete în for- 
mă de Cupidon și apăsă cu degetul buricul din 
bronz al nevârstnicului zeu al iubirii. O gravură 
agățată alături (o scenă de vânătoare, pare-se) 
lunecă fără zgomot la o parte, descoperind o uşi- 
tă de aramă cu mâner rotund. Bejețkaia își scoa- 
se de sub mâneca vaporoasă delicatu-i braţ gol, 
învârti mânerul încolo și încoace și ușița se des- 
chise cu un clinchet melodios. Erast Petrovici 
își lipi nasul de geam, temându-se să nu piar- 
dă esentialul. 

Amalia Kazimirovna, semănând mai mult ca 
oricând cu o regină egipteană, se întinse cu grație, 

luă ceva din seif și se întoarse. Avea în mâini O 
mapă albastră de catifea. 

Se așeză la birou, scoase din mapă un plic 
mare, galben, și din el — o coală pe care era aș- 
ternut un scris mărunt. Deschise scrisorile pri- 
mite cu un cuțitaș și copie ceva din ele pe coala 
aceea. Asta nu-i luă mai mult de două minute. 
Apoi, după ce puse la loc scrisorile și coala în 
mapă, Bejețkaia își aprinse o pahitoska! și trase 
adânc în piept câteva fumuri, privind îngându- 
rată undeva în spaţiu. 

Lui Erast Petrovici îi înțepenise mâna cu care 
se ținea de vrejuri, în șold i se înfipsese dureros 
mânerul Coltului, începuseră să-l înjunghie și 
tălpile, sucite incomod pe prichici. Nu putea re- 
zista multă vreme în poziţia asta. 

În sfârșit Cleopatra stinse pahitoska, se ridi- 
că și se îndreptă spre un ungher mai îndepăr- 
tat și slab luminat al odăii, o ușă scundă se 
deschise acolo și se închise la loc, apoi răzbătu 
un sunet de apă curgând. Acolo se afla fără în- 
doială camera de baie. 

Pe birou odihnea ispititor mapa albastră, iar 
femeile, e lucru știut, dedică mult timp toaletei 
de seară... Fandorin împinse canatul ferestrei, își 
puse un genunchi pe pervaz și în doi timpi și 
trei mișcări pătrunse în odaie. Privind din când 
în când în direcţia băii, de unde răzbătea în con- 
tinuare uniform gâlgâitul apei curgând, începu 
să scotocească prin mapă. 


1 Ţigaretă subțire din tabac, învelită în frunze de po- 
rumb. (N. tr.) 

Înăuntru erau un vraf gros de scrisori și plicul 
galben amintit. Pe plic, adresa: 


MR. NICHOLAS N. CROOG, POSTE RESTANTE, 
L HOTEL DES POSTES, S.-PETERSBOURG, RUSSIE 


Ei da, asta era deja ceva. În plic se aflau niș- 
te formulare liniate, completate în limba engle- 
ză cu scrisul acela înclinat, bine cunoscut deja 
lui Erast Petrovici. În prima coloană era trecut 
un nu știu ce număr, în a doua — numele țării, 
într-a treia — rangul sau funcția ocupată, într-a 
patra — data, într-a cincea — o altă dată: erau zile 
diferite ale lunii iunie, în ordine crescătoare. Bu- 
năoară, ultimele trei însemnări care, judecând 
după felul în care arăta cerneala, tocmai fuse- 
seră scrise, arătau astfel: 


No.1053F | Brazilia șeful pazei | expediată primită la 
personale a | la 30 mai | 28 iunie 1876 
împăratului 


No. 852F | Statele Unite |vicepreședinte| expediată primită la 
ale Americii | comitet sena- | la 10 iunie | 28 iunie 1876 


torial 
o 


Stop! Scrisorile sosite astăzi la hotel pe nume- 
le lui miss Olsen erau din Rio de Janeiro, 
Washington și Stuttgart. Erast Petrovici scotoci 
prin vraful de scrisori, o găsi pe cea din Brazi- 
lia. În plic era un bilețel fără vreo formă de adre- 
sare sau semnătură, conținând un singur rând: 


presedinte | expediată primită la 
tribunal la 25 iunie | 28 iunie 1876 
districtual 


30 mai, seful pazei personale a împăratului, No 1053F. 

Așadar Bejețkaia copia, având un motiv anu- 
me, conținutul scrisorilor primite pe niște tabele, 
pe care apoi le expedia la Petersburg unui anu- 
me monsieur Nikolai Croog, sau mai degrabă, 
unui anume mister Nicholas Croog. De ce? De 
ce la Petersburg? Și ce înseamnă toate astea în 
general? 

Întrebările se îmbrânceau una pe alta gata să 
dea năvală, dar el nu avea vreme să le pună în 
ordine — în baie apa se oprise. Fandorin înghe- 
sui rapid hârtiile și scrisorile înapoi în mapă, dar 
nu izbuti s-o șteargă englezește pe fereastră. În 
spațiul ușii de la baie încremenise o siluetă albă, 
delicată. 

Erast Petrovicii își smulse revolverul de la 
brâu și porunci cu o șoaptă șuierătoare: 

— Miss Bejeţkaia, un cuvânt și te-mpușc! 
Apropie-te și ia loc! Mai repede! 

Ea se apropie în tăcere, privindu-l fascinată 
cu ochii adânci, lucitori, și se așeză lângă birou. 

— Dar ce este, nu mă așteptai? se interesă sar- 
castic Erast Petrovici. M-ai luat drept prostănac? 

Amalia Kazimirovna tăcea, urmărindu-l cu 
atenţie și cu o ușoară uimire, ai fi zis că îl vede 
pentru întâia oară pe Fandorin. 

— Ce reprezintă aceste liste? întrebă el, agi- 
tându-și Coltul în aer. Ce amestec are Brazilia 
aici? Cine se ascunde sub aceste cifre? Răspun- 
de odată! 

— Te-ai maturizat, prinse brusc să vorbeas- 
că Bejeţkaia cu voce calmă, visătoare. Se pare că 
ai devenit bărbat în toată firea. 

Ea își lăsă un braț în jos și rochia de casă îi 
lunecă de pe umărul rotund și alb într-atât, în- 
cât Erast Petrovici înghiți în sec. 

— Prostuţ viteaz și colţos, spuse ea cu vocea 
la fel de coborâtă, privindu-l drept în ochi. Dar 
un prostuţ foarte, foarte drăguţ. 

— Dacă ţi-ai pus în gând să mă seduci, îţi 
pierzi vremea de pomană, îngăimă el, împurpu- 
rându-se. Nu sunt atât de prostuț pe cât îți în- 
chipui. 

Amalia Kazimirovna rosti cu tristeţe: 

— Eşti un biet băiețaș care nici nu știe în ce 
s-a băgat. Un biet băiețaș frumos. lar eu nu te 
voi mai putea salva acum... 

— Mai bine te-ai gândi la propria salvare! 

Erast Petrovici se străduia să nu privească 
blestematul acela de umăr care se dezgolea tot 
mai mult. Există oare piele atât de strălucitoa- 
re, de un alb ca neaua și ca laptele? 

Bejeţkaia se ridică fără veste și el se dădu 
brusc îndărăt, întinzând înainte ţeava armei. 

— Stai jos! 

— Nu-ţi fie teamă, prostuțule. Cât ești de îm- 
bujorat. Pot să te ating? 

Ea întinse mâna și degetele îi mângâiară ușor 
obrajii: 

— Arzi... Ce să mă fac eu cu tine? 

Cealaltă mână i se așeză delicat pe degetele 
care strângeau revolverul. Ochii ei opaci, imo- 
bili, erau atât de aproape, încât Fandorin zări în 
ei două mici luminiţe roz de la veioză. O stra- 
nie prostrație îl cuprinse pe tânăr, și el își aminti 
avertismentul lui Ippolit în legătură cu fluturii, 

dar și-l aminti cumva departe de el, ca și când 
nu-l privea. 

Și iată ce s-a petrecut mai departe. Cu mâna 
stângă, Bejețkaia îi dădu Coltul la o parte, iar cu 
cea dreaptă îl apucă de guler pe Erast Petrovici 
și îl trase brusc spre ea, lovindu-l simultan cu 
fruntea în nas. Durerea ascuţită îl orbi pe Fan- 
dorin, care oricum nu ar fi văzut nimic, pentru 
că veioza căzu cu zgomot pe podea și în odaie 
se înstăpâni o beznă deplină. Ca efect al urmă- 
toarei lovituri — cu genunchiul în vintre — tână- 
rul se îndoi de mijloc, degetele i se încleștară 
spasmodic, și odaia fu luminată de o explozie 
bruscă de lumină și zguduită de zgomotul fo- 
cului de armă. Amalia trase convulsiv aer în 
piept, emise un sunet între sughiț și țipăt și ni- 
meni nu îl mai lovi pe Erast Petrovici, nimeni 
nu îi mai strânse încheietura mâinii. Se auzi buf- 
netul unui corp prăbușindu-se. Urechile îi vuiau, 
pe bărbie i se prelingeau două pârâiașe de sân- 
ge, și în josul pântecelui simțea ceva atât de scâr- 
bos, încât nu-și mai dorea decât să se strângă 
ghem și să aștepte, să îndure, să geamă până va 
trece această insuportabilă durere. Dar nu avea 
vreme să se tânguiască, de jos se auzeau voci 
puternice, zgomot de pași. 

Fandorin înșfăcă mapa de pe masă, o arun- 
că pe fereastră, încălecă pervazul și era cât pe 
ce să cadă, căci mâna lui încă strângea revolve- 
rul. Nu mai ținea minte cum alunecase înapoi 
pe burlan în jos, se temea îngrozitor că nu va di- 
bui mapa în întuneric, aceasta însă era foarte vi- 
zibilă pe pietrișul alb. Erast Petrovici o culese și 

o luă la goană drept printre tufe, mormăind mă- 
runt pe sub nas: „Grozav curier diplomatic... A 
ucis o femeie... Doamne, ce mă fac, ce mă fac... 
Numai ea e de vină... Mie nici prin gând nu 
mi-a... Încotro s-o iau acum... O să mă caute po- 
liția... Sau ăștia... ucigașii... La ambasadă e im- 
posibil... Să fug mai repede din țară... Nici asta 
nu se poate... Or să mă caute prin gări, prin por- 
turi... Pentru mapa lor or să întoarcă pământul 
cu fundu-n sus... Să mă ascund... Doamne, Ivan 
Franţevici, ce să fac, ce să fac?..“ În goana lui, 
Fandorin privea mereu în jur și la un moment 
dat zări ceva atât de neașteptat, încât se împie- 
dică și era cât pe ce să cadă. Între tufe aștepta o 
siluetă neagră, înveșmântată într-o pelerină lun- 
gă. În lumina lunii se distingea, alb, un chip îm- 
pietrit, ciudat de cunoscut. Contele Zurov! 
Scoţând țipete stridente, Erast Petrovici își 
pierdu definitiv capul, sări peste gard, se repezi 
când spre dreapta, când spre stânga (dincotro 
îl adusese oare cab-ul?) și, ajungând la conclu- 
zia că e totuna, o luă la goană spre dreapta. 


CAPITOLUL AL UNSPREZECELEA, 


în care este descrisă 
o noapte foarte lungă 


Pe Insula Câinilor, pe străduțele înguste din 
spatele docurilor Millwall, noaptea se lasă repe- 
de. N-apuci să te uiţi bine, că amurgul devine din 
cenușiu cafeniu, iar rarele felinare sunt aprinse 
unul din două. Este un loc murdar, posomorât, 
dinspre Tamisa trage a umezeală, dinspre gropi- 
le de gunoi duhnește a putregai. Și e pustiu pe 
străzi, doar în preajma cârciumilor dubioase și 
a caselor cu camere mobilate freamătă o viață 
deșucheată și primejdioasă. 

În camerele de la „Ferry Road“ locuiesc ma- 
rinarii consemnați la mal, micii escroci și târfele 
îmbătrânite din port. Dai șase pence pe zi și tră- 
iești într-o odaie separată cu pat — și nimeni nu-și 
vâră nasul în treburile tale. Cu o singură con- 
diție: pentru stricăciuni aduse mobilierului 
și pentru zbierete noaptea, proprietarul, 
Hugh-Umflatul, te amendează cu un șiling, iar 
dacă refuzi să plătești, te dă pe ușă afară. 
Hugh-Umflatul stă de dimineață până seara pro- 
țăpit în spatele oficiului său de la intrare. Este 
o poziție strategică — de-acolo se vede cine a ve- 
nit, cine a plecat, cine ce a adus sau, dimpotrivă, 

cine ce vrea să ducă. Clientela e pestriță, de la 
asemenea oameni te poți aștepta la orice. 

Bunăoară, pictorul acela franțuz cu plete roș- 
covane care tocmai s-a furișat în grabă pe lângă 
proprietar spre camera lui din colţ. Are broscoiul 
ăsta bani gârlă — a plătit pe o săptămână înain- 
te fără să se tocmească, nu bea, stă tot timpul în- 
cuiat, azi se arată la față prima oară de când a 
venit. Hugh, firește, folosise prilejul și arunca- 
se o privire în camera lui, și ce credeţi? Cică-i 
pictor, și-n cameră nu tu vopsele, nu tu pensu- 
le. Te miri că o fi vreun ucigaș, cine să-l știe, alt- 
minteri de ce și-ar ascunde ochii după ochelarii 
aceia întunecați la culoare? Să-i spună oare po- 
liţistului? Că oricum omul plătise-n avans. 

lar pictorul cel roșcovan, fără să bănuiască în 
ce direcție primejdioasă apucaseră gândurile lui 
Hugh-Umiflatul, se închise pe dinăuntru cu cheia, 
comportându-se chiar mai mult decât suspect. 
Mai întâi de toate trase cu grijă draperiile. Puse 
apoi cumpărăturile pe masă — o jimblă, brânză 
și o sticlă de bere neagră —, își scoase de la brâu 
revolverul și îl vârî sub pernă. Dezarmarea ciu- 
datului franțuz nu se opri aici. El extrase din tu- 
reatcă un Derringer — un pistolet cu un singur 
cartuș, aflat de regulă în dotarea damelor și a 
politicienilor ucigași; așeză arma asta cu aspect 
de jucărie lângă sticla de bere. Apoi chiriașul 
dădu la iveală dintr-o mânecă un stilet îngust 
și scurt, pe care îl înfipse în jimblă. Abia după 
aceea aprinse lumina, își scoase ochelarii albaștri 
si își frecă ostenit ochii. Examină fereastra ca nu 
cumva să nu fie trase draperiile, și, după ce își 

scoase peruca roșcovană, pictorul se dovedi a fi 
nimeni altul decât Erast Petrovici Fandorin. 

Masa luă sfârșit în cinci minute — consilierul 
titular și ucigașul fugar avea, se vede, treburi mai 
importante. După ce adună firimiturile de pe 
masă, Erast Petrovici își șterse mâinile de blu- 
zonul lung, boem, se apropie de fotoliul jerpelit 
instalat într-un colţ, scotoci în tapițeria acestuia 
și scoase de acolo o mică mapă albastră. Abia 
aștepta să își continue treaba care îi ocupase în- 
treaga zi și care îl condusese la o descoperire de 
maximă importanță. 


După tragicele evenimente din noaptea tre- 
cută, Erast Petrovici fusese totuși nevoit să dea 
o fugă la hotel ca să-și ia de acolo măcar banii 
și pașaportul. lar acum, Ippolit, binevoitorul lui 
prieten, acest ticălos de Ippolit, laolaltă cu aco- 
liţii lui, n-are decât să-l caute pe „Erasmus von 
Dorn“ prin gări și porturi. Cui îi va trezi inte- 
resul un prăpădit de pictor francez care a tras 
la cea mai mizeră cloacă din mahalalele londo- 
neze? Şi dacă totuși fusese nevoit să riște o in- 
cursiune până la poștă, avusese pentru asta un 
scop întemeiat. 

Dar și Zurov ăsta, ce om! Rolul lui în aceas- 
tă istorie nu îi era pe deplin lămurit, oricum însă 
era unul reprobabil. Luminăţia sa nu-i un per- 
sonaj simplu, nu, nu-i deloc simplu. Ce ingenioase 
manevre a pus la cale acest brav husar, acest 
suflet sincer! Cu câtă dibăcie îi vârâse pe gât 
adresa, cât de bine calculase totul! Într-un cu- 
vânt — un cartofor de elită. Știa că peștișorul cel 
prostuţ o să muște, ba chiar o să-nghită momeala 

cu cârlig cu tot. Sau poate nu, nu era chiar așa, 
doar luminăţia sa folosise comparaţia aceea cu 
fluturașul. Și uite că a zburat fluturașul spre fla- 
cără, a zburat fără să pregete! Și mai-mai să-și 
ardă aripioarele. Așa i-a și trebuit dac-a fost 
prost. Doar era limpede că pe Bejeţkaia și pe 
Ippolit îi leagă un anume interes comun. Numai 
un tembel romanţios cum era consilierul titular 
(altminteri, cocoţat în rangul ăsta o luase înain- 
tea altora, mai merituoși) putea crede la modul 
serios într-o pasiune fatală în stil castilian. Ba îl 
mai și tocase la cap pe Ivan Franţevici cu pros- 
tiile lui. Ce rușine! Ha-ha! Bine-a mai zis Ippolit 
Aleksandrovici: „O iubesc și mă tem de ea, o s-o 
sugrum cu mâinile mele pe vrăjitoarea asta“. Și 
uite, pesemne se distrase grozav pe seama unui 
țânc! Și cu câtă măiestrie pusese totul la cale, în- 
tocmai ca atunci, în istoria cu duelul. Calculul 
i-a fost simplu și fără cusur: să se posteze lângă 
hotelul „Winter Queen” și să aștepte liniștit până 
ce „Erasmus“, fluturașul tembel, va zbura spre 
flacără. Aici nu-i Moscova, nu-i nici departament 
de criminalistică, nu-s nici jandarmi, îl înhaț pe 
Erast Fandorin cu mâinile goale. Și gata — n-am 
văzut, n-am auzit. Nu cumva Zurov este chiar 
acel „Franz“ despre care amintise majordomul? 
Oh, conspiratori mârșavi! Cine o fi la ei acolo 
mai mare — Zurov sau Bejețkaia? S-ar părea to- 
tuși că ea... Erast Petrovici se chirci amintindu-și 
întâmplările din noaptea trecută și țipătul jalnic 
cu care se prăbușise la pământ Amalia, după ce 
o împușcase. Poate este doar rănită, poate că nu 
e moartă? Dar trista răceală ce-i cuprinse inima 

îi șopti că este moartă, că este moartă splen- 
dida regină, și că el, Fandorin, va trebui să poar- 
te până la sfârșitul zilelor sale această grea 
povară. 

Ce-i drept, era foarte posibil ca acest sfârșit 
să fie foarte aproape. Zurov știe cine e ucigașul, 
l-a văzut. Mai mult ca sigur Fandorin este acum 
vânat în întreaga Londră, în întreaga Anglie. Dar 
de ce Zurov l-a făcut scăpat în noaptea aceea, 
de ce l-a lăsat să fugă? S-a speriat de revolverul 
din mâna lui? Mister... 

Exista însă un mister mai greu de descifrat — 
conținutul mapei. Multă vreme Fandorin nu se 
putuse nicicum dumiri ce reprezintă lista mis- 
terioasă. Confruntarea dovedise că lista cuprin- 
dea exact atâtea însemnări câte scrisori și că toate 
datele lor concid. Atâta doar că, pe lângă data 
expediției indicată în scrisoare, Bejețkaia adău- 
gase și data primirii. 

Erau în total patruzeci și cinci de asemenea 
însemnări. Cea mai veche data din 1 iunie, ulti- 
mele trei apăruseră chiar în prezenţa lui Erast 
Petrovici. Numerele de ordine trecute în scrisori 
erau cât se poate de diferite: cel mai mic era No 
47F (Regatul Belgiei, director de departament, 
primită la 15 iunie), cel mai mare — No 2347F 
(Italia, locotenent de dragoni, primită la 9 iunie). 
Ţările de expediţie erau în număr de nouă. Cel 
mai adesea se întâlneau Anglia și Franța. 
Rusia era o singură dată (No 994F, consilier de 
stat titular, primită la 26 iunie, pe plic era ștam- 
pila din Petersburg — 7 iunie. Uf, să nu se-ncurce-n 

calendare: 7 iunie înseamnă 19 iunie după calen- 
darul european. Așadar, ajunsese la destinație în- 
tr-o săptămână). Funcţiile și rangurile erau de 
regulă înalte — generali, ofițeri superiori, un ami- 
ral, un senator, chiar și un ministru portughez, dar 
mai aflai și plevușcă, precum locotenentul ace- 
la din Italia, un judecător de instrucție din Franţa 
sau un căpitan de grăniceri din Austro-Ungaria. 

Impresia generală era că Bejeţkaia ar fi un 
fel de intermediar, un fel de inel de legătură, 
o cutie poștală vie, căreia îi revenea obligația 
de a înregistra informaţiile primite și de a le 
retransmite mai departe — după câte se pare, 
lui mister Nicholas Croog, la Petersburg. Exis- 
tau temeiuri să presupui că listele erau expedia- 
te o dată pe lună. Era clar și faptul că înaintea 
Amaliei, rolul lui „miss Olsen“ fusese jucat de 
o altă persoană, lucru pe care recepționerul nu-l 
bănuia. 

Cu asta inventarul elementelor de domeniul 
evidentei se încheia și se impunea cu necesitate 
apelul la metoda deductivă. Ehei, să fi fost șeful 
aici, la minut ar fi enumerat versiunile posibile 
și toate s-ar fi rânduit de la sine care unde-i era 
locul. Șeful era însă departe, iar concluzia care 
se desprindea era următoarea: Brilling avusese 
dreptate — de o mie de ori dreptate. Există o or- 
ganizație secretă ramificată, cu membri în multe 
țări — asta e unu. Regina Victoria și Disraeli nu 
au nici o legătură cu asta (altminteri de ce ar fi 
trimise informaţiile la Petersburg?) — asta-i doi. În 
ce privește spionii englezi, Erast Petrovici dă- 
duse cu bâta-n baltă, aici chiar mirosea a nihi- 

liști — asta-i trei. Și apoi firele duceau nici unde 
altundeva decât în Rusia, unde se adună cei mai 
cumpliți și mai neîmpăcați nihiliști. Asta-i pa- 
tru. lar printre ei se numără Zurov, acest vârco- 
lac ticălos. 

Chiar dacă șeful avusese dreptate, nici Fan- 
dorin nu-și risipise în vânt banii de călătorie. 
Nici măcar într-un coșmar Ivan Franţevici nu 
și-ar fi închipuit cât de puternică era hidra îm- 
potriva căreia pornise acest război. Aici nu-i vor- 
ba de studenţi și domnișoare isterice înarmaţi 
cu bombiţe și pistolașe, aici e vorba de un întreg 
ordin secret din care fac parte miniștri, generali, 
procurori, ba chiar și un consilier de stat titular 
din Petersburg)! 

Ei bine, acesta fusese momentul în care asu- 
pra lui Erast Petrovici catadicsise să coboare du- 
hul iluminării (asta se întâmplase la sfârșitul 
după-amiezii). Consilier de stat titular — nihilist? 
Asta era ceva ce scăpa înţelegerii lui. În ce-l pri- 
vește pe șeful pazei imperiale braziliene, mai 
treacă-meargă — Erast Petrovici nu fusese în via- 
ta lui acolo și nu avea de unde să știe care le sunt 
regulile, dar imaginaţia lui refuza categoric să 
își închipuie un consilier titular rus cu o bom- 
bă. Fandorin cunoștea destul de bine un ase- 
menea consilier titular — e vorba de Fiodor 
Trifonovici Sevriughin, directorul liceului guber- 
nial în care studiase vreme de aproape șapte ani. 
El și terorist? Haida-de! 

Si brusc lui Erast Petrovici i se strânse inima. 
Aceștia nu sunt nici pe departe teroriști, sunt 
cu toții oameni onorabili și respectabili! Sunt 

victime ale terorii! Ideea era că nihiliștii din di- 
ferite ţări, ascunși fiecare sub numărul lui de cod, 
raportează statului major revoluționar central 
actele teroriste comise! 

Deși nu, parcă în luna iunie nu știe să fi fost 
uciși miniștri în Portugalia, în toate gazetele s-ar 
fi scris neapărat despre așa ceva. Mă rog, în- 
seamnă că sunt prezumtivi candidați la statutul 
de victime, asta e! „Numerele“ cer permisiunea 
statului major pentru săvârșirea actului terorist. 
lar numele nu sunt indicate din rațiuni conspi- 
rative. 

Și astfel totul se așeză în matcă, totul se lim- 
pezi. Doar îi spusese ceva Ivan Franţevici despre 
un anume fir care duce de la Ahtîrţev la o anu- 
me vilă din împrejurimile Moscovei, dar n-a stat 
Fandorin să-l asculte până la capăt pe șef, înfier- 
bântat cum era de aiurelile lui despre spioni. 

Stop. Dar la ce le trebuia un locotenent de 
dragoni? Că, zău așa, ăsta-i o pradă tare mărun- 
tă. Păi e foarte simplu, își răspunse pe loc Erast 
Petrovici. Pesemne un obscur italian le-a tăiat ca- 
lea. La fel cum la vremea lui, asasinului ochi-albi 
îi tăiase calea un tânăr registrator de colegiu de 
la poliția judiciară moscovită. 

Ce-i de făcut? El stă aici la adăpost, în vreme 
ce pe atâția oameni onorabili îi pândește moar- 
tea! Și tare-i mai părea rău lui Fandorin de acel 
general petersburghez necunoscut. Este fără doar 
și poate un domn respectabil, nu tocmai tânăr, 
un om distins, are copii mici... Și-apoi, după toa- 
te aparențele, carbonarii ăștia își trimit lunar ra- 
poartele lor scelerate. Înseamnă că în întreaga 

Europă nu e zi în care să nu se verse sânge! lar 
firele nu duc nu se știe unde, duc la Piter. Și îi 
reveniră lui Erast Petrovici în minte vorbele 
spuse cândva de șef: „Aici soarta Rusiei se joacă 
pe-o carte“. Ehei, Ivan Franţevici, ehei, domnu- 
le consilier de stat, nu doar soarta Rusiei — soar- 
ta întregii lumi civilizate. 

Trebuie înștiințat Pîjov, secretarul acela de la 
ambasadă. În taină, pentru ca trădătorul infil- 
trat în ambasadă să nu miroasă ceva. Dar cum? 
Căci trădător putea fi oricare dintre ei, și era 
oricum periculos ca Fandorin să apară prin 
preajma ambasadei, fie și deghizat în francez 
roșcovan cu bluzon de artist... Va trebui să riș- 
te. Să trimită un mesaj prin poșta orășenească 
pe numele secretarului gubernial Pîjov și să ada- 
uge „personal“. Mesajul să nu cuprindă nimic 
de prisos, doar adresa sa și salutări din partea 
lui Ivan Franţevici. E om deștept, o să priceapă 
totul și singur. Și se spune că poșta orășeneas- 
că de aici livrează destinatarului scrisoarea în 
numai două ore... 

Zis și făcut. Așa procedă Fandorin, și acum, 
pe seară, aștepta să audă o bătaie precaută în 
ușă. 

Nu bătu nimeni. Totul se petrecu altfel. 


Seara târziu, era trecut deja de miezul nop- 
tii, Erast Petrovici şedea în fotoliul cel jerpelit în 
care era ascunsă mapa albastră și picotea, toro- 
pit de somn. Lumânarea de pe masă aproape se 
sfârșise, în ungherele odăiţei se îndesea un se- 
miîntuneric rău prevestitor, din spatele ferestrei 

răzbăteau neliniștitor la răstimpuri tunetele fur- 
tunii care se apropia. Aerul era apăsător și înă- 
bușitor, de parcă cineva nevăzut ți s-ar fi așezat 
pe piept, îngreunându-ţi respirația. Fandorin se 
legăna ușor undeva, la graniţa aceea tulbure din- 
tre starea de veghe și somn. Gândurile impor- 
tante, la obiect, se îndreptau fără veste spre 
fleacuri inutile, și atunci tânărul nostru, dân- 
du-și brusc seama, scutura din cap, ca să nu se 
prăbușească în abisul somnului. 

În timpul unuia din aceste momente de lu- 
ciditate se petrecu ceva straniu. Mai întâi se auzi 
un piuit delicat, ininteligibil. Apoi, nevenindu-i 
să-și creadă ochilor, Erast Petrovici văzu cum 
cheia care se itea din broasca ei prinse a se roti 
cu de la sine putere. Scârţâind dezagreabil, ca- 
natul ușii lunecă spre înăuntru și în prag răsări 
o arătare bizară: un domn mărunt la stat, piper- 
nicit, cu o vârstă incertă, cu o feţișoară rasă, ro- 
tundă și cu ochi înguști, împresurați de raze de 
riduri mărunte. 

Crispându-se, Fandorin înșfăcă de pe masă 
pistolașul, în vreme ce arătarea, zâmbind ama- 
bil și clătinând mulțumit din cap, gânguri cu 
voce mieroasă de tenor, extrem de plăcută: 

— Ei, iată-mă-s, băiete dragă. Porfiri P1jov, fiul 
lui Martin, robul lui Dumnezeu și secretar gu- 
bernial. Am zburat la primul semn. Ca vântul 
la chemarea zeului Eol. 

— Cum aţi descuiat ușa? șopti speriat Erast 
Petrovici. Tin minte că am întors de două ori 
cheia în broască. 

— Uite cu ce, cu un șperaclu magnetic, îi ex- 
plică cu dragă inimă mult-așteptatul oaspete și 
îi arătă o țevușcă prelungă, care îi dispăru pe 
dată în buzunar. Un flecușteţ extrem de util. Mi 
l-am însușit de la un hot autohton. Prin natura 
ocupațiunilor mele, sunt nevoit să intru în ra- 
porturi cu indivizi îngrozitori, care populează 
cele mai de jos straturi ale societății. Nişte mi- 
serables get-beget, te asigur. Monsieur Hugo nici 
n-a visat asemenea indivizi. Dar sunt și ei su- 
flete, poți afla și către ele o cale. Mie chiar îmi 
sunt dragi bestiile astea și, într-o oarecare mă- 
sură, le colecționez. Cum a spus poetul: fiecare 
cum poate se distrează, pe toţi aceeași moarte 
îi retează. Sau cum spune teutonul: Jedes Tierchen 
hat sein Plasierchen — oricare pui de fiară are a lui 
jucărioară. 

După cât se părea, ciudatul personaj avea ca- 
pacitatea de a sporovăi fără cea mai mică difi- 
cultate pe orice temă, însă ochii lui înfipți nu își 
pierdeau vremea de pomană: scotoceau temei- 
nic și persoana lui Erast Petrovici, și interiorul 
chițimiei mizere. 

— Eu sunt Erast Petrovici Fandorin. Din par- 
tea domnului Brilling. În legătură cu un caz de 
extremă importanţă, spuse tânărul, măcar că pri- 
ma și a doua afirmație fuseseră deja cuprinse în 
scrisoare, iar pe cea de-a treia Pijov o ghicise fără 
îndoială și singur. Dar nu mi-a dat nici o parolă. 
A uitat probabil. 

Erast Petrovici îl privi neliniștit pe Pijov, de 
care acum depindea salvarea sa, acesta însă doar 
își plesni una de alta pălmuţele cu degetele scurte: 

— Dar nu-i nevoie de parolă! Astea-s fleacuri, 
jocuri de copii. Ei bravos, ce, nu se recunoaște 
rus cu rus? Mie unul îmi e de-ajuns să-ți privesc 
ochișorii limpezi (zicând asta, Porfiri Martîno- 
vici aproape se lipi de Fandorin), ca să văd to- 
tul ca-n palmă. Ești un tânăr curat la suflet, 
curajos, cu idealuri nobile și patriot. E și normal, 
în instituția noastră nici nu încap altfel de oa- 
meni. 

Fandorin se încruntă — avea impresia că se- 
cretarul gubernial îl ia peste picior, îl tratează ca 
pe un copil fără minte. Drept pentru care Erast 
Petrovici îi relată întreaga istorie scurt și sec, fără 
emoție. Prilej cu care se vădi că Porfiri Martîno- 
vici avea nu doar capacitatea de a sporovăi, ci 
și pe aceea de a asculta cu cea mai mare aten- 
ție — avea în această privinţă un veritabil talent. 
Pijov se așezase pe pat, își pusese mânuțţele pe 
pântece, ochii, și așa aducând cu două fante 
mici, i se strânseseră cu totul, și el însuși, așa 
cum ședea acolo, parcă nici n-ar mai fi existat. 
Adică era numai urechi, la propriu. Pijov nu-și 
întrerupse interlocutorul, nu se foi măcar o sin- 
gură dată. Totuşi, la răstimpuri, în momente- 
le-cheie ale povestirii, de sub pleoapele închise 
fulgera câte o scânteie pătrunzătoare. 

Erast Petrovici nu îi împărtăși propria ipote- 
ză privind scrisorile — păstra secretul ăsta pen- 
tru Brilling, așa încât în final îi spuse: 

— Așadar, Porfiri Martinovici, aveți în față un 
fugar și un ucigaș fără voie. Trebuie să ajung ur- 
gent pe continent. Trebuie să ajung la Moscova, 
la Ivan Franţevici. 

Pijov molfăi din buze, aștepta să vadă dacă 
tânărul mai are ceva de spus, apoi îl întrebă în- 
cetișor: 

— Şi măpșoara? N-ar fi mai bine s-o trimi- 
tem prin curier diplomatic? Ar fi mai sigur. Nu 
ști ce se poate întâmpla... După cum mi se pare 
mie, domnii aceia sunt serioși, or să te caute și 
prin Europa. Peste canal, îngerașule, o să te trec 
firește, nu-i mare lucru. Dacă nu-ţi repugnă o 
luntre pescărească șubredă, mâine chiar vei pluti 
cu Dumnezeu înainte. Și un vânt bun la pupa 
îți doresc. 

Ce-i tot dă cu „vântul“ și cu „pupa“ lui, gândi 
mânios Erast Petrovici, care, sincer vorbind, tare 
nu-și dorea să se despartă de mapa obținută cu 
un preț atât de mare. lar Porfiri Martînovici, ca 
și când nici n-ar fi observat ezitarea interlocu- 
torului, își continuă vorba: 

— Eu nu-mi bag nasul în treburile altora. 
Pentru că sunt om discret și nu sunt curios. Simt 
însă că nu-mi spui multe lucruri până la capăt. 
Și bine faci, băiatul meu ca piersicuța, cuvân- 
tul este de argint, tăcerea însă e de aur. Brilling 
Ivan Franţevici este o pasăre de mare anvergu- 
ră. Aș putea spune — mândru vultur printre 
mierle, care nu ar încredința un caz important 
unui fitecine. 

— În ce sens? 

— În legătură cu mapa. Eu aș fi pecetluit-o 
pe toate părțile cu ceară roșie, i-aș fi încredin- 
țat-o celui mai destoinic curier și ar fi ajuns în- 
tr-o clipită la Moscova, ca-n troica cu zurgălăi. 

Ba aș mai fi trimis și o telegramă cifrată: primiți-l 
pe neprețuitul purtător al darului celest. 

Erast Petrovici nu râvnea nici la decoraţii, nici 
măcar la glorie, martor îi era Dumnezeu. l-ar fi 
dat lui Pîjov mapa pentru succesul misiunii, 
fiindcă, ce-i drept, era mai sigură expedierea ei 
printr-un curier. Dar imaginația lui zugrăvise de 
atâtea ori tabloul întoarcerii lui triumfale la șef — 
momentul spectaculos al înmânării prețioasei 
mape, povestea captivantă a aventurilor trăite... 
Este posibil oare ca nimic din toate acestea să nu 
se mai petreacă? 

Și Fandorin se dovedi slab de înger. Spuse cu 
severitate: 

— Mapa este ascunsă într-un loc sigur. Și o 
voi duce eu însumi. Răspund cu capul pentru 
ea. Dar dumneavoastră, Porfiri Martînovici, să 
nu vă supăraţi. 

— O, nu, bineînţeles că nu, răspunse Pîjov și 
nu mai insistă. Voia dumitale. Așa sunt și mai 
liniștit. Nu am nevoie de secretele altora, sunt 
sătul de ale mele. Dacă-i la loc sigur, la loc si- 
gur să stea. 

Se ridică, își trecu privirea peste pereții goi 
ai odăiței și rosti: 

— Deocamdată odihnește-te, tânărul meu 
prieten. Eu, ca orice moșneag, sufăr de insom- 
nie, așa încât până una-alta mă voi ocupa de băr- 
cuță. Mâine (de fapt, astăzi), cum se luminează 
de ziuă, sunt aici. Te duc până la malul mării, 
te pup de despărțire şi-mi fac cruce. lar eu or- 
fan rămâne-voi și făr de adăpost pe-acest me- 
leag străin. Oh, decât pâine și miere pe drumuri 
străine, mai bine uscături în colibă la tine. 

În acel moment Porfiri Martînovici înţelese 
pesemne că prea își împănase vorbirea cu cita- 
te siropoase și își desfăcu brațele cu un aer vi- 
novat: 

— Recunosc, m-am lăsat furat de vorbe. Dar 
mi-e dor de limba rusă vie, vorbită, de întorsă- 
turile ei grațioase de frază. Deștepţii noștri de 
la ambasadă se exprimă mai mult în franceză, 
nu am în fața cui să-mi descarc dorul. 

Afară tunetele deveniseră deja puternice, pă- 
rea că pornise și ploaia. Pîjov începu să se agite, 
pregătindu-se de plecare. 

— Plec. O-ho-ho! Năvalnic se-nvolbur-afară 
mânioasa natură! 

Ajuns în prag se întoarse, îl mângâie în final 
cu privirea pe Fandorin și, după ce făcu o ple- 
căciune adâncă, se mistui în bezna coridorului. 

Erast Petrovici zăvori ușa, își strânse înfiorat 
umerii — un tunet bubuise chiar lângă acoperiș. 


E întuneric și sinistru în cămăruța mizeră, a 
cărei unică fereastră dă spre curtea pavată cu 
piatră, pustie, fără un firicel de iarbă crescut în 
ea. Acolo în curte, e o vreme câinească, e vijelie 
și ploaie, dar pe cerul de un negru cenușiu luna 
mai scormonește printre zdrențele norilor. O 
rază galbenă furișată printr-o crăpătură a dra- 
periei retează chițimia în două, o spintecă până 
la patul în care Fandorin, copleșit de coșmaruri, 
se zbuciumă scăldat în sudoare rece. E îmbră- 
cat din cap până-n picioare, e încălțat și înar- 
mat, doar revolverul e vârât ca și până atunci 
sub pernă. 

Conștiința împovărată de crimă îi trimise lui 
Erast Petrovici o viziune înfricoșătoare. Se făcea 
că răposata Amalia stă aplecată deasupra patu- 
lui său. Are ochii întredeschiși, de sub pleoape 
se prelinge o picătură de sânge, în mâna dezgo- 
lită ține un trandafir negru. 

— Ce ţi-am făcut eu? geme tânguitor cea ră- 
pusă. Eram tânără și frumoasă, eram nefericită 
și singură. M-au prins în plasa lor, m-au amă- 
git și m-am abătut de la drumul drept. Singu- 
rul om pe care l-am iubit m-a trădat. Ai săvârșit 
un păcat groaznic, Erast, ai ucis frumusețea, iar 
frumusețea, se știe, este un miracol divin. Tu ai 
strivit un miracol divin. Și de ce, pentru ce? 

Stropul de sânge se desprinde de pe obrazul 
ei și picură drept pe fruntea chinuitului Fando- 
rin, el tresare înfrigurat și își deschide ochii. Vede 
că, slavă Domnului, nu e nici o Amalie. Un vis, 
un simplu vis. Dar pe frunte îi picură iarăși ceva 
rece ca gheaţa. 

Ce-i asta, își zise Erast Petrovici cutremurat 
de groază, trezindu-se de-a binelea, și auzi vuie- 
tul vântului, plesnetul ploii, bubuitul înfundat 
al tunetului. Ce-i cu picăturile astea? Nimic su- 
pranatural. Picură din tavan. Liniștește-te, ini- 
mă proastă, domolește-te. 

Și totuși din spatele ușii răzbătu imediat, în- 
cet dar limpede, un șopot: 

— De ce? Pentru ce? 

Si iarăși: 

— De ce? Pentru ce? 

Asta-i conștiința mea încărcată, își spuse Fan- 
dorin. Din pricina conștiinței încărcate am ha- 

lucinaţii. Judecata mea sănătoasă, rațională, încă 
nu s-a eliberat de spaima odioasă, vâscoasă care 
mi-a pătruns prin pori în întreg corpul. 

Părea că s-a lăsat tăcerea. Un fulger lumină 
pereții cenușii Și goi, Și se înstăpâni iarăși întu- 
nericul. 

Și peste un minut, se auzi un ciocănit ușor la 
fereastră. Cioc-cioc. Și iarăși: cioc-cioc-cioc. 

Calm! E vântul. Copacul. Bat crengile-n geam. 
Fenomen natural. 

Cioc-cioc. Cioc-cioc-cioc. 

Copac? Care copac? Fandorin se așeză din- 
tr-un salt pe pat. Nu-i nici un copac acolo în 
spatele ferestrei! Acolo-i o curte pustie. Dumne- 
zeule, ce înseamnă asta? 

Fanta gălbuie dintre draperii se stinse, deveni 
cenușie, luna intră în nori, iar în clipa următoare 
la fereastră se undui ceva întunecat, sinistru, 
misterios. 

Orice, numai să nu mai zacă așa, simțind cum 
îl furnică rădăcinile firelor de păr. Numai să 
nu-și piardă mințile. 

Erast Petrovici se ridică din pat și o porni spre 
fereastră pe picioarele care nu îl ascultau, fără 
să-și ia ochii de la pata aceea neagră, înfricoșă- 
toare. În secunda în care dădu deoparte drape- 
riile, cerul fu luminat de ţâșnetul brusc al unui 
fulger, și Fandorin zări în spatele geamului, chiar 
în faţa lui, un chip de un alb cadaveric cu gă- 
vanele negre ale ochilor. O mână licărind de un 
sclipăt nepământean, cu degete rășchirate ca 
niște raze, lunecă încet pe geam. Erast Petrovici 
reacționă stupid, copilărește: izbucni într-un 

plâns cu sughițuri, spasmodic, și, retrăgându-se 
spre pat, se azvârli în el cu faţa în jos, acoperin- 
du-și capul cu palmele. 

Să se trezească! Să se trezească mai repede din 
somn! Tatăl nostru carele ești în Ceruri, sfințeas- 
că-se numele Tău, vie Împărăţia Ta... 

Ciocănitul în geam încetă. El își smulse fața 
din pernă, privi precaut cu coada chiului în di- 
recția ferestrei, dar nu văzu nimic înfricoșă- 
tor — noapte, ploaie, țâșnete dese de fulger. I s-a 
năzărit. Precis i s-a năzărit. 

Din fericire Erast Petrovici își aminti învăță- 
turile brahmanului indian Chandra Johnson, de 
la care aflase cum să respire și să trăiască în mod 
corect. Înţeleapta carte glăsuia: 


Respirația corectă este temelia vieții co- 
recte. Ea te va susține în momentele difi- 
cile ale vieţii de zi cu zi, în ea îţi vei afla 
salvarea, împăcarea și iluminarea. După ce 
inspiri prana, forţa vitală, nu te grăbi să o 
expiri, reține-o în plămâni. Cu cât mai lun- 
gă și mai regulată îţi va fi respiraţia, cu atât 
mai multă vorţă vitală vei aduna în tine. 
Atinge iluminarea acela care, inspirând 
prana seara, nu o va expira până în zorii 
zilei următoare. 


Mă rog, mai avea cale lungă Erast Petrovici 
până la iluminare, dar mulțumită exerciţiilor pe 
care le făcea în fiecare dimineaţă, ajunsese să își 
țină respirația până la o sută de secunde. La 
această metodă demnă de încredere apelă și 

acum. Trase adânc aer în piept și încremeni așa, 
„se transformă în copac, în piatră, în iarbă“. Me- 
toda îl ajută: bătăile inimii se domoliră cât de cât, 
groaza îl părăsi. Când numărătoarea ajunse la 
o sută, Fandorin expiră zgomotos, încurajat de 
triumful spiritului asupra prejudecăţilor. 

Dar sunetul care răzbătu în clipa aceea îi făcu 
dinții să clănțăne zgomotos. Cineva zgrepțănea 
în ușă. 

— Dă-mi drumul, șoptea vocea. Privește-mă. 
Mi-e frig. Dă-mi drumul... 

Asta e deja prea mult, se revoltară în Fando- 
rin ultimele rămășițe de mândrie. Voi deschide 
ușa și mă voi trezi. Sau... Sau voi vedea că nu 
e un vis. 

Din două salturi ajunse la ușă, trase zăvorul 
și smuci canatul spre el. Cu asta elanul dispe- 
rat i se epuiză. 

În prag stătea Amalia. Era într-un peignoir 
alb de horbotă ca atunci, doar părul îi era răvășit 
de ploaie, iar pe piept i se lăbărţa o pată sânge- 
rie. Cel mai cumplit arăta însă fața ei, scăldată 
într-o sclipire nepământeană, cu ochi ficși, stinși. 
Mâna albă, din care izbucneau scântei, se întin- 
se spre fața lui Erast Petrovici și îi atinse un 
obraz — întocmai ca atunci, doar că acum dege- 
tele-i emanau o răceală de gheaţă, încât neferi- 
citul Fandorin se dădu un pas îndărăt, scos din 
minti. 

— Unde-i mapa? întrebă fantoma într-o 
șoaptă șuierătoare. Unde-i mapa mea? Mi-am 
pierdut viața pentru ea. 

— Nu ţi-o dau! izbucni de pe buzele uscate 
ale lui Erast Petrovici. 

El merse de-a-ndăratelea până la fotoliul în 
măruntaiele căruia era pitită mapa furată, se 
trânti cu zgomot pe el și, pentru mai multă si- 
guranță, îl cuprinse cu braţele. 

Năluca se apropie de masă. Scăpără un chi- 
brit, aprinse o lumânare și, brusc, strigă cu voce 
sonoră: 

— Your turn now! He's all yours!! 

În odaie năvăliră doi indivizi: Morbid, înalt, 
al cărui cap aproape că atingea pragul de sus al 
ușii, Și încă unul, măruntel și zglobiu. 

Totalmente buimăcit, Fandorin nici măcar nu 
tresări atunci când majordomul îi puse un cu- 
tit la gât, iar celălalt îl scotoci cu îndemânare și 
îi găsi în carâmb pistoletul Derringer. 

— Găseşte revolverul, porunci Morbid engle- 
zește, iar zglobiul nu pregetă — descoperi într-o 
clipită Coltul ascuns sub pernă. 

În tot acest răstimp Amalia rămase lângă fe- 
reastră, ștergându-și cu o batistă fața și mâinile. 

— Ei, sunteți gata? întrebă ea nerăbdătoare. 
Ce mizerie fosforul ăsta. Mai ales că toată mas- 
carada asta a fost de pomană. N-a avut nici atâ- 
ta minte cât să ascundă mapa ca lumea. John, 
caută în fotoliu. 

Nu se uita la Fandorin, ai fi zis că acesta se 
transformase subit într-un obiect neînsuflețit. 

Morbid îl extrase cu ușurință pe Erast Petro- 
vici din fotoliu, cu tăișul lipit în continuare de 


1 „Acum e rândul vostru! Vi-l predau!“ (eng.) (N. tr.) 

gâtul lui, iar zglobiul își vâri mâna în fundul fo- 
toliului și scoase de acolo mapa albastră. 

— Dă-o-ncoace. 

Bejețkaia se apropie de masă, verifică conți- 
nutul mapei. 

— Totul e la locul lui. N-a apucat să le expe- 
dieze. Slavă Domnului. Franz, adu-mi pelerina, 
sunt rebegită de frig. 

— Așadar totul a fost un spectacol? rosti Fan- 
dorin cu voce tremurătoare, luându-și inima-n 
dinți. Bravo. Ești o mare actriță. Mă bucur că 
glonțul meu te-a ratat. Era păcat să se prăpă- 
dească asemenea talent... 

— Nu uita călușul, i se adresă Amalia major- 
domului și, punându-și pe umeri pelerina adu- 
să de Franz, ieși din odaie — nici măcar nu se uită 
de rămas-bun spre Erast Petrovici acoperit 
acum de rușine. 

Piticul acela zglobiu — deci el, și nicidecum 
Zurov ţinuse sub observaţie hotelul — scoase din 
buzunar un ghem de sfoară subțire și legă strâns 
braţele prizonierului de coapse. Apoi îl apucă 
pe Fandorin cu două degete de nas, iar când, 
simțind că se sufocă, Erast Petrovici deschise 
gura, îi îndesă în ea o pară de cauciuc. 

— E-n regulă, anunţă Franz cu un ușor ac- 
cent german, satisfăcut de rezultat. Aduc sacul. 

O zbughi în coridor și reveni rapid. Ultimul 
lucru văzut de Erast Petrovici înainte de a i se 
trage pe umeri până la genunchi un sac groso- 
lan fu fizionomia absolut impasibilă, ca de pia- 
tră, a lui John Morbid. Păcat că la despărțire 
lumea aceasta îi arăta lui Erast Petrovici nu cel 

mai îmbietor chip al său, dar în bezna prăfoasă 
a sacului se vădi a fi încă mai crâncen. 

— Mai dă-mi niște sfoară, să-l leg și peste sac, 
se auzi vocea lui Franz. N-avem mult de mers, 
dar așa e mai sigur. 

— Unde să se ducă? vorbi cu voce baritonală 
Morbid. Să miște numai, că-i bag cuţitu-n burtă. 

— Și totuși o să-l încingem și peste sac, îngâ- 
nă Franz și înfășură frânghia atât de strâns, în- 
cât Erast Petrovici abia mai putea respira. 

— Să mergem, ordonă majordomul și-l îm- 
punse pe prizonier, care porni orbește înainte, 
neînțelegând pe deplin de ce nu poate fi înjun- 
ghiat direct aici, în odaie. 

Se împiedică în două rânduri, iar în pragul 
hotelului era cât pe ce să cadă, însă laba lui John 
îl înșfăcă la timp de umăr. 

Mirosea a ploaie, caii fornăiau. 

— Voi doi, cum terminati, reveniti aici și strân- 
geți tot, se auzi vocea Amaliei. Noi ne întoarcem 
acasă. 

— Nu vă faceţi griji, ma'am, murmură ma- 
jordomul. Domnia voastră și-a făcut treaba, noi 
o s-o facem pe-a noastră. 

Oh, cât își dorea Erast Petrovici să-i spună 
Amaliei la final ceva ieșit din comun, ceva deo- 
sebit, pentru ca ea să și-l păstreze în amintire 
nu ca pe un băiețandru nătâng și mort de frică, 
ci ca pe un tânăr viteaz, căzut bărbătește în în- 
cleștarea inegală cu o întreagă armată de nihi- 
liști. Dar călușul blestemat îl lipsi până și de 
această din urmă satisfacţie. 

Și în acest moment, deși ai fi zis că, după toate 
câte îndurase, nu mai putea primi alte lovituri, 
bietul tânăr avu parte de încă un șoc. 

— Amalia Kazimirovna, sufleţelule, grăi ru- 
sește o voce cunoscută, plăcută, de tenor. Per- 
mite-i unui bătrânel să facă o plimbare în caretă 
cu dumneata. Mai vorbim de una, de alta, și-o 
să fie și mai uscat, vedeți doar, sunt leoarcă. lar 
Patrick al dumitale poate merge cu droșcuța mea 
și poate veni în urma noastră. N-ai nimic împo- 
trivă, dulcineea mea? 

— Urcă, răspunse sec Bejeţkaia. Numai că 
Pîjov, nu sunt în nici un fel suflețelul tău, și cu 
atât mai puțin dulcinee. 

Erast Petrovici icni înfundat, pentru că era ab- 
solut imposibil să plângă în hohote cu para aceea 
în gură. Lumea întreagă tăbărâse asupra nefe- 
ricitului Fandorin. De unde să adune în el atâta 
putere cât să țină piept unei întregi hoarde de 
scelerați? Căci nu afli-n jur decât trădători și nă- 
pârci veninoase (ptiu, s-a molipsit de la bleste- 
matul de Porfiri Martinovici cu înfloriturile astea 
stilistice). Și Bejeţkaia cu asasinii ei, și Zurov, ba 
chiar și acest cameleon de Pîjov — dușmani cu 
toţii. În clipa aceea pe Erast Petrovici îl covâr- 
șiră atâta dezgust și atâta oboseală, încât pur și 
simplu nu mai avea chef să trăiască. 

Între noi fie vorba, nici nu îl îndemna cine- 
va în mod special să trăiască. Se pare că escor- 
ta sa avea în ce îl privește planuri de cu totul altă 
natură. 

Mâini puternice îl înhățară pe prizonier și îl 
așezară pe banchetă. În stânga lui se înghesui 

masivul Morbid, în dreapta — ușurelul Franz, se 
auzi plesnet de bici și Erast Petrovici fu proiec- 
tat spre spate. 

— Încotro? întrebă majordomul. 

— Ni s-a poruncit să-l ducem la digul șase. 
Acolo apa-i mai adâncă și curentul e mai puter- 
nic. Tu ce zici? 

— Mie mi-e totuna. Dacă-i la șase, la șase să 
fie. 

Așadar viitorul apropiat al lui Erast Petrovici 
se creiona destul de clar. Îl vor duce la un chei 
dosnic, vor lega de el o piatră și îl vor trimite 
pe fundul Tamisei, să putrezească acolo printre 
lanţuri ruginite de ancoră și sticle sparte. Va dis- 
părea fără urmă consilierul titular Fandorin, căci 
se va afla că nici un suflet viu nu-l mai văzuse 
pe acesta după ce se întâlnise cu atașatul militar 
de la Paris. Şi va înțelege Ivan Franţevici că pro- 
tejatul său s-a poticnit pe undeva, dar nu va afla 
nicicând adevărul. Și nici prin minte nu le va tre- 
ce gândul celor de la Moscova și Piter că în ser- 
viciul lor secret s-a aciuat o viperă mârșavă. Uite 
cine trebuia demascat. 

Dar poate că l-au și demascat. 

Chiar așa, legat fedeleș în sacul lung și pră- 
fos, Erast Petrovici se simțea incomparabil mai 
bine decât cu douăzeci de minute în urmă, când 
se zgâise la el pe fereastră fantoma aceea fosfo- 
rescentă și când, de spaimă, judecata îi fusese 
paralizată. 

Și asta pentru că prizonierul nostru întreve- 
dea o șansă de salvare. O fi fiind el Franz înde- 
mânatic, dar nu-i trecuse prin cap să-i pipăie și 
mâneca dreaptă. În această mânecă se afla sti- 

letul, în el îi stătea toată nădejdea. Dacă ar fi des- 
tul de dibaci și dacă ar izbuti să apuce stiletul 
cu degetele... Oh, nu-i lucru simplu atunci când 
brațul ţi-e legat de coapsă. Cât o fi de mers până 
la digul ăla numărul șase? O să aibă timp? 

— Stai potolit, i se adresă Morbid și îl împun- 
se cu cotul în coaste pe prizonierul care se zvâr- 
colea (de groază, bineînţeles). 

— Şi-apoi amice, că mi te sucești, că mi 
te-nvârtești totuna-i, remarcă filozofic Franz. 

Omul din sac se mai smuci cam un minut, 
apoi hâcâi scurt, înfundat, și se domoli împăcân- 
du-se pesemne cu soarta (înainte de a se lăsa tras 
afară, blestematul stilet îi tăiase dureros încheie- 
tura mâinii). 

— Am ajuns, anunţă John și se ridică pe ju- 
mătate, scrutând împrejurimile. Nu e nimeni. 

— Păi cin’ să fie aici, pe ploaie și în toiul nop- 
tii? întrebă Franz, ridicând din umeri. Hai, miş- 
că-te. Trebuie să ne și întoarcem acolo. 

— Apucă-l de picioare. 

Apucară sulul înfășurat în sfoară și îl cărară 
spre un debarcader de scânduri, înălțat ca o să- 
geată deasupra apei negre. 

Erast Petrovici auzi trosnind scândurile sub 
picioarele lor, auzi plescăitul râului. Salvarea era 
aproape. De cum apele Tamisei ți se vor închi- 
de deasupra capului, izbești cu lama în funii, tai 
sacul și ieși la suprafață sub debarcader. Stai 
acolo până pleacă ei, și gata — salvarea, viața, li- 
bertatea. Atât de simplu și firesc își imagina că 
se vor desfășura toate astea, încât o voce lăun- 
trică îi șopti brusc lui Fandorin: nu, Erast, în 

viaţă nu se întâmplă așa, intervine obligatoriu 
o mârșăvie care-ţi zădărnicește întregul tău plan 
minunat. 

Vai, cobise vocea lăuntrică, îi prevestise ne- 
norocul. Căci într-adevăr, mârșăvia nu întârzie 
să se profileze — și venită nu din partea acelui 
înspăimântător mister Morbid, ci la inițiativa 
blajinului Franz. 

— Stai puţin, John, spuse acesta după ce se 
opriră chiar la capătul debarcaderului și își pu- 
seră încărcătura pe planșeul de scânduri. Nu se 
face să arunci în apă un om viu, așa, ca pe un 
pisoi. Tu ai vrea să fii în locul lui? 

— Nu, răspunse John. 

— Păi vezi, se bucură Franz. Ce-ţi spuneam. 
Să-ncepi să înghiți la apă dintr-o cloacă împu- 
țită și spurcată — br-r-r. Nu-i doresc nimănui una 
ca asta. Hai s-o facem mai omenește: taie-l mai 
întâi, să nu se chinuie. Hârșt — și gata, ce zici? 

Lui Erast Petrovicii i se aplecă de atâta ome- 
nie, dar dragul, ciudatul mister Morbid mârâi: 

— Păi da, să-mi mânjesc eu cuțitul cu sânge. 
Ba să mă stropesc și pe mâneci. Ajunge, am avut 
destulă bătaie de cap cu țângăul ăsta. Mai dă-l 
încolo, și așa o să crape. Dacă ești tu așa milos- 
tiv, sugrumă-l cu sfoara, ești meșter în de-alde 
astea, până atunci eu mă duc să caut o bucată 
de fier, ceva. 

Pașii lui grei se îndepărtară, iar Fandorin ră- 
mase singur cu omenosul Franz. 

— N-ar fi trebuit să-l leg și peste sac, rosti 
acesta îngândurat. Am folosit toată sfoara. 

Erast Petrovici mugi în semn de îmbărbăta- 
re — nu-i nimic, adică, nu-ți face sânge rău, mă 
descurc eu cumva. 

— Of, suflet amărât, oftă Franz. Auzi-l cum 
geme, ţi se rupe sufletul, zău așa. Lasă, flăcău- 
le, nu-ţi fie frică. Unchiul Franz nu-și cruță pen- 
tru tine nici propria curea. 

Se auziră pași apropiindu-se. 

— Uite aici o bucată de șină. O să fie numai 
bună, răsună vocea majordomului. I-o vâri pe 
sub funie. Mai înainte de-o lună nu iese el dea- 
supra. 

— Stai un picuţ, vreau numai să-i petrec la- 
tul ăsta pe după gât. 

— Mai termină cu delicatețurile tale! Vremea 
nu stă-n loc, acuși se crapă de ziuă! 

— Eh, iartă-mă, flăcăule, spuse Franz pe un 
ton compătimitor. Se vede că așa ţi-a fost scris. 
Das hast du dir selbst zu verdanken. 

Îl ridicară din nou pe Erast Petrovici, apoi îl 
legănară. 

— Azazel! strigă Franz cu voce gravă, solem- 
nă, și în secunda următoare corpul legat fede- 
leș căzu cu un plescăit în apa clocită. 

Fandorin nu simţi nici frigul, nici apăsarea 
uleioasă a carapacei de apă în vreme ce ciopâr- 
tea cu stiletul sfoara îmbibată. Cel mai rău îi dădu 
de furcă mâna dreaptă, odată aceasta eliberată, 
treaba a mers strună: hârșt! — și mâna stângă în- 
cepu s-o ajute pe cea dreaptă; și iar hârșt! — și 
sacul era tăiat de sus până jos; și încă un hârșt! 


1 „Numai tu ești de vină“ (germ.). (N. tr.) 

— și bucata grea de șină se afunda în mâlul moa- 
le. 

Acum mai trebuia doar să nu iasă la supra- 
față înainte de vreme. Erast Petrovici se împinse 
în picioare, în vreme ce bâjbâia prin bezna tul- 
bure cu mâinile întinse. Undeva pe aici, foarte 
aproape, trebuie să fie pilonii pe care e înălțat 
debarcaderul. Și uite, degetele au atins lemnul 
lunecos, năpădit de alge. Acum încet, fără gra- 
bă, în sus, pe lângă pilon. Nu cumva să plescăie 
apa, nu cumva să facă cel mai mic zgomot. 

Sub podina de scânduri a debarcaderului era 
beznă deplină. Apa neagră scoase deodată la 
iveală fără zgomot, din afundul ei, o pată albă 
rotundă. În cercul acela alb se formă imediat un 
altul, mic și negru — era consilierul titular Fan- 
dorin, care hăpăia cu nesat aerul. Mirosea a pu- 
tregai și a petrol. Era mirosul magic al vieții. 

În acest timp, sus, pe debarcader, avea loc o 
conversație liniștită. Cel ascuns dedesubt auzea 
fiece cuvânt. Se întâmpla uneori ca Fandorin să 
se înduioșeze până la lacrimi imaginându-și cu- 
vintele cu care îl vor pomeni, prieteni și duș- 
mani, pe el, eroul căzut prematur, cuvântările 
care vor răsuna deasupra mormântului ce-i era 
destinat. S-ar putea spune că în întreaga lui ti- 
nereţe se lăsase furat de asemenea reverii. Este 
deci de înţeles indignarea care îl cuprinse pe tâ- 
năr când auzi despre ce fleacuri pălăvrăgeau cei 
care se socoteau ucigașii lui! Nici un cuvânt de- 
spre cel deasupra căruia se închiseseră apele în- 
tunecate — despre omul care avusese minte și 
inimă, un suflet nobil și năzuinţe înalte! 

— Of, dar știu c-o să m-aleg cu o criză de re- 
umatism după plimbărica asta, oftă Franz. Vezi 
doar ce trage umezeala. Păi, la ce bun să mai stăm? 
Mergem, da? 

— E devreme. 

— Ascultă, cu toată alergătura asta, am ră- 
mas fără cină. Ce crezi, or să ne dea ceva de mân- 
care, sau se mai găsește vreo trebșoară pentru 
noi? 

— Asta nu ne privește pe noi. Cum ne-or spu- 
ne, așa om face. 

— Măcar să îmbucăm la repezeală niște frip- 
tură rece de vitel. Îmi chiorăie matele... Că doar 
n-o s-o ștergem noi din locul ăsta în care ne-am 
învăţat? Abia ne-am așezat și noi, ne-am găsit 
un rost. Și-atunci, de ce mai stăm? Doar totul a 
mers foarte bine. 

— Ştie ea de ce. Dacă așa a poruncit, se chea- 
mă că așa trebuie. 

— Asta așa-i. Ea nu greșește. De dragul ei aș 
face orice, nici pe taică-meu nu l-aș cruța. Dacă 
l-aș avea, bineînţeles. Nici mama noastră care 
ne-a făcut n-ar fi făcut pentru noi câte a făcut ea. 

— Se-nţelege... Gata, mergem. 

Erast Petrovici aşteptă până se stinse zgomo- 
tul pașilor în depărtare și, pentru mai multă si- 
guranță, numără până la trei sute, abia apoi o 
luă spre mal. 

Când izbuti, cu un uriaș efort, să se cațăre pe 
parapetul scund, dar aproape vertical al digului, 
după ce căzu înapoi în apă de câteva ori, întu- 
nericul începuse de-acum să se risipească, îm- 
pins de la spate de revărsatul zorilor. Înecatul 

ce nu fusese să se înece era zgâlțâit de frisoane, 
îi clănțăneau dinţii, ba îl picnise și sughițul — în- 
ghițise, pesemne, apă mucezită din râu. Dar ori- 
cum era minunat să trăieşti. Erast Petrovici 
cuprinse cu o privire drăgăstoasă întinderea au- 
rie a râului (pe celălalt mal sclipeau blând niște 
luminițe), rămase înduioșat de trăinicia antre- 
pozitului scund, privi cu îngăduinţă legănarea 
ritmică a remorcherelor și șalupelor înșirate de-a 
lungul cheiului. Faţa udă, cu o dungă de păcu- 
ră pe frunte, a celui înviat din morți se lumină 
de un zâmbet senin. Se întinse cu desfătare și în- 
cremeni în această poziție idioată — dintr-un colț 
al antrepozitului se desprinse și o porni fuga-fu- 
guta în întâmpinarea lui o siluetă mărunțică și 
sprintenă. 

— Brutele, bestiile, se tângui silueta cu o voce 
subțirică, pe care o auzeai de departe, în vreme 
ce se apropia. Nu le poți da nimic de făcut, tre- 
buie să stai după ei să-și ducă treaba la bun sfâr- 
şit. Ce v-aţi face cu toţii fără Pijov, ce v-aţi face? 
V-aţi prăpădi ca niște căţei fără ochi, v-aţi pră- 
pădi. 

Fandorin se năpusti înainte cuprins de pioa- 
să mânie. Irădătorul își închipuia pesemne că 
satanica lui apostazie rămăsese nedescoperită. 

Numai că în mâna secretarului gubernial 
sclipi malefic ceva metalic, și Erast Petrovici mai 
întâi se opri, apoi dădu îndărăt. 

— Ai judecat corect, căpșunelul meu, îi încu- 
viință Pîjov gestul, și Fandorin remarcă atunci 
umbletul lui elastic, ca de pisică. Ești un flăcău 

cu judecată, mi-am dat imediat seama. Dar știi 
dumneata ce-i ăsta din mâna mea? 

Pijov agită obiectul acela metalic și Fandorin 
văzu un pistol cu două țevi, cu un calibru neo- 
bișnuit de mare. 

— Este un lucrușor teribil. În jargonul din 
partea locului al lumii interlope se cheamă sma- 
sher. Uite-aici, binevoiește să vezi, se pun două 
mici gloanţe explozive — chiar din cele pe care 
le-a interzis convenția de la Sankt-Petersburg; din 
'68. Numai că FErastușka, vezi dumneata, crimi- 
nalii sunt niște scelerați. Ce înseamnă pentru ei 
o convenție creștinească? lar glonţul exploziv, 
cum nimerește în ceva moale, cum se deschide 
tot așa cum floarea își deschide micile petale. 
Cărniţă, osișoare, vinișoare — totul se transfor- 
mă într-o tocătură. Așa că, blândeţea mea, fă bine 
şi-mi șezi acolo fără să te smucești, că altfel trag 
de spaimă un foc, și nu-mi voi ierta în veci ase- 
menea gest. Căci dacă glontul nimerește în pân- 
tece sau undeva prin zonă, e tare dureros. 

Fandorin strigă încă sughițând, de data asta 
nu de frig, ci de spaimă: 

— Iuda Iscarioteanul! Ţi-ai vândut patria pe 
treizeci de arginti! 

Și se dădu alți câțiva pași îndărăt din fața te- 
vii prevestitoare de rău. 

— După cum grăit-a marele Derjavin, nesta- 
tornicia este destinul muritorilor. Dar mă jignești 
degeaba, micul meu prieten. Nu pentru treizeci 
de șekeli m-am lăsat eu ispitit, ci pentru o sumă 
cu mult mai substanţială, transferată în cât se 
poate de bună regulă la o bancă elveţiană — să 

fie acolo la bătrâneţe, să nu crăp sub vreun ză- 
plaz. Dar pe dumneata, copil zevzec, ce vânt te-a 
adus pân-aici? La cine ţi-ai pus tu în gând să che- 
lălăi? Tragi în piatră, păcat de săgeată. Aici e vor- 
ba de o forţă colosală! Piramida lui Keops! Nici 
măcar n-o zgârii dând cu fruntea-n ea; 

În timpul ăsta Erast Petrovici se tot trăsese 
îndărăt, până ajunsese la parapetul falezei, unde 
se văzuse nevoit să se oprească, simțind cum 
muchia lui scundă i se înfige în gleznă. După cât 
se pare, asta și urmărise Pijov. 

— Așa e bine, excelent, vorbi el cântat, oprin- 
du-se la zece pași de victima sa. Altfel nu mi-ar 
fi deloc ușor să trag după aceea până la apă un 
tânăr atât de bine hrănit. Dumneata, rubinelul 
meu, nu-ți face griji, Pijov își cunoaște meseria. 
Poc — și gata. Şi-n loc de față roșie — chisăliță ro- 
șie. Chiar dacă te vor pescui, nu te vor recunoaș- 
te. Iar sufletul înălța-ți-se-va pe dată la îngeri. 
Căci n-a apucat încă sufletu-ți tânăr să fie dus 
în ispită. 

În timp ce rostea cuvintele acestea își ridică 
arma, își închise pe jumătate ochiul stâng și 
zâmbi pofticios. Nu se grăbea să tragă, savura 
clipa. Fandorin aruncă o privire disperată spre 
malul pustiu, scăldat în lumina palidă a zorilor. 
Nici țipenie de om. Gata, acesta chiar era sfâr- 
șitul. Lângă antrepozit parcă-parcă se stârni un 
oarece freamăt, dar nu apucă să vadă ceva —tună 
un foc de armă îngrozitor de puternic, mai pu- 
ternic decât cel mai puternic tunet, și Erast 
Petrovici, balansându-se spre spate, se nărui cu 
un urlet disperat în apa din care, cu câteva mi- 
nute în urmă, atât de anevoie răzbise la liman. 

CAPITOLUL AL DOISPREZECELEA, 


în care eroul află 
că are un nimb în jurul capului 


Cunoștinţa nu-l părăsi totuși pe cel împuș- 
cat, ba mai mult, nu se știe de ce, nu simţea nici 
o durere. Nedumerit la culme, Erast Petrovici în- 
cepu să bată apa cu brațele. Ce-i asta? E mort 
sau viu? Şi dacă-i mort, de ce-i atâta umezeală? 

Peste parapetul falezei răsări capul lui Zurov. 
Fandorin nu se miră câtuși de puțin: în primul 
rând, în momentul cu pricina era în general greu 
să-l mai mire ceva, iar în al doilea rând, pe lu- 
mea aceea (dacă firește asta era lumea aceea) se 
puteau petrece lucruri mai dihai. 

— Erasmus! Trăiești? Te-am atins cumva? 
striga cu zbucium în glas capul lui Zurov. Dă-mi 
mâna. 

Erast Petrovici își scoase din apă mâna dreap- 
tă și, dintr-o singură smucitură zdravănă, Zurov 
îl trase pe uscat. Primul lucru pe care îl văzu oda- 
tă ridicat în picioare fu o siluetă măruntă zăcând 
cu fața la pământ, cu un revolver masiv în mâna 
întinsă înainte. Printre firișoarele de păr jilave 
de la ceafă, înspicate de cărunțeală, se zărea o pată 
neagră, iar dedesubt se lăbărța o mică băltoacă 
întunecată. 

— Eşti rănit? întrebă îngrijorat Zurov, învâr- 
tindu-se în jurul lui Erast Petrovici și tot pipăin- 
du-l. Nu pricep cum s-a putut întâmpla una ca 
asta. E pur și simplu o révolution dans la balistique. 
A, nu, e imposibil. 

— Dumneavoastră sunteți, conte? hârâi Fan- 
dorin, dumirindu-se într-un sfârșit că nu se află 
încă în lumea aia, ci în lumea asta. 

— Nu „dumneavoastră“, ci „tu“. Doar am 
băut pentru bruderschajft, sau ai uitat? 

— Dar d-de ce? întrebă Fandorin, pe care îl 
apucase din nou dârdâiala. Vreţi cu tot dinadin- 
sul să terminați personal cu mine? Dar ce, v-a 
promis Azazel ăsta al vostru un premiu pentru 
asta? Trageţi dar, trageţi, blestemat să fiți! 
M-am săturat de voi mai rău ca de griș fiert! 

Nu era prea clar de unde-i răsărise compa- 
rația cu grișul fiert — pesemne din ceva împre- 
jurări de mult uitate din copilărie. Erast Petrovici 
vru chiar și cămașa să și-o sfâșie — uite-mi piep- 
tul, trage! — dar Zurov îl scutură de umeri fără 
pic de jenă. l 

— Termină cu aiurelile astea, Fandorin. Care 
Azazel? Care griș? Stai că te-aduc eu acum în 
simtțiri. 

Și Zurov îi trânti fără zăbavă lui Erast Petro- 
vici, aşa vlăguit cum era, o pereche răsunătoa- 
re de palme. 

— Sunt eu, Ippolit Zurov. Nu-i de mirare că 
după atâtea grozăvii ți s-au zdruncinat creierii. 
Reazemă-te de mine, spuse Zurov, luându-l pe 
tânăr pe după umeri. Te duc imediat la hotel. 
Am aici priponit un căluţ, lângă droșca ăstuia 

(și împunse cu piciorul trupul lui Pijov). Ajun- 
gem iute ca vântul. Te încălzești, dai pe gât un 
grog Și îmi explici și mie ce-i cu circul ăsta de 
mi-l jucaţi voi aici. 

Fandorin îl îmbrânci violent pe conte: 

— Ba nu, tu să-mi explici! De unde (hâc) ai 
apărut aici? De ce m-ai urmărit? Ești mână-n 
mână cu ei? 

Ziurov își răsuci descumpănit mustața neagră. 

— Asta nu se poate explica în două cuvinte. 

— Nu face nimic, am (hâc) timp. Nu mă mișc 
de-aici! 

— Bine, ascultă deci. 

Și iată ce i-a povestit Ippolit. 


— Crezi că ţi-am dat fără un gând ascuns 
adresa Amaliei? Nu, frate Fandorin, aici e la mij- 
loc o întreagă filozofie. Mi-ai plăcut, mi-ai plă- 
cut teribil. Ai tu ceva anume... Știu și eu, e ceva 
ca un fel de pecete. Am un miros al meu spe- 
cial pentru oameni ca tine. Văd deasupra capu- 
lui acelui om un fel de nimb, ceva ca o aură 
ușoară. Oamenii ăștia cu nimb sunt oameni 
aparte, soarta îi ocrotește, îi ferește de toate pri- 
mejdiile. În ce scop îi ocrotește — nici chiar ace- 
lui om nu-i dă prin minte. Ferească sfântul să 
te duelezi cu un asemenea om -te va ucide. Să 
nu joci cărți cu el — pierzi, Oricâţi ași ai avea as- 
cunși în mânecă. Ti-am văzut nimbul când m-ai 
curățat la stos și apoi m-ai obligat să ne tragem 
la sorți sinuciderea. Arareori întâlnești oameni 
ca tine. Bunăoară, în detașamentul nostru, pe 

când mărșăluiam prin deșertul Turkestanului, 
aveam un locotenent, Ulici îl chema. Se năpus- 
tea în mijlocul luptei, nici că-i păsa — lupta și rân- 
jea. Mă crezi sau nu, dar odată, lângă Hiva, am 
văzut cu ochii mei cum gărzile hanului au tras 
în el o salvă. Nici o zgârietură! Apoi a băut cu- 
mâs înăcrit și basta, l-am înmormântat pe Ulici 
în nisipul deșertului. De ce îl cruța Cel de Sus 
în bătălii? Mister! Așadar, Erasmus, și tu faci par- 
te din stirpea asta, poți să mă crezi. le-am în- 
drăgit, te-am îndrăgit din clipa în care ţi-ai dus 
fără ezitare pistolul la cap și ai apăsat pe trăgaci. 
Numai că dragostea mea, frate Fandorin, e un 
amestec subtil. Pe cel care îmi e inferior nu-l pot 
iubi, iar pe cel ce îmi e superior îl pizmuiesc de 
moarte. Pe tine te pizmuiam. Eram gelos pe nim- 
bul tău, pe norocul tău inimaginabil. Vezi doar, 
și astăzi ai ieșit uscat din apă. Ha-ha, adică ai 
ieșit ud, firește, dar viu și fără o zgârietură mă- 
car. Şi dacă se uită omul la tine, ce vede, un 
băiețandru, un cățelandru, două parale nu dă 
pe tine. 

Până în acel moment, Erast Petrovici îl ascul- 
tase cu viu interes și chiar se împurpurase la față 
de plăcere, o vreme i se oprise și sughițul, dar 
la cuvântul „căţelandru“ se îmbufnă și sughiță 
mânios de două ori la rând. 

— Fi, nu te supăra, ţi-am spus-o așa, priete- 
nește, adăugă Zurov și îl bătu pe umăr. Ce mi-am 
zis atunci: soarta mi l-a trimis. Amalia o să muște 
precis din asemenea momeală. O să-l priveas- 
că bine și o să muște. Și gata, mă voi mântui O 
dată pentru totdeauna de toate vrăjitoriile ei 

satanice. Mă va lăsa în pace, va înceta să mă chi- 
nuie, să mă țină legat de lanţ ca pe urs la iarma- 
roc. N-are decât să-l stoarcă de puteri cu torturile 
ei egiptene pe flăcăiandrul ăsta. Așa că ţi-am dat 
un fir, știam că nu te vei lăsa păgubaș... Pune-ţi 
pelerina mea și ia aici, trage un gât din plosca 
asta. Că o să-ți dai duhul de-atâta sughiţ. 

În vreme ce Fandorin, tot clănțănind din dinţi, 
trase o dușcă din romul jamaican care plescăia 
pe fundul recipientului uriaș, Ippolit îi aruncă 
pe umeri eleganta lui pelerină neagră, căptuși- 
tă cu atlas roșu ca sângele, după care dădu con- 
știincios de-a dura cadavrul lui Pijov până la 
parapetul falezei, îl rostogoli peste parapet și îl 
îmbrânci în apă. Un singur plescăit surd, și din 
păcătosul secretar gubernial rămase doar o mică 
băltoacă întunecată pe lespedea de piatră. 

— Odihnește, Doamne, sufletul robului Tău 
nu-știu-cum-il-cheamă, psalmodie cu evlavie-n 
glas Zurov. 

— Pî-ptjov, sughiță iarăși Erast Petrovici, dar, 
mulțumită romului, dinţii nu-i mai clănțăneau. 
Porfiri Martinovici Pijov. 

— Oricum n-o să țin minte, ripostă Ippolit 
zvâcnind nepăsător dintr-un umăr. Mai ducă-se 
și dracului. După cât se pare, era o canalie. Să 
tragi cu pistolul într-un om neînarmat, ptiu! A 
vrut să te ucidă, Erasmus. Între noi fie vorba, 
ti-am salvat viața, ai înţeles treaba asta? 

— Am înțeles, am înţeles. Povestește mai de- 
parte. 

— Mai departe, deci. Ti-am dat adresa Ama- 
liei, dar încă de-a doua zi am căzut într-un 

marasm teribil, dar în ce hal, ferească sfântul. 
Am și băut, am fost și la târfe, am risipit și la 
masa de joc aproape cincizeci de mii de ruble, 
dar dorul nu mi s-a ostoit. De dormit nu puteam 
dormi, de mâncat nu puteam mânca. De băut, 
ce-i drept, puteam. Vedeam întruna în fața ochi- 
lor cum tu și Amalia vă dezmierdați și vă ba- 
teți joc de mine. Sau mai rău, cum nici măcar nu 
vă amintiți de mine. Zece zile am îndurat și 
mi-am dat seama că încep să-mi pierd mințile. 
Îl mai ţii minte pe Jean, lacheul meu? Zace-n spi- 
tal. Mi s-a vârât în suflet cu poveţele lui, și 
atunci i-am smucit nasul din loc și i-am rupt 
două coaste. Mi-e rușine, frate Fandorin. Parcă 
dădusem în tremurici. Într-a unsprezecea zi am 
scăpat din laţ. M-am decis, gata: îi omor pe 
amândoi și după asta îmi pun și eu capăt zile- 
lor. Oricum, mai rău ca acum nu poate fi, mi-am 
zis. Să mă trăsnească Dumnezeu dacă mai știu 
cum am călătorit prin toată Europa. Beam ca o 
cămilă din Kara-Kum. Pe când traversam Ger- 
mania, am aruncat doi prusaci din vagon. De 
fapt, nu țin minte. Poate doar mi s-a năzărit. 
M-am dezmeticit abia la Londra. Mai întâi m-am 
dus la hotel. Acolo — nici ea, nici tu. Şi ce ho- 
tel — o cloacă. Amalia de când se știe n-a tras la 
asemenea hotel. Și bestia aia de receptioner nu 
știa o iotă franțuzește, iar eu englezește știu 
numai bottul viskey și moov yoor ass — un mici- 
man m-a învăţat vorbele astea. Înseamnă: 
dă-mi o sticlă de tărie, dar mai repede. Îl întreb 
pe stafiditul ăla de recepționer englez despre 
miss Olsen, și el îmi bolborosește ceva pe lim- 

ba lui, își învârte capul și-mi arată ceva cu de- 
getul în spate. Adică, a plecat, dar încotro — nu 
se știe. Atunci îl întreb de tine: „Fandorin, zic, 
Fandorin, moov your ass“. Şi el — dar să nu te su- 
peri — numai ce-l văd că se holbează supărat la 
mine. Se pare că numele tău de familie nu sună 
tocmai cuviincios în engleză. Ce mai, nu am 
ajuns cu recepționerul la înțelegere reciprocă. Ce 
era să fac, m-am cazat în păducherniţa aia, aco- 
Jo locuiesc acum. Orarul zilnic era următorul: di- 
mineața mă duceam la hotelier, îl întrebam: 
„Fandorin?“ El făcea o plecăciune, răspundea: 
„Moning, sya“. Adică, n-a venit încă. Treceam 
strada, intram în cârciumă, acolo era punctul 
meu de observaţie. Plictiseală de moarte, au ăia 
acolo niște mutre întristate, bine măcar că-i 
aveam de ajutor pe bottul viskey și moov yoor ass. 
La început, cârciumarul făcea ochii mari, dar 
apoi s-a obișnuit, acum mă primește ca pe o rudă 
apropiată. Din cauza mea i-au crescut afaceri- 
le: se adună acolo popor să vadă cum dau eu pe 
gât tăria cu stacana. Dar le e teamă să se apro- 
pie, se uită de departe. Am învăţat cuvinte noi: 
„djin“ — ăsta un rachiu de ienupăr, „răm“ — 
ăsta-i rom, „brendi“ — ăsta-i un coniac mizerabil. 
Aș fi tot stat eu la postul meu de observaţie până 
mi s-ar fi aplecat, dar într-a patra zi, slavă ţie 
Allah, te-ai prezentat. Când ai venit la hotel ară- 
tai ca un fante — caretă lăcuită, mustăţi. Că veni 
vorba, păcat că ți le-ai ras, arătai mai bine cu ele. 
la te uită, mi-am zis, și-a înfoiat cocoșelul penele. 
Las’ c-o să primești tu acum în loc de „miss Olsen“ 
un rahat cu perje. Numai că licheaua aia de 

receptioner cu tine a-nceput să cânte altfel de- 
cât cu mine, și atunci am hotărât să rămân as- 
cuns, să aștept până mă duci tu pe urmele ei, și 
acolo, cum o cădea cartea. M-am furișat pe străzi 
după tine ca un copoi. Ptiu! Îmi pierdusem ca- 
pul cu totul. Am văzut cum te-ai înțeles cu vi- 
zitiul, am văzut ce pregătiri ai făcut: ai ales de 
la grajd un căluțţ, i-ai înfășurat copitele în pro- 
soapele din hotel, să nu li se audă tropăitul. Ce- 
cenii fac așa atunci când pun la cale o năvală. 
Sigur, nu în sensul că o fac cu prosoapele de la 
hotel, ci în sensul că le învelesc în niște cârpe 
acolo, ai înţeles, nu? 

Erast Petrovici își aminti ce se petrecuse în 
urmă cu două nopți. Într-atât se temuse să nu 
îl piardă pe Morbid, încât nici prin minte nu-i 
trecuse să privească în urma sa — când colo, se 
pare că avusese coadă dublă. 

— Când te-ai cățărat la fereastra ei, în mine 
a început să clocotească un vulcan, nu alta, își 
continuă Ippolit povestea. Mi-am mușcat mâna 
până la sânge, uite. 

Îi vâri lui Fandorin sub nas o mână frumoa- 
să, puternică — într-adevăr, între degetul mare 
și cel arătător se zărea semiluna perfectă lăsată 
de mușcătură. 

— Gata, mi-am zis, trei suflete își vor lua zbo- 
rul deolaltă — unul spre cer (ăsta era al tău), și 
două direct spre iad... Ai zăbovit o vreme nu știu 
de ce acolo, lângă fereastră, apoi ţi-ai luat im- 
pertinenţa-n dinţi și ai intrat. Aveam o ultimă 
speranţă: că te va izgoni. Ei nu-i plac asemenea 
surprize, preferă să fie ea la comandă. Așteptam, 

îmi tremurau genunchii. Și, brusc, se stinge lu- 
mina, aud foc de armă și țipătul ei! Oh, mi-am 
zis, a împușcat-o nedomolitul ăsta de Erasmus. 
S-a întrecut cu gluma Amalia, și a dat de belea! 
Și, frate Fandorin, m-a năpădit așa o durere, de 
parcă eram singur în lumea întreagă și nu mai 
aveam pentru ce trăi... Ştiam că n-o s-o termine 
bine, chiar eu voiam s-o ucid, și totuși... Doar 
m-ai văzut atunci când ai trecut în goană pe lân- 
gă mine. Încremenisem locului, paralizasem par- 
că, nici măcar nu te-am strigat. Parcă intrasem 
în pâclă... Apoi s-a petrecut însă ceva bizar, și 
devenea tot mai bizar pe măsură ce clipele tre- 
ceau. Mai întâi a reieșit că Amalia trăiește. Pe- 
semne ai ratat din pricina întunericului. Amalia 
urla și-i suduia pe servitori de se cutremurau pe- 
reții. Poruncea ceva pe englezește, slugile aler- 
gau, se agitau, mișunau prin grădină. Eu m-am 
pitit în tufișuri. Eram năucit cu totul. Mă sim- 
team ca imbecilul care rămâne popa-prostul. Toţi 
pun carte peste carte, numai el rămâne cu mâna 
plină. A, nu, mi-am zis, nu v-aţi găsit omul. Zu- 
rov n-a rămas de când se știe popa-prostul. Aco- 
lo, în grădină, e o gheretă pentru paznic înaltă 
cât două cuști de câine, era bătută în scânduri 
Am smuls o scândură, mi-am stabilit acolo 
punctul de observaţie, eram deja obișnuit. Și 
mi-am început pânda, ochii-n patru, urechi ciu- 
lite. Satir pândind-o pe Psyche. Dar ce tămbălău 
se pornise acolo la ei! Să juri că era statul major 
al armatei înaintea inspecției imperiale. Servi- 
torii ba intrau, ba ieșeau, Amalia zbiera, poștașii 
tot aduceau la telegrame. Și nu mă dumiream 

defel — ce grozăvie o fi comis acolo Erasmus al 
meu? Părea un tânăr cu bună creștere. Ce i-ai fă- 
cut, ai? l-ai văzut crinul de pe umăr? N-are nici 
un crin, nici pe umăr, nici în alte locuri. Ei, hai, 
spune-mi, nu mă mai fierbe. 

Erast Petrovici dădu doar nerăbdător din 
mână — continuă, adică, n-am timp de prostii. 

— Asta e, ai răscolit furnicarul. Răposatul 
ăsta al tău (Zurov făcu un semn cu capul în di- 
recția apei unde își aflase locul de veci Porfiri 
Martînovici) a venit de două ori. A doua oară 
chiar aseară, până-n asfintit... 

— Ce spui, ai stat acolo toată noaptea și toată 
ziua următoare? Fără hrană, fără băutură? 

— Eh, fără hrană pot rezista vreme lungă 
dacă am de băut. lar de băut aveam, zise Zurov 
și lovi plosca cu palma. Sigur, am fost nevoit 
să-mi fixez o rație. Două gâturi pe oră. A fost 
greu, dar la asediul de la Mahram am îndurat 
şi mai și, o să-ți povestesc altă dată. Pentru pu- 
țină mișcare m-am strecurat de vreo două ori 
să-mi văd calul. Îl priponisem de gardul unui 
parc din apropiere. Îi mai adunam niște iarbă, 
mai vorbeam cu el, să nu i se urască tot stând 
acolo, și — înapoi în gheretă. Ehei, o iapă fără 
adăpost ar fi dispărut la noi în doi timpi și trei 
mișcări, dar ăștia de aici sunt neam de nătăfleți, 
nu se descurcă. Nu le dă prin minte. Seara, calul 
meu șarg mi-a fost chiar de mare folos. Imediat 
după ce răposatul (Zurov făcu iar semn din cap 
în direcția apei) a venit a doua oară, neprietenii 
tăi au început să pregătească ofensiva. Imaginea- 
ză-ți următorul tablou: înaintea tuturor, ca un 

veritabil Bonaparte — Amalia în caretă, cu doi 
zdrahoni pe capră. Urma, într-o droșcă, răposa- 
tul. Apoi, într-o trăsură, doi lachei. Și ceva mai 
departe, învăluit în bezna nopții, călare pe șar- 
gul meu -— eu, întocmai ca Denis Davidov!, 
închipuie-ți patru biete prosoape care se vân- 
turau încolo și-ncoace în întuneric. 

Ippolit izbucni în hohote de râs, aruncă o pri- 
vire spre dunga roșie a răsăritului, așternută 
de-a lungul apei. 

— Am ajuns într-un soi de gaură de șobolani, 
de-ai fi zis că ești la noi în fundătura Ligovka — 
căsuțe părăduite, magazii, gunoaie. Răposatul 
s-a urcat în careta Amaliei, pesemne ca să țină 
sfat. Eu am legat căluțul sub o boltă de poartă 
și am așteptat să văd ce mai urmează. Răposa- 
tul a intrat într-o casă cu nu știu ce firmă pe ea, 
a stat acolo ca la vreo jumătate de ceas. În timpul 
ăsta vremea a început să se strice. Din cer s-a 
stârnit canonada de tunete, s-a pornit și ploaia. 
Eram ud până la piele, dar am așteptat, deve- 
nea interesant. A apărut iar răposatul — ţuști! în 
careta Amaliei. Iar a avut loc probabil un con- 
siliu. Şi mie-mi curgea apa pe după guler, și 
plosca se golea. Tocmai mă pregăteam să mă în- 
fățișez dinaintea lor precum Christos în fața no- 
rodului, să spulber șleahta asta interlopă și să-i 


1 Denis Davîdov (1784-1839) — scriitor, eseist și poet 
militar rus, erou al războiului franco-rus din 1812, ini- 
țiator, înaintea bătăliei de la Borodino, al mișcării de par- 
tizani; raidurile detașamentului său asupra trupelor lui 
Napoleon erau faimoase, producând mari pierderi ina- 
micului. (N. tr.) 

cer niște explicații Amaliei, când, deodată, uși- 
ta caretei s-a deschis larg și ce-am văzut — pă- 
zește-mă Doamne! 

— O fantomă? întrebă Fandorin. Sclipicioasă? 

— Întocmai. Brr-r, m-au trecut toate răcori- 
le. Nu mi-am dat seama pe loc că e Amalia. De- 
venise iarăși foarte interesant. Se purta ciudat. 
La început, s-a dus la aceeași ușă, apoi a dispă- 
rut sub poarta de alături, apoi iar a intrat pe pri- 
ma ușă. Lacheii — după ea. În scurt timp au scos 
de acolo un fel de sac pe piciorușe. Abia mai târ- 
ziu m-am dumirit că pe tine te înhățaseră, 
atunci nu mi-a dat prin minte. După asta, oști- 
rea s-a împărțit în două: Amalia cu răposatul au 
urcat în caretă, droșca venea în urma lor, iar la- 
cheii cu sacul, cu tine vasăzică, au luat-o cu tră- 
sura în altă direcție. Bun, mi-am zis, nu am eu 
treabă cu sacul. Trebuie s-o salvez pe Amalia, a 
intrat într-o istorie murdară. Am luat-o după ca- 
retă și droșcă. Auzeam copitele tropotind, 
trap-trap. Nu am mers prea mult și — stop. Eu 
am zorit după ei, țineam șargul de bot, să nu ne- 
cheze. Din caretă a coborât răposatul, zice (noap- 
tea era liniștită, vocile li se auzeau până 
departe): „Nu suflețelule, mai bine verific. Am 
eu o neliniște-n inimă. Că prea e istet flăcăul nos- 
tru. Dacă ai nevoie de mine, știi unde mă gă- 
sești“. La început m-am înfuriat: ce „suflețel“ îţi 
e ea ție, păstaie scârbavnică! După asta m-a ful- 
gerat gândul: nu cumva e vorba de Erasmus? 

Ippolit clătină din cap, se vedea că e foarte 
mândru de perspicacitatea lui. 

— Ei, și mai departe a fost simplu. Vizitiul 
s-a mutat din droșcă pe capra caretei. Eu m-am 

luat după răposat. Am stat, uite, ta-aman după 
colțul ăla, voiam să aflu ce festă i-ai jucat indi- 
vidului. Dar vorbeați prea încet, nici dracu’ n-au- 
zea ce spuneți. Nu aveam de gând să trag, era 
și cam întuneric ca să pot tinti ca lumea, dar el 
te-ar fi ucis cu siguranță — am înțeles asta după 
cum își ținea spinarea. Am ochi buni, frățioare, 
pentru asemenea lucruri. Și ce lovitură am re- 
ușit! Ia zi, degeaba găurește Zurov la pitaci? De 
la patruzeci de pași, fix în moalele capului, și ține 
cont că și lumina era cum era. 

— Hai să fim sinceri, nu de la patruzeci, rosti 
distrat Erast Petrovici, cu gândul la altceva. 

— Cum nu de la patruzeci? se aprinse Ippo- 
lit. Numără-i! 

Si Ippolit chiar începu să numere pașii (mă 
rog, ceva cam scurtuţi), Fandorin însă îl opri. 

— Acum unde te duci? 

Z.urov se minună: 

— Cum unde? Te fac să-ți recapeți înfățișa- 
rea de om, tu îmi explici pe-ndelete ce mama 
dracului se petrece, luăm micul dejun, apoi mă 
duc la Amalia. O împușc pe șerpoaica asta, dra- 
cu’ s-o ia. Sau o răpesc. Tu să-mi spui doar atât: 
suntem aliaţi sau rivali? 

— Așa, deci, răspunse încruntat Erast Petro- 
vici, frecându-și obosit ochii. Nu este nevoie 
să mă ajuţi — asta-i unu. Nu-ţi voi explica nimic 
— asta-i doi. N-ar fi rău s-o împuști pe Amalia, 
numai că s-ar putea să fii tu însuţi împușcat — 
asta-i trei. Şi nu-ţi sunt rival de nici un fel, mi 
se întoarce stomacul pe dos când mă gândesc la 
ea — asta-i patru. 

— Poate ar fi mai bine s-o împușc totuși, co- 
mentă Zurov, dus pe gânduri. Cu bine, Erasmus. 
Dacă dă Dumnezeu ne vom revedea. 


După puternicele emoții nocturne, ziua ce 
urmă fu atât de plină de evenimente, încât i se 
păru lui Erast Petrovici cam bezmetică și alcă- 
tuită parcă din fragmente disparate, legate ana- 
poda unul de celălalt. Adică Fandorin a și 
chibzuit, a și luat decizii inteligente, ba chiar a 
și acționat, dar acestea toate s-au petrecut par- 
că de sine stătător, în afara unui scenariu înche- 
gat. Ultima zi a lunii iunie a rămas în amintirea 
eroului nostru ca un șir de tablouri în culori vii, 
între care se așternea vidul. 


lată, bunăoară, dimineaţa: malul Tamisei, 
zona docurilor. O vreme senină, însorită, aer 
proaspăt, ca după furtună. Erast Petrovici stă 
așezat pe acoperișul de tablă al antrepozitului 
scund, doar cu indispensabili pe el. Alături sunt 
răsfirate veșmintele ude și cizmele. Carâmbul 
uneia din cizme este sfârtecat, la soare se usucă 
pașaportul deschis și bancnotele. Gândurile ce- 
lui ieșit din ape se învălmășesc, se bat cap în cap, 
dar revin nesmintit pe făgașul principal. 

Ei cred că sunt mort, dar eu sunt viu — asta-i unu. 
Ei cred că nimeni nu mai știe despre existența lor, 
dar eu știu — asta-i doi. Mapa este pierdută — asta-i 
trei. Nimeni n-o să mă creadă — asta-i patru. O să 
fiu trimis la balamuc — asta-i cinci... 

Nu, de la capăt. Ei nu știu că trăiesc — asta-i unu. 
N-or să mă mai caute — asta-i doi. Până-l caută pe 
Pîjov, mai trece ceva vreme — asta-i trei. Acum aș pu- 
tea face o vizită la ambasadă ca să-i trimit șefului o 
depeșă cifrată — asta-i patru... 

Nu. La ambasadă — nu. Dacă sunt acolo și alți 
Iuda în afară de Pîjov? Află Amalia și totul o ia de 
la capăt. De fapt, nu trebuie să spună nimănui isto- 
ria asta. Doar șefului. lar o telegramă nu și-ar afla 
rostul. O să creadă că impresiile europene i-au luat 
mințile lui Fandorin. Să trimită o scrisoare la Mos- 
cova? Asta ar fi posibil, dar ar ajunge cu întârziere. 

Ce să facă? Ce să facă? Ce să facă? 

Astăzi, după calendarul locului, este ultima zi a 
lunii iunie. Astăzi Amalia va trage linie sub eviden- 
tele ei contabile din luna iunie și plicul va pleca spre 
Petersburg, pe adresa lui Nicholas Croog. Primul va 
fi ucis consilierul de stat titular, omul acela meritu- 
os, tată de copii. Acel om se află tot acolo, la Peters- 
burg, or s-ajungă la el în doi timpi și trei mișcări. Pe 
de altă parte, e destul de stupidă situația asta — să 
scrie de la Petersburg la Londra, ca să primească din 
nou răspunsul la Petersburg. Dar ce vrei, risipă im- 
pusă de activitatea conspirativă. E clar, filialele or- 
Qanizaţiei secrete nu știu unde se află cartierul lor 
general. Sau acest cartier general se mută dintr-o țară 
în alta? Azi e la Petersburg, peste o lună, cine știe 
unde. Sau, poate, nu e vorba de un cartier general, 
ci de un singur om? Cine-i acest om, Croog? Ar fi 
mult prea simplu. Oricum însă, acest Croog și pli- 
cul lui trebuie reținuți. 

Dar cum poate fi oprit plicul? 

Nicicum. Imposibil. 
Stop. Nu poate fi oprit, dar poate fi depășit. Câte 
zile face poșta până la Petersburg? 


Următorul act se petrece câteva ore mai târ- 
ziu, în cabinetul directorului Districtului cen- 
tral-estic al Poștei londoneze. Directorul este 
flatat — Fandorin s-a prezentat drept prinţ rus — și 
i se adresează cu prince sau Your Highness, pro- 
nunțţând aceste titulaturi cu vădită satisfacție. 
Erast Petrovici poartă o jachetă elegantă și un 
baston, fără de care un prince pursânge este de 
neconceput. 

— Regret nespus, prince, dar veți pierde acest 
pariu, îi explică directorul poștei a treia oară deja 
acestui rus greu de cap. Tara domniei voastre 
este membră a Uniunii Poștale Internaţionale, 
înfiinţată în urmă cu doi ani și care reunește 
douăzeci și două de state cu o populaţie totală 
de peste trei sute cincizeci de milioane de oa- 
meni. În acest spaţiu acționează regulamente și 
tarife unice. Dacă o scrisoare este expediată din 
Londra astăzi, 30 iunie, cu poșta rapidă, nu pu- 
teți ajunge înaintea ei — exact peste șase zile, în 
dimineaţa zilei de 6 iulie, scrisoarea va fi la ofi- 
ciul poștal din Sankt-Petersburg. Firește, nu 6, 
ce dată ar veni potrivit calendarului din țara 
dumneavoastră? 

— Și de ce, mă rog, scrisoarea va fi, și eu nu? 
nu se poate dumiri „prinţul“. Doar nu zboară 
până acolo! 

Directorul îl lămurește cu un aer plin de im- 
portanță: 


224 


— Vedeţi, înălțimea voastră, expedițiile pur- 
tând ștampila „urgent“ sunt livrate fără măcar 
un minut întârziere. Să presupunem că domnia 
voastră ia de la gara Waterloo același tren cu care 
este expediată scrisoarea urgentă. La Dover ur- 
cați pe același feribot. Și la Paris, la Gara de 
Nord, ajungeţi, să zicem, la fel, simultan. 

— Şi atunci, care-i problema? 

— Ei bine, exclamă biruitor directorul, pro- 
blema este că nu există nimic mai rapid decât 
poșta rapidă. Aţi ajuns, deci, la Paris și trebuie 
să luați trenul de Berlin. Trebuie să cumpăraţi 
bilet — căci nu vi l-ați comandat anticipat. Tre- 
buie să găsiți o birjă și să traversaţi tot centrul 
până la cealaltă gară. Trebuie să așteptați trenul 
de Berlin, care pleacă în această direcţie o dată 
pe zi. Și acum, să ne întoarcem la scrisoarea 
noastră urgentă. De la Gara de Nord, ea este 
dusă cu o drezină poștală specială, pe o cale fe- 
rată de centură, la primul tren care pleacă spre 
est. Acesta poate fi nu neapărat un tren de pa- 
sageri, poate fi și un marfar prevăzut cu vagon 
poștal. 

— Dar și eu pot face asta! exclamă excitat 
Erast Petrovici. 

Replica acelui patriot al serviciilor poștale 
este severă: 

— Poate că la dumneavoastră, în Rusia, așa 
ceva este posibil, nu însă și în Europa. Hm, să 
zicem că francezul încă mai poate fi cumpărat, 
dar la transbordarea la Berlin vă va fi imposi- 
bil una ca asta — funcționarii poștali și feroviari 

din Germania sunt faimoși prin incoruptibilita- 
tea lor. 

— E posibil ca totul să fie pierdut? exclamă 
rusește, într-un final, Fandorin cuprins de dez- 
nădejde. 

— Pardon? 

— Deci dumneata socotești că am pierdut pa- 
riul? întreabă cu mâhnire „prințul“, trecând din 
nou la engleză. 

— Dar la ce oră a plecat scrisoarea? De fapt, 
nu contează. Chiar dacă vă repeziți de-aici di- 
rect la gară, este deja prea târziu. 

Cuvintele englezului produc asupra aristo- 
cratului rus un efect magic. 

— La ce oră? Oh, firește! Astăzi este încă luna 
iunie! Morbid ia scrisorile abia la zece seara! 
Până le transcrie ea... Și cifrarea lor? Doar nu le 
trimite așa, cu text deschis! Precis le cifrează, 
cum altfel! Or, asta înseamnă că scrisoarea va 
pleca abia mâine! Și va ajunge nu pe șase, ci pe 
șapte iulie! După calendarul nostru, pe douăzeci 
ȘI cinci iunie! Am o zi avans! 

— Nu înţeleg nimic, prince, spune directorul, 
desfăcându-și braţele, dar Fandorin deja nu mai 
este în cabinet — ușa tocmai s-a trântit. 

În urma lui răsună: 

— Your Highness, bastonul dumneavoas- 
tră!.. O, ce ţi-e și cu acești boyars ruși... 


Și, în sfârșit, seara acestei atât de complica- 
te zile, învăluită parcă în ceaţă, dar extrem de 
importantă. Apele Mării Mânecii. Deasupra mă- 
rii își expune culorile indecente ultimul asfințit 

de iunie. Feribotul „The Duke of Gloucester“ ţine 
cursul spre Dunkerque. La prora, în picioare, 
Fandorin, într-o ținută britanică get-beget: șap- 
că, costum în dungi și mică pelerină scoțiană. Se 
uită drept înaintea lui spre malul francez, care 
se apropie chinuitor de lent. Nu aruncă Erast 
Petrovici nici măcar o privire spre stâncile cre- 
tacice ale orașului Dover. 

Buzele lui șoptesc: 

— Numai să fi așteptat până mâine cu expe- 
diția... Numai să fi așteptat... 


CAPITOLUL AL TREISPREZECELEA, 


în care sunt descrise evenimentele 
petrecute în ziua de 25 iunie 


Soarele de vară îmbelșugat desena pe pardo- 
seala holului Poștei Centrale din Petersburg 
pătrate aurite. Spre seară, unul dintre ele, trans- 
formându-se într-un dreptunghi alungit, ajunse 
până la ghișeul „Post-restant“ și îi încălzi instan- 
taneu pupitrul. Atmosfera era înăbușitoare și 
somnolentă, o muscă bâzâia împăciuitor, iar sluj- 
bașul de la ghișeu era moleșit de căldură — no- 
roc că afluxul de solicitanţi seca încetul cu încetul. 
Încă o jumătățică de oră, și ușile oficiului poș- 
tal se vor închide, apoi mai trebuia doar să pre- 
dea registrul de evidenţă și putea să plece acasă. 
Slujbașul (că veni vorba, să-i spunem pe nu- 
me — Kondrati Kondratievici Ștukin, șaptespre- 
zece ani de slujbă în departamentul poștei, o 
ascensiune glorioasă de la simplu poștaș la func- 
ționar cu rang înalt) îi predă un pachet sosit din 
Revel! unei finlandeze grase cu nume de fami- 
lie caraghios — Pîrvu - și se uită să vadă dacă 
englezul acela stă tot acolo. 


1 Fosta denumire a orașului Tallin, capitala Estoniei. 
(N. tr.) 

Englezul stătea, unde era să se ducă. Să vezi, 
dom'le, ce neam de oameni încăpățânați. Engle- 
zul își făcuse apariţia dis-de-dimineaţă, nici nu 
se deschisese bine oficiul, că se și așezase cu un 
ziar în mână lângă perete, și-mi șezuse așa ziua 
toată, nu băuse, nu mâncase, nici măcar, pardon, 
la acele nevoi nu fusese. Stană de piatră, nu alta. 
Își dăduse pesemne întâlnire aici cu cineva, și 
acel cineva nu venise — păi la noi se-ntâmplă asta 
tot timpul, britanicului nu-i dă prin minte că se 
poate și așa, ce vreți, nație de oameni discipli- 
nați, punctuali. Când se apropia vreun solicitant 
de ghișeu, mai ales dacă aducea a străin, engle- 
zul venea pe furișatelea lângă acela, până și oche- 
larii albaștri și-i trăgea pe vârful nasului. Dar nu 
era cel de care avea el trebuinţă. Să fi fost en- 
glezul vreunul de-ai noștri, de mult s-ar fi mâ- 
niat, ar fi-nceput să dea din mâini, să se plângă 
tuturor în jur, pe când ăsta se ascunde după zia- 
rul ăla, „Times“, și şade. 

Sau poate n-avea omul unde se duce. Venise 
direct de la gară — uite, e-n costum cadrilat de 
călătorie și are și sacul de voiaj cu el — și-o fi zis 
că o să-l întâmpine cineva, dar nu s-a-ntâmplat 
așa. Ce-i rămăsese, așadar, de făcut? Pe când se 
întoarse de la masa de prânz, Kondrati Kon- 
dratievici se îndură de fiul Albionului și îl tri- 
mise pe Trifon, portarul, să-l întrebe dacă n-are 
trebuință de ceva, dar cadrilatul doar clătinase 
enervat din cap și-i îndesase lui Trifon o mone- 
dă de douăzeci de copeici — lasă-mă-n pace, 
adică. Mă rog, cum ţi-e voia. 

Lângă ghișeu răsări un bărbat mărunţel, adu- 
cea a birjar după înfățișare, și-i vîrî pe ferestrui- 
că un pașaport mototolit. 

— la-n uită-te mata, domnu’ dragă, nu-i ve- 
nit ceva pentru Krug Nikola Mitrofanici? 

— De unde aștepți scrisoare? îl întrebă sever 
Kondrati Kondratievici, luându-i pașaportul. 

— Din Anglia, din orașul Londra. 

Lucrul cel mai uimitor fu acela că scrisoarea 
de la Londra chiar se găsi — atâta doar că nume- 
le destinatarului începea nu cu chirilicul „K“, ci 
cu latinescul „C“.Ca să vezi cine-mi era „Mr. Ni- 
cholas M. Croog! Multe ţi-e dat să vezi la ghi- 
seul „Post-restant”! 

— Chiar tu ești ăsta? îl interogă Ștukin, nu 
atât mânat de suspiciune, cât de curiozitate. 

— Nu te-ndoi, io-s, răspunse destul de bir- 
jărește birjarul, își vâri laba în ferestruica ghișeu- 
lui și înșfăcă plicul galben cu ștampila „urgent“. 

Kondrati Kondratievici îi întinse registrul de 
evidență. 

— Ştii să te semnezi? 

— Nu mai rău ca alţii. 

Și ţopârlanul depuse la rubrica „primit“ o 
mâzgălitură. 

După ce îl petrecu pe dezgustătorul solicitant 
cu o privire nemulțumită, Ștukin trase, din obiș- 
nuință, cu coada ochiului spre englez, dar ace- 
la dispăruse. Trebuie că i se urâse tot așteptând. 


Erast Petrovici îl așteptă în stradă pe birjar 
cu o strângere de inimă. lacătă-ți-l pe Nicholas 
Croog! Cu cât înainta în anchetarea cazului, cu 

atât lucrurile deveneau mai confuze. Esenţial era 
însă că marșul lui forțat de șase zile prin întrea- 
ga Europă nu se dovedise zadarnic! Calculase, 
depășise, interceptase! Acum va avea ce-i rapor- 
ta șefului. Numai să nu-l piardă pe Krug ăsta. 

Lângă un stâlp moţăia un birjar tocmit pe toa- 
tă ziua. Era capiu de somn după atâta trândă- 
veală forțată și își făcea mult sânge rău că îi 
ceruse acelui domnișor caraghios numai cinci 
ruble — pentru atâta chin de mucenic putea să-i 
ia și șase. Văzând că-i apare în sfârșit mușteriul, 
birjarul arboră o ţinută plină de importanţă și 
apucă hățurile, dar Erast Petrovici nici măcar nu 
privi în direcția lui. 

Apăru „obiectivul“. Cobori treptele, își tra- 
se pe cap chipiul albastru și se îndreptă spre o 
caretă care aștepta în apropiere. Fandorin porni 
agale în urma lui. Lângă caretă, „obiectivul“ se 
Opri, își scoase iarăși chipiul, se înclină și întin- 
se plicul galben. Din ferestruică se iți o mână de 
bărbat înmănușată în alb și luă plicul. 

Fandorin iuți pasul ca să poată vedea chipul 
necunoscutului. Şi îl văzu. 

În caretă, examinând la lumină peceţile de 
ceară roșie, se afla un domn cu păr roșcovan, cu 
ochi verzi, pătrunzători, și cu o puzderie de pis- 
trui pe fața-i palidă. Erast Petrovici îl recunoscu 
pe dată — era, bineînțeles, mister Gerald Cunnin- 
gham în persoană, strălucitul pedagog, priete- 
nul orfanilor și mâna dreaptă a lui lady Astair. 

Așadar, birjarul picotise acolo de pomană — 
nu era greu de aflat adresa lui mister Cunnin- 

gham. Deocamdată însă Fandorin avea o trea- 
bă mai urgentă. 


Pe Kondrati Kondratievici îl aștepta o surpri- 
ză: englezul se întoarse. Numai că acum era zorit 
peste măsură. Dădu fuga la ghișeul „Primire-te- 
legrame“, își vâri pur și simplu capul prin feres- 
truică și începu să îi dicteze lui Mihail Nikolaici 
ceva în grabă mare. lar Mihail Nikolaici prinse 
și el a se agita, a se precipita, ceea ce îndeobște 
îi stătea prea putin în fire. 

Stukin deveni curios. Se sculă de la locul lui 
(noroc că nu mai erau solicitanti) și, ca și cum 
ar fi trecut și el întâmplător pe-acolo, o porni 
spre celălalt colț al sălii, unde era aparatul de 
telegraf. Se opri lângă Mihail Nikolaici, care lu- 
cra concentrat, se răsuci un picuț și citi cele scri- 
se la repezeală: 


Către Departamentul de Criminalistică, Poli- 
tia din Moscova. Extremă urgență. Dlui Brilling, 
consilier de stat. M-am întors. Rog legătură ur- 
gent cu mine. Astept răspuns lângă aparat. 
Fandorin. 


Aha, asta era deci, acum e limpede. Ștukin îl 
privi cu alți ochi pe „englez“. Suntem detectiv, 
care vasăzică. Îi prindem pe bandiți. Măi, măi, 
ca să vezi. 

Agentul se vânzoli prin sală zece minute, nu 
mai mult, și Mihail Nikolaici, care rămăsese în 
așteptare lângă aparat, îi făcu un semn cu mâna 
și trase de panglica cu telegrama de răspuns. 

Kondrati Kondratievici atât aștepta — citi di- 
rect de pe panglică: 


D-LUI FANDORIN. DL. BRILLING SE AFLĂ LA SPB 
ADRESA: STR. KATENINSKAIA, CASA SIVERS. 
OFITER DE SERVICIU LOMEIKO 


Din pricini neștiute, această depeșă îl bucu- 
ră negrăit de mult pe cadrilat. El chiar își plesni 
palmele și îl întrebă pe Ștukin, care îl cerceta cu 
interes: 

— Unde-i strada asta, Kateninskaia? E departe? 

— Nicidecum, răspunse curtenitor Kondrati 
Kondratievici. E aici, la doi pași. Luaţi o caretă 
cu rută fixă, ieșiți pe Nevskaia colț cu Liteinaia, 
apoi... 

— Nu contează, am o birjă, îl întrerupse agen- 
tul fără să-l asculte până la capăt și, înșfăcându-și 
sacul de voiaj, o luă la fugă spre ieșire. 


Strada Kateninskaia îi plăcu nespus lui 
Erast Petrovici. Arăta exact ca străzile cele mai 
respectabile din Berlin sau Viena: asfalt, felina- 
re electrice nou-nouţe, case solide cu câteva ca- 
turi. Într-un cuvânt — Europa. 

Casa Sivers, cu cavaleri din piatră pe fronton 
și cu intrarea puternic iluminată în pofida serii 
încă luminoase, era deosebit de frumoasă. De 
fapt, unde în altă parte să locuiasă un om ca Ivan 
Franţevici Brilling? Era pur și simplu imposibil 
să ţi-l imaginezi locuind într-o dărăpănătură de 
căsuţă cu o curte plină de praf și cu livadă de 
meri. 

Un portar îndatoritor îl liniști pe Erast Petro- 
vici, îl asigură că domnul Brilling este acasă, 


234 


„tocmai s-a întors de cinci minute“. Totul îi mer- 
gea astăzi ca pe roate lui Fandorin, totul îi reușea. 
Sărind câte două trepte odată, ajunse ca-n 
zbor la primul etaj și apăsă pe soneria electrică, 
strălucind ca aurul de bine ce era lustruită. 

Deschise ușa Ivan Franţevici în persoană. Nu 
apucase să se schimbe, își scosese doar redingo- 
ta, dar sub gulerul înalt, scrobit, sclipea în cu- 
lorile curcubeului emailul unei proaspete Cruci 
a Sfântului Vladimir. 

— Eu sunt, șefule! anunţă cu bucurie Fando- 
rin, savurând efectul cuvintelor sale. 

Efect care, de fapt, îi depăși toate așteptările. 

Ivan Franţevici încremeni pur și simplu, ba 
chiar porni să dea din mâini de parcă ar fi vrut 
să spună: «Ptiu, drace! Piei, satană!» 

Erast Petrovici izbucni în râs: 

— Ce-i, nu vă așteptați? 

— Fandorin! De unde ai apărut? Deja nu mai 
speram să te văd în viaţă! 

— Dar de ce? se interesă călătorul, nu fără o 
anume undă de cochetărie în glas. 

— Cum de ce!... Ai dispărut fără urmă. Ulti- 
ma oară ai fost văzut la Paris, pe douăzeci și 
șase. La Londra n-ai mai apărut. Am cerut să mi 
se facă legătura cu Pîjov — mi s-a răspuns că a 
dispărut fără urmă, că-l caută poliția! 

— Am trimis de la Londra o scrisoare cu toa- 
te amănuntele pe adresa departamentului nos- 
tru din Moscova. Am scris acolo și despre Pov, 
și despre tot restul. Azi-mâine va ajunge proba- 
bil. Nu știam că sunteți la Petersburg. 

Șeful se încruntă a îngrijorare: 

— Arăți îngrozitor. Nu cumva ești bolnav? 

— Ca să fiu sincer, sunt lihnit de foame. Am 
stat toată ziua de strajă la Oficiul Poștal, firimi- 
tură n-am pus în gură. 

— Ai stat de strajă la Oficiul Poștal? A, nu, 
nu, nu-mi povesti. Uite cum facem. Mai întâi îţi 
dau un ceai și niște dulciuri. Ticălosul meu de 
Semion e de trei zile beat, așa că mă gospodă- 
resc singur. Mă hrănesc mai ales cu bomboane 
și prăjituri de la Filippov. Doar îți plac dulciu- 
rile, nu? 

— Grozav îmi plac, confirmă entuziasmat 
Erast Petrovici. 

— Și mie. Mi se trage de la copilăria de or- 
fan. Nu te superi dacă mâncăm în bucătărie, ca 
burlacii? 

În vreme ce traversau coridorul, Fandorin 
apucă să observe că apartamentul lui Brilling, 
deși nu foarte mare, era mobilat cât se poate de 
practic și riguros — exista în el tot ceea ce era ne- 
cesar, dar nimic de prisos. Tânărului îi atrase 
în mod deosebit atenția o cutie lăcuită agățată 
pe perete, cu două ţevi metalice negre ițindu-se 
din ea. 

— Este o adevărată minune a științei moder- 
ne, îi explică Ivan Franţevici. Se numește „apa- 
ratul lui Bell“. Abia mi-a fost adus din America, 
de la agentul nostru. Au acolo americanii un in- 
ventator genial, un anume mister Bell, mulțu- 
mită căruia acum poți purta o conversație de la 
distanțe apreciabile, de până la câteva verste 
chiar. Sunetul este transmis prin niște cabluri 
precum cele de telegraf. Acesta este un model 

experimental, producerea lui în serie încă nu a 
început. În întreaga Europă există doar două li- 
nii: una duce de la apartamentul meu la secre- 
tariatul Secţiei a treia, a doua linie este instalată 
la Berlin, între cabinetul Kaizerului și cancela- 
ria lui Bismarck. Așa încât suntem în pas cu pro- 
gresul. 

— Extraordinar, exclamă Erast Petrovici cu- 
prins de admiraţie. Și se aude bine? 

— Nu tocmai, dar te poți descurca. Uneori se 
aud în receptor niște pârâituri puternice... Dar 
n-ai prefera oranjadă în loc de ceai? Nu mă prea 
pricep la mânuirea samovarului. 

— Oho, și încă cum, îl asigură Erast Petro- 
vici pe șef, iar Brilling, aidoma vrăjitorului cel 
bun, așeză în fața lui, pe masa din bucătărie, o 
sticlă cu oranjadă și o tavă pe care se lăfăiau ecle- 
ruri, tartine cu cremă, sufleuri cu marțipan și 
cornulețe tăvălite în migdale. 

— Tu ospătează-te, spuse Ivan Franţevici, 
în timpul ăsta te voi pune la curent cu treburile 
noastre. Apoi va veni rândul tău la spovedanie. 

Fandorin dădu aprobator din cap, cu gura 
plină și bărbia pudrată cu zahăr. 

— Așadar, începu șeful, după câte îmi amin- 
tesc, ai plecat din Petersburg să iei poșta diplo- 
matică pe douăzeci și șapte mai, așa e? Imediat 
după asta la noi au început să se petreacă niște 
evenimente extrem de interesante. Am regretat 
că te-am lăsat să pleci, contam pe fiecare om. 
Reușisem să aflu prin legătura noastră că la Mos- 
cova se înfiripase în urmă cu ceva vreme o gru- 
pare mică, dar extrem de activă, de revoluționari 

radicali, niște descreierați, smintiți de-a dreptul. 
În vreme ce teroriștii de rând își fixează drept 
obiectiv stârpirea „mâinilor de sânge-nroșite“, 
vasăzică a înalților dregători ai statului, cei de- 
spre care vorbim au decis să-i ia la ochi „pe cei 
ce exultă și de-a surda se-nfoaie“. 

— Pe cine, pe cine? întrebă nedumerit Fan- 
dorin, care tocmai se delecta cu un prea gingaș 
ecler. 

— Ei, e dintr-o poezie de Nekrasov: „Dintre 
cei ce exultă și de-a surda se-nfoaie, dintre cei 
care mâinile-au roșii de sânge, mă ia și mă du 
printre cei care pier întru măreața cauză a iubi- 
rii“. Așadar, acești indivizi „care pier întru mă- 
reața cauză a iubirii“ și-au repartizat între ei 
responsabilitățile. Conducerea organizației a re- 
venit celor cu „mâinile de sânge-nroșite“ — mi- 
niștri, guvernatori, generali. lar fracțiunea 
noastră din Moscova a decis să se ocupe de cei 
care „exultă“, de cei „grași și-mbuibați“. După 
cum am reușit să aflu printr-un agent infiltrat 
în grup, fracțiunea asta și-a luat numele „Aza- 
zel“ — din nesăbuita semeție de a-l lua pe Dum- 
nezeu în deșert. Planificaseră un întreg șir de 
crime în rândul tinerilor de bani gata, al „para- 
ziților“ și „destrăbălaţilor“. Fracţiunii „Azazel“ 
i s-a alăturat și Bejeţkaia, care este, după toate 
probabilitățile, emisarul acestei organizații anar- 
histe internaționale. Sinuciderea, de fapt asasi- 
narea lui Piotr Kokorin, pusă la cale de ea, a fost 
prima acțiune a acestui „Azazel“. În sfârșit, bă- 
nuiesc că despre Bejețkaia îmi vei mai povesti 
dumneata câte ceva. Următoarea victimă a fost 

Ahtirţev, acesta îi interesa pe complotiști mai 
mult chiar decât Kokorin, pentru că era nepo- 
tul cancelarului, prințul Korceakov. Vezi dum- 
neata, tânărul meu prieten, planul teroriștilor era 
smintit, dar în același timp de o iscusinţă dia- 
bolică. Ei își făcuseră socoteala că e infinit mai 
ușor să ajungă la odraslele mai marilor zilei de- 
cât la aceștia înșiși, iar lovitura dată ierarhiei de 
stat nu este deloc mai puţin serioasă. Pe prin- 
tul Mihail Aleksandrovici, bunăoară, într-atât l-a 
zdruncinat moartea nepotului, încât aproape și-a 
părăsit slujba și se gândește serios să se retragă 
definitiv. Și doar vorbim despre un om cu me- 
rite excepționale, responsabil în mare măsură de 
imaginea Rusiei moderne. 

— Ce mârșăvie, exclamă indignat Erast Pe- 
trovici, care chiar își împinse deoparte marțipa- 
nul neterminat. 

— lar când am reușit să descopăr că scopul 
final al acestui „Azazel“ este uciderea țareviciu- 
lui... 

— Nu se poate! 

— Din păcate, se poate. Așadar, când am des- 
coperit asta, am primit ordin să trec la acțiuni 
decisive. Am fost obligat să mă supun, deși eu 
unul aș fi preferat înainte de toate să văd clar 
tabloul de ansamblu. Dar, înţelegi și dumnea- 
ta, când este pusă în joc viaţa Înălțimii Sale Im- 
periale... Am desfășurat acțiunile operative, dar 
nu ne-au reușit pe deplin. Pentru data de 1 iunie 
teroriștii aveau planificată adunarea găștii lor în- 
tr-o vilă din Kuzminki. Tii minte, ţi-am spus 
ceva în legătură cu asta. Dumneata, ce-i drept, 

la vremea aceea erai sedus de propria idee. Și 
ce-a ieșit? Ai dat de vreo urmă? 

Erast Petrovici mormăi ceva cu gura plină, în- 
ghiți pe nemestecate o bucăţică de tartină cu cre- 
mă, dar Brilling se rușină: 

— Bine, bine, îmi spui după. Mănâncă. Deci. 
Am încercuit vila asta. Am fost nevoit să acţio- 
nez numai cu agenții mei aduși de la Petersburg, 
fără să antrenez în acțiunea asta jandarmeria și 
poliția din Moscova — trebuia să evit cu orice preț 
scurgerile de informații. 

Ivan Franţevici oftă mânios: 

— A fost vina mea, am fost excesiv de pre- 
caut. În principal, din cauza lipsei de oameni, 
acțiunea de capturare nu a putut fi organizată 
ca la carte. A început un schimb de focuri. Doi 
agenti au fost răniți, unul a fost ucis. Nu-mi voi 
ierta asta niciodată... N-am reușit să prindem 
nici unul în viață, ne-am ales cu patru cadavre. 
Conform descrierilor, unul dintre ele aducea cu 
ochi-albi al dumitale. De fapt, ochi ca atare nu 
mai avea — cunoștința dumitale și-a smuls cu ul- 
timul glonţ jumătate din țeastă. În subsol au fost 
descoperite un laborator pentru producerea de 
mașinării infernale, câteva hârtii, dar, după cum 
ti-am spus, multe din planurile și legăturile or- 
ganizaţiei „Azazel“ au rămas o enigmă. O enig- 
mă, mă tem, de nedezlegat... Cu toate acestea, 
suveranul, cancelarul și șeful corpului de jan- 
darmi au dat o înaltă apreciere operațiunii noas- 
tre de la Moscova. l-am povestit lui Lavrenti 
Arkadievici și despre dumneata. E drept, nu ai luat 
parte la finală, dar ne-ai ajutat totuși foarte mult 

pe parcursul anchetei. Dacă nu ai nimic împo- 
trivă, vom lucra și de aici înainte împreună. lau 
soarta dumitale în mâinile mele. Ei, ai mai prins 
puteri? Acum, povestește dumneata. Ce se în- 
tâmplă acolo, la Londra? Ai reușit să iei urma 
Amaliei? Ce dracu’ s-a întâmplat cu Pijov? A fost 
ucis? Și pe rând, în ordine, să nu omiți nimic. 

Cu cât povestirea șefului se apropia de final, 
cu atât privirea lui Erast Petrovici se încărca de 
mai multă invidie, iar propriile aventuri, de care 
fusese atât de mândru cu doar puţin timp în 
urmă, se veștejeau și se spălăceau în propriii 
ochi. Atentat la viaţa ţareviciului! Schimb de fo- 
curi! Mașinării infernale! Urât renghi îi jucase 
soarta lui Fandorin, îl ispitise cu gloria și îl mu- 
tase de pe șoseaua largă pe un drumeag de țară 
nenorocit... 

Îi povesti totuși cu de-amănuntul lui Ivan 
Franţevici epopeea sa. Doar despre împrejura- 
rea în care fusese văduvit de mapa albastră vorbi 
cam nedeslușit și chiar îl năpădi o ușoară roșeaţă, 
fapt care, se pare, nu scăpă atenției lui Brilling, 
care-i asculta istorisirea într-o tăcere posacă. Pe 
când se apropie de deznodământ, Erast Petro- 
vici își recăpătă curajul, se însufleți și nu putu 
rezista tentatiei de a introduce un efect dramatic: 

— lar eu l-am văzut pe omul acela! exclamă 
el când ajunse la scena cu Oficiul Poștal din Pe- 
tersburg. Știu în mâinile cui se află și conţinu- 
tul mapei, și toate firele organizației! „Azazel“ 
trăiește, Ivan Franţevici, dar e în mâinile noastre! 

— Hai, vorbește odată, lua-te-ar dracu”! stri- 
gă șeful. Nu te mai purta ca un copil! Cine este 
omul acesta? Unde este? 

— Este aici, în Petersburg, răspunse Fando- 
rin, savurându-și revanșa. Este un anume Ge- 
rald Cunningham, principalul asistent chiar al 
acelei lady Astair, asupra căreia v-am atras aten- 
tia în numeroase rânduri. 

Spunând acestea, Erast Petrovicii tuși ușor, 
plin de tact. 

— Se explică astfel și testamentul lui Koko- 
rin, continuă el. Acum e limpede de ce Bejețkaia 
i-a învârtit și sucit pe adoratori să accepte toc- 
mai soluția astairnatelor. Și ce loc bun și-a gă- 
sit roșcovanul! Ce bună acoperire, așa e? Niște 
mici orfani, filiale în întreaga lume, o patroană 
altruistă în fața căreia se deschid toate ușile. In- 
genios, nimic de zis. 

— Cunningham? repetă șeful tulburat. Gerald 
Cunningham? Dar îl cunosc bine pe acest domn, 
frecventăm același club, spuse Brilling, desfăcân- 
du-și brațele. Este, într-adevăr, un domn foarte 
ocupat, și totuși nu mi-l pot imagina având le- 
gături cu nihiliștii și asasinând consilieri de stat 
titulari. 

— Dar nu-i asasina, nu-i asasina! exclamă 
Erast Petrovici. Iniţial, așa am crezut, că pe lis- 
te sunt numele victimelor. Am spus asta doar 
ca să vă arăt ce direcție luaseră gândurile mele. 
Dacă te pripești, nu-ți poți face o idee despre în- 
treg. Apoi însă, când mă hâțânau trenurile prin 
întreaga Europă, m-am luminat brusc! Dacă 
aceea este lista viitoarelor victime, la ce bun 

sunt trecute și datele? Or, datele sunt toate de- 
pășite! Nu se leagă! Nu, Ivan Franţevici, aici e 
vorba de altceva! 

Fandorin chiar zvâcni din scaun, într-atât îl 
excitaseră propriile idei. 

— Altceva? Ce altceva? întrebă Brilling, mi- 
jindu-și ochii luminoși. 

— Cred că lista aceea cuprinde membrii unei 
puternice organizații internaționale. Iar teroriș- 
tii dumneavoastră din Moscova sunt doar o mi- 
nusculă verigă a ei. 

Văzând expresia pe care o căpătă chipul șe- 
fului la auzul acestor cuvinte, Erast Petrovici 
simţi o bucurie răutăcioasă care nu-i făcea cin- 
ste — sentiment de care se rușină pe loc. 

— Figura centrală a acestei organizații, al că- 
rei scop ne este încă necunoscut, continuă el, este 
Gerald Cunningham. Și dumneavoastră, și eu 
l-am văzut, este un domn cu totul deosebit. 
„Miss Olsen“, al cărei rol îl joacă, începând din 
luna iunie, Amalia Bejețkaia, este centrul de în- 
registrare al organizației, ceva în genul unei di- 
recții de personal. Acolo se strâng datele sosite 
din întreaga lume privind schimbarea statutului 
social al membrilor organizației. „Miss Olsen“ 
trimite regulat, o dată pe lună, noile date lui 
Cunningham, care de anul trecut s-a stabilit la 
Petersburg. V-am spus doar că în dormitorul 
Amaliei este un seif secret. După toate probabi- 
litățile, acolo se păstrează lista completă a mem- 
brilor acestui „Azazel“ — se pare că, într-adevăr, 
acesta este numele organizaţiei. Sau poate este 
un fel de parolă, ceva în genul unei incantații. Am 
auzit de două ori acest cuvânt, și de fiecare dată 

înainte de a se comite o crimă. Totul te trimite cu 
gândul la o societate masonică, numai că este de 
neînțeles ce ar căuta la ei un înger căzut. lar an- 
vergura organizației este cu mult mai amplă de- 
cât în cazul organizaţiilor masonice. Vă dați 
seama — patruzeci și cinci de scrisori într-o sin- 
gură lună! Și ce oameni — un senator, un minis- 
tru, generali! 

Șeful îl privea răbdător pe Erast Petrovici, aș- 
teptând continuarea. E limpede că tânărul nu își 
încheiase discursul: cu fruntea încruntată, se 
gândea concentrat la ceva 

— Ivan Franţevici, mă gândeam la Cunnin- 
gham... Doar este supus britanic, îmi ziceam că 
nu se poate năvăli pur și simplu peste el în casă 
pentru o percheziţie, așa e? 

— Să zicem că așa e, îl încurajă șeful. Conti- 
nuă. 

— Jar până primiți dumneavoastră aprobare, 
el va ascunde atât de bine plicul, încât noi să nu 
putem dovedi nimic. Încă nu se știe ce legături 
are în sferele înalte și cine-i va sări în apărare. 
N-ar fi mai bine să ne agățăm mai întâi de lan- 
tul lui rusesc și să tragem de el, inel după inel, 
ce ziceți? 

— Și cum să faci asta? îl întrebă Brilling, ani- 
mat de cel mai viu interes. Prin supraveghere 
secretă? Ar fi logic. 

— Se poate și prin supraveghere secretă, dar 
există, se pare, o metodă mai sigură. 

Ivan Franţevici rămase puțin pe gânduri, 
apoi, predându-se parcă, își desfăcu braţele. Mă- 
gulit, Fandorin insinuă plin de tact: 

— Ce-aţi zice de consilierul de stat titular, 
promovat în acest rang la 7 iunie curent? 

— Să verificăm decretele de promovare date 
de suveran? înțelese Brilling, plesnindu-se cu 
palma peste frunte. Să zicem, cele din prima de- 
cadă a lunii iunie? Bravo, Fandorin, bravo! 

— Bineînţeles, șefule. Nici măcar din întrea- 
ga decadă, doar cele date de luni până sâmbă- 
tă, din trei până pe opt iunie. Ar fi de mirare ca 
un proaspăt numit general să întârzie mai mult 
de-atât cu trâmbiţarea fericitului eveniment. Par- 
că mulți consilieri de stat titulari pot apărea în- 
tr-o săptămână în imperiul nostru? 

— Doi sau trei, poate, dacă săptămâna-i mă- 
noasă. De fapt, nu m-am interesat. 

— Deci, să-i punem pe toți aceștia sub obser- 
vaţie, să le verificăm statele de serviciu, antu- 
rajul și așa mai departe. Și-l luăm pe „azazelul“ 
ăsta ca din oală. 

— Spui, deci, că toate informaţiile pe care 
le-ai obținut au fost trimise prin poștă Depar- 
tamentului de Criminalistică din Moscova? în- 
trebă Brilling total pe lângă subiect, după cum 
îi era obiceiul. 

— Da, șefule. Azi-mâine plicul ajunge la des- 
tinație. Dar de ce, bănuiți pe cineva cu rang înalt 
din poliția moscovită? Eu, ca să dau scrisorii mai 
multă greutate, am scris pe plic: „A se înmâna 
înălțimii sale consiler de stat Brilling personal sau, 
în lipsa acestuia, excelentei sale domnul șef al poli- 
Hei“. Așa că nu vor îndrăzni să o deschidă. lar 
domnul șef al poliției, dacă o citește, ia negreșit 
legătura cu dumneavoastră. 

— Bine gândit, îl aprobă Ivan Franţevici și 
păstră apoi o lungă tăcere, privind drept în pe- 
rete. Chipul îi devenea sumbru, tot mai sumbru. 

Erast Petrovici stătea ținându-și respirația — 
știa că șeful cântărește toate cele auzite și îi va 
comunica imediat ce decizie a luat. Judecând 
după expresia de pe faţa lui, decizia se lăsa ane- 
voie luată. 

Brilling oftă zgomotos, surâzând amar unui 
gând de-al său. 

— E-n regulă, Fandorin, iau totul asupra mea. 
Există boli care nu pot fi vindecate decât pe cale 
chirurgicală. Așa vom proceda și noi doi. Este 
o chestiune importantă, este o problemă de stat, 
iar în situații de acest fel avem tot dreptul să ne 
despovărăm de formalități. Îl ridicăm pe Cun- 
ningham. Și asta imediat, laolaltă cu corpul de- 
lict, cu plicul, adică. Crezi că mesajul din plic e 
cifrat? 

— Fără îndoială. Conţine informaţii mult 
prea importante. A fost trimis totuși prin poșta 
obișnuită, chiar dacă în regim de urgenţă. Câte 
nu se pot întâmpla — poate cădea în mâini străi- 
ne, se poate pierde... Nu, Ivan Franţevici, unor 
asemenea indivizi nu le place riscul inutil. 

— Cu atât mai mult. Deci, Cunningham îl 
descifrează, îl citește, îl transcrie în cartotecă. 
Doar trebuie să aibă o cartotecă! Mă tem că în 
scrisoarea de însoţire Bejețkaia îi raportează și 
peripețiile dumitale, iar Cunningham e om deș- 
tept, își va da seama pe loc că ai fi putut trimite 
un raport în Rusia. A, nu, trebuie ridicat urgent, 
fără întârziere! Şi ar fi interesant de citit și scri- 

soarea de însoţire. Nu-mi dă pace gândul la 
Pîjov. Dacă nu doar el a fost cumpărat? Cu am- 
basada britanică ne explicăm după. Ba o să ne 
și mulțumească. Doar spuneai că pe listă sunt 
şi supuși ai reginei Victoria? 

— Da, aproape o duzină, încuviință din cap 
Erast Petrovici, privindu-și cu adoraţie șeful. Si- 
gur, cel mai bine ar fi să-l ridicăm acum pe Cun- 
ningham, dar... Dar dacă ajungem acolo și nu 
găsim nimic? În veci nu mi-aș putea ierta dacă 
dumneavoastră, din pricina mea... Vreau să 
spun, sunt gata să apar în faţa oricărei instanțe... 

— Termină cu prostiile, îl întrerupse Brilling, 
împingându-și enervat bărbia înainte. Chiar 
crezi că, în caz de eșec, osă mă ascund după un 
băieţandru? Am încredere în dumneata, Fando- 
rin. lar asta îmi e de ajuns. 

— Vă mulțumesc, zise Erast Petrovici cu voce 
scăzută. 

Ivan Franţevici se înclină cu un aer sarcas- 
tic în faţa lui: 

— N-ai pentru ce. Gata, ajunge cu mofturile 
astea. Să trecem la treabă. Știu adresa lui Cun- 
ningham, locuiește pe Insula Aptekarski, într-o 
aripă a astairnatului din Petersburg. Ai o armă? 

— Da, am cumpărat de la Londra un revol- 
ver Smith & Wesson. E în sacul de voiaj. 

— Arată-mi-l. 

Fandorin aduse iute din vestibul un revolver 
masiv, care îl încântase prin greutatea și trăini- 
cia lui. 

— O mizerie, i-o tăie scurt șeful, cântărind 
revolverul în palmă. Asta-i pentru „văcarii“ 

americani, să tragă prin crâșme la beţie. Nu e 
pentru un agent serios. Mai bine ţi-l iau. Vei pri- 
mi în schimb ceva mai de soi. 

Dispăru pentru puțin timp și se întoarse cu 
un revolver mic și plat, care încăpea aproape tot 
în palma lui. 

— Uite, e un Herstal belgian, are încărcător 
de șapte cartușe. E model nou, comandă specia- 
Jă. Se poartă la spate, sub redingotă, într-un toc 
mititel. Este de neînlocuit în meseria noastră. E 
ușor, nu bate departe și nici nu are tirul precis, 
în schimb piedica se ridică automat, ceea ce asi- 
gură mânuirea rapidă. Doar n-avem nevoie să 
nimerim o veveriță-n ochi, așa e? lar în viaţă ră- 
mâne de regulă agentul care trage primul și nu 
o singură dată. În loc de cocoș are aici o piedi- 
că de siguranţă, uite, butonașul ăsta. E destul 
de strâns, ca să nu se declanșeze accidental. 
Apeși, uite-așa, și poți trage în rafală toate 
gloanţele. Clar? 

— Clar, răspunse Erast Petrovici, privind cu 
admirație jucăria drăguță. 

— O admiri mai târziu, acum n-avem vreme, 
spuse Brilling împingându-l spre ieșire. 

— Şi îl vom aresta noi doi? îl întrebă Fando- 
rin, cuprins de entuziasm. 

— Nu vorbi prostii. 

Ivan Franţevici se opri lângă „aparatul lui 
Bell“, ridică un tub în formă de goarnă, și-l lipi 
de ureche și învârti nu știu ce manivelă. Apa- 
ratul grohăi, apoi ceva zăngăni în el. Brilling își 
lipi urechea de cealaltă goarnă care se ițea din 
cutia lăcuită, și din goarnă chițcăi ceva. Lui Fan- 

dorin i se păru că deslușește un glăscior firav 
pronunțând cuvintele „aghiotant de serviciu“ și 
„cancelaria“. 

— Novgorodţev, dumneata ești? urlă Brilling 
în tub. Excelenţa sa e acolo? Nu? Nu te-aud! Nu, 
nu, nu-i nevoie! Nu-i nevoie, îţi spun! 

Brilling își adună cât putu de mult aer în 
piept și răcni cu putere îndoită: 

— Urgent un detașament pentru arestare! 
Trimiteți-l de urgenţă la Insula Aptekarski! 
Ap-te-kar-ski! Da! Aripa astairnatului! As-tair- 
nat! Nu contează ce-nseamnă, se descurcă ei! Și 
să vină și un grup de percheziție! Ce? Da, o să 
fiu personal acolo! Mai repede maiorule, mai 
repede! 

Puse tubul la locul lui și își șterse fruntea. 

— Uf! Sper că mister Bell își va perfecționa 
invenția, altfel toți vecinii mei vor fi la curent cu 
operaţiunile secrete ale Secţiei a treia. 

Erast Petrovici se afla sub imperiul impresiei 
produse de vrăjitoria ce tocmai se petrecuse sub 
ochii lui. 

— Dar e ca în O mie și una de nopti! Un ade- 
vărat miracol! Și când te gândești că mai există 
oameni care condamnă progresul! 

— Sporovăim pe drum despre progres. Din 
păcate, am dat drumul caretei, așa că va trebui 
acum să caut o birjă. Mai dă-l dracului de sac 
de voiaj! Fuga marș! 


N-au apucat totuși să sporovăiască despre 
progres — au călătorit până la Aptekarski într-o 
tăcere deplină. Erast Petrovici vibra de emoție 

și în câteva rânduri încercă să-l atragă pe Bril- 
ling într-o discuţie, zadarnic însă: acesta era 
într-o dispoziție mizerabilă — pesemne risca, to- 
tuși, foarte mult punând la cale o operațiune ne- 
avizată. 

Înserarea palidă a ținutului nordic abia se 
profila peste întinderile Nevei. Fandorin își spu- 
nea că o noapte luminoasă de vară era exact ce-i 
trebuia — oricum nu va fi rost de somn în noap- 
tea asta. Nici noaptea trecută, în tren, nu pusese 
geană peste geană, se tot zbuciumase la gândul 
că va scăpa plicul... Birjarul își gonea iepșoara 
roșcată, câștigându-și cinstit rubla promisă, și 
ajunseră repede la destinație. 

Astairnatul din Petersburg, un imobil galben, 
arătos, care mai înainte aparținuse Corpului in- 
ginerilor, era întrecut de cel din Moscova ca di- 
mensiuni, în schimb era înecat în verdeață. Un 
loc rupt din rai — numai grădini și vile bogate 
în jur. 

— Of, ce se va întâmpla cu bieții copii, oftă 
Fandorin. 

— Nu se va întâmpla nimic, răspunse pe un 
ton agresiv Ivan Franţevici. Milady va numi alt 
director, și cu asta basta. 

Corpul secundar al astairnatului era o clădire 
impozantă, în stilul epocii Ekaterinei, a cărei fa- 
țadă dădea într-o stradă umbroasă, cu atmosfe- 
ră intimă. Erast Petrovici zări un ulm carbonizat 
de un trăsnet întinzându-și crengile moarte spre 
ferestrele luminate de la primul cat, foarte înalt. 
În casă domnea liniștea. 

— Excelent, jandarmii n-au ajuns încă, spuse 
șeful. Nu-i așteptăm, foarte important este să 

nu-l speriem pe Cunningham. Îi vorbesc eu, dum- 
neata nu intri în vorbă. Și fii pregătit pentru ori- 
ce surpriză. 

Erast Petrovici își vârî mâna sub pulpana ja- 
chetei, simți răceala liniștitoare a Herstal-ului. 
Inima i se strânse, dar nu de frică, pentru că n-a- 
veai a te teme cu Ivan Franțevici alături, ci de 
nerăbdare. Acum, acum se va lămuri totul! 

Brilling trase energic de clopoțelul de aramă, 
se auzi un clinchet melodios. De la o fereastră 
deschisă aflată la mezanin îi privi capul roșco- 
van. 

— Deschide, Cunningham, vorbi tare șeful. 
Am de discutat o problemă urgentă cu dumneata. 

— Brilling, dumneata ești? se miră englezul. 
Ce s-a întâmplat? 

— O urgenţă la club. Trebuie să te pun în 
gardă. 

— O clipă, cobor imediat. Azi lacheul are zi 
liberă. 

Și capul dispăru. 

— Aha, șopti Fandorin. Anume i-a dat liber 
lacheului. Precis stă acolo cu hârtiile lui! 

Brilling bătea nervos darabana în ușă cu în- 
cheieturile degetelor. Cunningham nu părea să 
se grăbească. 

— Nu cumva o șterge? întrebă cuprins de pa- 
nică Erast Petrovici. Pe ușa din dos? N-ar tre- 
bui să dau ocol casei și să mă postez de partea 
cealaltă? 

Dar în acel moment, din interior se auziră 
pași și ușa se deschise. 

In prag stătea Cunningham, într-un halat de 
casă lung, împodobit cu brandenburguri. Privirea 

tăioasă a ochilor lui verzi întârzie preț de o cli- 
pă pe chipul lui Fandorin, iar sprâncenele îi tre- 
săriră abia perceptibil. Îl recunoscuse! 

— What's happening’? întrebă circumspect en- 
glezul. 

— Să mergem în cabinet, îi răspunse Brilling 
rusește. E vorba de ceva foarte important. 

Cunningham stătu o secundă în cumpănă, 
apoi îi invită cu un gest să-l urmeze. 

După ce urcară o scară din lemn de stejar, 
amfitrionul și oaspetii săi ajunseră într-o odaie 
bogat mobilată, dar evident nu destinată trân- 
dăvelii. Pereții erau pe toată lungimea lor aco- 
periți de rafturi cu cărți și cu niște mape, lângă 
fereastră, alături de masa de scris imensă, din 
lemn de mesteacăn de Carelia, se înălța un su- 
port cu niște cutii, fiecare din ele având lipită 
pe ea câte o mică etichetă aurie. 

Pe Erast Petrovici însă acele cutiuțe nu îl in- 
teresau câtuși de puţin (doar nu era prost Cun- 
ningham să își țină la vedere documentele 
secrete), îl interesau hârtiile aflate pe masă și aco- 
perite în grabă de gazdă cu ultimul număr din 
„Știrile bursiere“. 

Ivan Franţevici, se vede treaba, gândea cam 
la fel: traversă cabinetul și se postă în picioare 
lângă masă, cu spatele la fereastra deschisă, cu 
pervaz scund. Briza serii vălurea ușor perdea- 
ua de tul. 

Înţelegând perfect manevra șefului, Fando- 
rin rămase lângă ușă. Acum, Cunningham nu 
avea pe unde să scape. 


1 Ce se întâmplă? (engl.) (N. tr.) 

Păru că englezul începe să suspecteze ceva 
necurat. 

— Te porți ciudat, Brilling, spuse el într-o lim- 
bă rusă corectă. Și ce caută omul acesta aici? 
L-am mai văzut, e polițist. 

Ivan Franţevici îl privi pe Cunningham pe 
sub sprâncene, ținându-și mâinile în buznarele 
redingotei sale largi. 

— Da, este polițist. Și peste un minut-două 
vor fi aici mulți polițiști, așa că nu am timp de 
explicații. 

Mâna dreaptă a șefului ieși din buzunar și 
Fandorin văzu revolverul său Smith & Wesson, 
dar nu stătu să se minuneze, căci își scoase și 
el revolverul — iată deci, începe! 

— Don'tl...! dădu să strige englezul și își ri- 
dică rapid un braţ, dar în aceeași secundă răsu- 
nă focul de armă. 

Cunningham se prăvăli pe spate. Erast Petro- 
vici, încremenit locului, văzu ochii verzi încă vii, 
larg deschişi, și o gaură neagră bine conturată 
în mijlocul frunţii. 

— Doamne, Dumnezeule, șefule?! De ce? 

Se îndreptă spre fereastră. Gura neagră a te- 
vii îl privea drept în față. 

— Dumneata l-ai dat gata, rosti pe un ton ne- 
firesc Brilling. Ești un detectiv prea bun. De 
aceea, tânărul meu prieten, va trebui să te ucid, 
lucru pe care îl regret sincer. 


1 Nu [face asta]...! (engl.). (N. tr.) 

CAPITOLUL AL PAISPREZECELEA, 


în care povestirea 
ia cu totul alt curs 


Bietul Erast Petrovici, totalmente descumpă- 
nit, înaintă câțiva pași. 

— Stai! se răsti înverșunat șeful. Și nu-ţi mai 
agita pistolașul ăla, nu-i încărcat. Măcar să te fi 
uitat în butoiaș! Nu se poate să fii atât de cre- 
dul, dracu’ să te ia! Nu poți avea încredere de- 
cât în tine însuți! 

Brilling scoase din buzunarul stâng un Herstal 
aidoma și aruncă pe podea, chiar la picioarele 
lui Fandorin, revolverul Smith & Wesson încă 
fumegând. 

— Uite, al meu e încărcat până la refuz, lu- 
cru de care te vei convinge imediat, începu să 
vorbească febril Ivan Franţevici, înfierbântân- 
du-se mai tare cu fiecare cuvânt rostit. Îl voi 
pune în mâna acestui nefericit Cunningham și 
se va ajunge la concluzia că v-aţi împușcat re- 
ciproc într-un schimb de focuri. Ai garantate fu- 
neralii cu onoruri și discursuri pline de simtire. 
Stiu doar că asta contează mult pentru dum- 
neata. Și nu te mai uita așa la mine, țângău 
blestemat! 

Fandorin realiză cu groază că șeful e absolut 
iresponsabil și, în încercarea disperată de a-i trezi 
aceluia judecata întunecată brusc, strigă: 

— Sefule, sunt eu, Fandorin! Ivan Franţevici! 
Domnule consilier de stat! 

— Consilier de stat titular! zâmbi strâmb Bril- 
ling. Ești depășit de realitate, Fandorin. Am fost 
înălțat în rang prin decretul suveranului din data 
de 7 iunie. Pentru succesul operațiunii de neu- 
tralizare a organizației teroriste „Azazel“. Așa 
încât îmi poți spune „excelența voastră“. 

Silueta întunecată a lui Brilling pe fondul fe- 
restrei era parcă decupată cu foarfecele și lipită 
pe o coală cenușie. Crengile moarte ale ulmu- 
lui din spatele lui se rășchirau în toate direcții- 
le aidoma unui păianjen sinistru. Lui Fandorin 
îi fulgeră un gând: „E un păianjen, un păianjen 
veninos, Și-a țesut pânza și eu am căzut în ea“. 

Chipul lui Brilling se schimonosi dureros, 
și Erast Petrovici înțelese că șeful a atins un grad 
de furie destul de mare pentru ca în clipa urmă- 
toare să tragă. De nu se știe de unde îi veni iute 
în minte un gând, care se risipi instantaneu în- 
tr-un șirag de gânduri mărunte-mărunțele: la 
Herstal trebuie scoasă piedica de siguranţă, alt- 
fel nu poti trage, piedica e bine fixată, asta-ți ia 
o jumătate sau un sfert de secundă, n-apuci 
să... 

Urlând disperat cât îl ținea gura și strângân- 
du-și pleoapele, Erast Petrovici se năpusti 
înainte, țintind cu capul bărbia șefului. Nu-i des- 
părțeau mai mult de cinci pași. Fandorin nu auzi 
țăcănitul piedicii, dar împușcătura bubui în ta- 

van, pentru că amândoi, și Brilling, și Erast 
Petrovici, zburară peste pervazul scund și se 
prăvăliră pe fereastră afară. 

În elanul zborului, Fandorin se lovi cu piep- 
tul de trunchiul ulmului uscat și, rupând în că- 
dere crengile, zgâriindu-se pe față, lunecă cu 
zgomot la pământ. De pe urma bușiturii zdra- 
vene era cât pe ce să-și piardă cunoștința, dar 
instinctul acut de supraviețuire nu îi îngăduia 
așa ceva. Erast Petrovici se ridică în patru labe, 
privind năuc în jur. 

Șeful nu se zărea nicăieri. În schimb, lângă 
zid era aruncat micuțul lui Herstal negru. Fan- 
dorin sări asupra lui ca o pisică, direct din po- 
ziția patru-labe, îl apucă zdravăn și începu să 
își învârtă capul în toate direcțiile. 

Dar Brilling dispăruse. 

Lui Erast Petrovici nu îi trecu prin minte să 
se uite în sus decât atunci când auzi un horcăit 
ciudat. 

Ivan Franţevici spânzura deasupra pămân- 
tului într-o poziție incomodă, nefirească. Pan- 
tofii săi lustruiți se mișcau convulsiv, puțin 
deasupra capului lui Fandorin. De sub Crucea 
Sf. Vladimir, în locul unde se întindea o pată 
purpurie pe cămașa scrobită, se itea un ciot as- 
cuțit, care îl străpunsese dintr-o parte în alta pe 
proaspătul general. Mai înfricoșător era faptul 
că privirea ochilor lui luminoși era aţintită drept 
asupra lui Fandorin. 

— Ce mizerie, pronunţă distinct șeful, schi- 
monosindu-se fie de durere, fie de scârbă. Ce mi- 
zerie... 

Și, cu o voce șuierătoare, de nerecunoscut, 
suspină: 

— A-za-zel... 

Fandorin fu străbătut de un fior de gheaţă, 
iar Brilling mai horcăi vreo jumătate de minut, 
apoi amuți. 

De parcă ar fi așteptat momentul, de după 
colț se auzi tropot de copite, huruit de roți. So- 
seau trăsurile cu jandarmi. 


General-aghiotantul Lavrenti Arkadievici 
Mizinov, șeful Secţiei a treia și comandantul Cor- 
pului de jandarmi, își șterse ochii roșii de obo- 
seală. Eghileţii aurii de pe uniforma de gală 
zornăiră înăbușit. În ultimele douăzeci și patru 
de ore nu avusese timp să se schimbe, iar să 
doarmă — nici atât. Aseară, un curier special îl 
smulsese pe Lavrenti Arkadievici din toiul ba- 
lului dat cu prilejul onomasticii marelui cneaz 
Serghei Aleksandrovici. Și începuse nebunia... 

Generalul îl privi nemulțumit pe băietanul 
care ședea alături, zburlit și cu nasul zgâriat rău 
vârât în hârțoage. Uită-te la el, e nedormit de 
două nopți și arată proaspăt ca un castravecior 
de Iaroslavl. Și se poartă de-ai zice că toată via- 
ta și-a petrecut-o în cabinete de înalți dregători. 
Mă rog, n-are decât să-și vadă de vrăjile lui aco- 
lo. Dar Brilling! Mintea lui refuza pur și simplu 
să înțeleagă asta! 

— Cum e, Fandorin, mai durează mult? Sau 
iar ţi-a abătut gândurile vreo „idee“? îl întrebă 
aspru generalul, care simţea că, după noaptea 


258 


nedormită și ziua extenuantă, lui personal nu-i 
mai pot veni idei de nici un fel. 

— Imediat, excelența voastră, imediat, mor- 
măi imberbul. Au mai rămas cinci înscrisuri. 
V-am prevenit doar că lista ar putea fi cifrată. 
Vedeţi ce cifru ingenios, nu au putut fi identifi- 
cate jumătate din litere, și nici eu nu-i țin min- 
te pe toți cei care erau pe listă... Aha, ăsta- un 
director de oficiu poștal din Danemarca, da, ăsta 
e. Bun, dar ăsta cine-i? Prima literă nu-i cifrată — 
e o cruciuliță, a doua, tot o cruciuliță, a treia și 
a patra — doi de „m“, apoi iar o cruciuliță, apoi 
„n“, apoi „d“ cu semnul întrebării, iar ultimele 
două sunt iar sărite. Iese așa: ++MM+ND(?)++. 

— Ce bazaconie, oftă Lavrenti Arkadievici. 
Brilling ar fi descifrat-o în doi timpi și trei miş- 
cări. Deci, dumneata ești încredinţat că n-a fost 
un acces de nebunie? Mi-e peste putință să-mi 
imaginez... 

— Sunt absolut încredinţat, excelența voas- 
tră, îi spuse deja pentru a doua oară Erast Pe- 
trovici. Și l-am auzit foarte clar pronunțând 
„Azazel“. Stop! Mi-am amintit! Bejeţkaia avea 
pe lista ei un anume commander. El trebuie să fie. 

— Commander este un grad în flota britanică 
și în cea americană, îl lămuri generalul. Cores- 
punde, la noi, gradului de căpitan de rangul doi. 

Mizinov începu să măsoare încăperea în 
lung și-n lat. 

— Azazel, Azazel, ce-o fi căzut Azazel ăsta 
pe capul nostru! Păi, reiese că noi nu știm nimi- 
cuța despre organizația asta! Toată ancheta dusă 
de Brilling la Moscova nu face două parale! 

Poftim, totul a fost o neghiobie, o invenţie, ba- 
liverne — și teroriștii, și atentatul la viața ţarevi- 
ciului! Și-a ascuns urmele, vasăzică! Ne-a vârât 
sub nas niște cadavre. Sau ne-a livrat, într-ade- 
văr, niște nihiliști mai amărâţi? Te puteai aștep- 
ta la orice din partea lui, era un om foarte, foarte 
capabil... Dar ce fac blestemații ăștia de nu mai 
vin cu rezultatul percheziției? De o zi și o noap- 
te tot scotocesc! 

Ușa se întredeschise ușurel și în crăpătura ei 
se vâri o față posomorâtă și sfrijită, cu ochelari 
în rame de aur. 

— Căpitanul Belozerov, excelența voastră. 

— În sfârșit! Vorbești de lup, și lupul la ușă! 
Să intre. 

Mijindu-și obosit ochii, în cabinet intră un ofi- 
ter de jandarmi nu tocmai tânăr, pe care Erast 
Petrovici îl văzuse în ajun în casa lui Cunnin- 
gham. 

— S-a găsit, excelența voastră, s-a găsit, ra- 
portă el cu voce scăzută. Am împărțit toată 
casa și grădina în pătrate, am săpat în tot locul, 
am pieptănat totul — nimic. Atunci, locotenen- 
tul Ailenson, un detectiv cu un fler extraordinar, 
a avut ideea să ciocănească pereții din pivnița 
astairnatului. Și ce credeţi, Lavrenti Arkadievici? 
S-a descoperit un compartiment secret, cam ca 
un laborator fotografic, și înăuntru — douăzeci 
de casete, și-n fiecare casetă — cam două sute de 
fișe. Sunt codate cu un cifru curios, parcă ar fi 
niște hieroglife, e cu totul alt cifru decât cel din 
scrisoare. Am dat ordin să fie aduse aici toate 

casetele. Am ridicat în picioare toată secția de 
criptografie, se apucă imediat de lucru. 

— Bravo, Belozerov, bună treabă, îl lăudă ge- 
neralul, îmbunat. lar pe ăsta cu flerul propune-l 
pentru decorație. Bun, hai să trecem pe la came- 
ra cifrului. Să mergem, Fandorin, doar te inte- 
resează și pe dumneata. Termini mai târziu, 
acum nu mai e nici o grabă. 

Urcară două etaje și o porniră în pas rapid 
pe coridorul nesfârșit. Cotiră după un colţ. Le 
gonea în întâmpinare un funcționar care-și agi- 
ta braţele: 

— Nenorocire, excelența voastră, nenoroci- 
re! Cerneala se albește văzând cu ochii, nu știm 
ce se întâmplă! 

Mizinov o porni înainte în trap mărunt, miș- 
care care nu cadra defel cu silueta lui masivă; 
franjurii auriți de pe epoleţi fâlfâiau ca niște ari- 
pioare de fluture. Belozerov și Fandorin își de- 
pășiră în chip ireverenţios superiorul și se 
năpustiră primii pe ușile albe, înalte. 

În vasta încăpere ocupată pe de-a-ntregul de 
mese domnea panica. Vreo zece funcționari se 
zbuciumau deasupra unor mormane de fișe 
albe, ordonat așezate în teancuri pe mese. Erast 
Petrovici înșfăcă una dintre ele, zări pe ea o scrie- 
re abia lizibilă, aducând cu niște caractere chi- 
nezești. Chiar sub ochii lui semnele dispărură 
și fișa deveni complet albă. 

— Ce drăcie mai e și asta! exclamă gâfâind 
generalul. Ceva cerneală simpatică? 

— Mă tem, excelența voastră, că totul stă mult 
mai rău, vorbi un domn cu aer de profesor, 

examinând una din fișe la lumină. Căpitane, ai 
spus că această cartotecă se păstra într-o ascun- 
zătoare aducând a cabină fotografică? 

— Întocmai, confirmă respectuos Belozerov. 

— Și nu-ţi amintești în ce fel era luminată? 
Nu cumva cu o lampă roșie? 

— Aveţi perfectă dreptate, era chiar o lampă 
electrică roșie. 

— Așa-mi ziceam și eu. Din păcate, La- 
vrenti Arkadievici, cartoteca este pierdută și re- 
condiționarea ei este cu neputinţă. 

— Cum așa?! se înfierbântă generalul. Nu se 
poate. Domnule consilier de colegiu, inventea- 
ză ceva. Ești un maestru în profesia dumitale, 
un corifeu în domeniu... 

— Dar nu sunt vrăjitor, excelența voastră. Fi- 
șele au fost, se pare, tratate cu o soluție specia- 
lă și se poate lucra cu ele numai la lumină roșie. 
Acum, stratul pe care au fost așternute literele 
a fost expus la lumină albă. Ingenios procedeu, 
nimic de zis. Mă confrunt pentru prima oară cu 
așa ceva. 

Generalul își mișcă sprâncenele stufoase și în- 
cepu să fornăie ameninţător. În încăpere se aş- 
ternu liniștea — se apropia furtuna. Și totuși 
tunetul nu urmă. 

— Să mergem, Fandorin, rosti cu voce stinsă 
șeful Secţiei a treia. Trebuie să-ți termini treaba. 


Fandorin nu reuși nicicum să descifreze ul- 
timele două însemnări — erau dintre cele sosite 
în ultima zi, 30 iunie, și Fandorin nu le putea 
identifica. Venise timpul să se tragă concluziile. 

Ostenit, generalul Mizinov se preumbla prin 
cabinet, gândind cu voce tare: 

— Așadar, să adunăm putinul de care dispu- 
nem. Există o organizație internațională purtând 
numele convenţional „Azazel“. Judecând după 
numărul fișelor, pe care în veci nu vom izbuti să 
le citim, din ea fac parte trei mii opt sute cinci- 
zeci și patru de membri. Despre patruzeci și șapte 
dintre ei — adică, despre patruzeci și cinci, întru- 
cât două informații nu au fost descifrate — știm 
câte ceva. Totuşi, foarte puţin — doar naționali- 
tatea și poziția socială ocupată. Nici nume, nici 
vârstă, nici adresă. Ce mai știm? Numele a doi 
membri morţi ai organizaţiei — Cunningham și 
Brilling. Și în plus, în Anglia, pe al Amaliei 
Bejețkaia. Asta, dacă Zurov al dumitale încă nu 
a ucis-o, dacă femeia este încă în Anglia și dacă 
o cheamă într-adevăr așa... „Azazel“ acționează 
agresiv, nu ezită să comită crime, e clar că urmă- 
rește un ţel global. Dar care? Nu sunt masoni, 
eu însumi fac parte dintr-o lojă masonică, și nu 
dintre cele de rând... Hm... la seama, Fandorin, 
n-ai auzit asta. 

Erast Petrovici își lăsă plin de smerenie pri- 
virea în pământ. 

— Şi nu-i Internaționala Socialistă, continuă 
Mizinov, pentru că pe domnii comuniști nu-i țin 
curelele pentru asemenea treburi. lar Brilling nu 
putea fi revoluţionar — asta-i exclus. Indiferent 
ce afaceri secrete învârtea el, scumpul meu asis- 
tent îi vâna la modul cel mai serios pe nihiliști, 
și chiar cu mult succes. Ce vrea, atunci, acest 
„Azazel“? E lucrul cel mai important pe care 

trebuie să-l aflăm! Și nu avem nici un cârlig de 
care să ne agățăm. Cunningham e mort. Brilling 
e mort. Nikolai Krug e un simplu executant, un 
pion. Ticălosul de Pîjov e mort. Toate verigile 
sunt rupte... 

Lavrenti Arkadievici își desfăcu braţele în- 
tr-un gest de indignare: 

— Nu, hotărât lucru, nu înțeleg nimic! Îl cu- 
noșteam pe Brilling de peste zece ani. Eu însumi 
l-am scos în lume! Eu însumi l-am descoperit! 
Judecă și dumneata, Fandorin. Pe când eram ge- 
neral-guvernator la Harkov am organizat toate 
concursurile posibile în rândul liceenilor și stu- 
denţilor, ca să încurajez sentimentele patriotice 
și dorința de reforme utile în sufletul tinerei ge- 
nerații. Mi-a fost prezentat un tânăr jigărit și 
neîndemânatic, era în ultima clasă de liceu și 
scrisese o compunere foarte judicioasă și păti- 
mașă pe tema „Viitorul Rusiei“. Crede-mă, prin 
spirit și biografie era un veritabil Lomonosov — 
un necunoscut, fără neam și fără ţară, orfan de 
ambii părinți, își plătea studiile adunând bănuţ 
cu bănuț, dăduse examenele și intrase direct în 
clasa a șaptea de liceu. Diamant pur! L-am luat 
sub oblăduirea mea, i-am stabilit o bursă, l-am 
înscris la Universitatea din Petersburg, apoi l-am 
luat în departamentul meu, și niciodată nu am 
regretat asta. Era cel mai bun dintre asistenții 
mei, era omul meu de încredere! A făcut o ca- 
rieră strălucită, toate drumurile îi erau deschi- 
se! Ce minte sclipitoare, ce judecată originală, cât 
spirit de inițiativă, câtă eficiență! Dumnezeule, 

eram pe cale să i-o dau pe fiică-mea de nevastă! 
zise generalul și se luă cu mâinile de cap. 

Din respect față de simțămintele înaltului 
demnitar, Erast Petrovici păstră o pauză plină 
de tact, apoi tuși: 

— Excelenţa voastră, tocmai mă gândeam 
că... Sigur, avem putine indicii, dar avem totuși 
câte ceva. 

Generalul scutură din cap, alungându-și par- 
că amintirile de prisos, și se așeză la birou. 

— Te ascult. Vorbește, Fandorin, vorbește. Ni- 
meni altul nu cunoaște ca dumneata toată isto- 
ria asta. 

— De fapt, uitaţi despre ce e vorba..., începu 
Fandorin, apoi privi lista, subliniind ceva cu cre- 
ionul. Avem aici patruzeci și patru de persoa- 
ne, pentru că pe două nu le-am identificat, iar 
pe consilierul de stat titular, adică pe Ivan Fran- 
țevici, nu-l mai punem deja la socoteală. Dintre 
ceilalți, pe cel puţin opt nu-i chiar atât de greu 
să-i identificăm. Gândiţi-vă numai, excelența 
voastră, câți șefi ai pazei personale poate avea 
împăratul brazilian? Sau numărul 47F — un di- 
rector de departament din Belgia, informaţie ex- 
pediată pe 11 iunie, primită pe 15. Se poate 
stabili cu ușurință despre cine e vorba. Ăștia-s 
deja doi. Al treilea: numărul 549 F — viceamiral 
al flotei franceze, expediată pe 15 iunie, primi- 
tă pe 17. Al patrulea: numărul 1007F — un en- 
glez proaspăt ridicat la rangul de baronet, 
expediată la 9 iunie, primită pe 10. Al cincilea: 
numărul 694F — ministru portughez, expediată 
la 29 mai, primită pe 7 iunie. 

— Ăsta nu se pune, îl întrerupse generalul, 
care îl asculta cu cea mai mare atenţie. În Por- 
tugalia s-a schimbat guvernul în luna mai, așa 
încât toți miniștrii cabinetului sunt noi. 

— Da? făcu mâhnit Erast Petrovici. Bun, în- 
seamnă că avem șapte, nu opt. Atunci, al cincilea 
e americanul: numărul 852F — un vicepreședin- 
te de comitet senatorial, expediată pe 10 iunie, 
primită pe 28, chiar când eram acolo. Al șase- 
lea: numărul 1042F, secretarul personal al prin- 
tului Abdul-Hamid, expediată la 1 iunie, sosită 
pe 20. 

Această ultimă informație trezi în mod deo- 
sebit interesul lui Lavrenti Arkadievici. 

— Într-adevăr? O, dar asta e foarte important. 
Expediată chiar pe 1 iunie? Așa, deci. La 30 mai, 
în Turcia a avut loc o lovitură de stat, sultanul 
Abdul-Aziz a fost răsturnat, și noul mare vizir, 
Midhat-Pașa, l-a urcat pe tron pe Murad V. Și 
chiar a doua zi, l-a numit secretar pe Abdul-Ha- 
mid, fratele mai mic al lui Murad. Să vezi câtă 
grabă! Asta este o știre foarte importantă. Nu 
cumva Midhat-Pașa plănuiește să scape de Mu- 
rad și să-l urce pe tron pe Abdul-Hamid? 
E-he-he... Bun, Fandorin, asta nu-i problema ta. 
Pe secretarul ăsta îl aflăm cât ai zice pește. Chiar 
acum iau legătura telegrafic cu Nikolai Pavlo- 
vici Gnatiev, ambasadorul nostru la Constanti- 
nopol, suntem vechi amici. Continuă. 

— Şi ultimul, al șaptelea: numărul 1508F, El- 
veția, prefect de poliție cantonală, expediată la 
25 mai, sosită pe 1 iunie. Pe ceilalți va fi mult 
mai greu să-i identificăm, pe unii va fi chiar im- 

posibil. Dar dacă măcar pe cei șapte îi identifi- 
căm și îi punem sub supraveghere secretă... 

— Dă-ncoace lista, spuse generalul, întinzând 
mâna. Voi da neîntârziat ordin să fie trimise me- 
saje cifrate la ambasadele respective. Se pare că 
va trebui să colaborăm cu serviciile speciale din 
toate aceste țări. Mai puțin cu cele din Turcia, 
unde avem o excelentă rețea proprie... Vezi dum- 
neata, Erast Petrovici, am fost aspru cu dum- 
neata, dar să nu te superi. Îți apreciez foarte mult 
contribuția și toate celelalte... Dar era pur și sim- 
plu dureros... Din pricina lui Brilling... În sfâr- 
şit, înţelegi dumneata. 

— Înţeleg, excelența voastră. Și eu, într-un 
anume sens, ca și domnia voastră... 

— Bun, perfect. Vei lucra la mine. Ca să stu- 
diezi cazul „Azazel“. Voi înființa un grup special, 
voi numi acolo oamenii cei mai experimentați. 
Descâlcim noi itele astea, neapărat le descâlcim. 

— Excelenţa voastră, eu ar trebui să fac o că- 
lătorie la Moscova... 

— De ce? 

— Aș vrea să stau puţin de vorbă cu lady As- 
tair. Domnia sa personal, fiind o creatură mai 
mult celestă decât pământeană (Fandorin zâmbi 
rostind aceste cuvinte), e puțin probabil să fi 
avut cunoștință despre natura adevăratei acti- 
vități a lui Cunningham, dar îl cunoștea pe dom- 
nul acesta din copilărie și ne-ar putea dezvălui 
unele lucruri folositoare. Și nu s-ar cădea s-o 
abordăm pe domnia sa pe căi oficiale, prin in- 
termediul jandarmeriei, nu-i așa? Am cinstea de 
a o cunoaște întru câtva pe milady, de mine nu 

s-ar speria, și-apoi eu vorbesc engleza. Dacă des- 
coperim cumva un nou indiciu? Poate, prin tre- 
cutul lui Cunningham, să ajungem undeva? 

— Ei da, ar fi ceva. Du-te. Dar pentru o sin- 
gură zi, nu mai mult. Acum, mergi să te culci, 
aghiotantul meu te va instala într-un aparta- 
ment. lar mâine seară, iei trenul spre Moscova. 
Poate avem noroc și primim până atunci prime- 
le telegrame cifrate de la ambasade. În diminea- 
ta lui 28 ești la Moscova, discuți cu lady Astair, 
seara binevoiește să te-ntorci și — direct la mine 
cu raportul. La orice oră, e clar? 

— Clar, luminăţia voastră. 


Pe culoarul vagonului de clasa întâi al trenu- 
lui „Sankt-Petersburg - Moscova“, un domn 
vârstnic, foarte impozant, cu niște mustăți răsu- 
cite de invidiat, cu un ac de cravată cu briliant, 
fuma o țigară privind cu o curiozitate nedisimu- 
lată ușa închisă a cupeului numărul unu. 

— Hei, drăguță, strigă el, făcând semn cu de- 
getul grăsuliu unui conductor apărut taman la 
vreme. 

Acesta zbură într-o clipită spre pasagerul cel 
impozant și făcu o plecăciune: 

— Poruncă, domnule! 

Boierul îl apucă de guler cu două degete și 
îl întrebă cu voce surdă, baritonală: 

— Ce-i cu tinerelul ăsta care merge cu cla- 
sa-ntâi? Ştii cine e? Că-i prea tânăr. 

— Şi mie mi-a fost a mirare, raportă în șoap- 
tă conductorul. În primul rând, e lucru știut că 
locurile la clasa-ntâi sunt rezervate numai pen- 
tru persoane deosebite, nici măcar orice general 
nu poate obține loc. Numai dacă e vorba de o 
chestiune de stat importantă și urgentă. 

— Știu, răspunse boierul și slobozi un fuior 
de fum. Am călătorit și eu odată așa în Novo- 
rossia, pentru o inspecție secretă. Dar ăsta-i de-a 
dreptul băiețaș. O fi fiind odrasla cuiva? Unul 
din băieții ăia de bani gata. 

— Nicidecum, domnule, pe odrasle nu le lasă 
la clasa-ntâi, e regulă strictă. Poate numai dacă 
ar fi vorba de-un copil de mare cneaz. Și eu am 
fost curios să aflu cine-i, și mi-am aruncat o pri- 
vire pe lista călătorilor de-o avea domnul șef de 
tren, spuse slujbașul, coborându-și și mai mult 
vocea. 

— Şi? îl zori domnul, intrigat. 

Anticipând un bacșiș gras, conductorul își 
duse degetul la buze: 

— Este de la Secţia a treia. Anchetator pen- 
tru cazuri de importanţă specială. 

— Înţeleg și eu că-i „specială“, că numai pen- 
tru „importantă“ nu-ți dă loc la clasa-ntâi, zise 
boierul și păstră o pauză semnificativă. Şi ce face 
acolo? 

— Păi, s-a încuiat în cupeu și nici c-a mai ie- 
sit de-acolo, domnule. I-am oferit de două ori 
ceai — da’ de unde. S-a vârât dumnealui în ceva 
hârțoage și şade acolo, nici capul nu-și ridică. Ti- 
neți minte că s-a întârziat plecarea din Piter? Din 

pricina dumnealui, domnule. L-au așteptat să 
vină. 

— Oho! icni pasagerul. Așa ceva, totuși, nu 
s-a mai auzit! 

— Se mai întâmplă, domnule, dar foarte rar. 

— Și numele nu-i era trecut pe lista călători- 
lor? 

— Nicidecum, domnule. Nici numele, nici 
rangul. 


În vremea asta, Erast Petrovici era adâncit cu 
totul în lectura rândurilor zgârcite în informa- 
tii ale rapoartelor și își răvășea nervos părul. 
Simţea urcându-i-se în gât o spaimă mistică. 

Chiar înainte de a pleca la gară, în aparta- 
mentul aflat în proprietatea statului, în care Fan- 
dorin dormise somn greu aproape douăzeci și 
patru de ore, își făcuse apariţia aghiotantul lui 
Mizinov, care-i ordonase să aștepte, pentru că so- 
siseră primele trei depeșe de la ambasade și toc- 
mai erau decriptate și urmau să-i fie apoi aduse. 
Așteptarea se prelungise aproape o oră, și Erast 
Petrovici se temea că va întârzia la tren, dar 
aghiotantul îl liniștise. 

Abia intrat în cupeul imens, tapițat în cati- 
fea verde, mobilat cu o masă de scris, canapea 
moale și două scaune din lemn de nuc cu picioa- 
rele fixate în podea, Fandorin deschisese plicul 
și se adâncise în lectură. 

Sosiseră trei depeșe: de la Washington, Paris 
și Constantinopol. Toate aveau scris pe plic: „Ur- 
gent. Excelenței sale Lavrenti Arkadievici Mizi- 
nov, ca răspuns la depeșa ref. No 13476-8 din 26 

iunie 1876“. Rapoartele erau semnate de amba- 
sadorii înșiși. Aici însă asemănările luau sfârșit. 
Iar textele erau următoarele: 


27 iunie (9 iulie) 1876, 12.15. 
Washington. 


Persoana care vă interesează este John Pratt 
Dobbs, ales la 9 iulie a.c. vicepreședinte al Co- 
misiei senatoriale pentru buget. Este o persoa- 
nă foarte cunoscută în America, este unul 
dintre acei milionari cărora aici li se spune „self 
made man”. Vârsta — 44 de ani. Perioada pri- 
mei tinereți, locul nașterii și obârșia nu ne sunt 
cunoscute. Este de presupus că s-a îmbogățit 
în perioada febrei aurului din California. Este 
considerat un geniu antreprenorial. În timpul 
războiului civil dintre Nord și Sud a fost con- 
silierul președintelui Lincoln pe probleme fi- 
nanciare. Circulă opinia potrivit căreia tocmai 
mulțumită strădanuilor lui Dobbs, și nicidecum 
vitejiei generalilor federali, Nordul capitalist 
a obținut victoria asupra Sudului conservator. 
În 1872 a fost ales senator din partea statului 
Pennsylvania. Surse bine informate spun că 
Dobbs este avut în vedere pentru portofoliul 
finanțelor. 


„9 iulie (27 iunie) 1876. 16.45. 
Paris. 


De la Ministerul de Război am reușit să 
aflăm, prin agentul Coco, pe care îl cunoasteti, 
că la 15 iunie contraamiralul Jean Intrépide, 
numit recent comandant al Escadrilei Siameze, 

a fost promovat la gradul de viceamiral. Este 
una din figurile legendare ale flotei franceze. 
Cu douăzeci de ani în urmă, o fregată franceză 
a găsit în largul mării, lângă coastele insulei 
Tortuga, o barcă în care se afla un adolescent, 
care se salvase, pare-se, dintr-un naufragiu. 
Din pricina șocului, adolescentul își pierduse 
cu desăvârșire memoria, nu și-a putut aminti 
nici numele, nici măcar naționalitatea. A fost 
luat pe vas ca mus și a primit ca nume de fa- 
milie numele fregatei care îl găsise. A făcut o 
carieră strălucită. A luat parte la multe expe- 
diții și războaie coloniale. S-a evidențiat în mod 
deosebit în timpul Războiului Mexican. Anul 
trecut, Jean Intrépide a produs o adevărată sen- 
zație la Paris, căsătorindu-se cu fiica mai mare 
a ducelui de Rohan. Voi trimite în următorul 
raport amănunte referitoare la statele de servi- 
ciu ale persoanei care vă interesează. 


27 iunie 1876, ora două a după-amiezii. 
Constantinopol. 


Dragul meu Lavrenti, cererea ta m-a mirat 
peste măsură. Problema este că Anvar-efendi, 
față de care tu manifești un interes expres, face 
de câtăva vreme și obiectul deosebitei mele aten- 
fii. Anvar-efendi, care este un apropiat al lui 
Midhat-Pașa și al lui Abdul-Hamid, este, po- 
trivit datelor de care dispun, una din figurile 
centrale ale conspirației care se țese acum la 
palat. Este de așteptat o iminentă răsturnare 
de pe tron a actualului sultan și înscăunarea 
lui Abdul-Hamid. Într-o asemenea situaţie, 

Anvar-efendi va deveni negresit o figură ex- 
trem de influentă. Este foarte destept, are edu- 
cație europeană, cunoaște o mulțime de limbi 
orientale și occidentale. Din păcate, nu dispu- 
nem de date biografice amănunțite cu privire 
la acest interesant personaj. Se știe că nu are 
mai mult de 35 de ani, că s-a născut fie în Ser- 
bia, fie în Bosnia. Obârșia îi este obscură și nu 
are rude, ceea ce ar aduce Turciei un mare be- 
neficiu în cazul în care Anvar ar deveni când- 
va vizir. Închipuie-ți doar — un vizir fără o liotă 
de rubedenii nesățioase! Așa ceva pur și sim- 
plu nu se întâmplă. Anvar este un fel de „emi- 
nență cenușie“ a lui Midhat-Pașa, este 
membru activ al partidului „Junilor turci“. 
Ti-am satisfăcut curiozitatea? Acum, satis- 
fă-mi-o și tu pe a mea. Ce nevoie ai de An- 
var-efendi al meu? Ce știi tu despre el? Dă-mi 
neîntârziat de știre, s-ar putea dovedi impor- 
tant. 


Erast Petrovici, care citise deja a nu știu câta 
oară depeșele, subliniase în prima: Perioada pri- 
mei tinereți, locul nașterii și obârșia nu ne sunt cu- 
noscute; în a doua: nu și-a putut aminti nici numele, 
nici măcar naționalitatea; într-a treia: obârșia îi este 
obscură, nu are rude. Devenea întrucâtva sinis- 
tru. Reieșea că toți trei apăruseră pur și simplu 
de niciunde! Se iviseră brusc din neant la un mo- 
ment dat și porniseră pe dată să se cațăre pe 
scara ierarhică cu o perseverență supraomeneas- 
că. Ce-i cu indivizii ăștia, sunt cumva membri ai 
vreunei secte secrete? Doamne, dar dacă nici 

măcar nu sunt oameni, ci niște creaturi venite 
dintr-o altă lume? Să zicem, mesageri sosiți de 
pe Marte? Sau, mai rău, emisari de-ai Satanei? 
Fandorin se zgribuli un pic, amintindu-și cum 
făcuse cunoștință noaptea cu „stafia Amaliei“. 
Bejețkaia însăși era o persoană cu obârşie necu- 
noscută. Și mai era și incantaţia aceea diavoleas- 
că — „Azazel“. Oh, afacerea asta duhnește a praf 
de pușcă... 

Cineva bătu slugarnic la ușă și Erast Petro- 
vici își duse tresărind mâna la spate, la tocul se- 
cret, și pipăi mânerul zimțat al Herstal-ului. 

În crăpătura ușii apăru chipul servil al con- 
ductorului. 

— Excelenţa voastră, ne apropiem de stație. 
Nu v-ar fi pe plac să vă dezmorțiți picioarele? 
Au și bufet în gară. 

La auzul acelui „excelența voastră“, Erast Pe- 
trovici arboră un aer plin de importanţă și tra- 
se hoţește cu coada ochiului în oglindă. Chiar 
poate fi luat drept general? Mă rog, n-ar strica 
să-și „dezmorțească picioarele“, și apoi, în timp 
ce va merge gândurile ar putea să i se limpezeas- 
că. I se tot învârtea tulbure prin cap o mică idee 
care îi scăpa mereu, nu se lăsa prinsă, dar îl în- 
curaja: mai sapă, zicea, mai sapă. 

— Fie. Cât stăm? 

— Douăzeci de minute. Dar binevoiţi să nu 
vă faceți griji, plimbați-vă în voie. Fără domnia 
voastră oricum nu pleacă, chicoti conductorul. 

Erast Petrovici sări de pe scăriță pe peronul 
înțesat de lămpi care ardeau. Pe ici pe colo lu- 
minile din cupeuri erau deja stinse — se vede 

treaba că unii călători se cufundaseră în somn. 
Fandorin se întinse cu desfătare și își duse mâi- 
nile la spate, pregătindu-se de o mică plimbare 
pe jos, menită să stimuleze o mai bună activi- 
tate a minţii. Din același vagon cobori însă un 
domn impozant și mustăcios, cu țilindru pe cap. 
Acesta aruncă în direcția tânărului o privire mus- 
tind de curiozitate și întinse mâna tinerei sale 
însoțitoare. La vederea obrăjorului fermecă- 
tor și proaspăt al aceleia, Erast Petrovici înlemni, 
în vreme ce domnișoara se lumină la faţă și ex- 
clamă: 

— Papa, el este, el este domnul acela de la po- 
liție! Tii minte, ţi-am povestit! Cum care, domnul 
care ne-a interogat pe mine și pe frăulein Pfuhl! 

Cuvântul „interogat“ fusese rostit cu vădită 
plăcere, iar ochii ei cenușii, luminoși îl priveau 
pe Fandorin cu un interes nedisimulat. Trebuie 
să recunoaștem, evenimentele ameţitoare din ul- 
timele săptămâni îi voalaseră întru câtva amin- 
tirile despre aceea pe care, în sinea lui, Erast 
Petrovici o numea exclusiv „Lizanka“, iar une- 
ori, în momentele dedicate cu deosebire visării, 
chiar „înger duios“. Și totuși, la vederea acestei 
dragi făpturi, flăcăruia care pârlise cândva ini- 
ma bietului registrator de colegiu porni brusc să 
ardă vâlvătaie și îi pârjoli plămânii cu scântei- 
le-i de foc. 

— De fapt, nu sunt de la poliție, îngăimă Fan- 
dorin împurpurându-se. Fandorin, ofiţer cu în- 
sărcinări speciale pe lângă... 

— Știu totul, je vous le dis tout crul, spuse mus- 
tăciosul cu un aer misterios, iar din briliantul din 
cravată țâșni un sclipăt. Este o problemă de stat, 
nu-i nevoie să intri în amănunte. Entre nous sois 
dit?, prin natura activităţii mele am avut nu o 
dată și eu prilejul să fac asta, spuse el și își săltă 
puțin țilindrul. Dă-mi voie, totuși, să mă prezint. 
Consilier titular privat Aleksandr Apollodoro- 
vici Evert-Kolokolţev, președintele Curţii de 
Apel din Moscova. Fiica mea, Liza. 

— Dar să-mi spuneţi „Lizzie“. „Liza“ nu-mi 
place, aduce cu „miza“, îl rugă domnișoara și 
mărturisi cu naivitate: Mi-am amintit adesea de 
dumneata. I-ai plăcut Emmei. Ţin minte și cum 
te cheamă — Erast Petrovici. Frumos nume, Erast. 

Lui Fandorin i se părea că a adormit și are un 
vis minunat. E important în acest caz să nu te mişti 
cumva, altfel, ferească Dumnezeu, te trezești. 


1 Ţi-o spun verde-n față (fr.). (N. tr.) 
2 Între noi fie vorba (fr.). (N. tr.) 


276 


CAPITOLUL AL CINCISPREZECELEA, 


în care se demonstrează 
în chipul cel mai convingător cu putință 
importanța unei respirații corecte 


În compania Lizankăi (Lizzie nu se putea nici- 
cum lipi de Erast Petrovici) era în egală măsură 
plăcut să vorbești și să taci. 

Vagonul se legăna ritmic, trenul, a cărui si- 
renă urla la răstimpuri, străbătea cu viteză ame- 
țitoare pădurile somnolente ale ținutului Valdai 
învăluite în pâcla dinaintea zorilor, iar Lizanka 
și Erast Petrovici ședeau în cupeul numărul unu 
pe banchetele moi și tăceau. În cea mai mare parte 
a timpului se uitau pe fereastră, dar când și când 
se priveau unul pe altul, iar dacă întâmplător 
privirile li se încrucișau, asta nu îi făcea câtuși 
de puțin să se rușineze, dimpotrivă, făcea atmo- 
sfera mai veselă și mai agreabilă. Fandorin se 
străduia deja să-și întoarcă anume privirea cât 
mai rapid de la fereastră, și de fiecare dată când 
reușea să prindă privirea Lizankăi, aceasta puf- 
nea ușurel în râs. 

Nu se cuvenea să vorbească pentru că îl pu- 
teau trezi pe domnul baron, care moțăia liniștit 
pe canapea. Nu cu mult timp în urmă, Aleksandr 
Apollodorovici se angajase într-o discuţie ani- 
mată cu Erast Petrovici pe tema crizei balcanice, 
dar aproape la jumătatea vorbei domnul baron 

trăsese brusc un sforăit și își lăsase capul în 
piept. Acum capul i se legăna confortabil în ritm 
cu ţăcănitul roților de tren: tu-dum, tu-dum (te 
duc-te-aduc, te duc-te-aduc); tu-dum, tu-dum (te 
duc-te-aduc, te duc-te-aduc). 

Lizanka începu să râdă pe-nfundate unor 
gânduri de-ale ei, iar când Fandorin o privi în- 
trebător, îi explică: 

— Ştii, ești atât de deștept! Uite, i-ai explicat 
lui papa și despre Midhat-Pașa, și despre Ab- 
dul-Hamid. lar eu sunt atât de proastă, nici nu-ți 
închipui. 

— Dumneata nu poți fi proastă, șopti cu pro- 
fundă convingere Fandorin. 

— Eu ţi-aș povesti ceva, dar mi-e rușine... De 
fapt, o să-ți povestesc. Nu știu de ce, dar cred 
că dumneata n-o să râzi de mine. Adică, o să râzi 
laolaltă cu mine, dar nu fără mine. Așa e? 

— Așa e! exclamă Erast Petrovici. Baronul își 
mișcă sprâncenele în somn, iar tânărul trecu 
din nou la șoaptă: niciodată nu voi râde de dum- 
neata. 

— Fii atent, ai promis. După vizita dumitale 
de atunci, mi-am imaginat câte cele... Și cât erau 
toate de frumoase! Numai că toate erau foarte 
triste și sfârșitul era neapărat tragic. Asta mi se 
trage de la „Sărmana Liza“ a lui Karamzin. Ţii 
minte, sunt în roman Liza și Erast. Întotdeauna 
mi-a plăcut îngrozitor de mult numele ăsta — 
Erast. Uite cum mă imaginam: zăceam în sicriu, 
frumoasă și palidă, împresurată toată de tran- 
dafiri albi — fie mă înecasem, fie murisem de tu- 
berculoză, și dumneata plângeai în hohote, 

mama și tata plângeau în hohote, Emma își su- 
fla nasul. E caraghios, nu? 

— Da, e caraghios, confirmă Fandorin. 

— E de-a dreptul un miracol că ne-am întâl- 
nit în gară. Am fost în vizită la ma tante și tre- 
buia să ne întoarcem încă de aseară, dar papa a 
fost reținut cu treburi la minister și am schim- 
bat biletele. Spune, nu-i ăsta un miracol? 

— De ce miracol? se miră Erast Petrovici. Este 
mâna destinului. 

Cerul care se zărea pe fereastră era straniu — 
negru tot, cu o bordură purpurie în lungul ori- 
zontului. Pe masă albeau melancolic depeșele 
date uitării. 


Birjarul îl purtă pe Fandorin prin Moscova 
matinală de la Gara Nikolaevski până în Hamov- 
niki. Ziua era senină și radioasă, iar în urechile 
lui Erast Petrovici încă nu se stinsese ecoul ex- 
clamaţiei de rămas-bun a Lizankăi: 

— Deci, astăzi vii negreșit! Promiţi? 

În ce privește organizarea timpului avut la 
dispoziție, plănuise totul perfect. Acum se duce 
la astairnat, la milady. La comandamentul jan- 
darmeriei e mai bine să meargă după această vi- 
zită; o să stea de vorbă cu comandantul, iar dacă 
va izbuti să afle ceva important de la lady Astair, 
o să-i trimită și o telegramă lui Lavrenti Arka- 
dievici. Însă, pe de altă parte, în timpul nopții 
ar fi putut sosi depeșele de la celelalte ambasa- 
de... Fandorin scoase din portțigaretul de argint 
nou-nouț o țigară și-o aprinse destul de stângaci. 

N-ar fi totuși mai bine să treacă mai întâi pe la 
jandarmerie? Dar bidiviul gonea deja pe Osto- 
jenka și ar fi fost o prostie să se întoarcă din 
drum. Așadar, la milady, apoi la comandament, 
apoi acasă — să-și adune lucrurile și să se mute 
într-un hotel decent, apoi să se schimbe, să cum- 
pere flori și, la ora șase, să fie pe Malaia Nikit- 
skaia, la Evert-Kolokolţevi. Erast Petrovici 
zâmbi potopit de beatitudine și fredonă un cân- 
tecel: „Consilier titular el era, ea fiică de gene- 
ral îmi era, sfielnic el dragoste îi declara, dar 
ne-ndurătoare ea îl gonea”. 

lată și cunoscutul imobil cu porţile lui din 
fontă, și portarul în gheroc albastru, lângă ghe- 
reta vopsită în dungi. 

— Unde o pot găsi pe lady Astair? strigă Fan- 
dorin, aplecându-se în afară de pe bancheta bir- 
jei. În astairnat, sau la dumneaei? 

— La astă vreme, obișnuiește să fie la dum- 
neaei, raportă energic portarul, și trăsura își con- 
tnuă huruind drumul până pe străduța cea 
liniștită. 

Lângă căsuţa cu un cat a direcției, Fandorin 
îi porunci birjarului să aștepte, avertizându-l că 
așteptarea s-ar putea prelungi. 

Același portar țâfnos, căruia milady îi spunea 
„Limofai“, tăia frunză la câini lângă ușă. Acum 
însă nu se mai încălzea la soare ca data trecută, 
se mutase la umbră, căci alta este dogoarea soa- 
relui de iunie faţă de aceea din mai. 

De această dată, „Ilimofai“ se comportă cu 
totul altfel, demonstrând un talent psihologic de 
excepție: își scoase chipiul, făcu o plecăciune și 

întrebă cu voce mieroasă pe cine să anunţe. Se 
vede treaba că se schimbase câte ceva în ținuta 
lui Erast Petrovici în luna care trecuse de nu mai 
trezea în casta portarilor instinctul de a-l înhăța 
și de a-i interzice accesul. 

— Nu anunti nimic, mă duc chiar eu. 

„Limofai“ se încovoie ca un arc și deschise 
smerit ușa, lăsând cale liberă oaspetelui în ves- 
tibulul tapițat în damasc, de unde, traversând 
coridorul scăldat în lumina strălucitoare a soa- 
relui, Erast Petrovici ajunse la ușa cunoscută, cu 
alb și auriu. Ușa se deschise și în întâmpinarea 
lui ieși un ins înveșmântat într-o livrea albastră 
aidoma celei a lui „Ilimofai“ și cu ciorapi la fel, 
albi, care îl pironi cu o privire întrebătoare pe 
nou-sosit. 

— Inspector Fandorin, de la Secţia a treia, în- 
tr-o chestiune urgentă, vorbi aspru Erast Petro- 
vici, dar expresia cabalină a lacheului rămase de 
nepătruns, încât Fandorin se văzu nevoit să-i ex- 
plice în engleză: 

— State police, inspector Fandorin, on urgent of- 
ficial business. 

Și iarăși, nici un mușchi nu tresări pe chipul 
cioplit în piatră, dar sensul celor spuse ajunse 
totuși la el: lacheul își înclină cu morgă capul și 
dispăru în spatele ușii, trăgând bine canaturile 
după el. 

După jumătate de minut, acestea se redeschi- 
seră. În prag se afla lady Astair în persoană. La 
vederea mai vechii ei cunoștințe, zâmbi bucu- 
roasă: 

— O, dumneata erai, băiete dragă. Andrew 
mi-a spus că a venit nu știu ce domn important 

de la poliția secretă. Intră, intră. Ce mai faci? De 
ce ai o mină atât de obosită? 

— Abia am coborât din trenul de Petersburg, 
milady, începu să-i explice Fandorin, intrând în 
cabinet. De la gară am venit direct la domnia 
voastră, cazul este foarte urgent. 

— O, da, aprobă din cap baroneasa făcându-se 
comodă într-un fotoliu și invitându-și printr-un 
gest oaspetele să ia loc în fața ei. Vrei, fără în- 
doială, să discuți cu mine despre dragul de 
Gerald Cunningham. Este un coșmar, nu înţe- 
leg nimic... Andrew, ia pălăria domnului poli- 
tist... Andrew este un vechi slujitor de-al meu, 
abia a sosit din Anglia. Drăguţul de Andrew, 
mi-a fost dor de el. Du-te, Andrew, du-te, prie- 
tene, deocamdată nu este nevoie de dumneata. 

Ciolănosul Andrew, care lui Erast Petrovici 
nu-i păruse defel „drăguţ“, se îndepărtă cu o ple- 
căciune, iar Fandorin începu să se foiască în fo- 
toliul său, încercând să stea cât mai comod — 
convorbirea promitea să dureze destul de mult. 

— Milady, mă întristează nespus cele petre- 
cute, și totuși, domnul Cunningham, care de 
mulți ani vă era ajutorul cel mai apropiat, s-a do- 
vedit a fi fost implicat într-o foarte serioasă con- 
spirație criminală. 

— Şi acum îmi veti închide astairnatele din 
Rusia? întrebă încet milady. Doamne, ce se va 
întâmpla cu micuţii... Abia începuseră să deprin- 
dă viața normală. Și câte talente se află printre 
ei! Mă voi adresa însuși împăratului, poate mi 
se va îngădui să-mi duc protejaţii în străinătate. 

— Nu este cazul să vă faceţi griji, vorbi cu 
blândeţe Erast Petrovici. Astairnatele dumnea- 
voastră nu vor avea de suferit. La urma urmei, 
asta ar fi de-a dreptul o crimă. Eu vreau doar 
să vă pun câteva întrebări în legătură cu Gerald 
Cunningham. 

— Firește! Tot ce dorești. Sărmanul Gerald... 
Vezi dumneata, el se trăgea dintr-o familie foarte 
bună, era nepotul unui baronet, dar părinții lui 
au pierit într-un naufragiu pe când se întorceau 
din Indii, și băiatul a rămas orfan la vârsta de 
unsprezece ani. La noi în Anglia, legile referi- 
toare la moștenire sunt foarte dure: totul revine 
fiului mai mare — și titlul, și averea, în vreme ce 
fraților mai mici nu le revine adesea nici o let- 
caie. Gerald era, ca să spun așa, mezinul mezi- 
nului, nu avea mijloace materiale, nu avea casă, 
rudele nu s-au interesat de soarta lui... Uite, toc- 
mai compuneam o scrisoare de condoleanţe 
adresată unchiului său, altminteri, un om de ni- 
mic, căruia puțin i-a păsat de Gerald. Dar ce vrei, 
noi, englezii, acordăm o mare atenţie chestiuni- 
lor formale... 

Lady Astair îi arătă o hârtiuţă așternută cu 
un scris mare, de modă veche, cu înflorituri și 
buclișoare complicate. 

— Pe scurt, am luat copilul la mine. Am des- 
coperit că Gerald avea aptitudini excepționale 
în domeniul matematicii, îmi ziceam că va de- 
veni profesor, dar vioiciunea minţii și ambiția 
nu prea fac casă bună cu o carieră științifică. Am 
remarcat curând că băiatul se bucură de autori- 
tate în fața celorlalți copii, că îi place să coman- 
de. Era înzestrat cu un autentic talent de lider: 

o neobișnuită putere a voinţei, spirit de discipli- 
nă, știința de a descoperi în fiecare om trăsătu- 
rile puternice și pe cele slabe. La astairnatul din 
Manchester a fost ales monitor al așezământului. 
Mă așteptam ca Gerald să dorească să acceadă 
într-o slujbă administrativă sau să se ocupe de 
politică — ar fi ieșit din el un excelent adminis- 
trator în colonii, cu timpul ar fi ajuns chiar ge- 
neral-guvernator. Mare mi-a fost mirarea când 
și-a exprimat dorința de a rămâne la mine și de 
a se dedica activității pedagogice! 

— Dar bineînţeles, zise Fandorin clătinând 
din cap. În acest fel avea posibilitatea să influ- 
ențeze mințile încă necoapte ale copiilor și apoi 
să menţină contactul cu absolvenții... 

Erast Petrovici nu își încheie fraza, izbit de 
o bănuială neașteptată. Doamne, cât este totul 
de simplu! Extraordinar, cum de nu înțelesese 
asta mai înainte! 

— Foarte curând, Gerald a devenit ajutorul 
meu de neînlocuit, continuă milady, fără să obser- 
ve schimbarea petrecută pe expresia interlocu- 
torului. Muncea cu atâta abnegație, era neobosit! 
Era înzestrat cu un talent lingvistic exceptio- 
nal — fără el mi-ar fi fost de-a dreptul imposibil 
să urmăresc activitatea filialelor din atâtea ţări. 
Stii, dușmanul lui dintotdeauna a fost ambiția 
sa nemăsurată. Era o reacție la trauma psihică 
suferită în copilărie, era dorinţa de a le demon- 
stra rudelor că va obține totul și fără ajutorul lor. 
Simțeam, simțeam această stranie discordan- 
tă — cu aptitudinile lui, cu ambițiile lui, nu ar 
fi trebuit nicidecum să se mulțumească doar cu 

rolul modest de pedagog, chiar dacă foarte con- 
venabil remunerat. 

Erast Petrovici însă nu mai asculta. În cap i 
se aprinsese parcă un bec electric, luminând tot 
ceea ce mai înainte fusese cufundat în beznă. 
Totul își găsea acum locul! Senatorul Dobbs apă- 
rut nu se știe de unde, amiralul francez care își 
„pierduse memoria“, acel efendi turc cu obâr- 
șie necunoscută, ba chiar și răposatul Brilling; — 
da, da, și el! Fiinţe din alte lumi? Marţieni? Vi- 
zitatori din lumea de apoi? Vezi să nu! Toți erau 
orfani din astairnate, asta erau! Erau copii aban- 
donați, dar abandonaţi nu la porțile orfelinatelor, 
din contră, din orfelinate erau aruncați în socie- 
tate. Fiecare din ei era pregătit în chip corespun- 
zător, fiecare era înzestrat cu un talent nativ, 
identificat cu iscusință și scrupulos cultivat! Nu 
degeaba Jean Intrépide fusese abandonat tocmai 
în calea fregatei franceze — adolescentul era, de- 
sigur, înzestrat cu un talent marinăresc ieșit din 
comun. Numai că, nu se știe de ce, trebuia tăi- 
nuit cum de se brodise să aibă asemenea talent. 
Deși e clar de ce! Dacă întreaga lume ar fi aflat 
câte cariere strălucite își au obârșia în pepinie- 
rele lui lady Astair, s-ar fi alertat inevitabil. Pe 
când așa, totul părea că se petrece la modul cel 
mai firesc. Un ghiont în direcția necesară — și 
talentul va ieși obligatoriu la iveală. lată de ce 
fiecare membru al cohortei de „orfani“ realiza 
succese răsunătoare în carieră! lată de ce era atât 
de important pentru ei să-i raporteze lui Cun- 
ningham felul în care avansează — confirmau 
în acest fel valabilitatea, justeţea alegerii făcute! 

Și, de fapt, este cât se poate de firesc ca toate aceste 
genii să fie devotate doar comunităţii lor — este 
singura lor familie, familia care îi apărase de cru- 
zimea acestei lumi, îi crescuse, îi dezvăluise fie- 
căruia irepetabilul său „eu“. Și ce familie — 
formată din aproape patru mii de genii răspân- 
dite în întreaga lume! Poftim de vezi cine-mi era 
acest Cunningham, ce era cu „talentul de lider”! 
Deși, stop... 

— Milady, dar câți ani avea Cunningham? în- 
trebă, încruntându-se, Erast Petrovici. 

— Treizeci și trei, răspunse prompt lady 
Astair. Pe 16 octombrie ar fi împlinit treizeci și 
patru. Întotdeauna Gerald organiza de ziua lui 
o serbare pentru copii, dar nu el era cel care pri- 
mea daruri, el era cel care le dăruia tuturor câte 
ceva. Cred că-și cheltuia aproape întreaga lea- 
fă pentru asta... 

— Nu, nu se potrivește! strigă Fandorin cu- 
prins de disperare. 

— Ce nu se potrivește, băiete dragă? întrebă 
mirată milady. 

— Intrépide a fost găsit în apele mării cu 
douăzeci de ani în urmă! Pe atunci Cunningham 
avea doar treisprezece ani. Dobbs s-a îmbogăţit 
în urmă cu un sfert de secol. Cunningham încă 
nici nu era orfan la vremea aceea! Nu, nu e el! 

— Ce tot spui acolo? întrebă englezoaica cli- 
pind perplexă din ochii ei albaștri, luminoși, în 
încercarea de a pătrunde sensul spuselor lui. 

Erast Petrovici o fixă însă în tăcere cu privi- 
rea, răpus de cumplita bănuială. 

— Așadar, nu a fost Cunningham..., șopti el. 
Domnia voastră a făcut toate astea... Domnia 
voastră personal! Căci domnia voastră exista și 
acum douăzeci, și acum douăzeci și cinci, și 
acum patruzeci de ani! Dar bineînţeles, cine al- 
tul! lar Cunningham a fost, într-adevăr, doar 
mâna dumneavoastră dreaptă! Patru mii de dis- 
cipoli, în fond, copii de-ai dumneavoastră! 
Pentru fiecare erați ca o mamă! Deci Morbid și 
Franz despre dumneavoastră vorbeau, nicide- 
cum despre Amalia! Le-aţi dat fiecăruia un scop 
în viaţă, le-aţi „arătat calea“! Bine, dar asta este 
înfricoșător, înfricoșător! exclamă Erast Petrovici, 
gemând ca de-o durere. De la bun început aţi 
avut de gând să puneţi această teorie pedago- 
gică în slujba fondării unei conspirații mondiale. 

— Ei, nu chiar de la bun început, ripostă calm 
lady Astair. 

În purtarea ei se produse o anume schimbare 
abia perceptibilă, totuși cât se poate de evidentă. 
Nu mai avea aerul unei bătrânele pașnice și 
agreabile, ochii ei prinseră a sclipi de inteligen- 
tă, autoritate și forţă inflexibilă. 

— La început, voiam pur și simplu să-i salvez 
pe copiii săraci, pe acești dezmoșteniţi ai soar- 
tei. Voiam să-i fac fericiți — pe atâția câți îmi 
stătea în putere. Fie și o sută, fie și o mie. Dar 
strădaniile mele erau ca un fir de nisip în deșert. 
Salvam un copilaș, dar ferocele Moloh al socie- 
tății măcina în timpul ăsta o mie, un milion de 
omuleți, și în fiecare din ei ardea scânteia divi- 
nă. Am înțeles că truda mi-e în zadar. Nu poți 
seca marea cu lingurita. 

Vocea lui lady Astair prinse putere, umerii că- 
zuți i se îndreptară. 

— Am înţeles că Dumnezeu mi-a dat puterea 
de a face mai mult. Că pot salva nu doar o mână 
de orfani, pot salva omenirea. Poate nu în tim- 
pul vieţii mele, poate la douăzeci, treizeci, cinci- 
zeci de ani după moartea mea. Este vocația mea, 
este misiunea mea. Fiecare din copiii mei este 
un giuvaier, este o cunună a creației, este un ca- 
valer al noii omeniri. Fiecare din ei își va aduce 
obolul nepreţuit, va schimba în mai bine lumea 
prin propria sa viaţă. Ei vor scrie legi mai înțe- 
lepte, vor desluși tainele naturii, vor crea capo- 
dopere. Și de la un an la altul vor fi tot mai mulți, 
iar cu timpul vor transforma lumea aceasta mâr- 
șavă, nedreaptă și criminală! 

— Care taine ale naturii, care capodopere? în- 
trebă cu amărăciune Fandorin. Pe dumneavoas- 
tră vă interesează doar puterea. Doar am văzut, 
cei de pe listă sunt toți până la unul generali și 
viitori miniştri. 

Milady zâmbi disprețuitor: 

— Prietenul meu Cunningham mi-i avea în 
grijă doar pe cei din categoria „FE“ — o categorie 
foarte importantă, dar nici pe departe singura. 
„F“ înseamnă „Force“, adică tot ceea ce are le- 
gătură cu mecanismul puterii nemijlocite: poli- 
tica, aparatul de stat, forțele armate, poliţia și 
așa mai departe. Există și categoria „S“ — „Science“, ca- 
tegoria „A“ — „Art“, categoria „B“ — „Business“. 
Mai sunt și altele. În patruzeci de ani de activi- 
tate pedagogică, șaisprezece mii opt sute- nouă- 
zeci și trei de oameni au urmat calea pe care 
le-am arătat-o. Chiar nu vezi ce avânt au luat în 

ultimele decenii știința, tehnologia, arta, legis- 
laţia, industria? Chiar nu vezi că, începând de 
la jumătatea acestui secol al nouăsprezecelea, lu- 
mea a devenit dintr-odată mai frumoasă? Are 
loc o adevărată revoluţie pașnică. Și este abso- 
lut necesară, altminteri alcătuirea nedreaptă a so- 
cietății va duce la un alt fel de revoluţie, una 
sângeroasă, care va arunca omenirea cu câteva 
secole în urmă. Copiii mei salvează zilnic ome- 
nirea. Și stai să vezi ce va urma în anii care vor 
veni. Îmi amintesc că m-ai întrebat de ce nu iau 
și fetițe. Recunosc, te-am mințit atunci. lau fe- 
tite. Foarte puţine, dar iau. Am în Elveţia un as- 
tairnat special unde sunt educate scumpele mele 
fetițe. Ele reprezintă un material absolut special, 
poate chiar mai prețios decât fiii mei. Pare-mi-se, 
pe una din copilele mele chiar o cunoști, spuse 
milady cu un surâs perfid. Deocamdată, ce-i 
drept, are o purtare cam nechibzuită și pentru 
o vreme și-a uitat datoria. Se mai întâmplă în ca- 
zul tinerelor fete. Dar se va întoarce negreșit la 
mine, îmi cunosc fetele. 

Din aceste cuvinte Erast Petrovici înţelese că 
Ippolit nu o ucisese, totuși, pe Amalia, ci o du- 
sese pesemne undeva, dar amintirea acesteia îi 
zgândări răni mai vechi și îndulci întru câtva im- 
presia (să recunoaștem, destul de puternică) pe 
care comentariile baronesei o produseseră asu- 
pra tânărului. 

— Un ţel nobil este, fără îndoială, un lucru 
remarcabil! exclamă el vehement. Dar cum ră- 
mâne cu mijloacele? Căci voi ucideți un om așa 
cum ai strivi un țânțar. 

— Nu-i adevărat! obiectă milady cu înflăcă- 
rare. Regret sincer fiece viaţă pierdută. Dar nu 
poți curăța grajdurile lui Augias fără să te mur- 
dărești. O viaţă de om salvează mii, milioane de 
alte vieți omenești. 

— Şi ce viaţă a salvat Kokorin? se interesă sar- 
castic Erast Petrovici. 

— Pe banii acestui om de nimic acestui de- 
pravat, eu educ pentru Rusia și pentru lumea 
întreagă mii de minţi luminate. N-ai ce face, bă- 
iete dragă, nu eu am alcătuit această lume cru- 
dă, în care pentru orice trebuie plătit un preț. 
După părerea mea, în cazul dat prețul a fost cât 
se poate de rezonabil. 

— Dar moartea lui Ahtîrțev? 

— În primul rând, a trăncănit prea mult. În 
al doilea rând, prea o sâcâia pe Amalia. Iar în 
al treilea rând, este vorba chiar de ceea ce i-ai 
spus dumneata însuți lui Ivan Brilling;: petrolul 
din Baku. Nimeni nu va putea ataca testamen- 
tul scris de Ahtîrțev, el a rămas în vigoare. 

— Şi riscul unei anchete a poliției? 

— Fleacuri, făcu ridicând din umeri milady. 
Stiam că dragul de Ivan va aranja totul. Încă din 
copilărie s-a evidenţiat printr-un strălucit spirit 
analitic și talent organizatoric. Mare tragedie că 
nu mai e printre noi... Brilling ar fi aranjat totul 
perfect, dacă nu ar fi existat un tânăr gentleman 
peste măsură de perseverent. Am fost cu toții 
foarte, foarte ghinioniști. 

— Stați puţin, milady, spuse Erast Petrovici, 
căruia începu, în sfârșit, să-i sune clopoțelul de 
alarmă. De ce sunteţi atât de sinceră cu mine? 

Nu cumva sperați să mă atrageți în tabăra dum- 
neavoastră? Dacă nu ar fi sângele vărsat, aș fi 
întru totul de partea dumneavoastră, însă me- 
todele... 

Lady Astair îl întrerupse, zâmbind netulbu- 
rată: 

— Nu, prietene, nu sper să te conving. Din 
păcate, ne-am cunoscut prea târziu — mintea ta, 
caracterul tău, sistemul tău de valori morale au 
apucat deja să se formeze, și acum sunt impo- 
sibil de schimbat. Şi sunt sinceră cu dumneata 
din trei motive. În primul rând, pentru că ești 
un tânăr foarte istet și îmi inspiri o sinceră sim- 
patie. De aceea nu vreau să mă consideri un 
monstru. În al doilea rând, pentru că ai făcut o 
mare greșeală venind de la gară direct aici, fără 
să-ți înștiințezi șefii în legătură cu asta. lar în al 
treilea rând, pentru că nu degeaba te-am invi- 
tat să iei loc în acest fotoliu extrem de incomod, 
cu un spătar atât de curios curbat. 

Lady Astair făcu o mișcare imperceptibilă cu 
mâna și din braţele înalte ale fotoliului amintit 
țâșniră două benzi de oțel, care îl fixară strâns 
pe Fandorin de spătar. Încă neînţelegând ce se 
petrece, el se smuci, încercând să se ridice, dar 
nu izbuti nici măcar să se miște, picioarele fo- 
toliului erau parcă plantate în podea. 

Milady sună din clopoțel și în aceeași secun- 
dă, ca și când ar fi ascultat la ușă, intră Andrew. 

— Drăguţul meu Andrew, adu-l, te rog, cât 
mai repede pe profesorul Blank, porunci lady 
Astair. Explică-i pe drum care-i situația. A, da, 
și să nu uite cloroformul. Iar lui Timofai dă-i-l 

în grijă pe birjar, mai spuse baroneasa și oftă: În 
ce-l privește, nu e nimic de făcut. 

Andrew făcu în tăcere o plecăciune și ieși. În 
cabinet domnea tăcerea. Erast Petrovici gâfâia, 
zvârcolindu-se în capcana de oțel și încercând 
să se sucească în așa fel, încât să poată scoate de 
la spate Herstal-ul salvator, însă blestematele 
acelea de cercuri ca de butoi îl încingeau atât de 
strâns, încât se văzu nevoit să renunţe la idee. 
Milady urmărea cu îngăduinţă contorsionările 
tânărului, clătinând la răstimpuri din cap. 

Destul de curând se auziră pași repezi pe co- 
ridor și intrară doi inși: profesorul Blank, geniul 
fizicii, și taciturnul Andrew. 

Privind prizonierul în treacăt, profesorul în- 
trebă în engleză: 

— Este ceva serios, milady? 

— Da, destul de serios, spuse ea oftând. Dar 
remediabil. Sigur, vom avea ceva bătaie de cap. 
Nu vreau să recurgem la metode extreme dacă 
nu este absolut necesar. Și mi-am amintit că 
dumneata, băiete dragă, visezi de mult la un ex- 
periment pe material uman. Se pare că ţi s-a ivit 
prilejul. 

— Nu sunt, totuși, pe deplin pregătit să lu- 
crez pe creierul uman, spuse Blank cu voce șo- 
văielnică, privindu-l pe Fandorin, care se potolise. 
Pe de altă parte, ar fi mare păcat să pierd o ase- 
menea șansă... 

— De adormit trebuie adormit oricum, obser- 
vă baroneasa. Ai adus cloroformul? 

— Da, da, imediat. 

Profesorul scoase din buzunaru-i încăpător 
un flacon și își muie din belșug; batista cu con- 
ținutul lui. Erast Petrovici simți miros înțepător 
de medicament și se pregăti să protesteze vehe- 
ment, dar din două salturi Andrew se află lângă 
el și îl prinse cu incredibilă forță de gât. 

— Adio, sărmanul meu băiat, spuse milady 
și se întoarse cu spatele. 

Blank scoase din buzunarul vestei un ceas de 
aur, îl privi pe deasupra ochelarilor și apăsă pe 
faţa lui Fandorin cârpa aceea albă cu miros înțe- 
pător. lată și împrejurarea în care lui Erast Petro- 
vici se dovedi a-i fi de folos știința salvatoare a 
incomparabilului Chandra Johnson! Tânărul nu 
începu să inspire aroma trădătoare care, e clar, nu 
conţinea prana. Era momentul să treacă la prac- 
ticarea exerciţiului de reținere a respirației. 

— Un minut va fi mai mult decât suficient, 
anunţă învățatul, apăsând energic batista peste 
gura și nasul condamnatului. 

„ȘI-i opt, și-i nouă, și-i zece“, număra mental 
Erast Petrovici, fără a uita să caște gura spasmo- 
dic, să-și holbeze ochii și să mimeze convulsii- 
le. De altfel, și dacă ar fi vrut să inspire, treaba 
asta ar fi fost destul de anevoioasă, pentru că An- 
drew îi cuprinsese gâtul ca într-un clește de fier. 

Numărătoarea trecuse de optzeci, plămânii 
își aruncaseră ultimele puteri în lupta cu setea 
de aer, și odioasa cârpă îi răcea în continuare cu 
umezeala ei fața congestionată. Opcinci, opșase, 
opșapte — Fandorin trecuse șmecherește la nu- 
mărătoarea rapidă, încercând, cu ultimele pu- 
teri, să păcălească secundarul insuportabil de 

lent. Brusc, își dădu seama că ar trebui să nu se 
mai contorsioneze, că de mult era timpul să-și 
piardă cunoștința, și se lăsă moale, încetă orice 
mișcare și, pentru a fi mai convingător, lăsă să-i 
cadă și falca de jos. Când numărătoarea ajunse la 
nouăzeci și trei, Blank își luă mâna de pe faţa lui. 

— Şi totuși, ce capacitate de rezistență a orga- 
nismului. Aproape șaptezeci și cinci de secunde. 

„Inconștientul“ își lăsă capul într-o parte, pre- 
făcându-se că respiră regulat și profund, deși 
gura ahtiată după oxigen își dorea cumplit să hă- 
păie aerul. 

— Gata, milady, o înștiință profesorul. Putem 
începe experimentul. 


CAPITOLUL AL SAISPREZECELEA, 


în care electricității 
i se prevede un mare viitor 


— Duceţi-l în laborator, spuse milady. Dar 
trebuie să vă grăbiţi. Peste douăsprezece minu- 
te începe recreațţia. Copiii nu trebuie să vadă 
asta. 

Cineva bătu la ușă. 

— Timofai, dumneata ești? întrebă baronea- 
sa rusește. Come în! 

Erast Petrovici nu se hotăra să tragă cu 
ochiul nici măcar printre gene — dacă observă 
careva, e pierdut. Auzi pașii grei ai portarului 
și vocea lui puternică, adresându-se parcă unor 
surzi: 

— Totu-i cum e mai bine, luminăţia voastră. 
Oll rait. Am chemat birjaru' să-i dau ceai. Ceai! 
Ti! Drinc! S-a nimerit să fie rezistent al dracului. 
Tot bea, bea, nimic. Drinc, drinc, nasing. Da-n 
urmă tot a mierlit-o. Și trăsurica am dus-o în 
dosul casei. Bihaind de haus a noastră. În curte, 
zic. Să stea acolo până una-alta, după aia o aran- 
jez eu, binevoiți să n-aveţi grijă. 

Blank îi traduse baronesei spusele portarului. 

— Fine, răspunse ea și adăugă cu jumăta- 
te de voce: Andrew, just make sure that he 

doesn't try to make a profit selling the horse and 
the carriage.| 

Fandorin nu auzi răspunsul aceluia, proba- 
bil taciturnul Andrew încuviințase din cap. 

„Hai odată, nemernicilor, descătărămaţi-mă, 
îi zorea în sinea lui Erast Petrovici. Las” că-ncepe 
acuș-acuș recreația. Vă arăt eu experiment. Nu- 
mai să nu uit de piedica de siguranță.“ 

Pe Fandorin îl aștepta însă o mare dezilu- 
zie — nimeni nu se apucă să îl descătărămeze. 
Auzi chiar lângă ureche o fornăială și simți mi- 
ros de ceapă (ăsta-i „Iimofai“, stabili fără greș 
captivul), apoi ceva scrâșni ușurel o dată, de 
două ori, de trei ori, de patru ori. 

— Gata, l-am deșurubat, raportă portarul. 
Apucă-l, Andriuha, hai să-l ducem. 

Îl ridicară pe Erast Petrovici laolaltă cu foto- 
liul și îl cărară pe sus. Cu unul din ochi abia-abia 
întredeschis, el zări galeria și ferestrele olande- 
ze scăldate în soare. Era clar: îl vor duce în cor- 
pul principal al clădirii, în laborator. 

Atunci când, străduindu-se să nu facă zgo- 
mot, hamalii lui intrară în sala de recreatie, Erast 
Petrovici se gândi la modul serios dacă nu ar fi 
cazul să-și „revină“ și să tulbure procesul edu- 
cativ prin niște urlete disperate. Să vadă copiii 
cu ce treburi se ocupă buna lor milady. Dar din 
clase răzbăteau sunete atât de pașnice și molco- 
me — vocea măsurată, baritonală a unui profe- 
sor, explozia de râs a unor copii, un cântecel 


1 „Andrew, fii atent, să nu încerce să facă bani vân- 
zând calul și birja“ (eng].). (N. tr.) 

intonat de un cor — încât lui Fandorin i se înmuie 
inima. Nu-i nimic, încă n-a venit vremea să dăm 
cărțile pe față, își justifică el slăbiciunea. 

lar mai târziu deja nu mai putu face asta — 
larma specifică școlii rămase în urmă. Erast 
Petrovici observă printre gene că e purtat în sus 
pe o scară, apoi auzi scârțâind o ușă, răsucin- 
du-se o cheie. 

Chiar prin pleoapele închise văzu izbucnirea 
strălucitoare a luminii electrice. Mijindu-și un 
ochi, Fandorin cercetă rapid cu privirea mediul 
ambiant. Izbuti să zărească niște dispozitive din 
porțelan, cabluri, bobine metalice. Toate acestea 
nu îi plăcură chiar deloc. De departe se auzi su- 
net de clopoțel — deci ora se terminase — și aproa- 
pe imediat răzbătu zvon de voci limpezi. 

— Sper că totul se va termina cu bine, oftă 
lady Astair. Mi-ar părea rău să se prăpădească 
tânărul acesta. 

— Şi eu sper, milady, răspunse profesorul evi- 
dent emoționat, zornăind din ceva metalic. Dar, 
din păcate, știință fără sacrificiu nu se poate. Fie- 
care mic pas pe calea cunoașterii se plătește 
scump. Înaintând centimetru cu centimetru, nu 
ajungi departe. Dar dacă tânărul acesta vă e atât 
de drag, ursul dumneavoastră nu trebuia să-l 
otrăvească pe birjar, trebuia să-i pună-n ceai doar 
un soporific. Și aș fi început cu birjarul, iar pe 
tânăr l-aș fi lăsat pe mai târziu. În acest fel, ar 
fi âvut o șansă în plus. 

— Ai dreptate prietene, ai perfectă dreptate. 
Am făcut o greșeală de neiertat, recunoscu lady 
Astair, și din vocea ei răzbătea o mâhnire sinceră. 

Și totuși, dă-ți toată silința. Mai explică-mi o dată 
ce anume intenționezi să faci. 

Erast Petrovici ciuli urechile — problema asta 
îl interesa și pe el în cel mai înalt grad. 

— Doar vă este cunoscută ideea mea genia- 
lă, vorbi Blank, încetând chiar și cu zornăitul ace- 
la metalic. Eu consider că supunerea forţei 
electricității este cheia spre secolul care vine. Da, 
da, milady! Ne despart douăzeci și patru de ani 
de secolul viitor, asta nu-i chiar așa de mult. În 
noul secol lumea se va transforma, devenind de 
nerecunoscut, și această transformare se va pro- 
duce graţie electricității. Electricitatea nu este 
doar o sursă de iluminat, cum își închipuie pro- 
fanii. Ea este capabilă să înfăptuiască minuni — 
și în structurile macro, și în cele micro. Imagi- 
nați-vă o caretă fără cai, deplasându-se cu aju- 
torul unui electromotor! Imaginați-vă un tren 
fără locomotivă — rapid, curat, silențios! Dar tu- 
nurile puternice, care pot doborî inamicul prin 
descărcarea direcționată a unui fulger! Dar di- 
ligenta fără tracţiune cabalină! 

— Mi-ai spus asta în repetate rânduri, îl în- 
trerupse cu blândeţe baroneasa pe entuziast. 
Vorbește-mi despre aplicațiile electricității în me- 
dicină. 

— Oh, acesta este domeniul cel mai interesant, 
continuă încă mai aprins profesorul. Este chiar 
acea sferă a științei electricității căreia intenţio- 
nez să-mi dedic viaţa. Macroelectricitatea — tur- 
binele, motoarele, dinamurile puternice - va 
schimba lumea înconjurătoare, dar microelectri- 
citatea va schimba omul însuși, va corecta im- 

perfecțiunile construcției naturale a lui homo sa- 
piens. Electrofiziologia și electroterapia — iată do- 
meniile care vor salva omenirea, și nicidecum 
isteții domniei voastre care se joacă de-a marii 
politicieni sau, m-apucă și râsul, smângălesc aco- 
lo la tablouașe. 

— Greșești, băiete dragă. Și ei fac un lucru 
foarte important și necesar. Dar continuă. 

— Vă voi da posibilitatea să faceți dintr-un 
om, din orice om, o ființă ideală, să-l izbăviţi de 
imperfecțiuni. Toate defectele care determină un 
anumit comportament al omului sunt localizate 
uitaţi aici, în subcortexul encefalului. 

Un deget rigid îl ciocăni dureros pe Erast 
Petrovici în tâmplă. 

— Ca să explic în termeni mai simpli, în creier 
există anumite zone care controlează logica, plă- 
cerile, spaima, cruzimea, apetitul sexual și așa 
mai departe. Omul poate fi o personalitate ar- 
monioasă doar dacă toate aceste zone funcționea- 
ză cu aceeași intensitate, dar asta nu se întâmplă 
aproape niciodată. La câte unul este dezvoltată 
peste măsură zona răspunzătoare de instinctul 
de conservare, și atunci acel om este un fricos 
patologic. La un altul nu este destul de dezvol- 
tată zona logicii — și atunci acel om este un imbe- 
cil irecuperabil. Potrivit teoriei mele, cu ajutorul 
electroforezei, adică al unei descărcări electrice 
bine direcționate și strict dozate, pot fi stimula- 
te unele zone ale creierului și pot fi suprimate 
cele nedorite. 

— Este foarte, foarte interesant, spuse baro- 
neasa. Știi prea bine, dragul meu Gebhardt, că 

până acum nu ţi-am limitat finanţarea, dar de 
ce ești atât de sigur că o asemenea corecție psi- 
hică este posibilă? 

— Este posibilă! Nu am nici cea mai mică în- 
doială în această privinţă! Ştiţi oare, milady, că în 
necropolele incașilor au fost descoperite cranii 
având, uitaţi aici, niște orificii identice? 

Degetul ciocăni iarăși, de două ori, capul lui 
Erast Petrovici. 

— Aici se află zona care controlează frica. In- 
cașii știau asta și, cu ajutorul instrumentelor lor 
primitive, înlăturau teama din creierul băieților 
care făceau parte din casta războinicilor, și ast- 
fel aveau soldați neînfricaţi. Dar șoricelul? Mai 
tineți minte? 

— Da, m-a impresionat acel „șoricel neînfri- 
cat“ al dumitale care s-a năpustit asupra pisicii. 

— O, și ăsta-i doar începutul. Imaginaţi-vă o 
societate fără infractori! După arestare, crimina- 
lul feroce, maniacul, hoţul nu va mai fi condam- 
nat la moarte sau trimis la ocnă — i se va face doar 
o mică operaţie, și nefericitul acela, vindecat pe 
vecie de cruzimea lui patologică, de senzualita- 
tea excesivă sau de lăcomia fără margini, va de- 
veni un membru util al societății! Și închipuiți-vă 
cum ar fi dacă unul dintre băieţeii dumneavoas- 
tră, oricum foarte talentați, ar fi supus electro- 
forezei mele, sporindu-i-se astfel harul! 

— A, nu, pe băieții mei n-o să ţi-i dau, i-o tăie 
baroneasa. Ar putea să-și piardă și minţile de 
atâta talent. Mai bine fă-ţi experimentele pe in- 
fractori. Dar ce înseamnă „om neîntinat“? 

— În acest caz, este vorba de o operație re- 
lativ simplă. Cred să sunt aproape pregătit să o 
fac. Se poate aplica un șoc în zona în care se acu- 
mulează memoria, caz în care creierul omului 
devine un fel de coală albă de pe care ai șters 
pur și simplu totul cu radiera. Se păstrează în- 
treaga capacitate intelectuală, dar dispar toate 
deprinderile și cunoștințele dobândite. Veţi avea 
un om neprihănit ca un prunc nou-născut. Mai 
ţineţi minte experimentul cu broscuța? După 
operație nu mai știa să sară, dar nu-și pierduse 
reflexele motorii. Nu mai știa să prindă gâze, dar 
își păstrase reflexul de a înghiți. Teoretic vorbind, 
putea fi reînvăţată să facă toate astea. Să luăm 
acum pacientul nostru... Hei, voi doi, ce vă hol- 
baţi? Luaţi-l și puneți-l pe masă! Macht schnell" 

Ei, acum e momentul! Fandorin se pregăti de 
acțiune. Însă nemernicul de Andrew îl prinse de 
umeri cu atâta vigoare, încât nici gând să-și poa- 
tă duce mâna la revolver. „limofai“ făcu să tă- 
căne ceva, și cercurile de oțel care strângeau 
pieptul prizonierului se dădură la o parte. 

— Un-doi, și! comandă „limofai“, apucân- 
du-l de picioare pe Erast Petrovici, în vreme ce 
Andrew, strângând la fel de zdravăn umerii pri- 
zonierului, îl săltă cu ușurință din fotoliu. 

„Cobaiul“ fu mutat pe masă și culcat pe spate, 
Andrew însă îl ținea în continuare de coate, iar 
portarul — de glezne. Lui Fandorin i se înfipse- 
se dureros tocul armei în șale. Se auzi iarăși zvon 
de clopoțel — se terminase recreația. 


1 Mai repede! (germ.). (N. tr.). 

— După ce voi prelucra sincron, printr-o des- 
cărcare electrică, două zone ale creierului, pa- 
cientul se va „curăța“ definitiv de experienţa de 
viață anterioară și, ca să spun așa, se va trans- 
forma într-un bebeluș. Va trebui reînvăţat totul — 
să umble, să mănânce, să folosească closetul, iar 
mai târziu, să citească, să scrie și așa mai depar- 
te. Presupun că asta îi va interesa pe pedagogii 
dumneavoastră, cu atât mai mult cu cât se pare 
că aveți deja o oarecare idee despre înclinațiile 
acestui individ. 

— O, da. Se distinge printr-o excelentă vite- 
ză de reacție, este curajos, este înzestrat cu o gân- 
dire logică foarte bine dezvoltată și cu o intuiție 
unicat. Sper că toate acestea vor putea fi recon- 
stituite. 

În orice altă împrejurare, Erast Petrovici s-ar 
fi simțit flatat de o atât de măgulitoare caracte- 
rizare, acum se crispă însă de groază — se ima- 
gină culcat într-un landou roz, cu suzeta-n gură, 
gângurind fără noimă și, plecată asupra lui, lady 
Astair, spunându-i dojenitor: „U-u-u, ce copilaș 
rău avem aici, iar suntem uduţi“. A, nu, mai bine 
moartea! 

— Are convulsii, sir, deschise Andrew gura 
pentru prima oară. Nu cumva să se trezească. 

— Imposibil, îl repezi profesorul. Anestezi- 
cul ăsta ține minimum două ore. Unele mărunte 
mișcări convulsive reprezintă o reacție normală. 
De un singur lucru mă tem, milady. Nu am avut 
destul timp pentru a calcula cu exactitate pu- 
terea șocului necesar. Dacă e prea puternic, va 
ucide pacientul sau îl va transforma pe veci în 

idiot. Dacă e prea slab, în subcortex se vor păs- 
tra unele figuri vagi, reziduale, care, sub influ- 
ența unor stimuli externi, pot căpăta la un 
moment dat forma unei anumite amintiri. 

După un moment de tăcere, baroneasa spu- 
se cu vădită părere de rău: 

— Nu putem risca. Administrează-i un șoc 
mai puternic. 

Se auzi un zumzet ciudat, apoi un trosnet, 
care îi stârniră fiori reci lui Fandorin. 

— Andrew, tunde două cerculețe, uite, aici 
și aici, spuse Blank, atingând părul celui culcat. 
Trebuie să leg aici electrozii. 

— Nu, să se ocupe Timofai de asta, porunci 
ferm lady Astair. Eu plec. Nu vreau să văd asta, 
altfel nu mai dorm la noapte. Andrew, tu vii cu 
mine. Trebuie să scriu câteva depeșe, le vei duce 
la telegraf. Trebuie să ne luăm măsuri de pre- 
cauție, doar vor începe foarte curând să-l caute 
pe prietenul nostru. 

— Da, da, milady, domnia voastră doar m-ar 
încurca, răspunse distrat profesorul, ocupat cu 
preparativele lui. Vă voi aduce fără întârziere la 
cunoștință rezultatul. 

Cleștii de fier care imobilizau coatele lui Erast 
Petrovici se desfăcură în sfârșit. 

Abia se stinse în spatele ușii zgomotul paşi- 
lor îndepărtându-se, și Fandorin deschise ochii, 
își eliberă dintr-o mișcare picioarele și, după ce 
își adună genunchii, și-i dezdoi rapid și îl îm- 
brânci pe „limofai“ cu picioarele în piept cu atâta 
putere, încât acela zbură până într-un colț al în- 
căperii. În secunda următoare, Erast Petrovici 

sărea deja de pe masă pe podea și, cu ochii mijiți 
din cauza luminii, își smulgea de sub pulpana 
hainei mult râvnitul Herstal. 

— Nici o mișcare sau trag! șuieră a răzbunare 
cel revenit la viață, și în clipa aceea chiar își do- 
rea cu adevărat să îi împuște pe amândoi — și 
pe „limofai“, care clipea nătâng fără să pricea- 
pă nimic, și pe profesorul acela smintit, care în- 
cremenise descumpănit cu două andrele de oțel 
în mâini. De la andrele porneau niște cabluri 
subțiri spre o mașinărie complicată, pe care cli- 
pea o mulțime de luminiţe. În laborator erau o 
sumedenie de aparate ciudate, dar nu avea vre- 
me să le cerceteze. 

Portarul nu încerca să se ridice de la podea, 
doar își făcea cruci mărunte, în ce îl privește însă 
pe Blank, se pare că lucrurile nu stăteau tocmai 
bine. Lui Erast Petrovici i se păru că profesorul 
nu se speriase deloc, era doar furios pe acest ob- 
stacol neașteptat care îi putea zădărnici experi- 
mentul. Lui Fandorin îi trecu fulgerător prin cap: 
în clipa asta se năpustește la mine! Și dorinţa de 
a-l ucide se făcu mică, se mistui fără urmă. 

— Fără prostii! Stai pe loc! strigă Fandorin cu 
ușor tremur în glas. 

În aceeași secundă, Blank răcni: 

— Mistkerl! Du hast alles verdorben!! — şi se re- 
pezi înainte, lovindu-se cu coapsa de marginea 
mesei. 

Erast Petrovici apăsă pe trăgaci. Nimic. Pie- 
dica de siguranță! Trase butonul. Apăsă pe tră- 


1 „Porcule! Ai stricat totul!“ (germ.). (N. tr.) 

gaci de două ori la rând. Du-dum! — un dublu 
bubuit, și profesorul căzu cu fața la pământ, cu 
capul chiar la picioarele lui Fandorin. 

Temându-se de un atac pe la spate, Fandorin 
se răsuci brusc, gata să mai tragă o dată, dar „1i- 
mofai“ se lipise cu spatele de perete și îngăima 
întruna, cu voce lăcrămoasă: 

— Nu mă omorâţi, înălțimea voastră! N-a fost 
cu voia mea! Pentru numele lui Christos! Înăl- 
țimea voastră! 

— Ridică-te, nemernicule! urlă Erast Petro- 
vici, pe jumătate asurzit, ca un sălbatic. Înainte! 
Marș! 

Împungându-l pe portar cu țeava armei în 
spinare, îl fugări pe coridor, apoi pe scară în jos. 
„Limofai“ tropăia mărunt, văicărindu-se de câte 
ori țeava revolverului îi atingea șira spinării. 

Traversară rapid sala de recreatie și Fando- 
rin se strădui să nu privească spre ușile deschi- 
se ale sălilor de clasă, de unde priveau afară 
profesorii și, buluciţi în spatele lor, copiii tăcuți, 
în micuțele lor uniforme albastre. 

— Poliţia! răcni Erast Petrovici. Domnilor 
profesori, nu lăsați copiii să iasă din clase! Și nici 
voi nu ieșiți! 

După ce străbătură galeria aceea lungă, ajun- 
seră la fel, când la pas, când la galop, în corpul 
secundar al clădirii. Odată opriți lângă ușa 
alb-aurie, Erast Petrovici îl îmbrânci din răspu- 
teri pe „Iimofai“, și portarul deschise canaturile 
cu fruntea, abia reușind să rămână pe picioare. 
Nimeni. Pustiu! 

— Marş înainte! Deschide toate ușile! îi or- 
donă Fandorin. Și fii atent: dacă te prind cu prostii, 
te omor ca pe un câine! 

Portarul doar plesni din palme și o porni iar 
la galop pe coridor. În cinci minute cercetară toate 
încăperile de la parter. Ţipenie de om — doar în 
bucătărie, prăbușit greoi cu pieptul peste masă 
și cu fața de mort întoarsă într-o parte, își dor- 
mea somnul de veci bietul birjar. Erast Petrovici 
văzu doar în treacăt firicelele de zahăr din bar- 
bă și băltoaca mică formată de ceaiul vărsat, și 
îi porunci lui „Iimofai“ să miște mai departe. 

La primul etaj se aflau două dormitoare, oda- 
ia-garderobă și biblioteca. Baroneasa și lacheul 
nu erau nici acolo. Atunci, unde puteau fi? Au- 
ziseră împușcăturile și se ascunseseră pe unde- 
va prin astairnat? Ori scăpaseră cu fuga? 

Furios, Fandorin își smuci brusc mâna în care 
ținea revolverul, și răsună din senin o împușcă- 
tură. Glonţul ricoșă cu sunet strident din pere- 
te în fereastră, lăsând în geam o steluță perfectă 
din care porneau mulțime de raze mici. La dra- 
cu’, e trasă piedica de siguranţă, iar trăgaciul e 
slab, își aminti Fandorin și scutură din cap ca 
să scape de sunetul care îi persista în urechi. 

Focul neașteptat de armă produse asupra lui 
„Limofai“ un efect magic — portarul căzu în ge- 
nunchi și porni să se jeluiască: 

— Înăl... înălțimea voastră... Nu-mi luaţi via- 
ta! Mi-a smintit necuratul mințile! Mă jur, mă jur 
cu mâna pe inimă! Că am copilași, nevasta mi-e 
bolnavă! Vă arăt! Pe Dumnezeul meu că v-arăt! 

Ís în pivniţă, în beciul secret! V-arăt, numai viața 
nu mi-o luaţi! 

— În ce beci? îl întrebă ameninţător Erast Pe- 
trovici și ridică revolverul, ca și când ar fi avut 
într-adevăr de gând să împartă pe loc dreptatea. 

— Veniţi după mine, aveţi bunătatea, după 
mine. 

Portarul sări în picioare și, privind fără înce- 
tare în jur, îl conduse pe Fandorin din nou la par- 
ter, în cabinetul baronesei. 

— Mi-am aruncat odată privirea din întâm- 
plare... Că dumnealor nu mă lăsau aici. N-aveau 
încredere în mine. Cum altfel — io-s rus, suflet 
pravoslavnic, n-am sânge inglezesc, zise „Iimo- 
fai“, închinându-se. Numai Andrei ăla avea in- 
trare acolo, io — ninci-ninci. 

Dădu fuga în spatele biroului, întoarse aco- 
lo un mâner și biroul se dădu brusc într-o par- 
te, descoperind o ușiță de aramă. 

— Deschide-o! porunci Erast Petrovici. 

„Limofai“ se mai închină de trei ori și împin- 
se ușița. Aceasta se deschise fără zgomot și des- 
coperi o scăriță care cobora în întuneric. 

Fandorin începu să coboare precaut, tot îm- 
pungându-l pe portar în spate. Scăriţa se sfâr- 
șea într-un zid, dar de după un colţ, în dreapta, 
pornea un coridor scund. 

— Mergi, mergi, îl țistuia Erast Petrovici pe 
„imofai“, care cam pregeta. 

Cotiră după colț și se pomeniră într-o beznă 
de nepătruns. Trebuia să iau o lumânare, își zise 
Fandorin, și mâna stângă îi porni spre buzunar 

după chibrituri, dar în faţa lui țâșni brusc un ful- 
ger și izbucni un tunet. Portarul scoase un vaiet 
și se lăsă la pământ, în vreme ce Erast Petrovici 
întinse mâna cu Herstal-ul și apăsă pe trăgaci 
până ce percutorul țăcăni în gol în tuburile pen- 
tru cartușe. Se lăsă o liniște încărcată de ecou. Fan- 
dorin scoase cu degete tremurânde cutia, hârșâi 
un chibrit. „Llimofai“ stătea așezat lângă perete 
ca un morman diform și nu se mișca. Făcând 
câțiva pași înainte, Erast Petrovici îl văzu pe 
Andrew prăvălit pe spate. Lumina tremurătoare 
a flăcăruii jucă puțin în ochii sticloși și se stinse. 

Odată rămas în beznă, ne învață marele 
Fouché, trebuie să-ți strângi pleoapele, să numeri 
până la treizeci ca să ţi se îngusteze pupilele, și 
atunci privirea poate distinge și cea mai firavă 
sursă de lumină. Erast Petrovici, pentru mai 
multă siguranță, numără până la patruzeci, des- 
chise ochii și — chiar așa: de undeva se strecura 
o fâșiuţă de lumină. Întinzându-și mâna în care 
ținea Herstal-ul inutil, făcu un pas, doi, trei și 
zări în faţa lui o ușă ușor întredeschisă, prin cră- 
pătura căreia se strecura lumina aceea palidă. 
Doar acolo se putea afla baroneasa. Fandorin se 
îndreptă hotărât spre dunga luminoasă și împin- 
se ușa cu putere. 

Ochii lui descoperiră o cămăruță mică, cu pe- 
reți acoperiţi de rafturi. În mijlocul odăii se afla 
o masă, pe masă ardea o lumânare într-un sfeș- 
nic de bronz, luminând chipul brăzdat de um- 
bre al baronesei. 

— Intră, băiete dragă, vorbi ea calm. Te aş- 
teptam. 

Erast Petrovici păși peste prag, și ușa se trân- 
ti brusc în spatele lui. El tresări, se întoarse și 
văzu că ușa nu are nici balamale, nici clanță. 

— Apropie-te, îi ceru milady cu voce scăzută. 
Vreau să-ți privesc mai bine chipul, căci chipul 
tău este chipul destinului meu. Ești pietricica ie- 
șită în calea mea. Pietricica măruntă de care-mi 
era sortit să mă împiedic. 

Cu amorul propriu rănit de asemenea com- 
parație, Fandorin se apropie de masă și văzu 
așezată pe ea, în fața baronesei, o casetă meta- 
lică lustruită. 

— Ce-i asta? întrebă el. 

— Despre asta vorbim puţin mai târziu. Ce-ai 
făcut cu Gebhardt? 

— E mort. E numai vina lui, nu l-a pus ni- 
meni să se arunce în fața glonţului, răspunse 
cam grosolan Erast Petrovici, încercând să nu se 
gândească la faptul că în doar câteva minute uci- 
sese doi oameni. 

— Este o mare pierdere pentru omenire, bă- 
iete dragă. Era un om ciudat, era un obsedat, dar 
era un mare savant. Avem un Azazel mai pu- 
țin... 

— Ce este cu acest „Azazel“? întrebă Fando- 
rin, străbătut de un fior. Ce legătură are acest de- 
mon cu orfanii? 

— Azazel nu este un demon, băiete dragă. 
Este mărețul simbol al salvatorului și al civili- 
zatorului omenirii. Dumnezeu a creat această 
lume, a creat oamenii și i-a lăsat de capul lor. Dar 
oamenii sunt atât de slabi, atât de orbi, ei au 
transformat lumea lui Dumnezeu într-un iad. 

Omenirea ar fi pierit de mult dacă printre oa- 
meni nu ar fi apărut din când în când niște per- 
sonalități aparte. Ei nu sunt demoni și nu sunt 
dumnezeii, eu îi numesc héros civilisateurs. Gra- 
ție fiecăruia dintre ei omenirea a făcut câte un 
salt înainte. Prometeu ne-a dăruit focul. Moise 
ne-a dăruit conceptul de lege. Christos ne-a dă- 
ruit pivotul moral. Dar cel mai valoros între 
acești eroi este Azazel iudeul, care i-a insuflat 
omului sentimentul propriei demnități. Se spu- 
ne în Cartea lui Enoh: „EI s-a pătruns de iubire 
față de oameni și le-a dezvăluit taine pe care le 
aflase în ceruri“. El i-a dăruit omului oglinda, 
pentru ca omul să vadă ce se află în spatele lui, 
adică să aibă memorie și să își înțeleagă trecu- 
tul. Graţie lui Azazel bărbatul poate practica 
meșteșugurile și-și poate apăra casa. Graţie lui 
Azazel femeia s-a transformat dintr-o femelă su- 
pusă născătoare de prunci într-o ființă umană 
egală în drepturi, având libertatea de a alege — 
să fie frumoasă sau slută, să fie mamă sau ama- 
zoană, să trăiască pentru propria familie sau 
pentru întreaga omenire. Dumnezeu i-a dat 
omului doar pachetul de cărți, Azazel însă ne 
învață cum să le jucăm pentru a câștiga. Fieca- 
re din protejații mei este un Azazel, chiar dacă 
nu toți știu asta. 

— Cum „nu toţi”? 

— Puțini sunt cei inițiați în menirea noastră 
secretă, doar cei mai fideli și mai inflexibili, îl 
lămuri milady. Ei sunt și cei care iau asupră-le 
treburile murdare, pentru ca ceilalți să rămână 
neprihăniți. „Azazel“ este detașamentul meu de 


310 


avangardă, cel care trebuie treptat, încetul cu în- 
cetul, să acapareze guvernarea acestei lumi. Oh, 
cât va fi de prosperă planeta noastră atunci când 
va fi condusă de Azazelii mei! Și asta s-ar putea 
întâmpla atât de curând, peste vreo douăzeci de 
ani... Ceilalţi elevi ai astairnatelor, neinițiați în 
taina lui Azazel, își urmează pur și simplu pro- 
pria cale în viață, aducând omenirii neprețuit 
prinos. lar eu doar le urmăresc succesele, mă bu- 
cur pentru înfăptuirile lor și știu că la nevoie nici 
unul nu va refuza să își ajute mama. Ah, ce se 
vor face fără mine? Ce se va întâmpla cu întrea- 
ga omenire?... Dar nu-i nimic, „Azazel“ trăieș- 
te, el îmi va duce misiunea la bun sfârșit. 

Erast Petrovici interveni indignat: 

— l-am văzut eu pe Azazelii dumneavoas- 
tră, pe cei „fideli și inflexibili“! Morbid și Franz, 
Andrew și cel cu ochi ca de pește, cel care l-a ucis 
pe Ahtirţev! Ei sunt avangarda dumneavoastră, 
milady? Ei sunt cei mai vrednici? 

— Nu doar ei. Dar și ei. Mai ţii minte, prie- 
tene, ţi-am spus că nu toți copiii mei izbutesc 
să-și afle calea în lumea de azi, pentru că talen- 
tul lor a rămas în trecutul îndepărtat sau va fi 
necesar în viitorul îndepărtat? Tocmai acești 
elevi devin cei mai fideli și devotați executanți. 
Unii dintre copiii mei reprezintă creierul, alții — 
braţul. Iar cel care l-a eliminat pe Ahtirţev nu 
se numără printre copiii mei. Este doar un aliat 
temporar. 

Degetele baronesei mângâiară absent supra- 
fața lustruită a casetei și apăsară ca în treacăt un 
mic buton rotund. 

— Asta-i tot, tinere dragă. Ne-au rămas două 
minute, mie și dumitale. Vom părăsi viața îm- 
preună. Din păcate, nu te pot lăsa în viaţă. Le-ai 
face rău copiilor mei. 

— Ce-i asta? strigă Fandorin înșfăcând caseta, 
care se dovedi a fi destul de grea. O bombă? 

— Da, răspunse lady Astair zâmbind com- 
pătimitor. Un mecanism cu ceas. Invenția unuia 
din băieţii mei talentaţi. Există casete de acest 
fel fixate la treizeci de secunde, la două ore, chiar 
și la douăsprezece ore. Nu pot fi deschise pen- 
tru a li se opri mecanismul. Mina aceasta este 
fixată la o sută douăzeci de secunde. Voi pieri 
laolaltă cu arhiva mea. Viaţa mea s-a sfârșit, dar 
am apucat să fac destule în timpul ei. Misiunea 
mea va fi continuată, iar lumea mă va mai po- 
meni de bine. 

Erast Petrovici încercă să agaţe butonul cu 
unghiile, dar nu ieși nimic. Atunci se năpusti 
spre ușă și începu s-o pipăie cu degetele, s-o iz- 
bească cu pumnii. Sângele îi pulsa în urechi, nu- 
mărând trecerea secundelor. 

— Lizanka! gemu disperat Fandorin în pra- 
gul morții. Milady! Nu vreau să mor! Sunt tânăr! 
Sunt îndrăgostit! 

Lady Astair îl privi cu milă. Era limpede că 
înăuntrul ei se ducea o luptă. 

— Promite-mi că vânarea copiilor mei nu va 
deveni scopul vieții dumitale, vorbi ea cu voce scă- 
zută, privindu-l pe Erast Petrovici drept în ochi. 

— Jur! exclamă el, gata în clipa aceea să pro- 
mită orice. 

După o pauză chinuitoare, infinit de lungă, 
milady îi adresă un zâmbet blând, matern: 

— Bine, trăiește deci, băiete dragă. Grăbește-te 
însă, ai patruzeci de secunde. 

Fa își duse mâna sub masă, și ușa de aramă 
se deschise scrâșnind spre înăuntru. 

Aruncând o ultimă privire femeii cărunte, ne- 
mișcate, și flăcării pâlpâitoare a lumânării, Fan- 
dorin o luă la goană, în salturi uriașe, pe coridorul 
întunecat. Se lovi în goana lui de perete, se căță- 
ră în patru labe pe scăriță, se ridică în picioare 
și din alte două salturi traversă cabinetul. 


Zece secunde mai târziu, ușile de stejar ale 
corpului secundar al casei aproape zburară din 
țâțâni în urma unei lovituri puternice, iar pe ve- 
randa din fața imobilului zbură dându-se de-a 
rostogolul un tânăr cu fața crispată. Goni pe stră- 
duta liniștită și umbroasă până la colţ, și abia 
acolo se opri, gâfâind din greu. Cuprinse stra- 
da cu privirea, încremeni. 

Secundele treceau și nu se întâmpla nimic. 
Soarele aurea blând coroanele plopilor, pe o bancă 
moțăia un pisoi roșcat, niște găini cotcodăceau 
undeva, într-o curte. 

Erast Petrovici își duse mâna la inima care îi 
bătea bezmetic. L-a înșelat! L-a tras pe sfoară ca 
pe-un ţânc! Și a fugit pe ușa din dos! 

Începu să urle de furie neputincioasă și, parcă 
răspunzându-i, corpul secundar al casei urlă ai- 
doma. Zidurile se cutremurară, acoperișul se clă- 
tină abia perceptibil, și de undeva, din pântecele 
pământului, răzbătu bubuitul înfundat al ex- 
ploziei. 

Ultimul capitol, 


în care eroul 
își ia rămas-bun de la tinereţe 


Întrebaţi orice locuitor al Moscovei, străve- 
chiul nostru oraș de scaun, care este cea mai po- 
trivită vreme să închei o căsătorie legitimă, și veți 
auzi negreșit drept răspuns că un om chibzut și 
serios, care dorește să își așeze de la bun înce- 
put viaţa de familie pe un fundament solid, ne- 
apărat se cunună religios doar la sfârșit de 
septembrie, căci această vreme a anului este idea- 
lă în cel mai înalt grad spre a porni în larg, în 
plăcuta și lunga călătorie pe valurile vieții de 
familie. Septembrie la Moscova este sătul și le- 
neș, împodobit cu brocart auriu și rumenit de 
sângeriul arțarilor, ca o precupeaţă gătită din 
Zamoskvorecie. Dacă te cununi în ultima dumi- 
nică, cerul va fi negreșit senin Și azuriu, iar soa- 
rele va străluci cumpătat și delicat — mirele nu 
va asuda din pricina gulerului scrobit, strâns pe 
gât și a fracului negru bine mulat pe trup, în 
timp ce mireasa nu va îngheţa în veșmântu-i Mi- 
raculos, vaporos, diafan, pentru care nici cuvin- 
te nu-s să-i dea un nume. 

Alegerea bisericii pentru săvârșirea ceremo- 
niei este o întreagă știință. Și ai de unde alege, 
slavă Domnului, în acest oraș-cu-turle-de-aur, 

dar tocmai de aceea greutatea deciziei este cu 
atât mai mare. Un moscovit neaoș știe că este 
bine să te cununi pe Sretenka, la Biserica Ador- 
mirea din Peceatniki: soții vor trăi mult și vor 
muri în aceeași zi. Dacă vrei să ai parte de pro- 
genituri numeroase, cea mai indicată este Bise- 
rica Marea Cruce a Sfântului Nikol, care s-a întins 
în Kitai-gorod pe lărgimea unui cvartal întreg. 
Cei care preţuiesc mai mult ca toate tihna și 
traiul domestic, să aleagă Biserica lui Pimen cel 
Mare din Starie Vorotniki. Dacă mirele e mili- 
tar, dar dorește să-și sfârșească zilele nu pe câm- 
pul de luptă, ci în căminul familial, înconjurat 
de toți ai casei, cu căţel, cu purcel, cel mai înțe- 
lept este să facă legământ de cununie la Biseri- 
ca Sf. Gheorghe, de pe Vspolie. Și, de bună 
seamă, nici o mamă iubitoare nu îi va îngădui 
fiicei sale să-și pună pirostriile pe Varvarka, în 
Biserica Marii Muceniţe Varvara — biata copilă 
și-ar trece viața toată în chin și suferinţă. 

Dar notabilitățile și cei cu rang înalt nu prea 
au libertate de alegere, pentru ei biserica trebuie 
să fie maiestuoasă și spațioasă, altminteri n-ai 
cum cuprinde în ea toți acei oaspeți reprezentând 
crema societății moscovite. lar la cununia reli- 
gioasă care se oficia la spațioasa și maiestuoasa 
Biserică Zlatouspenkaia se adunase „Moscova 
toată“. Mulțimea de gură-cască bulucită la intra- 
re, de unde se întindea un alai lung; de echipa- 
je, arăta spre caleașca în care se afla însuși prințul 
Vladimir Andreevici Dolgoruki, general-guver- 
nator, asta însemna deci că această cununie se 
desfășura după ceremonialul cel mai ales. 

În biserică se putuse intra numai cu invitație 
specială, dar chiar și așa se adunaseră acolo aproa- 
pe două sute de invitați. Vedeai mulțime de uni- 
forme strălucitoare, și militare, și civile, multe 
doamne cu umeri dezgoliți și coafuri înalte, multe 
panglici, stele, diamante. Erau aprinse toate can- 
delabrele și lumânările, ceremonia începuse de 
multișor, invitații obosiseră. Toate femeile, indi- 
ferent de vârstă și stare civilă, erau emoționate 
și înduioșate, bărbaţii însă se plictiseau în mod 
vădit și conversau cu jumătate de gură despre 
ale lor — pe cei doi miri îi judecaseră deja. Pe ta- 
tăl miresei, consilierul titular privat Aleksandr 
Apollodorovici von Evert-Kolokolţev, îl cunoș- 
tea întreaga Moscovă, pe frumușica Elizaveta 
Aleksandrovna o văzuseră nu o dată — începuse 
să iasă la baluri încă de anul trecut, de aceea mi- 
rele, Erast Petrovici Fandorin, era cel care le stâr- 
nea curiozitatea. Despre el se știau prea puţine: 
un tânăr din capitală, vine adesea în călătorii-ful- 
ger la Moscova în misiuni de mare importanţă, 
carierist, și-a croit drum până chiar în sanctua- 
rul puterii de stat. Deocamdată, ce-i drept, nu 
are rang prea mare, dar este încă foarte tânăr, 
iar ascensiunea spre culmi îi merge rapid. Ce, e 
de colea — să ai la anii lui Crucea Sf. Vladimir 
la petliță! Om prevăzător, Aleksandr Apollodo- 
rovici, ţintește departe în viitor. 

În ceea ce le privește pe femei, acestea erau 
cu deosebire mișcate de tinerețea și frumusețea 
mirilor. Mirele era înduioșător de emoționat, ba 
roșea, ba pălea, încurca vorbele legământului, 
Doamne, era frumos ca o cadră. lar mireasa, 

Lizanka Evert-Kolokolţeva, părea de-a dreptul 
o creatură nepământeană, o priveai și ți se oprea 
inima-n loc, nu alta. Și rochia albă, vaporoasă 
ca un nor, și voalul de mireasă diafan, și cununi- 
ta din roze de Saxonia — totul era exact așa cum 
se cuvenea. Când mirii băuseră din cupa cu vin 
roşu și se sărutaseră, mireasa nu se fâstâcise câ- 
tuși de puțin, dimpotrivă, zâmbise cu veselie și 
îi șoptise mirelui ceva care îl făcuse și pe el să 
zâmbească. 

Auziţi ce îi șoptise Lizanka lui Erast Petrovici: 

— „Sărmana Liza“ și-a schimbat gândul, nu 
se mai îneacă, se mărită. 

Întreaga zi, pe Erast Petrovici îl chinuise fap- 
tul că fusese în centrul atenţiei tuturor și că de- 
pinsese în întregime de cei care îl înconjurau. Își 
făcuseră apariția o mulțime de foști colegi de 
gimnaziu și de „vechi camarazi“ ai tatălui său 
(care, în ultimul an parcă intraseră toți în pământ 
și acum ieșiseră cu toții la lumină). La început, 
Fandorin fusese dus la un mic dejun „între bur- 
laci” într-o tavernă de pe Arbat, numită „Praga“, 
unde îl tot împungeau în coaste, îi făceau cu 
ochiul și, nu se știe de ce, îi transmiteau condo- 
leanţe. Îl duseseră apoi din nou la hotel, venise 
frizerul Pierre, care îl trăsese dureros de păr, în- 
foindu--l într-un mot înfoiat. Pe Lizanka nu se 
cuvenea să o vadă până la biserică, și asta fuse- 
se la fel de chinuitor. De trei zile, de când sosi- 
se de la Sankt-Petersburg, unde mirele își avea 
acum slujba, nu își văzuse aproape deloc mirea- 
sa — Lizanka era ocupată cu pregătirile de nun- 
tă care își aveau importanţa lor. 

Apoi, cu fața congestionată în urma micului 
dejun „între burlaci“, Ksaveri Feofilaktovici 
Grușin, în frac și cu panglică albă de cavaler de 
onoare, îl instalase pe mire într-un echipaj des- 
chis și îl dusese la biserică. Erast Petrovici stă- 
tuse pe trepte și așteptase mireasa, din mulțime 
1 se striga ceva, o domnișoară aruncase în el cu 
un trandafir care îi înțepase obrazul. În sfârșit, 
fusese adusă Lizanka, pe care aproape nici n-o 
zăreai sub valurile de voal transparent. Stătu- 
seră umăr la umăr în faţa stranei, corul cânta, 
preotul spusese: „Căci milostiv și iubitor de oa- 
meni e Domnul Dumnezeul nostru“ și încă ceva, 
schimbaseră inelele, se ridicaseră în picioare pe 
covoraș, apoi Lizanka îi spusese ce-i spusese și, 
nu știu cum, Erast Petrovici se liniștise dintr-oda- 
tă, privise în jur, văzuse chipuri, văzuse cupola 
înaltă a bisericii, și se simţise bine. 

Se simţise bine și după aceea, pe când toți se 
apropiau de ei și îi felicitau sincer și din toată 
inima. Îi plăcuse cu deosebire general-guverna- 
torul Vladimir Andreevici Dolgoruki — un om 
rotofei, blând, cu faţă rotundă și mustăți pe oală. 
Acela îi spusese că a auzit multe lucruri măgu- 
litoare despre Erast Petrovici și îi urase casă de 
piatră. 

leșiseră în piaţă, toți în jur strigau, dar nu se 
vedea bine din cauza luminii strălucitoare a soa- 
relui. 

Se așezase împreună cu Lizanka în trăsura 
descoperită, mirosea a flori. 

Lizanka își scosese una din mănușile lungi, 
albe și strânsese cu putere mâna lui Erast 


319 


Petrovici. El își apropiase hoțește fața de voalul 
ei și inspirase iute mireasma părului, a parfumu- 
lui, a pielii ei. În secunda aceea (tocmai treceau 
pe lângă Nikitskie Vorota), privirea lui Fandorin 
căzuse întâmplător pe pridvorul Bisericii Voz- 
nesenskaia — și parcă o mână de gheaţă îi prin- 
se inima în strânsoarea el. 

Fandorin văzuse doi băiețași de vreo opt-nouă 
anișori, în micuţe uniforme albastre zdrențăroa- 
se. Stăteau acolo, pierduţi printre oamenii săr- 
mani, și cântau cu voci subțirele ceva tânguitor. 
Micii cerșetori, sucindu-și gâtul, urmăreau cu- 
rioși din priviri fastuosul alai nupțial. 

— Dar ce-i cu tine, dragostea mea? întreba- 
se speriată Lizanka, văzând în ce hal pălise chi- 
pul soțului ei. 

Fandorin nu-i răspunsese. 


Percheziția pivniţei secrete din corpul secun- 
dar al clădirii astairnatului nu dusese la nici un 
rezultat. O bombă de construcție necunoscută 
produsese o explozie puternică și compactă, fără 
a produce aproape deloc stricăciuni clădirii, dar 
distrugând aproape în întregime subsolul. Din 
arhivă nu rămăsese nimic. Nici din lady Astair — 
dacă nu punem la socoteală un petic din rochia 
ei de mătase. 

Rămas fără administrator și fără surse de fi- 
nanţare, sistemul internaţional de astairnate se 
destrămase. În unele ţări, așezămintele trecuseră 
sub oblăduirea statului sau a unor societăți de 
binefacere, dar cele mai multe își încetaseră 
pur și simplu activitatea. În orice caz, ambele 

astairnate din Rusia fuseseră închise printr-un 
ordin al Ministerului Instrucției Publice, ca fo- 
care de propagare a ateismului și a ideilor no- 
cive. Profesorii se împrăștiaseră, iar cei mai mulți 
dintre copii fugiseră care-ncotro. 

Datorită listelor capturate de la Cunningham 
s-a reușit identificarea a optsprezece absolvenți 
ai astairnatelor, asta însă nu însemna mare lucru, 
pentru că era imposibil să stabilești care dintre 
ei era implicat în activitatea organizației „Azazel“ 
și care nu. Totuși, cinci dintre ei (printre care și 
ministrul portughez) își dăduseră demisia, doi 
își puseseră capăt zilelor, iar unul (șeful gărzii 
braziliene) fusese chiar supus torturii. În urma 
unei ample anchete interguvernamentale fuse- 
seră descoperite numeroase persoane notabile 
și onorabile care absolviseră, la vremea lor, di- 
verse astairnate. Mulţi nici măcar nu ascundeau 
asta, mândrindu-se cu educaţia primită acolo. 
Ce-i drept, unii dintre „copiii lui lady Astair“ 
preferaseră să se ascundă, să scape astfel de su- 
părătoarea atenţie pe care le-o acordau poliția 
și serviciile secrete, cei mai mulți însă rămăse- 
seră în poziţiile ocupate până atunci, pentru că 
nu aveai ce vină să le aduci. Însă calea spre înal- 
tele demnități de stat le fusese de atunci inter- 
zisă, iar la numirea în posturi înalte începuse să 
se acorde din nou, ca în vremea feudalismului, 
atenție obârșiei și genealogiei — nu cumva, fe- 
rească sfântul, să avanseze vreun „lepădat“ 
(acesta era numele dat în cercurile competente 
protejaților lui lady Astair). De altfel, publicul 
larg nu a remarcat epurarea asta, căci fuseseră 

luate măsuri de precauție și confidențialitate co- 
ordonate scrupulos de guvernele diferitelor țări. 
O vreme, circulaseră unele zvonuri despre o con- 
spirație mondială — fie masonică, fie evreiască, 
fie și una și alta luate la un loc, și fusese men- 
ționat și numele domnului Disraeli, apoi însă to- 
tul se stinsese, cu atât mai mult cu cât în Balcani 
se cocea o criză gravă, care dădea frisoane în- 
tregii Europe. 

Prin obligațiile de serviciu, Fandorin fusese 
nevoit să participe la investigaţiile din „Cazul 
Azazel“, dar manifesta atât de puţin zel în des- 
câlcirea cazului, încât generalul Mizinov soco- 
tise mai înțelept să-i dea tânărului său asistent 
o altă misiune, de care Erast Petrovici se ocupă 
cu infinit mai multă râvnă. Simţea că în istoria 
legată de „Azazel“ cugetul nu-i era tocmai cu- 
rat, iar rolul pe care îl jucase fusese destul de am- 
biguu. Jurământul dat baronesei (și călcat fără 
voie) îi întunecase în mare măsură fericitele săp- 
tămâni dinaintea căsătoriei. 


Si iată, trebuia ca tocmai în cea mai fericită 
ZI a vieții, ziua căsătoriei, să-i cadă lui Erast Pe- 
trovici sub ochi victimele „abnegației, spiritului 
de sacrificiu și zelului lăudabil“ (astfel glăsuia 
decretul imperial care însoțise decorația) de care 
el dăduse dovadă. 

Pe Fandorin îl cuprinse deprimarea, se poso- 
morî, dar, odată ajunși în casa părintească de pe 
Malaia Nikitskaia, Lizanka apucă ferm frâiele si- 
tuației în propriile mâini: se retrase împreună cu 
soțul ei deprimat în odaia-garderobă, aflată lângă 

vestibul, și interzise cu severitate accesul altora 
fără să fie chemati — noroc că ai casei aveau des- 
tule pe cap cu pregătirile pentru primirea oas- 
peților, și asta urma să îi țină ocupați până va 
începe banchetul. Dinspre bucătărie pluteau aro- 
me ameţitoare, bucătarii aduși special de la „Sla- 
vianski Bazar“ roboteau fără preget încă din 
zori; în spatele ușilor bine închise ale sălii de bal 
orchestra repeta pentru ultima oară valsurile vie- 
neze — în general, totul mergea conform planu- 
lui. Mai rămăsese doar să facă ordine în sufletul 
soțului demoralizat. 

După ce se încredință că pricina neaștepta- 
tei melancolii nu era despărțirea de cine știe ce 
persoană de care își amintise la momentul ne- 
potrivit, tânăra nevastă se liniști pe deplin și 
porni încrezătoare la acțiune. La întrebările puse 
direct, Erast Petrovici răspundea cu niște mor- 
măieli și tot încerca să își întoarcă faţa, așa încât 
Lizanka se văzu nevoită să schimbe tactica. Își 
mângâie mirele pe obraz, îl sărută mai întâi pe 
frunte, apoi pe buze, apoi pe ochi, și mirele se 
înmuie, se dezgheţă, deveni iarăși cât se poate 
de maleabil. Și totuși, tinerii nu se grăbeau să 
se alăture oaspeților. Baronul ieșise în câteva rân- 
duri până în vestibul și se apropiase de ușa 
închisă, chiar tușise încet, cu tact, dar nu se ho- 
tărâse să bată la ușă. 

Si totuși, la un moment dat fusese nevoit să 
o facă. 

— Frast! îl strigase Aleksandr Apollodorovici 
care, din această zi, începuse să își tutuiască 

ginerele. lartă-mă, prietene, dar te caută un cu- 
rier special de la Petersburg. Într-o problemă ur- 
gentă! 

Baronul îl privi pe ofițerul tinerel, cu panaș 
la chipiu, înlemnit smirnă lângă ușă. Curierul 
ținea sub braț un pacheţel pătrat, învelit într-o 
hârtie cenușie, cazonă, cu peceţi din ceară roșie 
închipuind niște vulturi. 

— Pe mine mă cauti, locotenent? 

— Domnul Fandorin? Erast Petrovici? se in- 
formă ofițerul cu o voce limpede, cu modulații 
specifice ofițerilor din corpul de gardă. 

— Da, eu sunt. 

— Aveţi un colet secret urgent de la Secţia a 
treia. Unde porunciţi să-l pun? 

— Fie și aici, spuse Erast Petrovici și se dădu 
la o parte. lertați-mă, Aleksandr Apollodorovici 
(încă nu se obișnuise să i se adreseze mai fami- 
liar socrului). 

— Înţeleg. Munca e muncă, spuse socrul cu 
o înclinare a capului, închise ușa în urma curie- 
rului și rămase afară, ca nu cumva, Doamne fe- 
rește, să intre vreun străin. 

Locotenentul puse coletul pe masă și scoase 
de după reverul hainei o hârtiuţă. 

— Vă rog să semnaţi de primire. 

— Ce este în colet? întrebă Fandorin în vre- 
me ce semna. 

Lizanka privea curioasă coletul, fără a mani- 
festa nici cea mai mică dorință de a-și lăsa so- 
tul singur cu curierul. 

— Nu am știință, răspunse ofiţerul, ridicând 
din umeri. Cântărește patru funti. Serbaţi astăzi 


324 


un fericit eveniment? Poate este ceva în legătură 
cu asta. În orice caz, primiţi felicitările mele. Mai 
aveți aici și o scrisoare, care în mod sigur vă va 
explica totul. 

Scoase din manșetă un plic micuţ, nesemnat. 

— Permiteţi să plec? 

Erast Petrovici dădu afirmativ din cap în vre- 
me ce verifica ștampila de pe plic. 

După ce salută militărește, curierul se răsuci 
voinicește pe călcâie și ieși. 

În odaia adumbrită era destul de întuneric, 
și Fandorin, deschizând din mers plicul, se apro- 
pie de fereastra care dădea spre Malaia Nikit- 
skaia. 

Lizanka își cuprinse soțul pe după umeri, îi 
respiră în ureche. 

— Fi, ce-i acolo? O felicitare? întrebă ea ne- 
răbdătoare și, zărind cartonașul lucios cu două 
inelușe aurite zugrăvite pe el, exclamă: Chiar 
așa! Vai, ce drăguţ! 

În clipa aceea, Fandorin, căruia îi atrăsese 
atenția o mișcare rapidă care se petrecea afară, 
își ridică privirea și îl văzu pe curier, care se com- 
porta oarecum ciudat. O luase la goană pe scări 
în jos, sărise la fel, din goană, într-o trăsură care 
îl aștepta, și îi strigase vizitiului: 

— Dă-i drumul! Nouă! Opt! Sapte! 

Vizitiul își agită brusc biciul, privi preț de o 
clipă în jur. Vizitiu ca toți vizitiii: pălărie cu ca- 
lotă înaltă, barbă sură, doar ochii îi erau cum- 
va aparte — foarte luminoși, aproape albi. 

— Stai! strigă cuprins de turbare Erast Pe- 
trovici și, fără să mai stea pe gânduri, sări peste 
pervaz. 

Vizitiul pocni din bici, și perechea de bidivii 
negri pana corbului porni direct la trap. 

— Stai! Stai că trag! striga din răsputeri Fan- 
dorin în timp ce fugea, cu toate că nu avea cu 
ce trage — cu ocazia nunții, credinciosul său Her- 
stal rămăsese la hotel. 

— Erast! Încotro? 

Erast privi din goană îndărăt. Lizanka stătea 
aplecată peste pervaz, pe obrăjorul ei era zugră- 
vită cea mai adâncă uimire. În următoarea clipă, 
din fereastră irupse foc și fum, geamurile se 
sparseră, iar Erast Petrovici se pomeni trântit la 
pământ. 

Un timp se înstăpâni liniștea, întunericul și 
pacea, apoi însă o lumină strălucitoare îi izbi ochii, 
în urechi i se stârni un zumzet înăbușit, și Fan- 
dorin înțelese că trăiește. Văzu pietrele din cal- 
darâm, dar nu înțelegea de ce acestea erau chiar 
în fața ochilor lui. ÎI dezgusta vederea acelor pie- 
tre cenușii, așa că își întoarse capul. Mai rău: acolo 
zăcea un cocoloș de baligă de cal și, alături, ceva 
dezagreabil de alb pe care sclipeau scânteietor 
două inelușe aurite. Erast Petrovici se săltă pu- 
tin și citi rândul scris cu o caligrafie de modă ve- 
che, cu înflorituri și buclișoare complicate: 


My Sweet Boy, This is a Truly Glorious Day! 


Sensul cuvintelor nu pătrunse în mintea lui 
încețoșată, mai ales că atenţia îi fu atrasă de un 


1 Scumpul meu băiat, e într-adevăr o zi măreață 
(eng.). (N. tr.) 

alt obiect, aruncat chiar în mijlocul drumului și 
scăldat în sclipiri vesele. 

În primul moment, Erast Petrovici nu înţe- 
lese despre ce e vorba. Se gândi doar că acesta 
nu are deloc ce căuta pe pământ. Apoi înţelese: 
pe inelarul unei mâini delicate de fată smulse 
din cot sclipea un inel de aur. 


Pe Bulevardul Tverskoi umbla în pas rapid, 
șovăielnic, fără să vadă pe nimeni în jur, un tâ- 
năr în straie foarte elegante, dar într-o cumpli- 
tă dezordine: frac scump, mototolit, cravată albă 
murdară, o garoafă albă, prăfuită, la butonieră. 
Trecătorii se trăgeau la o parte din calea lui și îl 
petreceau pe tânărul acela ciudat cu priviri cu- 
rioase. Și nu atât din pricina palorii cadaverice 
a filfizonului — câţi ofticoși nu-s pe lume! — și nici 
chiar pentru că era cu siguranță beat-mort (se 
clătina trecând dintr-o parte în cealaltă a stră- 
zii) — mare scofală! Nu, atenţia trecătorilor, și mai 
cu seamă a doamnelor, era atrasă de un amănunt 
neobișnuit al fizionomiei lui: în pofida tinereții 
evidente, tâmplele dezmăţatului erau complet 
albe, ca pudrate de promoroacă. 

